
Pentru Carmel, 

Cea mai dragă prietenă şi sora inimii mele. 

Am împărțit acelaşi vis. 

Când al meu a devenit realitate, 

mi-ai binecuvântat norocul 

şi mi-ai sporit bucuria succesului. 

Să ştii că atunci când iţi vei realiza în sfârşit visul - 
şi eu chiar cred că vei reuşi -, 

al meu se va fi împlinit deja. Pentru Carmel, 

Cea mai dragă prietenă şi sora inimii mele. 

Am împărțit acelaşi vis. 

Când al meu a devenit realitate, 

mi-ai binecuvântat norocul 

şi mi-ai sporit bucuria succesului. 

Să ştii că atunci când iţi vei realiza în sfârşit visul - 
şi eu chiar cred că vei reuşi -, 

al meu se va fi împlinit deja. 


Prolog 


August 1866 

Fără dubiu era cea mai frumoasă închisoare în care 
avusese ghinionul să ajungă. 

Harrison Baingridge, al doilea fiu al contelui de 
Lambourne, îşi lăsă capul să se afunde în moliciunea pernei 
în timp ce se holba la baldachinul liliachiu de deasupra lui. 
Pe timpul zilei, un candelabru de cristal captura mici 
granule din lumina soarelui, făcându-le să danseze pe 
pereţi. Odată cu lăsarea întunericului, ca acum, lumânările 
aprinse învăluiau umbrele într-o strălucire palidă. 

O statuetă - o mamă cu un copil în braţe - stătea 
graţioasă pe noptieră. Nu bănuise niciodată că această 
femeie avea o slăbiciune pentru dantelă şi decoraţiuni 
elegante. 

Nu înainte să devină prizonier în patul ei. 

Podeaua de lemn, lustruită până la luciu, reflecta 
mobila din încăpere: un divan lângă cămin, unde cândva ea 
poate îl sărutase pe bărbatul care o trădase, un dulap în 
care se afla o rochie verde la fel de mătăsoasă ca pielea ei, 
după cum avusese ocazia să-şi dea singur seama. 

Printre şoaptele vântului cald al nopţii, ce umfla 
perdelele albe brodate şi le îndepărta de fereastră, Harrison 
dădu la o parte cearşaful şi lăsă briza să-i mângâie carnea 
fierbinte aşa cum nicio femeie nu o mai făcuse de luni 
întregi - şi nici n-avea s-o mai facă vreodată. 

Parfumul ei slab - mirosul chinuitor de crin - plutea în 
jurul lui, oferindu-i o alinare pe care nu ştia cum să o 
accepte, pentru că aducea cu ea şi demonii care-l bântuiau. 

Era prizonier în camera ei de şase săptămâni deja, 
şase săptămâni interminabile, pline de agonie, regret şi 
răgaz. Răgaz să se gândească la ceea ce se întâmplase, la 
ceea ce ar fi putut să se întâmple. Şase săptămâni să se 
lupte cu ceea ce era. 

Pe peretele de deasupra mesei ei de scris se afla 
agăţată o oglindă, cu flori gravate complicat de-a lungul 


marginilor aurite. Îşi văzu reflexia - priveliştea oribilă a unui 
corp infirm care-l ţinea prizonier precum camera însăşi. 

Se întinse, luă figurina şi o azvârli cu toată forţa. 
Sparse oglinda,  multiplicându-şi imaginea într-un 
caleidoscop grotesc de cioburi zimţate. 

Auzi paşi grăbiţi pe hol. Ea avea să ajungă în curând 
Şi, deşi se ruga să nu fie aşa, se temea că odată cu sosirea 
ei, ca de obicei, avea să înceapă şi adevărata lui suferinţă. 

Închise ochii, prefăcându-se măcar pentru o infimă 
clipă că era aşa cum fusese cândva. 

Aducându-şi aminte... aducându-şi aminte de focul 
pasiunii pe care ea îl aprinsese în el. Când fusese întreg, 
puternic şi sănătos. Când încrederea îi venise ca o mantie 
bine croită şi viaţa îi oferea promisiunea visurilor încă 
neatinse. 

Când ambițiile lui obsesive îl împiedicaseră să vadă că 
avea deja tot ceea ce era important... 


Partea întâi 
Călătoriile spre iad 


Capitolul 1 


Fortune, Texas 
Octombrie 1865 


Fiind crescut în fundul iadului, Harrison Baingridge ar 
fi trebuit să se fi deprins cu dezamăgirile vieţii. 

Şi îl irita enorm că nu era. 

Cu o privire cinică, cercetă interiorul saloon-ului 
mohorât. Nu semăna deloc cu cluburile de gentlemani pe 
care le frecventase în Londra. Dar, până la urmă, nimic din 
locul ăsta uitat nu-i amintea de Anglia, aşa că acceptase 
bucuros oportunitatea de a pleca. 

Fie că îşi dădea seama sau nu, femeia care stătea 
vizavi de el deţinea cheia salvării lui. Jessye Kane scoase un 
pufăit care îi puse în mişcare buclele de un roşu strălucitor 
scăpate din cosiţe. 

— Hai, acum, n-o lua personal! zise ea cu o voce care- 
i aminti lui Harrison de un fuior de fum ce împresoară un 
buştean înainte de a fi cuprins, în sfârşit, de foc şi 
trasnformat în cenuşă. Dar n-am încredere în tine nici cât 
negru sub unghie. 

Cuvintele ei îi răniră inima, dar Harrison ştia să-şi 
mascheze suferinţa produsă de impactul vorbelor ei. În 
copilărie, îşi înecase emoţiile într-o fântână fără fund, o 
manevră care acum îi oferea un avantaj la jocul de cărţi, 
pentru că nimeni - nici măcar prietenii lui de încredere, 
Christian Montgomery şi Grayson Rhodes - nu-i putea citi 
gândurile. 

— Din contră, răspunse el, ridicând paharul de whisky 
în semn de salut silențios. Sunt cu adevărat onorat. Mereu 


te-am crezut genul de femeie expertă în a se lepăda de 
bărbaţi. 

Nu-i făcu nicio plăcere să-i vadă obrajii îmbujorându- 
se şi ştergând fără urmă pistruii delicaţi. Dar autoapărarea 
era un învăţător nemilos, şi el îşi învățase bine lecţia. 

Ea se uită în treacăt la Christian Montgomery, care 
stătea lângă el, apoi îşi opri privirea fermă asupra lui 
Harrison. Ochii ei erau verzi precum primăvara, când se 
iveau primii muguri. Îşi ridică uşor bărbia. O cunoştea 
destul de bine ca să recunoască în acel gest mărunt un 
avertisment de rău augur. 

Ea despături o bucată de hârtie. 

— Sunt interesată să particip la aventura asta cu vite 
de care voi doi faceţi atâta tam-tam. Sunt dispusă să 
finanţez totul exact aşa cum am discutat, dar afacerea va fi 
între mine şi Kit. Vom împărţi profitul jumate-jumate. Am 
scris un acord pe care am nevoie să-l semnezi înainte să 
dau vreun ban. 

Refuzul ei de a-l accepta ca partener era o altă 
lovitură de bici, dar admiraţia lui pentru simţul ei înnăscut 
de afaceri crescu. Se părea că şi ea învățase bine lecţiile 
supravieţuirii. 

— Stai un pic, începu Kit. 

A Harrison ridică o mână pentru a-l opri pe prietenul lui. 
Işi uni buricele degetelor şi le apăsă peste bărbia nerasă. 

— Ai motiv să crezi că există vreo garanţie în toată 
povestea asta? 

— Da. Din câte îmi dau seama, Kit a pus la punct 
toate planurile şi aranjamentele. Cea mai grea muncă pe 
care eu te-am văzut vreodată s-o faci a fost să te uiţi lung 
la soare şi să te aşezi pe vine la umbră. 

Biciul tăie mai adânc. 

— Asta-i ridicol, zise Kit. Harry are partea lui... 

— Şi hârtia? îl întrerupse Harrison. 

— Conţine toate detaliile, ca să nu avem surprize la 
final legat de cine ce primeşte. 

În cele trei luni de când Harrison o cunoscuse pe 
Jessye, între ei se înfiripase o tentativă de prietenie. Ea 


servea băuturi în saloon-ul tatălui ei, uneori juca poker cu 
Harrison şi mereu lăsa să se ştie clar că nu o interesa deloc 
să-l însoţească într-un dormitor de la etaj. 

Nu că i-ar fi găsit vreo vină. Până recent, el muncise 
pe câmp ca un muncitor oarecare. Câtă vreme culesese 
bumbac, soarele îl arsese nemilos, mâinile îi sângeraseră şi 
spatele îl duruse până la agonie. Poate că ea i-ar fi admirat 
eforturile mai mult dacă el s-ar fi plâns. 

El şi Kit căzuseră de acord că exista o metodă mai 
simplă de a face avere. Cu vite. Statele din nord aveau o 
nevoie disperată de carne de vită, de care fuseseră lipsiţi în 
perioada războiului. Din păcate, era nevoie de timp şi bani 
să duci vitele la vânzare. Timpul nu reprezenta o problemă. 
Harrison avea timp din belşug. 

Banii erau obstacolul - sau mai precis, lipsa lor. Din 
motive pe care Kit nu le divulga, foarte puţini din banii lui 
erau disponibili. Harrison jucase banii pe care-i câştigase pe 
câmpurile de bumbac. Cu toate astea, în ciuda prostiei sale, 
acum era hotărât să reuşească acolo unde tatăl lui socotea 
că va greşi. 

Dar pentru a reuşi, avea nevoie de capital, şi Jessye îl 
avea. Nu mult, dar suficient. Bani pentru visat, aşa le 
spusese ea. 

Jucase poker cu ea suficient de des încât să se ştie că 
nu juca la cacealma. Ea era ultimul investitor la care mai 
puteau spera, lucru de care era conştientă. El încuviinţă 
scurt din cap. 

— Semnează hârtia, Kit. 

— Dar zice că tu nu vei lua nimic... 

— Va primi o sută de dolari la finalul drumului, exact 
ca şi ceilalţi oameni angajaţi, zise Jessye. 

— Inacceptabil, ripostă Kit. Este partener de afacere 
cu drepturi ega... 

— Pentru mine sunt acceptabile condiţiile, îl 
întrerupse Harrison, cu calm. Semnează hârtia. 

— Nici nu mă gândesc. 

— Semnează nenorocita aia de hârtie! mârâi Harrison. 

Cu privirea aţintită asupra lui Jessye, Harrison auzi 


peniţa scrijelind hârtia când Kit semnă. Ea se foi uşor în 
scaun. Bun. Un pic de agitaţie nu-i strică şi îi mai alină şi lui 
orgoliul rănit. 

Kit împinse hârtia spre ea. 

— Poftim, deşi eu voi împărţi câştigul meu cu Harry. 

— Poţi să faci ce vrei cu partea ta, îi zise ea. 

— Slavă Cerului! Mă temeam că mai emiţi vreo 
pretenţie. 

— Nimic altceva, dar vreau să vă amintesc că merg cu 
voi. 

— Credeam că odată ce-am semnat contractul nu mai 
e nevoie să vii tu să ne urmăreşti mişcările, vorbi Kit pe 
şleau. 

— Nu dau banii din mână fără să ştiu încotro se duc. 

Harrison trase de vesta din țesătură roşie pe care o 
avea pe sub haina neagră. 

— lţi dau cuvântul meu că banii tăi vor fi în 
siguranţă... 

— Harry, ticălosule, n-aş avea încredere în cuvântul 
tău nici dacă Dumnezeu de sus l-ar sculpta în piatră. 

Lui nu-i păsa dacă ea avea sau nu încredere în 
cuvântul lui, dar din motive pe care nu le putea înţelege 
voia cu disperare ca ea să aibă încredere în e/. Din prima 
clipă în care o văzuse într-o rochie ponosită servind băuturi 
în acel saloon, îi trezise curiozitatea. Dacă avea vreun strop 
de inocenţă în ea, era un singur fir, ţesut printr-o tapiserie 
pe care el tânjea să o descopere. Dacă ar fi putut să-i pună 
personal banii în mână, în mod clar ar fi câştigat un 
avantaj... şi poate şansa de a urca împreună scările spre 
dormitorul ei. 

— Jessye, iubire, nu ne-am născut nici noi de ieri, de 
azi, zise el. Am vorbit cu oameni care au mânat vite 
dinainte de război. Nu cred că-i o idee prea bună să vii cu 
noi în această călătorie. 

Incrucişându-şi braţele peste masă şi aplecându-se în 
faţă, ea îi susţinu privirea. 

— Cine v-a învăţat, pe tine şi pe Kit, cum să trageţi cu 
pistolul şi cu puşca? 


Oftând, înjură fiecare argument pe care ştia că i-l va 
arunca în faţă. 

— Tu. 

— Ce v-am învăţat despre caii de prăsilă? 

— Că sunt un grup de cai şi că vom avea mai mulţi cai 
decât oameni, recită el de parcă citea dintr-o carte 
plictisitoare. 

Ea zâmbi mânară. 

— Ce este un armitas? 

— Şorţul ăla tâmpit din piele care este crăpat de la 
mijloc şi se leagă în talie şi la genunchi. Arată ridicol şi n- 
am de gând să-l port. 

— Il vei purta şi-mi vei fi recunoscător pentru asta. Mă 
îndoiesc că vreunul din voi ştie cu care din extremităţi se 
ridică prima oară o vacă de la pământ. Fie că voi, 
ageamiilor, vreţi să admiteţi sau nu, aveţi nevoie de mai 
mult decât de banii mei. Aveţi nevoie de cunoştinţele mele. 
Se rezemă din nou în scaun. Trebuie să-l ajut pe la... 

— Inainte să pleci, am nevoie de aprobarea ta într-o 
problemă importantă, zise Kit, scoțând de sub masă o tijă 
de fier. 

La un capăt avea un triunghi plat prin care un bărbat 
putea să strecoare o mână înmănuşată. La celălalt capăt 
avea un L în vârful lui T. 

— Marca noastră a fost făcută să ne reprezinte 
parteneriatul: Texas Lady. Harry a venit cu ideea numelui, 
ales în onoarea investitorului nostru. Desigur, decizia a fost 
luată înainte să ne dăm seama că el nu va avea aceleaşi 
drepturi... 

— Kit, îl avertiză Harrison, dispreţuind indignarea 
îndreptăţită de pe chipul prietenului său. 

Kit îl privi caustic, apoi continuă: 

— Dacă nu-ţi place numele sau cum arată, o putem 
schimba, dar aş vrea să ştiu în seara asta, pentru că mai 
am de făcut câte ceva până mâine, la plecare. 

Harrison o privi cum abia atinge literele, de parcă 
erau nişte pietre preţioase fine, şi nu doar un fier care avea 
să fie încălzit şi pus pe dosul animalelor. Îi interzisese lui Kit 


să dezvăluie marca, pentru că voia să o surprindă. 
judecând după uimirea de pe chipul ei, reuşise. 

Ea ridică ochii spre el. 

— Texas Lady? 

Harrison ridică din umeri de parcă numele nu era cine 
ştie ce. 

— Mi s-a părut potrivit. Ne-am gândit că Triplul E vine 
de la cei trei englezi, dar din moment ce Gray a luat 
nefericita decizie de a se căsători şi şi-a concentrat 
eforturile spre agricultură, Dublu E nu mai are acelaşi 
impact. 

— Nu sunt chiar o mare doamnă, zise ea şi îşi retrase 
degetele de parcă fierul ar fi ars-o. E bine şi-aşa. Trebuie să 
închid. 

Harrison o privi cum pleacă fără măcar să adreseze 
un „mulţumesc”. Îmbucurător de onestă şi deranjant de 
directă cu părerile ei, era fără dubiu cea mai exasperantă 
femeie pe care o cunoscuse vreodată. 

Şi o impresionase cu cadoul lui... profund, dacă 
lacrimile ce i se iviseră în ochi înainte să se salte în picioare 
erau vreun semn. 

— Corectează-mă dacă greşesc... 

— Nu asta fac de obicei? îl întrerupse Harry, luându-şi 
ochii de la Jessye. 

Kit miji ochii de un albastru pal. La naiba, pe Harrison 
îl apuca damblaua când prietenul lui îl examina aşa. 

— Trăiam cu impresia că tu şi ea eraţi prieteni, poate 
chiar iubiţi... 

— Nu în viaţa asta. 

— Atunci, pentru numele lui Dumnezeu, de ce-ai 
sugerat să venim la ea? 

— Pentru că ea are bani. 

— l-am fi putut găsi altundeva. 

— Unde? Oamenii din statul ăsta sunt incredibil de 
săraci de când cu războiul. Cât despre cuceritorii care vin, 
n-am încredere în ei. O fi din cauza moştenirii mele saxone. 

Kit se încruntă. 

— Am fi putut apela la un bancher. 


— Şi de unde, mă rog frumos, ai face rost de-o 
scrisoare de recomandare? Reputaţiile noastre sunt departe 
de a fi impecabile. Ar trebui să ne considerăm norocoşi că 
Jessye are încrederea pe care o are în noi. 

— Nu are deloc încredere în noi. 

— Nu avem nevoie de încrederea ei. Avem nevoie 
doar de banii ei, pe care acum îi avem, şi de cunoştinţele ei 
despre statul ăsta şi despre vite, pe care-i dispusă să le 
împărtăşească. 

Kit clătină din cap. 

— Nu-mi miroase a bine, Harry. Nu-mi miroase a bine 
deloc. 

— Ce te îngrijorează? Ai planificat totul. 

— Pe hârtie. Socoteala de-acasă nu se potriveşte cu 
aia din târg. 

Kit îşi frecă degetul mare peste cicatricea de sub 
bărbie. Harrison mereu considerase a fi un mare păcat 
faptul că aşa-numitul conte de Ravenleigh aplicase un 
vătrai încins pe pielea celui de-al doilea fiu al său, pentru ca 
nimeni să nu-l confunde cu fratele lui geamăn - 
moştenitorul de drept. 

— Mi-aş dori s-o conving să nu vină. Am un 
presentiment legat de călătoria asta, zise Kit. 

— Spune-mi de unde putem face rost de fonduri 
pentru provizii şi anulez cu plăcere aranjamentul nostru cu 
ea. 

— David Robertson ar putea să ne finanţeze drumul. 

— Texanul ăla care a vizitat Ravenleigh acum câţiva 
ani? întrebă Harry. 

— Da. Era destul de înstărit. 

— Înainte de război. Acum ar putea fi un cerşetor, din 
ce bănuim. 

— Aş putea să mă interesez discret, să aflu dacă este 
interesat... 

— E discutabil. Ai semnat un contract cu Jessye. 

Şi-apoi Harrison voia de la Jessye mai mult decât banii 
ei sau ce ştia ea despre vite. Voia să urce împreună cu ea 
scările ce duceau în iatacul ei. 


— Dar tocmai ai spus că dacă pot găsi o altă sursă de 
finanţare... 

— Pentru că n-am crezut că vei găsi! Uită-te numai la 
împrejurimile astea monotone! Aşa o şansă ţi se iveşte o 
dată în viaţă. Prefer să împart şansa asta la prosperitate cu 
o femeie care n-a ştiut niciodată ce-i bogăţia, decât cu un 
bărbat care o ia ca pe ceva dat. 

— E-un risc, Harry. Ne-am putea întoarce cu mâinile-n 
buzunar. 

— Ştie şi ea asta. Îşi riscă banii pentru un vis de-al ei, 
Kit. Cum să-i spui aşa, pe nepusă masă, c-am găsit un 
investitor care ar fi mai pe placul nostru? 

— ii la ea, zise Kit sumbru. Poate că nu te-ai culcat 
cu ea, dar ai ceva sentimente pentru ea. 

— Îi înţeleg condiţia. Nu este nimic mai mult de-atât. 

— Ba este, şi-am să mă rog să nu ajung să regret. 
Oftând adânc, Kit se ridică, îşi luă fierul de marcat vite şi-l 
agită prin aer de parcă ar fi fost o spadă. Mă duc să termin 
cu pregătirile. 

— Perfect. Şi fii mai vesel, pentru numele lui 
Dumnezeu! Cât poate fi de greu să mână nişte vite spre 
nord? 

— Nu munca mă îngrijorează, ci necunoscutul. Nu ştiu 
ce planuri să fac când habar n-am ce mă aşteaptă. 

— Îţi faci prea multe griji din orice. Un pic de risc face 
viaţa mai picantă. 

— Bănuiesc că depinde de natura riscului. 

În timp ce Kat se îndrepta spre scări, Harrison auzi 
răsunând în saloon râsul răguşit al lui Jessye, care-şi mâna 
în noapte ultimii clienţi prin uşile batante. Se întrebă ce 
spuseseră de o făcuseră să râdă aşa dezlănţuit. | se părea 
că în râsul acela plutea o undă de neîncredere. 

Privi apoi scena în care ea vorbea cu tatăl ei şi-i 
zâmbea în tot acest timp. Nu-şi amintea să-i fi zâmbit 
vreodată tatălui lui - sau invers. 

Ea îşi bătu cu afecţiune tatăl pe spatele uşor 
încovoiat, după care ieşi pe o uşă ce dădea, din câte ştia el, 
în camera din spate. Reveni cu o găleată cu apă ca să 


curețe podeaua până avea să lucească. Momentele lui 
preferate din noapte erau atunci când ea freca în genunchi 
mizeria. Şoldurile ei se mişcau circular, la fel ca mâinile, şi 
nu se putea gândi decât ce mare plăcere i-ar fi făcut să se 
afle sub ea. g 

Ea refuzase însă acea propunere de nenumărate ori. li 
spusese că nu era genul ace/a de femeie, dar el se îndoia 
de vorbele ei, pentru că nu întâlnise încă vreuna care să 
servească pe la mese şi să nu fie aşa. 

Mişcările tatălui ei îi atraseră atenţia când individul, 
slab, dar vânos, traversa saloon-ul. Capul îi era presărat cu 
smocuri de păr de un roşu mai deschis decât al fiicei lui. 
Ochii lui verzi aveau o licărire dură. 

— Vreau să vorbim. 

Harrison flutură o mână către scaunul pe care-l 
eliberase Kit. 

— Te rog, ia loc, atunci. 

jonah Kane îşi lăsă corpul subţire să alunece pe 
scaun. 

— O să fiu sincer cu tine. Nu sunt de acord ca Jessye 
să meargă cu voi în călătoria asta. 

— Nici eu, dar e foarte încăpăţânată. 

Jonah chicoti şi se frecă în barba zbârlită. 

— Ea îi zice independenţă. Cică din moment ce are 
douăzeci şi unu de ani, e mare. Nu-şi dă seama că pentru 
un tată, fiica lui rămâne toată viaţa un copil. 

Harrison se simţi de parcă l-ar fi pălmuit cineva. 

— Are doar douăzeci şi unu de ani?! 

Jonah îşi miji ochii urduroşi. 

— Cât de mare credeai că e? 

— Un pic mai mare. 

N-o întrebase niciodată ce vârstă avea, mereu o 
crezuse apropiată de cei douăzeci şi opt de ani ai lui. Işi 
imaginase că era o femeie cu experienţă, care muncea într- 
un saloon, înconjurată toată noaptea de bărbaţi, dar dacă 
avea doar douăzeci şi unu de ani... Sfinte Dumnezeule, 
putea fi adevărat ce pretindea ea? Era încă inocentă? Poate 
că refuzurile ei nu aveau nimic de-a face cu el, ci cu 


puritatea ei. 

— E tânără, dar nu-i place să recunoască, zise Jonah. 

Harrison fu surprins să vadă lacrimi sclipind în ochii 
bătrânului înainte ca acesta să se aplece spre el cu o privire 
de fier. 

— A fost rănită. Inima i-a fost făcută bucăţi şi 
aruncată ca momeală pentru vulturi. Nu vreau s-o văd 
iarăşi la fel. 

— Nu avem nicio intenţie s-o rănim. Ea e investitorul 
nostru în afacerea asta şi va avea parte de tot respectul şi 
consideraţia noastră. 

Jonah miji ochii. 

— Când se mână vitele, sunt multe nopţi lungi. Dacă 
vine înapoi cu cea mai mică zgârietură pe inimă, îţi tai 
cojones şi ţi le dau să le mănânci. 

Harrison tuşi. Texanii ăştia foloseau aşa de des 
cuvinte spaniole, că uneori îi era dificil să urmărească 
conversațiile lor, dar prinsese esenţa. 

— Treaba asta mă va face să nu mai pot avea urmaşi? 

— Ai face bine să iei aminte! 

— Atunci am să ţin cont de ameninţarea ta pe durata 
călătoriei noastre. 

— Fă ce vrei, numai nu uita ce ţi-am zis. 

Jonah se ridică şi începu să ridice scaunele pe mese. 

Harrison îşi frecă degetele prin barba groasă, 
întrebându-se de ce, dintre toate lucrurile pe care Jonah 
tocmai i le dezvăluise, mai tare îl deranja că un individ îi 
frânsese inima lui Jessye decât ideea de a fi transformat 
într-un eunuc. 

Nu bănuise niciodată că atitudinea ei dură era o formă 
de autoapărare. Păcat! Nu-l interesa să repare inimi care 
fuseseră cândva frânte. O inimă frântă rămâne un mozaic 
etern de piese rupte, mai delicată şi dispusă să se frângă 
din nou la cel mai mic seism. 

Experienţa îl învățase acest adevăr lamentabil. 


* 


Jessye Kane stătea afară, în faţa saloon-ului tatălui ei 
şi trăgea adânc aer în piept, lăsând ca răcoarea aerului de 
toamnă să ducă departe de ea duhoarea de alcool vărsat şi 
fum de tutun. Privi spre stelele care scânteiau pe cerul 
nopţii precum nişte diamante pe o catifea neagră. In 
următoarele luni, avea să doarmă sub ele şi le va folosi 
drept ghid în călătoria ei. 

La capătul acelei perioade, dacă totul se desfăşura 
conform aşteptărilor, avea să transforme modestele ei 
economii într-o sumă considerabilă de bani. Spre deosebire 
de Harry, care era motivat de ambiţie, ea era inspirată de 
teamă, teama că indiferent cât de puternică era, niciodată 
nu avea să fie suficient de puternică pentru a-şi proteja 
sufletul. 

Şi inima ei se afla fără doar şi poate în pericol. 
Imaginea mărcii i se întipărise în mine. „Texas Lady”. Nume 
ales pentru ea. Niciodată în viaţa ei nu se simţise o 
doamnă, nu una adevărată. Fusese nevoită să coboare cu 
picioarele pe pământ şi să-şi amintească cu cine avea de-a 
face: un bărbat renumit pentru că trişa, un bărbat care 
dădea de înţeles că voia să se culce cu ea. 

Cât lucrase pe câmpurile de bumbac ale lui Abbie 
Westland pe timpul recoltei de vară, Jessye aflase că Harry 
avea tendinţa să stea la umbră, să mănânce pepene roşu şi 
să distreze copii făcând diverse trucuri cu cărţile de joc. 
Participa la cules doar când Grayson Rhodes îi aducea un 
sac gol. Şi imediat ce-l privea din nou, îl vedea aşezat tot la 
umbră, fără să facă nimic. 

Avea să aibă parte de o trezire la realitate brutală. N- 
o să mai apuce să taie frunză la câini cât timp dura drumul 
cu vitele. 

Întorcând uşor capul, ridică privirea spre ferestrele de 
la etajul al doilea, unde erau găzduiţi oaspeţii care plăteau. 
Camera închiriata de Harry se afla vizavi de a lui Kit, 
despărțite de un hol lung şi îngust. 

Văzu lumina slabă a lămpii luminând fereastra - 
fereastra lui Harry. Nu voia să se gândească la ce făcea în 
clipa aceea Harry, dar nu părea să reuşească. 


Se dezbrăca probabil de hainele alea elegante pe care 
le purta, haine care ar fi făcut orice alt bărbat să arate ca 
un filfizon. O enerva că de fiecare dată când ea se aşeza 
lângă el la o masă de joc, simţea arăta ca naiba, în 
comparaţie cu el, care era plin de farmec şi sofisticat. 

Hoinărind prin câmpurile de bumbac, se bronzase. 
Când amesteca un pachet de cărţi, degetele lui abile o 
fascinau. Avea o atingere aşa de uşoară, încât cărţile abia 
şopteau când le alegea, şi ea îşi impunea atunci să se lupte 
cu viziunea acelor mâini plimbându-se pe corpul ei cu 
aceeaşi experienţă cu care mânuiau cărţile. 

Se bucura de ciorovăiala lor verbală, se simţea 
provocată de capacitatea lui de a câştiga mereu cu mâna 
pe care o împărțea. Din consideraţie pentru suspiciunea ei, 
el juca cu mânecile ridicate, pentru ca ea să ştie că nu 
folosea alte buzunare sau ustensile care să-i ofere cărţile 
de care avea nevoie. Dar ea mai ştia că antebraţele lui nu 
erau plăpânde şi albe ca ale unui bărbat care-şi petrecuse 
viaţa în huzur. Venele pulsau pe sub pielea lui, iar muşchii 
păreau încordaţi chiar şi când braţele lui erau în repaus. Nu 
avea sens, dar nimic legat de el nu avea. 

La naiba, ce mult i-ar fi plăcut să-şi dea seama cum 
trişa. Poate că atunci nu s-ar mai uita la el cu o intensitate 
vecină cu obsesia. Dumnezeu să o ajute, memorase 
aproape fiecare centimetru din el, încercând să-l prindă 
când o înşela. 

El jura că nu trişa niciodată când juca cu ea, dar ea 
ştia că asta era o minciună sfruntată - altfel, ar câştiga şi 
ea din când în când. Nu era o jucătoare de poker chiar atât 
de slabă. 

Acum, Harrison avea nevoie de ea - sau mai precis, 
avea nevoie de banii ei. Ar fi putut să-i dea fără vreo 
obligaţie dacă nu-i spunea mereu „Jessye, iubire”. Avea 
încredere în acel alint cam cât avea încredere în el. Ştia că 
n-o iubea, şi considera că folosirea cuvântului batjocorea un 
sentiment care avea puterea de a răni fără milă şi de a 
vindeca necondiţionat. 

Lumina de la fereastra lui se stinse şi îşi dădu seama 


că el se culcase. Nu îndrăzni să se gândească la ce ar fi 
putut să nu poarte când dormea. De fiecare dată când îi 
schimba  aşternuturile se întreba dacă cunoscuseră 
atingerea mâinii lui goale... a stomacului... a fundului... 

Sau dormea fără ca pielea să suporte altceva decât 
mângâierea aerului nopţii? 

Închise strâns ochii şi îşi întoarse capul. Jurase să nu 
mai aibă de-a face cu vreun bărbat până nu ajungea să fie 
o femeie independentă, deşi Harry avea un fel năucitor de- 
a o face să regrete jurământul ăsta. 

Pierduse numărătoarea de câte ori o invitase să i se 
alăture sub pătura lui. Vocea lui avea un ritm provocator, 
dar ochii lui, o, Doamne, ochii lui ca de smarald exprimau o 
vulnerabilitate care o făcea să fie şi curioasă, şi temătoare. 
Nu era deloc aşa de simplu precum părea. 

Un jucător care risca mult manipula cărţile, folosea 
cuvinte tari şi îi plăcea să bea tărie. Cu toate astea, mai 
avea o faţetă, la fel cum ai întoarce un diamant şi i-ai 
vedea strălucirea dintr-un alt unghi. O aroganță în felul cum 
îşi rostea numele. Era al doilea fiu al unui conte, trimis aici 
să-şi croiască drum prin viaţă. 

Cu vite, se gândi ea, avea toate şansele să reuşească. 
Ea ştia multe despre vite. Înainte de război, cunoscuse un 
bărbat care mâna longhorni! spre California. Gerald Milton. 
Lui îi plăcea să vorbească, şi ei, să asculte. 

Nu o privise aşa cum o făceau majoritatea bărbaţilor - 
ca pe whisky-ul de care te bucuri seara şi uiţi când se face 
ziuă. 

Aflase prea târziu că în spatele privirii lui inocente se 
ascundeau o mulţime de defecte. 

— Jessye? 

Privind peste umăr, ea zâmbi cu căldură. 

— Hei, tată! 

Tatăl ei apăru în pragul uşii ce dădea spre camerele 
unde dormeau ei, în spatele saloon-ului. 

— Bănuiesc că nu te pot convinge să nu te duci, zise 
el. 


1 Vite cu coarne lungi (n.tr.) 


Întorcându-şi privirea spre stele, ea îşi petrecu mâinile 
în jurul taliei. 

— Nu. 

— O să fie mulţi bărbaţi... 

— Pot să-mi port de grijă în preajma bărbaţilor. Şi 
apoi, o să fiu îmbrăcată ca ei. După câteva zile, vor uita că 
sunt femeie. 

— Sunt mulţi kilometri în afara oraşelor. E puţin 
probabil să uite. 

— Voi fi bine, tată. 

Îi auzi oftatul purtat de vânt. 

— Eşti ca maică-ta, să ştii. Încăpăţânată, hotărâtă. Nu 
pot să nu mă gândesc c-ar fi fost cu totul altfel dacă n-ar fi 
murit când aveai şapte ani. 

Ea se întoarse puţin ca să stea faţă în faţă cu el. 

— Lucrurile n-au ieşit chiar aşa de rău. 

El clătină din cap. 

— Nu te-ar fi lăsat să lucrezi într-un saloon. 

— Imi place să lucrez într-un saloon. Dac-o să fac 
suficienţi bani cu vitele astea, mă gândesc că putem 
adăuga scena aia de care ai vorbit mereu - cu cortine de 
catifea roşie ce se deschid şi se închid. Am putea organiza 
spectacole de divertisment. Cu o cântăreaţă sau două. Asta 
ar aduce mai mulţi clienţi şi ar creşte profitul. 

Văzu în lumina lunii faţa brăzdată de riduri a tatălui ei, 
care arăta acum mult, mult mai bătrân. 

— De-asta vrei să faci aşa o nebunie... pentru un vis 
de-al meu? 

— Nu, tată, o fac pentru mine. 

Ea îl auzi pufnind. 

— Atunci ai grijă, fato, că dacă păţeşti ceva... n-aş 
mai avea motiv să trăiesc. 

Ea îşi aruncă braţele pe după gâtul lui şi-l îmbrăţişă 
strâns. 

— Nu mi se va întâmpla nimic. 

Braţele lui subţiri o cuprinseră, la rândul lor. Cândva 
crezuse că toţi bărbaţii iubesc necondiţionat, la fel de 
intens ca tatăl ei. 


El o bătu pe spate şi se desfăcu din îmbrăţişarea ei. 

— Ca să ştii, i-am spus lui Bainbridge că-l castrez dacă 
te răneşte. 

Ea râse uşor. 

— Nu mă va răni, tată. 

Niciun bărbat n-o va mai răni vreodată, pentru că nu 
va mai lăsa pe nimeni să se apropie suficient de ea. 

El pufni din nou şi îşi frecă ochii. 

— Mă duc să vorbesc cu maică-ta să facă o minune. S- 
ar putea să-ţi transmită prin mine nişte vorbe de duh, 
înainte să pleci. 

Îl privi cum se îndepărtează în umbrele nopţii, spre 
biserica de la capătul oraşului şi micul cimitir din spatele ei. 
Se întrebă dacă mama ei ştiuse cu adevărat cât de mult o 
iubise tatăl ei. 

Intr-o vreme, Jessye visase să ofere şi să primească o 
dragoste la fel de mare. Dar acum încetase să mai viseze. 

La şaptesprezece ani îi fusese smulsă inima din piept. 
Jurase că niciodată nu va mai depinde de un bărbat sau de 
bani. Aranjamentul ăsta cu Harry şi Kit îi garanta că avea 
să-şi poată ţine promisiunea. 

— Are dreptate, să ştii, se auzi o voce groasă în 
noapte. Ar trebui să rămâi aici. 

Jessye se întoarse cu inima bătându-i puternic. Harry 
stătea la marginea umbrelor, o siluetă păzită de întuneric. 
Nu mai purta haina şi vesta. Câţiva nasturi de la cămaşa lui 
albă erau desfăcuţi de parcă ar fi avut de gând să se 
dezbrace, dar se răzgândise. Părul negru şi barba îi 
încadrau chipul, accentuându-i ochii verzi şi transformând-o 
în prizoniera privirii lui. Înghiţi cu greu. 

— Credeam că te-ai culcat. 

— Şi eu credeam la fel, pân-am văzut că te uitai spre 
fereastra mea. 

— Nu mă uitam spre fereastra ta. Mă uitam prin jur şi 
fereastra ta era pe-acolo. Şi apoi, va trece destul timp până 
vei mai dormi într-un pat ca lumea. Ai face bine să te-ntorci 
sus, la tine în cameră, şi să te bucuri cât mai poţi de 
confortul unei saltele. 


Pe chipul lui se întinse un zâmbet leneş. 

— Nu mă bucur niciodată când sunt singur în pat. 

Ea chicoti pe un ton jos. 

— Nu mă îndoiesc că următoarele tale cuvinte vor fi o 
invitaţie la tine în pat. Servesc de prea multă vreme băuturi 
ca să fi auzit tot ce se putea auzi şi să ştiu că vorbele dulci 
dispar odată cu efectul whisky-ului. 

— Ale mele nu. 

Ea râse. 

— Eşti mai priceput la vorbe ca alţii, Harry. Asta 
trebuie să recunosc, şi, dac-aş avea un dolar pentru fiecare 
invitaţie de-a urca împreună cu tine scările alea, n-ar mai 
trebui să plec la drum cu vitele. 

El făcu un pas spre ea, micşorând distanţa dintre ei 
până când îi simţi căldura trupului alungând aerul rece al 
nopţii. 

— De ce vii cu noi, Jessye? Cred că-ţi dai seama că 
această călătorie cu bărbaţi îţi va distruge reputaţia. 

— Am muncit toată viaţa într-un saloon. N-am ce 
reputaţie să apăr. 

— Din câte am auzit, nopţile pe drum cu vitele nu 
sunt doar lungi, ci şi solitare. 

Degetul lui alunecă lent de-a lungul gâtului ei. O 
căldură intensă crescu în ea precum flăcările care se 
aprind, promițând să o mistuie. 

— Atunci vino sus cu mine, şopti el pe o voce joasă, 
seducătoare. Plăcerea fizică poate alina singurătatea fără 
să implice inima. 

Simţi cum corpul şi determinarea i se topesc, dar 
amintirile dulci-amărui o împiedicară să se întindă spre el şi 
îi permiseră să vorbească pe un ton calm, ce-i ascundea 
tulburarea. 

— Nu şi-n cazul meu, Harry. Ţi-am mai spus şi altă 
dată, nu sunt genul ă/a de femeie. Nu pot fi convinsă de un 
ticălos elocvent. Şi apoi, deja te-am categorisit ca un bărbat 
care nu-şi poate permite să mă aibă. 

— Spune preţul. 

— lubirea. 


O tăcere grea pătrunse aerul şi ea îşi dădu seama că-i 
ceruse singurul lucru pe care el nu i-l va putea da vreodată. 
Harry îşi retrase mâna şi răceala se lăsă între ei ca un vânt 
rece dinspre nord. 

El se înclină un pic. 

— Îţi urez noapte bună. 

Jessye îşi cuprinse mijlocul cu braţele şi-l privi cum 
urcă scările, ştiind că şi el, şi tatăl ei aveau dreptate. Ar 
trebui să nu se ducă nicăieri. 

Pentru că, dacă era să fie onestă cu ea însăşi, 
Harrison Bainbridge avea puterea de a distruge rămăşiţele 
fragmentate ale inimii ei frânte. 


Capitolul 2 


Cu Kit şi Grayson Rhodes flancându-l, Harrison trecu 
peste câmpurile unde tremuraseră cândva în vânt capsulele 
de bumbac. Credea că Grayson se aranjase destul de bine 
când se căsătorise cu Abigail Westland. În afară de pământ, 
se alesese cu trei copii din prima ei căsătorie şi cu iubirea 
ei aprigă şi nemuritoare. 

— Abbie zice că aduce ghinion să ai o femeie la 
mânat vitele, murmură gânditor Gray. 

Harrison se opri din mers şi se întoarse brusc spre 
prietenul lui. 

— Fără banii lui Jessye, puteam uita de afacerea cu 
vitele. 

— Nu pot înţelege de ce şi-ar risca reputaţia mergând 
cu tine. 

— Abbie nu şi-a riscat reputaţia când ţi-a permis să 
rămâi la ea fără beneficiile căsătoriei? întrebă Harrison, 
părându-i-se ciudat că susţinea o idee, fără să fie adeptul 
ei. 

— Am dormit în hambar. 

— Jessye va dormi pe propria saltea de paie, îl asigură 
Harrison. 


Gray îşi miji ochii albaştri. 

— Poate vreo două-trei nopţi... 

— Pe toată durata drumului. Harrison privi spre 
veranda din faţă, unde Jessye vorbea cu soţia lui Gray. 
Jessye purta haine asemănătoare cu ale lui; o cămaşă din 
flanel simplă, o vestă pe măsură, cizme, o bandană roşie şi 
pantaloni de lână. Sfinte Dumnezeule, deja i se făcuse dor 
de îmbrăcămintea lui fină. Când vor ajunge la capătul 
drumului, nu va mai sta o zi îmbrăcat ca un om obişnuit. Nu 
o interesează bărbaţii, mai zise el. 

— Dar ei cu siguranţă se vor arăta interesaţi de ea, îl 
asigură Gray. 

Harrison se temea că asta va fi problema. De când 
ieşise din saloon şi îi văzuse linia perfectă a şoldurilor şi a 
picioarelor ascunse înainte de o fustă, nu putuse să-şi ia 
ochii de la ea. 

— Ea crede că, îmbrăcată aşa, bărbaţii nu vor observa 
că-i femeie. 

— Asta-i cam greu, zise Kit. Eu sunt de părere că 
toate femeile ar trebui să poarte pantaloni. Imi place cum le 
scot în evidenţă fundurile. 

Harrison avu iraţionala dorinţă de a-i scoate ochii 
prietenului său. 

— Este partenera ta de afaceri, izbucni el. 

Kit întoarse capul. 

— Da, şi-ar trebui să fie şi-a ta. 

— Despre ce vorbiţi? întrebă Gray. 

— Nimic important. O laşi baltă? îi ceru Harrison lui 
Kit, uitându-se în ochii lui. 

— N-are sens să nu te accepte ca partener, ca să nu 
mai spun că uşurinţa cu care-ai acceptat termenii 
înţelegerii mă scoate din sărite. Nu-ţi stă în fire să renunţi 
fără o luptă... 

— N-am renunţat. 

În ochii de un albastru-deschis ai lui Kit străluci 
interesul. 

— Ar fi trebuit să ştiu. Pentru Dumnezeu, de ce nu ți- 
ai susţinut cazul aseară? 


— Pentru că atunci când jucăm poker, pur şi simplu 
ador expresia de neîncredere de pe chipul ei când zice că 
trişez... doar ca să descopere că nu trişam. Mă consideră 
un filfizon încrezut. Dar nu mă îndoiesc că va veni un 
moment când îşi va da seama că eu chiar am o mână 
câştigătoare. Şi atunci, când voi fi martorul momentului 
trezirii ei la realitate, va fi ca un adevărat balsam pentru - 
căută un cuvânt care să nu exprime adevărul despre ce 
simţise el: umilinţă, furie, indignare - junghiul mândriei 
mele, ceea ce face să merite jocul. 

— Sper să nu dureze mult, zise Kit. Chiar dacă tu ai 
acceptat condiţiile, pe mine nu mă mulţumesc. 

— Dar sper că te vei strădui s-o protejezi, nu? insistă 
Harrison. 

— AŞ zice că se poate apăra şi singură, cu arma aia 
prinsă la coapsă. 

— Din moment ce ea m-a învăţat cum să mânuiesc o 
armă, te asigur că ştie bine cum s-o folosească, zise Gray. 

Harrison atinse patul armei lipite de propriul şold. 

— Şi pe noi tot ea ne-a învăţat. 

Îl enervase să vadă uşurinţa cu care ea mânuise 
arma. 

— Tu de ce nu porţi armă, Kit? întrebă Gray. 

— Prefer puşca Henry. E mai precisă şi are 
cincisprezece cartuşe pentru foc repetat. Şi apoi, nu-mi 
place să simt greutatea pistolului. Parcă mă face să-mi 
pierd echilibrul. 

— Ai putea să porţi câte unul pe fiecare parte, sugeră 
Harrison rânjind. 

— În afară de a le folosi la vânătoare, nu-mi imaginez 
să fac altceva cu ele. E-aşa de sălbatic. 

— Sunt de acord, zise Gray încet. In ziua în care l-am 
înfruntat pe soţul lui Abbie, mi-am dat seama că nu-i deloc 
o onoare să foloseşti chestiile alea nenorocite. Am jurat 
atunci să nu mai port niciodată aşa ceva. 

— Ar trebui să vii cu noi, zise Harrison, vrând să 
schimbe subiectul. 

Gray clătină din cap. 


— Mai demult, am fost obligat s-o părăsesc pe Abbie. 
Acum, numai moartea mă va lua de lângă ea. 

— Cât de sentimental! bolborosi Harrison. 

— Asta-i adevărul, îl asigură Gray. 

Harrison nu se îndoia de spusele lui Gray, dar îşi dădu 
seama că invidia felul vehement în care se apăra prietenul 
său. |mpinse cu vârful rotund al cizmei într-o bucată de 
cârpă de bumbac înnegrită. 

— Doar nu te apuci de plantat bumbac? 

Gray ridică din umeri. _ 

— Nu ştiu sigur ce vom face. şi privi mâinile. Urăsc să 
merg la cules. 

— Ce-ai zice dacă aţi folosi pământul ca păşune 
pentru vite? întrebă Kit. 

Gray îşi scoase pălăria de paie şi îşi trecu degetele 
prin părul blond. 

— Îmi dezvolţi un pic? 

— Jessye zice că până la primăvară nu putem pleca cu 
vitele spre nord. Zice că doar un nebun ar mâna cireada pe 
timp de iarnă. 

— Şi atunci de ce plecaţi acum? De ce nu aşteptaţi 
până la primăvară? întrebă Gray. 

— Vitele sunt împrăştiate prin tot statul, mai ales prin 
vest şi sud. Trebuie să le adunăm şi să le mutăm într-un 
singur loc, unde le putem ţine până când suntem pregătiţi 
să le mânăm spre nord. 

— Bănuiesc că-mi vei spune tot ce trebuie să ştiu ca 
să am grijă de vitele astea. 

Kit rânji. 

— Pe scurt, le ţii să nu hoinărească aiurea. 

— Voi avea nevoie de un gard. 

— Jessye zice că gardurile de lemn nu sunt practice, 
interveni Harrison, deşi nu văd ce rău ar fi să ai un soi de 
bariere. 

— Nu-mi pot imagina ca Abbie să renunţe complet la 
bumbac, dar să ţinem vitele aici ar fi o idee, zise Gray. Am 
putea folosi balega ca fertilizator. 

— Atunci rămâne stabilit. După ce începem să 


adunăm vitele, vom angaja probabil oameni. O să ţi-i trimit 
cu o scrisoare de recomandare. 

— Şi ce fac cu oamenii? întrebă Gray. 

— Îi hrăneşti. Îi laşi să doarmă o noapte în hambar. 
Apoi vor veni înapoi să mai ia alte vite. 

— Parcă ziceai mai devreme că trebuie doar să 
supraveghez vitele. Acum trebuie să vă hrănesc şi să vă 
găzduiesc şi oamenii? Vreau să ştiu tot, Kit, absolut tot. 

Harrison se îndepărtă de prietenii lui şi de murmurul 
vocilor lor. Nu-l interesau detaliile. In ceea ce-o privea pe 
Jessye, lucrurile stăteau altfel. Ultima noapte pe care şi-o 
petrecuse într-un pat nu fusese deloc confortabilă. Nu 
putuse închide un ochi pentru că prin minte i se perindau 
constant gânduri legate de ea. 

Încercase să se concentreze asupra altor femei pe 
care le cunoscuse, graţioase, frumoase, elegante. Femei 
care zâmbeau dulce, râdeau delicat şi îl credeau cu mult 
mai inteligent decât ele. 

Plictisitoare. Fiecare imagine îl plictisise. Acele femei 
erau total opusul celei care avea să călătorească cu ei. Nu 
şi-o putea imagina gătită şi participând la un bal. Era sigur 
că nu ar fi făcut o reverență în faţa nimănui şi limbajul ei 
direct le-ar fi provocat un leşin matroanelor, deşi vocea ei 
răguşită, cu dicţie clară, ar fi atras cu siguranţă atenţia 
celor de sex opus. De imaginea asta nu-i prea păsa. 

O privi pe Jessye cum se aşază pe jos să vorbească cu 
fiul cel mic al lui Abbie, fără să-i pese câtuşi de puţin că va 
porni la drum plină de praf. Îl prinse în braţe pe Micah. EIl 
strigă, şi apoi râsul lui se amestecă cu chicotelile lui Jessye 
în timp ce se gâdilau unul pe celălalt, ridicând un nor de 
praf. 

O durere surdă se făcu simțită în pieptul lui Harrison. 
Niciodată în viaţa lui nu fusese gâdilat de cineva. Niciodată 
în copilăria lui nu râsese. 

Durerea se intensifică, ajungând să-l strângă 
insuportabil. 

În noaptea trecută, Jessye îşi dezvăluise preţul printr- 
un cuvânt tulburător, preţ pe care el ştia că nu l-ar putea 


plăti niciodată. 

lubire. 

Nu ştia nimic despre iubire, doar să dispreţuiască 
decepţiile şi să-şi bată joc de falsele ei virtuţi. 

Dar pe măsură ce răsăritul o împrejmuia într-un nimb 
de lumină mută, el nu putea nega că ceva îl atrăgea la ea. 

să nu ajungă una dintre cuceririle lui avea să-i pună la 
încercare textura morală. 

Din păcate pentru ei amândoi, se temea că materialul 
era uzat şi găurit. 

Prinzând braţele nerăbdătoare ale lui Micah, Jessye îl 
trase spre ea. 

— Mă predau! strigă ea râzând. Ai câştigat. 

El se ridică din poala ei şi arătă spre ochelarii care-i 
măreau ochii violeţi. 

— Şi vezi că n-au căzut. Trase de o mică fâşie de piele 
ataşată de sârma care îi încercuia urechile şi se lega în 
spatele capului. Taţi a făcut asta ca să-i ţină, aşa că atunci 
când o să fiu cavaler, nu vor cădea. 

— Tatăl tău e un om deştept. 

El încuviinţă din cap, părul întunecat căzându-i pe 
frunte. 

— Trebuie doar să-l învăţăm să vorbească corect. 

Sări în picioare şi se îndreptă spre fratele şi sora lui 
mai mari, care se uitau la cai. 

Jessye se ridică în picioare, scuturându-se de praf şi îi 
zâmbi lui Abbie. 

— Nu-mi pot imagina că la educaţia pe care o are 
soţul tău, copiii e red că el nu vorbeşte corect, zise ea. 

— Nu e vorba neapărat de cuvinte, ci de felul cum le 
pronunţă. Li se pare ciudat accentul lui, recunoscu Abbie. 

Era singura femeie din Fortune care o făcuse pe 
Jessye să se simtă bine-venită. Din acest motiv o ajutase la 
culesul bumbacului toată vara trecută. 

— ie ţi se pare că vorbeşte ciudat? 

— Nu, zise Abbie nostalgică. Îmi place accentul lui, 
dar eu iubesc totul la el. 

— E bine că-l văd ca pe tatăl lor. 


— Nici nu-i greu, când le acordă aşa de multă atenţie. 
Se poartă cu ei aşa cum ai făcut tu cu Micah mai devreme. 
Ai fi o mamă minunată, Jessye. 

Suferinţa  regretelor inevitabile ameninţa să o 
lovească. O îndepărtă gândindu-se la oferta lui Harry, o 
ofertă care-i fusese făcută şi de alţi bărbaţi: uniunea 
corpurilor, fără inimi. 

— Asta-i puţin probabil să se întâmple, Abbie. O 
femeie are nevoie de un soţ ca să aibă copii, şi eu sunt 
genul de femeie căreia bărbaţii îi propun o noapte, nu o 
viaţă. 

— Nu te subestima, Jessye. Ai multe de oferit. 

Mult bagaj pe care ea nu credea că un bărbat întreg la 
cap era dispus să o ajute să-l care. 

— N-ai cunoscut încă bărbatul potrivit, adăugă Abbie. 
O să cunoşti mulţi bărbaţi pe drumul ăsta cu vitele. 

Jessye simţi privirea tulburătoare a lui Harry poposind 
asupra ei. Ignoră dorinţa de a se uita fix la el, se întoarse 
un pic şi îşi lipi umărul de un stâlp. 

— Nu caut un soţ. Caut independenţă. 

— Nu-mi vine să cred că pleci într-adevăr în călătoria 
asta, zise Abbie, entuziasmată. 

— Mi-a fost teamă că Harry va pune mâna pe bani şi-i 
va juca înainte să ajungă cu vitele la piaţă, recunoscu ea. 

— N-ai încredere în el, atunci? întrebă surprinsă 
Abbie. 

Jessye se uită în jos spre cizmele ei. 

— N-am încredere în el când vine vorba de bani. Dar 
nu cred că mă va răni. Dacă încearcă, îl împuşc. Ridică 
privirea. Cât de bine-l cunoşti? 

— Cam deloc. El şi Grayson sunt prieteni, dar lui Harry 
nu-i place deloc să culeagă bumbac şi rareori vine în vizită. 

Jessye pufni. 

— Mi-l aduc aminte cum stătea mai mult la umbră. 

Abbie zâmbi cu căldură. 

— Grayson obişnuia să se enerveze aşa de tare când 
îl vedea. 

— Nu pot să zic că nu-i dau dreptate. 


— Grayson a zis că Harry este un as al cărţilor de joc, 
aşa că degetele lui abile ar putea jumuli mai repede 
bumbacul. A fost uimitor să-l privesc. 

jJessye se simţi ca şi cum cineva o învârtise până 
ameţise. Discutau despre acelaşi bărbat, acelaşi lucru? 

— Mă refer la Harrison Bainbridge. 

— Ştiu. El şi Grayson au făcut un pact. Harry nu voia 
să culeagă bumbac, dar a fost de acord că va umple la fel 
de mulţi saci câţi umplea Grayson. Aşa că atunci când sacul 
lui Harry era plin, se aşeza la umbră până îl prindea 
Grayson din urmă. 

Jessye se întoarse şi se uită către câmp, amintindu-şi 
de zilele lungi, fierbinţi şi grele de vară. 

— Eu nu l-am văzut niciodată cu sacii plini, zise ea 
încet. 

— Grayson obişnuia să-i spună că, dacă ar fi continuat 
să culeagă, am fi terminat cu toţii mult mai repede. Harry 
nu credea că trebuia să facă mai mult decât partea lui. Nu 
m-am putut plânge, văzând că depunea acelaşi efort ca 
Grayson, ceea ce nu puteam spune şi despre mine. 

Jessye simţi junghiul vinovăţiei când îşi aminti cum Kit 
îşi apărase prietenul seara trecută. Era încă furios. Salutul 
lui din acea dimineaţă fusese scurt şi foarte englezesc. 
Harry, pe de altă parte, nu părea să-i poarte pică. Oare 
pentru că-i dădea dreptate când îşi exprimase părerea 
despre el sau avea planuri s-o manipuleze la fel de uşor ca 
pe cărţi? 

— Va trebui să facă mai mult decât partea lui, pe 
drumul cu vitele, zise ea absentă. Nu putem tolera trântori. 

— l-am spus lui Grayson c-ar trebui să se ducă cu ei, 
dar nu vrea să plece... din cauza copilului. 

Jessye privi spre burta lui Abbie şi simţi o împunsătură 
de invidie. 

— Eu cred că amândoi sunteţi motivul pentru care 
rămâne. 

— Oricare ar fi motivul, mă bucur că nu pleacă. Doar 
că nu vreau în viitor să se uite în urmă şi să regrete c-a 
ratat această călătorie. 


— Mariajul vostru m-a luat prin surprindere. Credeam 
că englezii ăştia sunt doar în trecere. 

— Şi eu credeam la fel, dar Grayson a găsit un motiv 
să rămână. 

Expresia de iubire tandră care strălucea în ochii lui 
Abbie când privea spre locul unde stătea soţul ei provocă o 
durere neaşteptat de adânc în pieptul lui Jessye. Pentru 
ceea ce crezuse cândva că avusese, pentru ceea ce ştia 
acum că nu posedase niciodată. 

— Ar fi bine să plecăm. Ni se scurge ziua printre 
degete, anunţă Jessye. 

Abbie îşi petrecu braţele în jurul lui Jessye şi o 
îmbrăţişă puternic. 

— Ai grijă. Englezii sunt mai mult decât par la prima 
vedere. 

Jessye încuviinţă din cap, dându-şi dintr-odată seama 
că asta era cea mai mare teamă a ei. 


* 


Stând pe un buştean, Harrison privea cum se ridică 
scânteile focului în timp ce stelele îi priveau. Nu cunoscuse 
niciodată o asemenea pace. 

— Harry, încep să cred că ai o relaţie intimă cu 
pachetul ăsta de cărţi, mă jur. 

Harrison privi în ochii verzi şi frumoşi ai lui Jessye. 
Deşi nu-i văzuse niciodată desfăcut părul roşu strălucitor, 
avea impresia că era la fel de neîmblânzit ca ea, pentru că 
şuviţe buclate îşi căutau permanent libertatea, încercuindu- 
i chipul şi oferind iluzia unei coroane glorioase. 

Momentan, îşi strâmba gura senzuală în aşa fel încât 
să poată sufla constant peste şuviţele libere - ceea ce 
indica faptul că avea trei cărţi la fel sau mai bine. 

Lui Harrison îi plăcea la nebunie pokerul. După ce 
sosise în Texas, învățase repede jocul. Avea multe 
posibilităţi, iar provocarea era să te asiguri că abia îţi puteai 
bate adversarul. Învăţase pe propria piele că o chintă roială 
nu venea niciodată de trei ori într-o seară. 


Fusese norocos că domnii cu care jucase în Galveston 
doar îi rupseseră mâna şi nu-l înecaseră în apele golfului. 
Nu era sigur că tatăl lui ar fi înţeles ironia morţii lui. Acesta 
se temuse că datoriile lui la jocurile de noroc aveau să-l 
facă să sfârşească în Tamisa, aşa că îl trimisese în Texas 
pentru o schimbare de peisaj. 

Işi îndoi degetele, încercând să înlăture înţepeneala 
care uneori îşi făcea simțită prezenţa, amintindu-i de 
nebunia lui. 

— Te doare mâna? întrebă ea. 

— Inţepeneşte uneori dacă n-o mişc. Voiai să mi-o 
săruţi ca să treacă? 

Răspunsul ei fu o privire plină de dezgust menită să-l 
gonească ruşinat într-un colţ. Nu funcţiona niciodată. 

— Nu pot să cred că le-ai tras ţeapă unora şi-ai fost 
prins. 

— Nu m-au prins trişând. Au presupus că n-am fost 
onest pentru c-am fost binecuvântat cu trei chinte roiale în 
seara aia. Nu i-am putut convinge c-am avut doar noroc. 

— Nu i-ai putut convinge pentru că nimeni nu este aşa 
de norocos. Clar trişai, nu aveai cum altfel. Mă întreb atunci 
cât de înţelept este să finanţez drumul ăsta cu vite. 

— Pe tine nu te-am păcălit niciodată, Jessye, iubire. 

— Dovedeşte-o. 

Ea puse cărţile jos. Trei regine. 

Din păcate, acum nu mai putea să se întindă spre 
pachet şi să-şi schimbe cărţile fără ca ea să observe. 

— Zeița Fortuna îmi zâmbeşte în seara asta, zise el 
punând jos un full house. 

Ea pufni într-o manieră deloc potrivită pentru o 
doamnă. 

— Nu ştiu cum reuşeşti, dar sunt convinsă că trişezi 
de fiecare dată. 

— Jessye, iubire, nu te-aş păcăli niciodată. 

Ea îl luă peste picior. 

— L-ai păcăli şi pe diavol dacă ai putea. 

El îi zâmbi dezarmant. 

— Asta aş face-o, dar n-aş păcăli niciodată un înger. 


— Eu nu sunt un înger. 

El îşi apăsă palma care-l durea peste inimă. 

— Şi eu nu sunt de acord. 

Culese micul câştig de pe jos. Ea nu paria mai mult de 
doi cenți pe mână, ceea ce făcea ca acumularea unei averi 
să fie un ţel îndepărtat. 

— Încă o mână, Jessye, şi voi încerca să-ţi dovedesc 
că nu trişez. 

— Nu. Ai câştigat destul de la mine în seara asta. 

O privi cum se chirceşte în faţa focului şi îşi toarnă 
cafea în micuța ci cană. Încercă să-şi imagineze femeile pe 
care le cunoscuse în Anglia călărind din zori până mult după 
apus fără să se plângă o dată - şi în minte nu-i apăru nicio 
imagine. 

Nu le putea vedea ridicând un cort de campanie sau 
făcând focul ca să gătească iepurele pe care îl împuşcaseră 
şi jupuiseră cu câteva momente înainte. Dar Jessye făcea 
toate astea, părând să se bucure de independenţa pe care 
stomacul ei rezistent i-o oferea. 

— Aş aprecia dacă voi doi aţi putea să nu vorbiţi aşa 
tare în noaptea asta, zise Kit în timp ce-şi întindea păturile 
pe pământ, lângă căruţa cu provizii. Aş vrea să dorm bine. 

Jessye privi spre Harry, şi el văzu cum i se 
îmbujorează puţin obrajii. Îi plăcea camaraderia dintre ei pe 
măsură ce noaptea se lăsa. 

— Stau eu prima de veghe, zise ea, plantându-şi 
fundul pe pământ şi lipindu-şi spatele de un buştean. 

Se blestemă că invidia praful şi lemnul putrezit, dar 
Kit avusese dreptate. Hainele pe care le purta nu ajutau un 
bărbat să uite că era femeie. Absența jupoanelor şi a 
corsetelor o făcea şi mai atrăgătoare, pentru că atât de 
mică era distanţa dintre pielea ei şi aer. Cu doar un nasture 
sau doi desfăcuţi, palma lui i-o putea atinge. Alungă cu 
mare efort gândurile rătăcitoare. Ea nu-i dorea corpul fără 
să aibă şi inima lui, iar el nu avea o inimă de dăruit. 

— Ştiu c-am făcut amândoi asta cu două nopţi înainte, 
dar încă nu mi-am dat exact seama ce veghem, zise el. 

Ea ridică din umeri. 


— Animale. Desperados. Vite speriate. Privi prin el. 
Când vom aduna nişte vaci, va trebui să le cânţi ca să le 
calmezi pe timpul nopţii. 

— Să le cânt? Sigur glumeşti. 

— Nu. Aşa se face. 

— Cântatul lui Kit va pune probabil animalele să fugă. 

— Te-am auzit, mormăi Kit, continuând să-şi aranjeze 
păturile. Să ştii c-am cântat în corul bisericii. 

— Asta nu înseamnă că ştii să cânţi, sublinie Harrison. 
Înseamnă doar că maică-ta nu voia să se ocupe de tine în 
timpul slujbei. 

— Maică-mea mă adora. M-ar fi ţinut lângă ea până 
împlineam optzeci de ani. Mai degrabă taică-meu nu voia 
să-şi bată capul cu mine. 

Simţi tonul melancolic din vocea lui Kit, la fel de vag 
ca o umbră. Cât de greu trebuie să-i fi fost să crească 
văzând că cineva care arăta exact ca el primea toată 
iubirea şi atenţia contelui de Ravenleigh, în timp ce el nu 
primea nimic. Cu toate astea, cunoscuse adoraţia mamei 
lui. 

Harrison cunoscuse doar ura mamei lui. 

— Dacă reuşim să adunăm vitele alea pe care le-am 
văzut în după-amiaza asta, noaptea viitoare vă testez pe 
amândoi, zise Jessye sever, de parcă simţea tensiunea în 
aer. 

Harrison observase că vorbea dur când majoritatea 
femeilor s-ar fi alintat. De la fereastra camerei lui din 
saloon, o privise îmbrăţişându-şi tatăl în noaptea dinaintea 
plecării - dar în dimineaţa următoare, când îşi luaseră 
rămas-bun, îi transmisese ordine de parcă era un general. 
Nu-l mai  îmbrăţişase, chiar dacă bărbia bătrânului 
tremurase. Harrison avusese impresia că ea voia să prevină 
tremuratul propriei ei bărbii. 

— Deci noaptea viitoare vom avea vite aici, zise Kit. 

— Da. Nu vreau ca vreunul din voi să uite 
instrucţiunile mele. 

— Instrucţiuni? pufni Harrison. Mie mi s-au părut 
ordine. 


— Spune-le cum vrei. Doar ai grijă să le urmezi. 

— Nu înţeleg de ce nu putem lua o vacă gata 
marcată. Dacă proprietarul ar fi prin preajmă, mai mult ca 
sigur că vitele n-ar hoinări aşa prin sălbăticie, zise Kit. 

— Ti-am mai zis că nu-i practic să construieşti un 
gard. Fermierii îşi lasă vitele să umble libere. Când vine 
momentul să le vândă, le adună şi le împart cum trebuie. 

— Şi dacă fermierul a fost omorât în război? întrebă 
Harrison înainte de a bea din cafea. 

— Vom ţine evidenţa mărcilor pe care le vedem. Dacă 
descoperim că fermierul a fost omorât, vom duce vitele la 
piaţă pentru văduva lui. 

— Poftim?! 

— li ducem vitele la piaţă şi îi dam banii pe ele. 

— Ce procent ar lua ea? întrebă Kit. 

— Fiecare cent. 

— Dar de ce? Aproape că strigă Kit, vizibil iritat de 
idee. Ea n-a făcut nimic... 

— Soţul ei a făcut totul sacrificându-şi viaţa pentru 
Texas, insistă Jessye, săltându-şi bărbia cu încăpățânare. 

Lui Harrison îi plăcea să privească pasiunea cu care îşi 
apăra coningerile. Dacă ar fi putut s-o prindă şi s-o 
elibereze când dorea el, cu tingerea lui... şi fără implicarea 
inimilor lor. 

— Eu am înţeles că vitele pot fi luate... începu Kit. 

— Nu dacă sunt marcate. 

— Ba da, chiar dacă sunt marcate, pentru că se 
presupune că, după tot acest timp, dacă nu le-a adunat 
nimeni, nu există nimeni care să le adune, aşa că le putem 
lua noi, încheie Kit pe un ton care, între domni, dădea de 
înţeles că se pusese punct discuţiei. 

Din păcate, adversarul lui era o femeie încăpăţânată. 
Jessye clătină din cap aşa de puternic, încât Harrison fu 
surprins că nu-i zburase de pe umeri. 

— Noi nu procedăm aşa. 

Kit flutură dispreţuitor din mână. 

— Harry, vorbeşte tu cu ea! 

— Cu o clipă în urmă mi-ai interzis să vorbesc cu ea. 


— Ţi-am cerut să nu vorbeşti cu ea până la primele 
ore ale dimineţii. Acum am nevoie s-o convingi că asta nu-i 
o acţiune caritabilă. Nu vom adopta vitele fiecărei văduve 
peste care dăm. 

Harrison îşi frecă spatele de buştean şi întâlni privirea 
provocatoare a lui Jessye. 

— Ştiu că vrei să salvezi sufletele noastre negre... 

— Tu nu mai poţi fi salvat, Harry. 

— Asta-i părerea ta, Jessye, iubire. 

— Eu nu fur vitele unui om mort! 

— Dar dacă omul e mort, nu poţi să furi de la el. 

Ea sări în picioare. 

— Pot fura de la văduva lui, de la copiii lui. Nu fur de 
la copiii imănui. 

Harrison se ridică lent în picioare. 

— Şi dacă nu există nicio văduvă şi nici copii? 

Ea îşi strânse gura într-o linie subţire şi dură până îi 
dispărură buzele. 

— Atunci vitele ar putea fi luate... 

Harrison oftă uşurat. 

— ...dacă nu există strănepoţi. 

— Sfinte Dumnezeule, femeie! strigă Kit. 

Harrison făcu un pas către ea. Işi dădu seama din 
tresărirea uşoară a corpului ei că ea voia să se îndepărteze, 
dar rămase fermă pe poziţie. 

— Jessye, ca să facem averea pe care o dorim, trebuie 
să ducem vitele la piaţă înaintea celorlalţi. Asta nu se va 
întâmpla dacă pierdem timp căutând strămoşii nu ştiu cui. 

— Dacă luăm vite marcate, există mari şanse să ne 
agate. 

Privirea lui se mută asupra lui Kit şi apoi reveni la 
Jessye. 

— Să ne agate?! 

— Să ne spânzure... ca pe hoţii de vite. 

Harrison clătină amuzat din cap. 

— După ce vom explica greşeala noastră 
judecătorului... 

— Nu vei avea nicio şansă să explici ceva. Aici nu este 


Anglia civilizată. Dacă suntem prinşi cu o vacă marcată, 
vom fi judecaţi ca hoţi şi spânzurați. De multe ori ne facem 
propriile legi aici. Nu zic că sunt de acord... dar aşa stau 
lucrurile. 

— Atunci vom lua doar vite care nu sunt marcate... şi 
vom lăsa văduvele vesele să-şi ducă singure cirezile la 
piaţă. 

— Mi se pare că, dacă tot ne îndreptăm în direcţia 
aia... 

— Trebuie să fim primii. 

Ea îşi strânse braţele la piept şi bătu cu piciorul în 
pământ. 

— Bine. Nu vom ajuta nicio văduvă, dar mie mi se 
pare o dovadă de egoism. 

Traversă distanţa mică, se lăsă pe pământ şi se 
sprijini de buştean. 

Recunoscător că prietenul lui avea decenţa să nu se 
bucure de mica lor victorie, Harrison se aşeză lângă ea. Il 
privi pe Kit cum se întinde în patul lui improvizat şi îndreptă 
din nou atenţia asupra lui Jessye. Işi cobori vocea şi zise: 

— Uneori trebuie să te pui pe tine pe primul loc. 

— Nu-mi vine uşor să fac asta. 

— Ştiu. 

Se uită la el cu coada ochiului. 

— Pentru tine pare să fie destul de uşor. 

El îi zâmbi maliţios. 

— Doar după ani de zile de exerciţiu constant. 

Ea pufni în râs, apoi îşi acoperi gura şi se uită spre 
silueta culcată pe spate a lui Kit. 

— Are dreptate, să ştii. N-ar trebui să stai de vorbă cu 
mine cât; | au de veghe. Mergi mai bine să dormi. 

— Îmi place să stau de vorbă cu tine. Nu semeni cu 
nicio femeie pe care am cunoscut-o. 

— Asta explică totul, aşa-i? 

— Nu, de fapt, nu explică nimic. 

Ea îi aruncă o privire de avertisment. 

— Să nu începi să flirtezi cu mine, Harry. 

Oftând, el se sprijini de buşteanul tare şi se scărpină 


în barbă. Se gândise să se bărbierească. Acum se bucură că 
n-o făcuse. Prin sălbăl icia pe care o traversau nu prea avea 
condiţii de aşa ceva. 

— Cum de ştii atât de multe despre vite? 

Ea privi spre stele şi el se întrebă dacă fata căuta prin 
amintiri sau ceva să le înlocuiască. 

— Înainte de război, am cunoscut un tip care mâna 
vitele. Vorbea despre chestiile pe care le făcea. Eu 
ascultam. Eram o bună ascultătoare. 

— Încă eşti. 

Ea îşi întoarse privirea spre el şi buzele i se curbară 
într-un zâmbet ironic, lucru care-l făcu să simtă o durere în 
piept. 

— Harry... 

— De ce crezi că fiecare compliment pe care ţi-l fac 
este o tentativă de a te seduce? 

— Pentru că sunt singura femeie de-aici şi tu ai 
recunoscut că nu eşti un bărbat căruia îi place să doarmă 
singur. 

— ie îţi place să dormi singură? 

— Da. Am de gând să dorm singură până în ziua în 
care voi muri. 

— Şi copii? 

Ea îşi întoarse privirea spre stele, dar nu înainte ca el 
să citească durerea din ochii ei. 

— Trebuie să te căsătoreşti înainte de a avea copii. 
Niciun bărbat întreg la cap nu s-ar însura cu mine. 

— De ce? Eşti deşteaptă, curajoasă... 

— Încăpăţânată, autoritară... 

— Cu forme... 

— Ştiu să ţintesc cu arma... 

— Moale... 

— Mai bine cu cuțitul. 

Harrison chicoti. 

— Tatăl tău m-a ameninţat deja cu asta. 

— Şi se va ţine de cuvânt. Aşa că nu mai flirta, pentru 
că nu-ţi va aduce altceva în afară de frustrare. 

— Tipul ăsta pe care l-ai cunoscut înainte de război... 


cum era? 

— A fost ca o înghiţitură zdravănă de apă. 

Lui Harrison nu-i plăcu felul cum se exprimase, de 
parcă murea de sete şi tipul ăla i-o potolise când nimeni 
altcineva nu putea. Gelozia nu era o emoție pe care o mai 
simţise, dar dacă ar fi fost să facă un pariu cu el însuţi, 
putea să speculeze că asta simţea acum. Nu prea îi plăcea 
senzaţia sau gândul. 

— Te-a... implicat în relaţia cu el? 

— Nu sunt genul care să povestească despre asta. 

Faptul că refuzase să-i răspundă era ca şi cum ar fi 
recunoscut. Dar cât de mult se implicase? Un sărut 
evoluase la o îmbrăţişare intimă? Îi dăruise acestui individ 
inocenţa ei? 

— Ţi-a frânt inima? 

Ea chicoti. 

— Voi, englezii, sunteţi aşa de romantici. Nu, nu mi-a 
frânt inima. 

— Dar ai avut inima frântă. 

În ochii ei se citi o tristeţe infinită. 

— Da, Harry, am avut inima frântă. 


Capitolul 3 


Cineva îi frânsese inima lui Jessye. Recunoscând 
suferinţa adâncă reflectată în ochii ei, Harrison îşi dori să o 
ia în braţe şi să o aline, dar el nu ştia să ofere consolare. 

Mai târziu în noapte, căutând cu siguranţă consolare - 
sau poate mai mult -, ea venise la el. li simţise greutatea 
pe pieptul lui. Nu-şi dăduse seama cât de delicată era - aşa 
de delicată, că nu o simţise întinsă lângă el. Asta se 
schimbă în momentul în care el se rostogoli şi o trase sub 
el. 

Cu ochii închişi, îşi ridică braţul ca să o sprijine... 

— Harry, nu te mişca! şopti Jessye aspru. 

— Jess... 


— Nu te mişca. Nu vorbi, ordonă ea. Nu respira. 

Era ciudat cum vocea ei părea să se audă de la 
distanţă când el ştia că ea stătea ghemuită pe el. Deschise 
ochii şi se uită fix în găvanele negre ale morţii - în locul 
verdelui de primăvară la care se aşteptase, o limbă 
bifurcată ieşi dintr-o gură fără buze. 

— Nu te panica. Kit trage cu puşca... 

Auzi un zornăit care răsună ca o mie de piese de şah 
căzând pe pământ. Şarpele îşi ridică capul... o explozie 
răsună în aer. 

Capul dispăru. 

Ridicându-se în picioare, Harrison alungă ce mai 
rămăsese din creatura dezgustătoare. Respirând din greu, 
rămase cu ochii pe animalul solzos care se mişca şi se 
zvârcolea pe pământ înainte de a fi cuprins în nemişcarea 
morţii. Harrison se retrase până când se lovi de un copac. 

Jessye îl prinse de braţ. 

— Eşti bine? 

El se eliberă din strânsoarea ei. 

— La naiba, nu, nu sunt bine. Ce naiba a fost aia şi ce 
făcea pe mine? 

Ea îl prinse din nou de braţ. 

— Un şarpe cu clopoței. Aşa se târăsc ei pe o 
persoană care doarme. Am auzit poveşti despre bărbaţi 
care s-au trezit cu creatura încolăcită pe pieptul lor... 

El îşi mută privirea la Kit, care încă îşi ţinea puşca în 
mâini. 

— Dacă ratai? 

— Atunci aş fi tras din nou. Cum zic texanii, pot să 
încarc puşca asta duminică şi să trag toată săptămâna. 

Harrison arătă cu degetul spre Kit. 

— Trebuia să stai de veghe. De ce n-ai tras în el 
înainte să se târască pe mine? 

— Pentru că nu stau cu ochii pe corpul tău în timp ce 
dormi aşa cum o priveşti tu pe Jessye când doarme! 
răspunse Kit. 

Strânsoarea lui Jessye pe mâna lui slăbi. 

— Mă priveşti în timp ce dorm? întrebă ea. 


— Sunt atent la toată lumea şi la orice, minţi Harrison. 

In mintea lui, atât timp cât Jessye era în siguranţă, 
tabăra era în siguranţă. 

— Şi eu la fel, zise Kit. Patrulam prin zonă... 

— De mare ajutor ai fost! 

Harrison trase aer adânc în piept, încercând să-şi 
potolească inima care îi bătea sălbatic. Şerpi cu clopoței. 
Auzise de creaturile astea veninoase. Nimeni nu 
menţionase că erau uriaşi sau că le plăcea să folosească 
pieptul unul om pe post de pat. 

Slavă Domnului că umorul îi revenise odată cu 
raţiunea. Recunoscu totuşi că fusese nedrept când dăduse 
vina pe Kit. Adevărul e că, atunci când făcuse el de pază, 
nu se uitase nici măcar o dată înspre Kit. 

— Nu ştiam că mânuieşti cu atâta pricepere puşca. 

— Nu văd rostul de a căra o armă pe care n-o pot 
folosi ca lumea, zise Kit. Jessye m-a învăţat chestiile de 
bază, şi restul se bazează pe exersare constantă. 

Harrison îşi frecă palmele transpirate de pantaloni. 

— Bănuliesc c-ar trebui să-ţi mulţumesc. 

— Da, ar trebui. 

Harrison mârâi. 

— Şi bănuiesc că ai de gând să-mi aminteşti de 
episodul ăsta mărunt... 

— Chiar da, îi adresă Kit un zâmbet răutăcios. 

— Măcar nu trebuie să vânăm pentru micul dejun, zise 
Jessye. 

Harrison o privi cum îşi scoate cuțitul şi 
îngenunchează. 

— Doar nu sugerezi că-l vom mânca. 

Ea privi peste umăr la el. 

— Nu-i chiar aşa de rău. Are gust de pui. 

— Nu-mi pasă ce gust are. Eu nu mănânc şerpi. 

— Mănânci dacă ţi-e foame. Mănânci multe lucruri 
dacă ţi-e foame. 

Incepu să jupuiască şarpele. Harrison se uită la Kit, 
satisfăcut să vadă că prietenul lui dădea semne că s-ar 
simţi rău. 


Kit îl privi la rândul lui. 

— Vrei să împărţim o cutie de fasole? 

Harrison încuviinţă din cap, tulburat de faptul că dintr- 
odată îşi dorea să fie pe un câmp, culegând bumbac. 
Niciunul dintre văcarii cu care vorbise nu pomenise ceva de 
şerpi. Se întrebă ce altceva uitaseră să-i mai povestească. 

Înverşunată, încăpăţânată. Prin capul lui Harrison 
trecu o listă de alte cuvinte deloc flatante în timp ce 
împingea animalul cu umărul. Era cu genunchiul bine 
afundat în noroiul unei mici bălți în timp ce coapsa 
animalului era mai sus în noroi şi refuza să se urnească. 

Aproape că fusese împuns când animalul întorsese pe 
neaşteptate capul în direcţia lui Harrison. Animalul ar fi 
putut să-şi înfigă coarnele alea lungi cu uşurinţă într-un om 
şi părea suficient de rău încât să încerce. Nu ştia dacă avea 
de-a face cu un taur sau un bou, dar refuza să accepte că 
un animal castrat îl putea învinge, aşa că în ceea ce-l 
privea, animalul era un taur. Ceea ce nu va mai fi, după ce-l 
va scoate din noroi. 

— Nu merită efortul. Eu zic să-l lăsăm. 

Privi spre Jessye, care descălecase de pe calul ei şi 
stătea la marginea bălții. În timp ce Kit mâna căruţa cu 
provizii într-un loc anume, Harrison şi Jessye căutau vite. 
Până acum, adunaseră şase. 

— Nu las patruzeci de dolari să se scalde în noroi. 

Taurul scoase un muget jos. 

— Nu vrea să se mişte, zise Jessye. 

— Atunci trişăm. 

Harrison îşi târî picioarele prin noroi, mirosul greu 
ridicându-se şi sufocându-l. Îi aduse aminte de putoarea din 
închisoare, de mucegaiul, de  şobolanii morţi care 
putrezeau, de pereţii din piatră care transpirau, picurând 
constant, de frigul de acolo... Se luptă să îndepărteze 
imaginile. Refuza să cedeze în faţa puterii lor de coşmar şi 
nu avea de gând să lase un taur încăpățânat să câştige. 

Cu picioarele goale, reveni pe terenul ferm, porni spre 
calul lui şi slăbi funia de la locul ei de lângă şa. 

— Ce-ai de gând? întrebă Jessye. 


La un capăt al funiei făcu un lat în timp ce mergea 
spre ea. 

— Trebuie să găsesc o cale de a pune capătul ăsta în 
jurul coarnelor lui - ridică laţul -, iar tu vei lega celălalt 
capăt de cornul şeii tale. Te vei urca pe calul tău şi vei 
trage în timp ce eu împing. 

— Cum ai să pui funia aia în jurul coarnelor lui fără să 
te împungă? 

— Cu mare grijă. 

— Eu n-aş face asta dacă aş fi în locul vostru. 

Harrison se întoarse când auzi vocea necunoscută şi 
văzu un bărbat tânăr, călare pe un ponei cenuşiu. Scuipă o 
gură de tutun, apoi îşi ridică pălăria de pe frunte cu degetul 
mare. 

— O să-i smulgi coarnele de pe cap. O grămadă de 
mizerie. 

— Tu de unde ştii? întrebă Harrison. 

— Înainte de război cu asta mă ocupam... 

— Cu asta? 

— Da. Pe mine mă trimiteau să scot vitele din noroiul 
din mlaştini şi tufişuri. Omul îşi trecu piciorul peste şa şi se 
lăsă jos. Picioarele lui lungi şi slabe erau curbate, aşa că 
mergea ca şi cum ar fi avut încă sub el calul. Era o muncă 
tare solitară... 

Oprindu-se, îşi dădu pălăria jos aşa de repede, că 
Harrison simţi cum se mişcă aerul. El mai observă şi că 
privirea bărbatul căzuse pe umflăturile din cămaşa lui 
Jessye. 

— Mă scuzaţi, doamnă. Credeam că sunteţi băiat. 

Jessye îi zâmbi cu căldură. 

— Nu-i nevoie de scuze. Eu sunt Jessye şi el e Harry. 

— Mie mi se spune Coţofană. Nu ştiu de ce. Cred că 
din cauza picioarelor mele la fel de slabe ca ale păsării. Işi 
puse pălăria pe cap. Vă învăţ eu cum să scoateţi animalul 
ăsta din noroi. 

— Ştii dacă aparţine cuiva? întrebă Jessye. 

În adâncul sufletului, Harrison gemu. Nu depunea 
atâta efort pentru taurul altcuiva. 


— Nu cred că este al cuiva. Nu este niciun nenorocit 
de suflet, mă scuzaţi doamnă, pe o rază de optzeci de 
kilometri. 

„Slavă Domnului!” 

Tânărul se apropie de el şi întinse mâna. 

— Îmi poţi da funia ta? 

— Desigur, bolborosi Harrison, înmânându-i-o. 

Bărbatul zâmbi. 

— Nu eşti de pe aici, nu-i aşa? 

— E din Anglia, răspunse Jessye, şi Harrison scrâşni 
din dinţi. 

Voia ca omul să termine ce avea de făcut şi să plece. 

— Ei, asta chiar e ceva, zise el înainte de a-şi da jos 
cizmele şi de a intra în noroi. 

Coţofană vorbi cu taurul în timp ce-i petrecea funia pe 
după umerii animalului. Harrison hotărî că gura bărbatului, 
nu picioarele, îi adusese porecla. 

Ţinând celălalt capăt al funiei, Coţofană veni lângă 
calul lui Jessye mişcând lent din şolduri, ca şi când ar fi vrut 
să arate că graba nu-i stătea în fire. Legă funia de cornul 
şeii. Aplecându-se, îşi uni mâinile lângă scara şeâi şi făcu 
un gest către Jessye. 

— Doamnă, dacă urcați şi ghidaţi calul în spate, eu şi 
soţul dumitale... 

— Nu este soţul meu, îi zise Jessye. 

Un zâmbet curtenitor apăru pe chipul omului. 

— A, da? 

lritat de camaraderia care se lega între Jessye şi acest 
străin, Harrison făcu un pas în faţă. 

— Ea este însă investitorul şi, deci, aş fi foarte ofensat 
dacă n-ar fi tratată cu cel mai mare respect. 

— Investitor? În ce? întrebă el cu ochii la Jessye. 

— Vite, domnule Coţofană... 

— Nu-i nevoie de „domn”. Doar numele. Nu mai am 
altul. 

Jessye zâmbi cu căldură. 

— Adunăm vite să le ducem în nord. 

— Asta chiar le bate pe toate. Eu cunosc vacile cum 


îmi cunosc dosul palmei. Chiar mă întrebam ce-am să fac 
tot restul vieţii mele... 

— Crezi c-am putea încerca să scoatem animalul ăsta 
înainte să apună soarele? întrebă Harrison. 

— Da, domnule, zise Coţofană. 

jJessye îşi propti piciorul în căuşul palmelor lui 
Coţofană şi Harrison fu nevoit să se abţină să nu i-l scoată 
afară. Coţofană îi făcu vânt în şa, lucru pe care Jessye îl 
făcea singură în fiecare dimineaţă. 

Omul îşi întinse pălăria spre Jessye. 

— Dumneata tragi şi noi împingem. 

Coţofană intră în noroi de parcă nu era cel mai 
dezgustător lucru din zonă. 

— Vii? întrebă Coţofană. 

Harrison privi spre Jessye, sclipirea provocatoare din 
ochii ei iritându-l şi mai mult decât încăpăţânarea 
nenorocitului de animal. Noroiul alunecos îi intră între 
degete în timp ce se apropia de fundul creaturii. 

— Trage! ordonă Coţofană exact înainte de a-şi lipi 
umărul de crupa animalului. 

Harrison făcu la fel. Animalul mugi, apoi pufni. 

Taurul se  împletici în faţă. Harrison îşi pierdu 
echilibrul şi ateriză cu faţa în balta noroioasă. 

— L-am scos! strigă Jessye. 

— Nici că se putea altfel! strigă Coţofană. 

Harrison îşi roti capul şi-l văzu pe Coţofană stând 
lângă el şi rânjind ca idiotul satului. 

— Cred c-am uitat să-ţi zic că atunci când se pune în 
mişcare, o face foarte repede. 

Harrison îi zâmbi forţat. 

— Cred că da. 

În timp ce-l privea pe Coţofană cum azvârlea cu noroi 
în timp ce se retrăgea spre teren uscat, Harrison se gândi la 
diferite metode de tortură create de strămoşii lui, încercând 
să-şi dea seama care ar oferi cea mai bună răzbunare. 


* 


Jessye îşi croi încet drum printre copacii şi tufişurile de 
la marginea râului şi se ghemui la mal. La lumina lunii, îl 
văzu pe Harry frecându-şi corpul cu săpunul ăla al lui care 
mirosea frumos. Lemn de santal, zicea el. Nu înţelegea de 
ce mirosul ăla amestecat cu transpiraţia muncii lui o făcea 
mereu să-şi dorească să stea aproape de el. Poate pentru 
că avea cu totul alt iz decât duhoarea beţivilor. 

Hainele lui, acum curățate de noroi, stăteau întinse pe 
nişte crengi joase din apropiere. Omul ţinea foarte mult la 
aspectul vestimentaţiei lui. Majoritatea cowboy-lor îşi 
puneau hainele pe ei la începutul strângerii vitelor şi le 
dădeau jos când terminau şi aveau bani să-şi cumpere 
altele noi. Dar nu şi Harry. Hainele lui se subţiau de la 
spălat, nu de la purtat. 

Apa lipăia pe şoldurile lui în timp ce se freca vioi cu 
săpun, cu spatele la ea. li plăcea să privească cum lumina 
lunii şi stelele alungau umbrele de pe umerii lui laţi. Nu 
dorise să atingă un bărbat de mult timp. Indoindu-şi 
degetele până i se înfipseră în palmă, le blestemă pentru că 
voiau să joace dansul umbrelor pe spatele lui Harry. 

Işi imagină buzele lor unindu-se în acest joc. Oare 
englezii aveau acelaşi gust ca texanii? 

Işi petrecu limba peste buze. Nu credea că putea fi 
dificil să-l sărute pe Harry, deşi se gândea la asta mai mult 
decât trebuia. Barba lui ar fi zgâriat-o sau ar fi mângâiat-o? 
Gura lui i-ar fi distras atenţia, ca ea să nu observe? 

Acolo se afla una dintre temerile ei. Dacă ceda unui 
sărut, ar fi putut să cedeze la tot - şi nu dorea să plătească 
preţul care venea atunci când te dăruiai cu totul, mai ales 
unui bărbat care credea că o femeie îşi poate separa inima 
de corp. 

Cu toate astea, dacă era onestă cu ea însăşi, îi plăcea 
mult Harry. Cu excepţia bărbii. Prima dată când îl văzuse 
fusese bărbierit, cu părul lui negru strălucitor căzând peste 
guler şi genele alea lungi şi dese umbrindu-i ochii de 
smarald. Trăsăturile lui erau puternice, de parcă fuseseră 
cioplite de o mână înclinată spre perfecțiunea. Işi amintea 
totul despre el de la acea primă întâlnire - chiar şi 


cicatricea din bărbia lui, care acum nu mai era vizibilă. 

Da, îi plăcea cicatricea aceea curioasă. li părea rău că 
îşi lăsase barbă pe jumătate de faţă. Trebuia să găsească o 
metodă subtilă de a-l face să se bărbierească doar ca ea să 
aibă parte de bucuria măruntă de a se uita la el. Păcat că 
puţinele plăceri pe drumul cu vitele o făceau să se 
gândească la virtuțile bărbii unui bărbat. 

Astăzi o surprinsese. Nu se aşteptase să muncească 
cu aşa zel ca să scoată taurul din noroi, când câştiga 
aceiaşi bani fără efort. Mintea ei tânjea să-l cunoască; inima 
ei se temea de asta. 

— Încă eşti supărat? strigă ea. 

Îl văzu cum devine rigid şi se gândi că, dacă era mai 
aproape, i-ar fi putut vedea muşchii încordându-se. 

— Nu sunt supărat. 

Ridică un braţ şi îşi frecă bine pielea. 

— Abia ai mai vorbit de când am scos taurul ăla din 
noroi. 

Se uită la ea peste umăr şi aproape o străpunse cu 
privirea. 

— E un pic greu să vorbeşti când cineva pălăvrăgeşte 
încontinuu. Sunt surprins că fălcile nu s-au desprins deja. 

— Eşti supărat că l-am invitat să ni se alăture. 

— Am crezut că ne-am înţeles să rămânem puţini, 
până adunăm mai multe vite. 

Oftând adânc, ea îşi cuprinse genunchii cu braţele. 

— Ştiu, dar părea singur. 

Harry se întoarse şi apa făcu un cerc odată cu el. 

— Singur? Acum o să devenim un rai pentru sufletele 
singure, ca şi pentru vitele pierdute? 

— Nu, dar ştie multe despre vite... 

— Lucru minunat, dacă ne-ar fi spus exact ce ştie 
atunci când aveam nevoie să ştim! 

Jessye se abţinu să nu râdă, ştiind că doar l-ar fi 
enervat mai tare dacă o făcea. Dar, Doamne, fusese aşa de 
caraghios acoperit de noroi - mai ales că, de obicei, avea 
grijă să arate ca şi cum ar fi fost gata să fie expus într-o 
vitrină. 


— Ştiu că într-un fel a fost cam nepoliticos să nu te 
avertizeze că puteai aluneca în noroi, dar unor oameni le 
place să facă glume inofensive. Vreau să te trimit la 
vânătoare de becaţe. 

— Ce naiba este o becaţă? 

— Asta-i ideea. Nu există aşa ceva, dar trimiţi un 
începător în noapte cu un sac de făină şi-i zici că trebuie să 
găsească una... şi, ei bine, este amuzant, pentru că n-o va 
găsi niciodată... 

— Ţi se pare amuzantă activitatea asta? 

— Unora fi se pare. 

— Şi ţie? 

Evitând întrebarea, ea îşi trosni degetele, punându-şi 
problema dacă va avea degete noduroase atunci când va fi 
bătrână, cum o avertiza mereu tatăl ei. 

— i se pare? insistă el. Ţi se pare amuzant să faci pe 
cineva de râs? 

— Nu. Doar înţeleg că unii bărbaţi nu se maturizează 
niciodată şi încerc să nu le port pică pentru asta. 

El flutură o mână. 

— Pleacă! Trebuie să ies din râu. 

— Ţi-e teamă că-ţi văd codiţa? 

Cu un pas hotărât şi cu o provocare indubitabilă în 
ochi, înaintă prin apă spre ea. Jessye sări în picioare şi se 
îndreptă spre tufişuri. N-ar fi trebuit să-l tachineze. Bărbaţii 
erau sensibili când venea vorba de anumite aspecte ale 
corpurilor lor... dar nu se putu abţine să nu se întrebe cum 
arăta Harry în întregime. Avea sentimentul că provocarea 
ar fi meritat. 


Harrison se întoarse la locul de campare într-o 
dispoziţie la fel de proastă, care ameninţa chiar să se 
agraveze. Coţofană încă vorbea, şi Kit, pentru Dumnezeu, 
lua notițe. Se părea că toată lumea intenţiona să-l trădeze. 

Kit ridică ochii. 

— Cincisprezece vite astăzi. Nu-i un început rău. 


— Niciunul bun, dacă vrei două mii de capete la 
primăvară. 

Kit privi spre Jessye şi dădu ochii peste cap. 

— Ce-a fost asta? întrebă Harrison. 

Kit se uită din nou la el, cu privirea inocentă. 

— Ce? 

— Semnalul dintre voi doi. 

Harrison arătă cu degetul întâi spre Jessye, apoi spre 
Kit. 

— Domnişoara Jessye abia ce spunea că te porţi de 
parc-ai fi crescut cu lapte acru. Cred că şi Kit era de acord, 
explică Coţofană. 

— Lapte acru?! întrebă Harrison, făcând un pas spre 
Coţofană. 

Jessye sări între ei, zâmbind vinovată înainte de a se 
întoarce şi de a pune mâinile pe umerii lui Coţofană. 

— Cred că englezii sunt un pic cam începători când 
vine vorba de mânat vite. 

— Da, doamnă. Mi-am dat seama după cele 
întâmplate în după-amiaza asta, când voia să lege funia aia 
în jurul coamelor... 

— Ştiu, se arătă Jessye numaidecât de acord, 
întrerupându-l. Din motivul ăsta mă întrebam dacă ai putea 
să stai de veghe cu cireada toată noaptea. 

Coţofană clipi rapid, şi Harrison se gândi că, dacă 
avea puţin noroc, o muscă îi putea intra în gura deschisă. 
Aparent. Jessye găsise o metodă să-l reducă la tăcere. 

— De obicei stau de veghe doar patru ore... 

— Da, ştiu, dar credeam că poţi să stai cu cireada 
toată noaptea şi îţi facem un loc în căruţă să dormi pe 
timpul zilei. 

Coţofană clătină din cap. 

— Vă gândiţi că flăcăii ăştia n-au habar să oprească 
vitele, dacă le vine a hoinări, ori vă e teamă că intră în 
panică. 

— Exact. 

— Da. Chiar aşa fac. 

— Minunat! mai târziu îţi aduc nişte cafea. 


Coţofană îi zâmbi ca un idiot. 

— Abia aştept. 

Silueta lui se pierdu în întuneric. Jessye se întoarse, cu 
un zâmbet triumfător şi întâlni privirea dură a lui Harrison. 

— Ai insinuat că sunt o acritură? 

Ea tuşi. 

— Da, asta era semnificaţia frazei. 

— L-ai trimis să păzească vitele toată noaptea ca noi 
să nu trebuiască să îndurăm trăncăneala lui constantă. 

Ea încuviinţă din cap. 

— Doar în noaptea asta. Până înveţi să-l apreciezi. 

Harrison o luă în derâdere. 

— Să-l apreciez... 

— Este o fântână de informaţii, Harry, îl întrerupse Kit 
liniştit. Mânatul vitelor este mult mai complicat decât am 
crezut vreodată. Şi apoi, el jură că poate mâna treizeci de 
vite de unul singur, ceea ce înseamnă că pe măsură ce vom 
continua să adunăm mai multe, le poate duce la moşia lui 
Gray. 

— Doar nu crezi că va duce vitele de unul singur? 
întrebă Harrison. 

Kit clătină cu precauţie din cap. 

— Nu. 

— Dispreţuiesc instinctele tale afurisite. 

— N-au nimic de-a face cu încrederea mea în om. 

— Atunci pe ce te bazezi când spui că nu-i de 
încredere? 

— L-am ascultat când povestea despre o bătălie la 
care a participat în 1863 într-un loc numit Gettysburg. 

Harrison ridică din umeri. 

— Majoritatea texanilor pe care i-am întâlnit au luptat 
în timpul războiului. Ce-are special bătălia asta? 

— A fost un masacru. În urmă cu trei zile, băiatul care 
te enervează cu vorbăria lui constantă a făcut douăzeci de 
ani. Gândeşte-te ce făceam noi când aveam şaptesprezece 
ani. 


— Harry? Apucându-şi salteaua, Jessye se apropie un 
pic de bărbatul care stătea pe o parte, cu spatele la ea. 
Harry, ştiu că nu dormi. Nu sforăi. 

— Eu nu sforăi. 

— Ba da, sforăi. Adică torci uşor... 

— Jessye, n-am chef de vorbă, îi trânti el peste umăr. 

Nu-i plăcea zidul pe care îl ridica între ei de când 
apăruse Coţofană. Altfel era zidul clădit de ea între ei. Alei 
nu era la fel de gros sau de solid. Avea sentimentul că 
Harry putea construi o fortăreață pe care ea n-ar putea să o 
dărâme niciodată. 

— Harry, ce făceai la şaptesprezece ani? 

El se rostogoli pe spate şi îi întâlni privirea. 

— Ce contează? 

Ea se ridică într-un cot. 

— Nu pot să te înţeleg. Din momentul în care te-am 
cunoscut, am ştiut cât urăşti că te afli aici... dar iată-te 
ajuns într-un loc în care nu vrei, făcând ceva ce nu vrei să 
faci. De ce nu te întorci acasă? 

El puse un pachet de cărţi între ei. 

— Taie cărţile. Dacă tai o carte mai mare decât a 
mea, îţi spun. 

— Vei trişa. 

El flutură din mâini peste cărţi. 

— Cum pot trişa dacă nu le ţin în mână? N-am cum să 
văd prin pachet. 

Ea miji ochii, suspicioasă, întinse mâna şi luă jumătate 
din cărţi. Le întoarse şi arătă un opt de pică. Harry întoarse 
prima carte din pachet. Un nouă de cupă. 

— Scuze, Jessye. Bănuiesc c-o să mai păstrez o vreme 
avantajul în faţa ta, murmură el în timp ce lua cărţile de la 
ea şi le băga la loc în buzunar, întorcându-se cu spatele la 
ea. 

Naiba să-l ia de bărbat încăpățânat! Aplecându-se 
spre el, îi şopti cu asprime: 

— Iţi urăsc barba. 

El se întoarse aşa de repede şi se apropie atât de 


mult, încât îi simţi respiraţia fierbinte pe obraz. Văzu furia 
arzând în adâncul ochilor lui când îşi înfipse degetele în 
braţul ei. Respirația lui deveni inegală. 

— Urăşti! zise el printre dinţi. Ar trebui să te învăţ o 
lecţie despre ură. 

Sfinte Dumnezeule! Îşi dădu seama că o putea învăţa 
mai multe despre ură decât îşi imagina. Frica rece se undui 
prin coloana ei. Ce fusese în capul ei să călătorească cu 
bărbaţi pe care abia-i cunoştea? Nu văzuse niciodată furie 
în stare pură, aşa de intensă. Voia să-şi verse nervii pe el, 
dar instinctul o avertiza că era în siguranţă atât timp cât îşi 
ţinea gura. 

— Harry, o răneşti, zise Kit încet, punând mâna peste 
Harry. N-a vrut să facă rău. E 

Harry îşi mută privirea de la chipul la braţul ei. Işi 
desfăcu lent, milos degetele. Ea văzu liniile crispate ale 
maxilarului lui, văzu cum îi funcţionează muşchii gâtului şi 
fu surprinsă, dar şi uşurată când el spuse: 

— Nu există niciun motiv ca băiatul ăla să stea treaz 
toată noaptea. Voi rămâne şi să veghez cireada. 

Se ridică în picioare şi se îndepărtă. Niciodată nu 
fusese mai recunoscătoare să vadă pe cineva dispărând în 
întuneric. Îşi frecă braţul, tresărind când palma îi trecu 
peste carnea moale. 

— Te doare? întrebă Kit. 

— Nu, minţi ea. Durerea din jurul inimii ei o depăşea 
cu mult pe cea din braţ. În cele câteva luni de când îl 
cunoştea pe Harry, nu-l văzuse niciodată pierzându-şi 
cumpătul. Nu mai voia să asiste la o asemenea scenă 
vreodată. Nu mi-am dat seama că ţine aşa de mult la 
barbă. 

— N-o s-o mai aibă până data viitoare. 

Kit se ridică, merse lângă foc, se lăsă pe vine în faţa 
tăciunilor aproape stinşi şi îi trezi la viaţă. 

Jessye se ridică de pe salteaua ei, se înveli strâns cu 
pătura şi se aşeză mai aproape de foc. Răcoarea nopţii nu 
avea mare legătură cu frigul care o străbătea. 

— N-am ştiut niciodată că Harry are aşa un 


temperament. 

Kit se uita la flăcările mici, fără ca ochii lui de un 
albastru-deschis să-i trădeze gândurile. 

— Mânia lui n-a avut nimic de-a face cu barba, nu-i 
aşa? întrebă ea ezitant. 

— Sufletul unui om poate fi descoperit în faţa altora 
doar de către el însuşi. Kit îşi întoarse un pic capul şi îi 
întâlni privirea. Eu şi Harry suntem prieteni pentru că-mi 
păstrează bine secretele... şi eu pe ale lui. 

— Şi eu sunt doar partenerul vostru de afaceri. 

— Tu eşti doar partenerul meu de afaceri. 

— Şi Harry este doar unul dintre oamenii angajaţi, 
zise ea mai tăios decât intenţionase. 

— Asta a fost decizia ta, nu a mea. Dacă ai avea un 
pic de înţelepciune, ai păstra distanţa. Dar mă tem că inima 
are o metodă de a da dracului inteligenţa. _ 

Ea privi spre flăcări în timp ce Kit se ridică şi plecă. Il 
auzi aşezându-se pe salteaua lui. 

— Ar trebui măcar să te prefaci că dormi înainte să 
vină Coţofană înapoi, zise el cu un ton provocator. 

Ea încuviinţă din cap, dar rămase ghemuită în faţa 
focului, temându-se că, dacă se îndepărta, nu avea să se 
ducă la salteaua ei. Ar fi plecat în căutarea bărbatului care 
acum, se temea ea, avea potenţialul să o rănească cu mult 
mai rău decât o făcuse Gerald Milton. 

Era atrasă de Harry din motive pe care nu le putea 
înţelege, motive ce începeau să treacă dincolo de chipul lui 
arătos şi de corpul lui bine făcut. Voia să afle cum de 
ajunsese să fie un caleidoscop de contradicții. Işi dorea să 
fie prietena lui. Dar voia o prietenie mai adâncă decât cea 
pe care o avea el cu Kit. Cei doi erau prieteni pentru că îşi 
împărtăşeau secrete. 

Dacă ar fi făcut şi ea la fel, risca să i se frângă inima 
din nou. 


Capitolul 4 


Pe măsură ce răsăritul se întindea la orizont, Jessye se 
uita la reflecţia ei în apă, cum stătea nemişcată pe malul 
râului. Arăta ca un băieţoi. Dacă avea vreun pic de simţ 
estetic, şi-ar fi tăiat părul rebel. Nu era ca şi cum îl folosise 
vreodată ca să ademenească un bărbat în braţele ei. Nu 
înţelegea bărbaţii, nu voia să... 

— Cât de rău te-am învineţit? se auzi o voce liniştită 
în spatele ei, speriind-o şi aproape făcând-o să cadă în apă. 

Trase tremurând aer în piept. 

— N-am observat. 

Mai mult îl simţi pe Harry îngenunchind lângă ea, 
decât îl văzu. Doamne, nu voia să se uite la el. 

— Lasă-mă să văd, ceru el. 

Ea îşi întoarse capul. 

— Uite ce e, Harry... Barba lui dispăruse, exact cum 
prezisese Kit. Îşi înfipse unghiile în palmă pentru a-şi opri 
impulsul de a-i atinge linia puternică a maxilarului. Ridică 
din umeri. Vânătăile trec. 

— Doar cele pe care le poţi vedea. Eu ţi-am învineţit 
mai mult decât braţul... 

— Faci prea mare caz. 

— Ochii tăi nu ştiu să mintă. Îmi pare rău că te-am 
rănit. 

— N-am nevoie de scuze. Noaptea trecută ai zis că nu 
vrei să vorbeşti. Ar fi trebuit să te las în pace. Data viitoare 
aşa voi face. Până la urmă suntem doar parteneri de 
afaceri, nu prieteni. Nu trebuie să ne descoperim sufletul 
unul în faţa altuia. 

El încuviinţă lung şi gânditor din cap. Ea îşi îndreptă 
din nou atenţia spre ceea ce făcea, băgând bidonul în apă. 

— Ar fi bine să te pregăteşti de drum. 

— Ai întrebat ce făceam când aveam şaptesprezece 
ani. Jucam, beam prea mult şi mi-am luat prima amantă. 

Ea încercă să se concentreze la gâlgâitul pe care-l 
scotea apa care îi intra în bidon, la orice altceva în afară de 
cuvintele pe care le rostea el. Nu voia să ştie nimic despre 
femeile care trecuseră în patul lui. 


— Era o frumuseţe... 

Jessye scoase bidonul din apă şi se ridică. 

— Nu-mi pasă, Harry. 

Făcu un pas să se îndepărteze, dar mâna lui o prinse 
de umăr cu o tandreţe care îi paraliză mişcările şi îi tăie 
respiraţia. 

— Era rece ca gheaţa. Nu voia de la mine mai mult 
decât ceea ce vedea. A setat standardul după care mi-am 
ales viitoarele amante. 

Jessye privi peste umăr la el. 

— N-ai iubit-o pe niciuna? 

— Nu ştiu nimic despre iubire, dar ştiu totul despre 
ură. 

Ea îl înfruntă direct. 

— Când am spus că-ţi urăsc barba... 

li atinse buzele cu degetul. 

— N-ai vrut să mă jigneşti. Ştiu. Îi prinse bărbia în 
palmă şi îşi plimbă degetul mare pe linia gurii ei. Niciodată 
nu mi-am dorit să am o femeie sub mine aşa cum te doresc 
pe tine, şi acolo este sursa furiei mele, pentru că eu nu-ţi 
voi putea oferi niciodată singurul lucru de care ai tu nevoie. 
Coţofană, pe de altă parte, ţi-ar putea oferi iubire din 
abundență. 

Il privi cum dispare în tufişurile dese de pe marginea 
râului. Pieptul i se strânse şi ochii i se umplură de lacrimi. 
Da, Coţofană i-ar putea oferi dragoste. Păcat că inima ei 
încăpăţânată ţinea la Harry. 


— Este mai rece decât atingerea unei vrăjitoare, 
sublinie  Coţofană, destul de inutil după părerea lui 
Harrison. 

Dar îşi păstră gândurile pentru el în timp ce se 
înghesuiau în jurul focului. Începea să se obişnuiască cu 
flecăreala constantă a băiatului... şi simţea îngrozitor de 
mult lipsa conversaţiilor uşoare pe care le avusese cândva 
cu Jessye. 


Din când în când o surprindea privindu-l. În vreme ce 
majoritatea femeilor ar fi roşit şi şi-ar fi mutat privirea în 
altă parte, ea îl provoca cu o căutătură chinuitoare care îi 
dădea de înţeles că era în căutarea secretelor unui puzzle. 
Un puzzle pe care el ar putea să o ajute să-l rezolve. li era 
din ce în ce mai dificil să nu-i ofere soluţia. 

— Vremea rece ar trebui să dureze doar câteva zile, 
zise Jessye. Aici, la sud, vine şi pleacă. 

— Din păcate nici proviziile noastre nu mai durează 
mult, zise Kit. Eu propun să ne întoarcem în Fortune cu 
vitele pe care le avem, să petrecem sărbătorile cu prietenii 
şi să terminăm adunatul cirezii noastre anul viitor. 

— Adică vrei să petrecem mai bine de-o lună stând 
degeaba, când am putea aduna mai multe vite, zise 
Harrison. 

— Suntem aproape de jumătatea obiectivului nostru... 

— Aproape nu este suficient în ceea ce mă priveşte. 

— Abia în martie vom începe să mânăm cireada. Asta 
ne va mai lua încă două luni... 

— Eu nu stau în Fortune cât timp adună alţii paiele pe 
care le-aş fi putut găsi eu. Lasă-mi suficiente provizii cât aş 
avea nevoie. Aduc ce mai găsesc în Fortune înainte de 
Crăciun. 

— Nu poţi mâna vitele de unul singur... 

— Nu va fi singur, zise Jessye liniştită. Rămân cu el. 

Harrison întoarse capul. 

— Nu rămâi. Sunt perfect capabil să mân câteva 
vite... 

— Ştiu, dar sunt banii mei investiţi în afacerea asta. 
Fiecare vacă pe care o găsim îmi creşte profitul. N-am 
niciun chef să petrec o lună servind whisky în saloon-ul 
tatii, când pot aduna vite. 


Înconjurat de întunericul nopţii, Harrison îşi trase 
gulerul hainei şi se strânse ghem sub îmbrăcăminte în timp 
ce ploaia îi cădea în spate. Ar fi trebuit să insiste ca Jessye 


să se întoarcă în Fortune cu Kit şi Coţofană. Vremea nu se 
încălzise încă. Vânturile reci în schimb se alăturaseră ploilor 
torențiale. 

Călărind alături de el, Jessye stătea cocoşată în şaua 
ei. Aveau nevoie de un foc cald, dar nu avuseseră noroc să 
găsească un loc uscat. Dacă ea s-ar fi plâns, el n-ar fi putut- 
o auzi din cauza urletului vântului. 

Dar se îndoia serios că ea se plângea. Călătoriseră 
spre sud-vest timp de zece zile şi nu dăduseră de o nicio 
vacă. Se părea că animalele erau mai inteligente decât el 
sau Jessye. Să-şi instaleze tabăra era inutil din moment ce 
şeile lor erau mai calde decât pământul. 

Ea îi spusese că adăposturile erau puţine şi rare în 
zonă, dar el se aşteptase să găsească totuşi unul oarecare. 
Chiar şi după ce petrecuse câteva luni în Texas, lipsa totală 
de civilizaţie în acest stat îl uimea. Poate c-ar trebui să 
încerce să construiască drumuri ca lumea şi cârciumi 
decente unde un om să poată cere o tărie şi un corp moale 
de femeie care să-l încălzească noaptea. 

Vinovăţia îi înţepă conştiinţa cu acel gând şi se uită 
pieziş spre Jessye. Oare ea tânjea vreodată după un corp 
masculin şi viguros care s-o încălzească noaptea? 

De când cu criza lui de nervi, ea n-a mai pus întrebări 
personale. Erau parteneri de afaceri în cel mai adevărat 
sens. Dacă vorbeau, discutau despre vite şi despre 
călătoria pe care o vor face în primăvară. Adevărul era că 
găsea conversațiile extraordinar de plictisitoare. Singura 
consolare pe care i-o ofereau era ocazia să-i audă vocee 
răguşită. Şi-o imagina gemând de plăcere, îndemnându-l cu 
cuvinte de pasiune şoptite. Dacă preţul ei ar fi unul pe care 
el şi l-ar permite să-l plătească. 

Ea îşi îndreptă uşor spatele şi se aplecă un pic în faţă. 
Arătă cu mâna înmănuşată. Gura i se mişca, dar vântul îi 
fura cuvintele. 

El îşi struni calul mai aproape de ea. 

— Ce-i? 

— O casă! 

El miji ochii prin ploaie. În depărtare, pâlpâia o lumină 


slabă încuviinţă din cap, nefiind sigur dacă ea îi putea 
percepe mişcările Nu că ar fi contat. Deja îşi conducea calul 
în direcţia de unde venes lumina. Spera să fie un han sau 
cel puţin o fermă cu un hambar uscat, în care să-şi poată 
petrece noaptea. 

Ploaia şi întunericul deformau lumina. De câteva ori o 
pierdu din vedere, apoi aceasta reapăru ca prin farmec. 
Copacii îşi pierduseră frunzele odată cu sosirea iernii, şi 
crengile golaşe îi agăţau hainele în timp ce o urma pe 
Jessye. Când ajunseră în zona fără copaci ce împrejmuia 
casă, trecu el în faţă. Opri calul, descălecă şi legă căpăstru! 
de balustrada verandei. Lângă el, Jessye făcu la fel. 

El îşi băgă mâna sub haină şi prinse cu degetele 
îngheţate mânerul rece al pistolului. Nu îl folosise niciodată 
decât pentru a trage în conserve. Se rugă să nu fie obligat 
s-o facă în seara asta Jessye păşi pe verandă. Cu un oftat 
frustrat, Harrison sări peste trepte şi o prinse de umăr. Îi 
simţi privirea chiar dacă borul pălăriei îi umbrea chipul. 

— Nu ştim peste ce vom da. Lasă-mă pe mine primul, 
insistă el. 

Se aştepta ca ea să se împotrivească, însă nu făcu 
decât să dea din cap, probabil la fel de nerăbdătoare să 
scape de frig. Trecu alunecânc prin faţa ei şi bătu la uşă. 
Fulgerul licări în depărtare, tunetul bubui şi ţipătul unei 
femei răsună de partea cealaltă a uşii. 

Dându-l la o parte, Jessye ciocăni în lemn. Harrison o 
trase înapoi. 

— Ce crezi că faci? 

— Cineva are nevoie de ajutor. 

— Habar n-ai... 

Uşa se deschise şi în prag apăru un bărbat care părea 
la fel de alb la faţă ca zăpada abia aşternută. Un alt țipăt 
răsună în casă şi omul încremeni. 

— Ştiţi ceva despre naşteri? 

— Nimic... începu Harrison. 

— Eu da, zise Jessye trecând pe lângă bărbat şi 
intrând. 

Acesta o urmă, lăsându-l pe Harrison fără altă opţiune 


decât aceea de a face la fel. Închise uşa în urma lui, 
bucurându-se de căldura focului ce ardea în vatră. 

— Ai apă încălzită? întrebă Jessye, scoţându-şi pălăria, 
mănuşile şi haina. 

Îşi suflecă mâinile. 

— Da, doamnă. 

Bărbatul îi aduse apa, şi ea se spălă pe mâini. 

— De când este în durerile facerii? întrebă Jessye. 

— Se fac două zile. Bărbatul îşi îndreptă atenţia 
asupra lui Harrison de parcă ar fi căutat compasiune. Am 
crezut că-i la fel ca atunci când iapa fată un mânz. Dar nu-i 
deloc aşa. 

— O femeie nu-i un cal, zise Jessye, dezgustată. Unde 
este soţia ta? 

— Aici în spate, în dormitor, zise bărbatul, conducând- 


O. 
Jessye privi peste umăr la Harrison. 
— Spală-te pe mâini! 
| se strânse stomacul la auzul ordinului, şi teama îl 
spintecă. 


— De ce? 
— Pentru c-o să am nevoie de ajutorul tău. 


* 


Harrison crescuse ascultând cicăleala constantă a 
mamei lui. Aceasta nu pierduse nicio ocazie să sublinieze 
că cel de al doilea fiu al ei era inutil. Până în acest moment 
însă, Harrison nu înţelesese pe de-a-ntregul cuvântul. 

Nici nu avea resentimente pentru că i se spusese că 
era inutil. Habar n-avea cum să aducă un copil pe lume. 

Dar Jessye ştia. Se vedea după felul sfidător în care îşi 
înălța bărbia şi după calmul din adâncul ochilor ei verzi. 
Când îşi şterse transpiraţia de pe obraz cu mâna plină de 
sânge, lăsă în urmă o pată maronie întunecată. Lui i se 
strânse stomacul şi nu gândi decât: „Slavă Cerului că nu 
este sângele ei”. 

— Ajut-o să se aşeze mai bine, Harry, porunci Jessye. 


El se uită neajutorat la femeia care strângea de barele 
de fier ale tăbliei patului. 

— Cred că ăsta-i ultimul lucru pe care... 

— Va avea de suportat dureri mari şi îi va fi mai uşor 
dacă stă un pic ridicată. Puneţi braţele în jurul umerilor ei şi 
ajut-o să se ridice. 

Hotărârea din ochii lui Jessye îl făcu să-şi 
înţepenească braţele între spatele femeii şi salteaua 
transpirată. Nu ştia cum o să suporte corpul femeii ceea ce 
va urma. 

— Oh, Doamne, gemu femeia. Nu pot să fac asta. 

— Ba poţi, o asigură Jessye. Doar împinge, împinge 
cât poţi de tare. 

Simti cum femeia se încordează, îi auzi gemetele. Era 
tot ce putea face ca să nu strige împreună cu ea. 
Transpiraţia care îi aluneca pe chip îi înţepă ochii de parcă 
el era cel care îndura chinurile facerii. 

— Aproape iese, zise Jessye blând. Privirea ei era 
fixată în ochii femeii, şi el fu surprins să vadă că era 
scăldată în lacrimi. Are părul negru. 

— Ca tatăl ei, zise femeia gâfâind. 

— Mai împinge o dată, o îndemnă Jessye. 

Nu ştia de unde găsi femeia putere sau cum de fusese 
totul aşa de lent la început, pentru ca apoi lucrurile să se 
precipite - dar, dintr-odată, un zâmbet frumos apăru pe 
chipul lui Jessye, în timp ce ţinea în braţele ei bebeluşul 
care urla. 

— E fată, anunţă Jessye, aşezând copilul în braţele 
mamei. 

— Nu-i aşa că-i frumoasă? şopti respectuos femeia de 
parcă uitase de durerea şi suferinţa pe care copilul tocmai i 
le cauzase, şi avea să i le cauzeze probabil pentru tot restul 
vieţii. 

Harrison făcu un pas în spate, neplăcându-i deloc felul 
cum privirea lui părea să mângâie copilul. Işi mută atenţia 
asupra lui Jessye şi dorul pe care-l văzu reflectat în ochii ei 
îl lovi ca un pumn în maxilar, în scurta perioadă de când o 
cunoştea, nu o văzuse niciodată tânjind după ceva, dar ştia 


fără urmă de dubiu că acum voia să ia din nou în braţe 
copilul ăla. 

Ea se întoarse spre el şi dorul se retrase ca o umbră 
atinsă de soare. 

— De ce nu te duci să mai încălzeşti nişte apă? 
Termin eu aici şi apoi o să spăl copilul. 

El încuviinţă brusc din cap şi plecă din dormitor. Nu 
dorea deloc să afle ce însemna „să termine”. 

Înainte nu avusese timp să observe simplitatea 
camerei din faţă sau mobila pe care o ţinea laolaltă să nu 
cadă o frânghie şi un lemn înfipte unul în altul. 

Uşa de la intrare se deschise şi bărbatul îşi făcu 
apariţia, cu o privire îngrijorată. 

— M-am ocupat de caii voştri. l-am dus în hambar. 

Se uită spre uşa dormitorului. 

— Ai o fiică, zise Harrison încet. 

— O fiică, repetă omul. Şi Jo Beth? 

— Pare să fie bine. 

Omul întinse mâna. 

— Îţi rămân dator. 

Harrison i-o strânse. 

— Doamnele au făcut toată munca. 

— Tot rămân dator. Eu sunt Peter Haskell. Nu-mi aduc 
aminte să ne fi prezentat. Nu-mi aduc aminte de nimic, în 
afară de îngrijorare. Privirea lui reveni la uşa dormitorului. 
Crezi că aş putea să mă duc acum să-mi văd soţia şi fiica? 

— Nu văd de ce nu. 

În clipa în care Peter Haskell dispăru în dormitor, 
Harrison se trânti pe un scaun. Nu mai auzea bebeluşul 
plângând sau femeia gemând, dar încă vedea ochii plini de 
dor ai lui Jessye. 

Auzi uşa dormitorului deschizându-se şi paşi moi care 
se apropiau de el. Privi peste umăr. Pe chipul lui Jessye era 
gravată mulţumirea în timp ce ţinea ghemuit la pieptul ei 
copilul. 

— Mi-am neglijat îndatoririle, zise Harrison ridicându- 
se. N-am pus apa la încălzit... 

— Este în regulă. Nu ne grăbim. 


Când puse o oală pe cuptor, o văzu cu coada ochiului 
pe Jessye aşezându-se într-un balansoar. Fredona în timp 
ce legăna copila, ţinând-o aproape de pieptul ei. Se gândi 
că va purta cu el acea imagine de pace până în ultima zi a 
vieţii lui. Îl ţinuse mama lui vreodată în braţe cu aşa 
venerație? Cu aşa iubire? 

El traversă camera şi se chirci în faţa ei. Pe chipul ei 
se întinse un zâmbet. 

— Nu-i aşa că este perfectă? 

— Bine că femeia n-a depins de ajutorul meu. Habar 
n-aveam ce să fac. Bănuiesc că naşterile vin natural pentru 
femei. 

Jessye clătină un pic din cap, privind spre copil. 

— Am născut şi eu o dată, deci ştiam ce este de făcut. 

Harrison avu senzaţia că cineva i-ar fi dat un pumn în 
stomac. 

— Nu ştiam că ai fost căsătorită... 

— N-am fost. Din vocea ei nu răzbătea nici ruşine, nici 
nu cerea milă. Tipul a fugit. Tocmai izbucnise războiul. 
Bănuiesc că a preferat să înfrunte un glonţ yankeu decât să 
se însoare cu mine. 

— A fost un prost. 

— Eu am fost proasta, Harry. Am pus botul la vorbele 
lui, aşa cum pisica pune botul la smântână. 

— Şi copilul? 

închizând ochii, ea clătină din cap. Harrison îşi puse 
mâinile peste ale ei. 

— Jessye, ce s-a întâmplat cu copilul? 

Când îi deschise, în ochii ei străluceau lacrimi. 

— Am renunţat la ea. 

— Ai renunţat la ea? Aşa de mult ai urât-o? 

Se întinse şi îşi înfundă unghiile în antebraţul lui, 
pledând din privire pentru înţelegere. 

— Nu, atât de mult am iubit-o. 

E| se eliberă de atingerea ei. 

— lubirea nu abandonează. 

Se duse la cuptor şi se uită la apă, înecându-şi 
amintirile pe care nu părea să le poată ţine sub control. 


Tandreţea pe care începuse să o simtă faţă de Jessye 
dispăruse. Avusese momente când chiar o crezuse caldă şi 
iubitoare, momente când crezuse că poate ea îi putea arăta 
cum să iubeşti. 

Dar ea îşi abandonase propriul copil. Nu era diferită 
de mama lui sau de amantele lui. Era o femeie fără inimă. 


* 


Jessye stătea întinsă pe o parte în faţa căminului, cu 
spatele la Harry, uitându-se la flăcările care dansau. Nu ştia 
de ce o făcea să ţină la bărbatul acela. Avea obiceiul să o 
rănească cu vorbele... şi în seara aceea, vorbele lui 
deschiseseră o rană pe care o crezuse de mult vindecată. 

Jo Beth şi Peter Haskell le oferiseră un culcuş pe jos în 
camera din faţă pentru că hambarul era umed şi rece. ÎI 
auzea pe Harry respirând, îi simţea prezenţa şi se gândea 
să se mute în hambar. Nu credea că putea să-i fie mai frig 
decât îi era aici, lângă el. 

Il auzea foindu-se pe podeaua de lemn. Oare avea de 
gând să nu mai adoarmă niciodată? 

Auzi scâncetul de foame din camera de alături - ecoul 
dulce al inocenţei -, urmat de tăcere în timp ce mama 
punea copilul la sân. Jessye o ţinuse şi o hrănise pe fiica ei 
doar trei zile... îi atinsese părul moale... respirase mirosul 
pur al micului ei corp de bebeluş. O lacrimă fierbinte îi 
alunecă pe tâmplă. Cum puteau amintirile care îi aduseseră 
atâta bucurie să doară aşa de tare? 

Foşnetul mişcărilor lui Harry îi întrerupse gândurile. 

— Vrei să nu te mai foieşti? îi ceru ea, întorcându-şi 
capul ca să se uite la el. 

Stătea în genunchi, uitându-se la uşa dormitorului, cu 
mâinile strânse pumn pe coapse. 

— Copilul plângea, murmură el. Apoi s-a oprit. Ce 
crezi că-i fac? 

Jessye se ridică în fund şi îşi încrucişă picioarele sub 
ea. _ 

— li era foame. Cu siguranţă o hrănesc. 


— N-au ieşit să ia de mâncare. 

— Mama ei... Simti cum fierbinţeala îi urcă în obraji. 
Probabil că mama ei o hrăneşte. 

Privirea lui Harry trecu la sânii lui Jessye, apoi ridică 
ochii spre ea. Încuviinţă scurt din cap. 

— A, da. Eu... nu m-am gândit la asta. Tu... îşi flutură 
mâna în dreptul pieptului lui. Tu ţi-ai hrănit copilul aşa? 

— Cât am avut-o. Înainte s-o abandonez. 

Nu-şi putu reţine amărăciunea din voce. 

El tresări, ceea ce lui Jessye nu-i alină suferinţa. 

— Du-te la culcare, Harry, şi, pentru numele lui 
Dumnezeu, nu te mai foi şi răsuci atâta! 

El începu să se întindă. 

— Mi-a fost teamă că ar putea răni copilul. 

Ea înlemni, studiindu-i profilul în timp ce el rămase 
concentrat asupra uşii. Nu era de mirare că se revoltaseră 
coloniile. Englezii erau nişte idioţi. 

— Nu naşti un copil şi apoi îi fad rău. 

— Mama mea aşa a făcut. 

Stomacul ei se strânse când auzi hotărârea din vocea 
lui. 

— Nu intenţionat... 

— Când aveam patru ani m-a dus în pivniţă. Mi-a 
cerut să-i spun că o iubesc. Când am făcut-o, mi-a spus că 
mă urăşte, m-a băgat în cămara umedă, a ieşit şi a încuiat 
uşa. Pe întuneric, am auzit şobolanii chiţăind, zgomotul 
lăbuţelor lor pe piatra rece... 

Stomacul lui Jessye se zvârcoli în timp ce un nod îi 
urcă în gât. Atingându-i braţul, simţi tensiunea din muşchii 
lui. 

— l-a făcut la fel şi fratelui tău? 

El râse trist. 

— Moştenitorului de drept? Cel care avea să decidă 
unde urma să trăiască ea şi câţi bani de cheltuială va avea 
după moartea tatii? Normal că nu. Eu, pe de altă parte, nu 
aveam nicio valoare în ochii ei, cu excepţia plăcerilor pe 
care le găsea în a mă tortura. 

— l-ai spus tatălui tău? 


— Am încercat, dar am făcut greşeala să plâng cât 
ascultam şobolanii şi aşteptam să se hrănească cu mine. M- 
a descoperit o servitoare când a coborât în pivniţă să-i ia 
coniacul preferat. A trecut cu vederea abuzul maică-mii şi 
s-a concentrat în schimb pe ochii mei roşii şi umflaţi. După 
aceea, şi-a închipuit că sunt un papagal şi n-a mai vrut să 
aibă de-a face cu mine. 

— Dar erai doar un copil... 

— Un băiat - chiar aşa mic cum eram eu - nu plânge. 
Niciodată. Fiul unui conte nu este niciodată copil. El se 
naşte direct bărbat. 

Tremurând, Jessye tânjea să îşi petreacă braţele în 
jurul lui, dar se temea de reacţia lui. Din vocea lui nu 
răzbătea nicio emoție. Corpul lui era mai strâns decât al 
unui şarpe. Nu era de mirare că nu ştia nimic despre iubire. 

— Te-a mai dus în pivniţă vreodată? 

— A, da, răspunse el, de parcă nu exista niciun alt 
răspuns. Călătoria noastră a devenit un ritual săptămânal. 
Chiar şi când am încetat să-i mai spun că o iubesc. 

— Cum ţi-a putut face aşa ceva? 

Privirea lui alunecă spre ea. 

— Habar n-am. Bănuiesc că nu era sănătoasă la cap. 

Respirând adânc, ea îi atinse obrazul cu degetele, 
susţinându-i privirea. 

— Era nebună. Nici o mamă n-ar face un lucru aşa de 
oribil cu propriul copil - cu copilul oricui. lubirea unei 
mame... 

El îşi mişcă corpul aşa de repede, că ea aproape căzu 
pe spate. Privind-o drept în faţă, ochii lui de smarald erau 
neînduplecaţi, iar chipul îi era brăzdat de linii rigide. 

— Da, Jessye, spune-mi despre iubirea unei mame. 
Explică-mi cum o mamă îşi poate abandona copilul. 


Capitolul 5 


— Zici c-ai avut o noapte grea, zise Jo Beth. Ştiu că 


nu-i uşor să dormi pe podea. Ar fi trebuit să vă oferim patul 
nostru... 

— Nu fi prostuţă, zise Jessye ţinând în braţe 
ghemotocul plin de veselie. Nu mai dormise după ce Harry 
îi pusese întrebarea acuzatoare. Un pat nu ar fi făcut nicio 
diferenţă. De-a lungul anilor, îşi pusese şi ea aceeaşi 
întrebare de mii de ori, dar cuvintele care veniseră de la el 
o răniseră mai mult decât crezuse că era posibil. O femeie 
proaspăt devenită mamă are nevoie de tot confortul pe 
care-l poate găsi. 

— Păi, nu ştiu ce aş fi făcut dacă nu apăreai, zise Jo 
Beth ridicându-se din pat. 

Jessye mângâie părul moale al copilului. 

— Te-ai fi descurcat. 

— Nu prea cred. Pete al meu este un om bun, dar 
uneori îşi face aşa nişte griji. 

Jessye îi zâmbi femeii. 

— Apreciază că-şi face. Majoritatea bărbaţilor nu 
obişnuiesc. 

Îi dădu mamei copilul. 

— Ar trebui să rămâneţi până se încălzeşte vremea, 
zise Jo Beth. 

Jessye îşi puse pălăria la loc. 

— Se va încălzi într-o zi sau două şi vom recupera 
timp pentru a aduna vitele. 

— Ai grijă cu tipul ăla care călătoreşte cu tine! Cred că 
te place. 

— Are ochi pentru banii mei. 

Şi, cu acest gând în minte, Jessye ieşi din casă. 

Îl văzu pe Harry vorbind cu Pete în apropierea cailor 
înşeuaţi. Deşi Jessye protestase, Jo Beth insistase să ia nişte 
conserve din cămara ei. Jessye aruncă sacii peste crupa 
calului înainte de a încăleca. 

— Hai, englezule, pierdem vremea. 

Zâmbind larg, Pete făcu un pas către Jessye. 

— Ţi-a spus Jo Beth că botezăm copilul după voi doi? 
Jessica Harriet. 

Jessye simţi lacrimi în ochi. 


— Sunt onorată. Chiar este un nume frumos. Sper ca 
lumea să se poarte mereu bine cu ea. 

Harry o privi. Nici urmă de afecţiune în ochii lui. Erau 
reci că ai şarpelui cu clopoței care se ghemuise pe pieptul 
lui. 

— Pete a zis c-a văzut vite nemarcate la sud. 

— Câte? 

— Cam o duzină. 

Jessye încuviinţă din cap. 

— Bine. 

Harry strânse mâna lui Pete. 

— Mulţumesc pentru pont. 

Urcă în şa şi îşi îndemnă calul spre sud. 

Dezamăgită, Jessye dădu pinteni calului şi-l urmă pe 
Harry. 


Cu o pătură înfăşurată în jurul ei, Jessye se uita la 
focul care ardea în vatra micii barăci goale pe care o 
descoperiseră când începuse să se însereze. Călătoriseră 
trei zile fără ploaie, trei zile fără să vadă vite. 

Trei zile fără să-şi vorbească. 

Era ciudat cum puteau munci unul alături de celălalt, 
să facă ceea ce trebuia făcut fără să rostească un singur 
cuvânt. Mereu îşi închipuise că iubirea se manifesta în felul 
următor: le permitea oamenilor să comunice dincolo de 
cuvinte. _ 

Dar între ea şi Harry nu exista iubire. In ochii lui putea 
să vadă ce văzuse în ai ei timp de mai bine de un an după 
ce renunţase la fiica ei: dezgust, repulsie, lipsă de respect. 

Când se întorsese în Fortune, scosese fiecare oglindă 
din camera ei. Nu putuse tolera să se privească. 

Cu ocazia acelui Crăciun, tatăl ei îi oferise o oglindă 
frumoasă, cu margini aurii. 

— Nu ştiu de ce ai plecat, zisese el, dar ştiu că până 
nu te vei privi în acea oglindă nu vei fi cu adevărat acasă. 

Prima dată fusese cel mai greu. Treptat, devenise mai 


uşor... şi de fiecare dată când se privea în oglindă, se ierta 
încă un pic. 

Dar la Harry nu găsea iertare. Chiar îi dădea o lecţie 
de ură, una pe care ar fi preferat să nu o înveţe. 

Auzi bubuitul tunetului. Furtuna pornise exact înainte 
să zărească baraca rustică. Dar chiar şi cu focul şi hainele 
uscate în care se schimbase, tot tremura de la îarna 
dezlănţuită în inima ei. 

A doua zi, indiferent că vânturile reci se potoleau sau 
nu, frigul din ea avea să dispară. Va aştepta până ce Harry 
va porni la drum, apoi se va întoarce şi o va lua în direcţia 
opusă. 

Nici nu dorea, nici nu avea nevoie de compania lui. 
Putea să-şi găsească singură vitele, şi el n-avea decât să se 
ducă naibii cu prejudecățile lui cu tot. 

Îl auzi învârtindu-se prin baracă, în căutare de resturi 
de mâncare. Proviziile lor se terminaseră, dar atât timp cât 
avea gloanţe pe ţeavă, îşi putea asigura şi hrana necesară. 

— Ar trebui să dormi, zise el liniştit, întinzându-se 
lângă ea. 

— Ar trebui să-ţi vezi de treabă. 

— Am tot încercat să înţeleg de ce familia Haskell a 
hotărât să-şi boteze fata în onoarea mea, când pe mine nu 
mă cheamă Harriet. 

— Bănuiesc că de-asta ai fost aşa tăcut în ultimele 
zile... nu poţi gândi şi vorbi în acelaşi timp. 

— Şi scuza ta care e? întrebă el. 

— N-am fost în compania nimănui cu care să cred că 
merită să vorbesc. 

El tuşi. 

— Jessye vine de la Jessica? 

— Nu. 

— Vine de la ceva? 

— Nu. 

El oftă adânc. 

— Jessye, încerc să remediez ruptura asta dintre noi... 

— Unele lucruri nu pot fi remediate. 

— Nu putem continua ca până acum... 


Ea se întoarse ca să-l înfrunte. 

— Aici ai dreptate. Mâine mă uit după tine cum pleci 
şi-o iau în direcţia cealaltă. 

— Ba n-ai să faci aşa ceva. Nu voi permite să 
călătoreşti singură. 

— Am călătorit singură când aveam şaptesprezece 
ani. Am plecat din Fortune până într-o misiune la est de San 
Antone. Sunt mulţi kilometri. Am născut copilul singură, cu 
nimeni care să-mi audă strigătele, să mă ţină de mână sau 
să-mi şteargă fruntea, şi am decis singură ce era mai bine 
pentru ea. Aşa că nu-mi spune tu mie că nu pot face lucruri 
de una singură! 

Îi luă şaua şi începu să scotocească prin ea. 

— Ce cauţi? întrebă el. 

— Nenorocita aia de oglindă pe care o foloseşti ca să 
te bărbiereşti. 

O scoase şi se uită în ea. 

— De ce Dumnezeului o vrei? 

— Pentru că am nevoie să mă uit la mine fără a vedea 
ura din ochii tăi. 

— Nu te urăsc. 

li băgă oglinda în faţă. 

— Uită-te în ochii ăia, Harry, şi spune-mi că nu se uită 
cu ură înapoi. 

El luă oglinda din mâna ei şi o aruncă în foc. 

— Ţi-am cerut să-mi explici cum ai putut abandona un 
copil pe care ai pretins că-l iubeşti, şi mi-ai răspuns cu 
tăcere. Eu am învăţat pe pielea mea că tăcerea înseamnă 
ură. 

— Du-te naibii! 

Se ridică în picioare, traversă în grabă camera, 
deschise uşa şi ieşi în noapte. Vânturile reci o loviră, ploaia 
aspră cădea fără milă, lacrimile o orbeau în timp ce fugea, 
fugea mânată de un singur gând: să scape de vinovăția 
care o rodea constant, de dubiile care nu-i dădeau pace. 

Ţipă când braţe lui puternice se încolăciră în jurul ei. 
Se răsuci şi lovi cu pumnii în umerii lui Harry. 

— Dă-mi drumul! 


— Femeie nebună! O să mori aici, afară! strigă el, 
acoperind vântul care urla. 

— Crezi că-mi pasă! Nu înţelegi? Nu aveam nimic 
valoros să-i ofer. Nimic! Şi, Doamne, a durut, a durut atât 
de tare... şi încă doare. Ştii ce agonie este să te trezeşti în 
fiecare dimineaţă şi să te întrebi dacă este fericită? lţi poţi 
imagina suferinţa de a şti că nu o vei băga niciodată în pat 
şi nu o vei săruta de noapte bună? Se împinse în el. Acum 
dă-mi drumul! Se eliberă de strânsoarea lui. Reuşi să facă 
trei paşi înainte ca el să o prindă şi să o tragă lângă el. 
Braţele lui o cuprinseră, lipind-o de el, piept lângă piept. Ea 
îşi înclină capul pe spate. Printre lacrimi, ploaie şi întuneric, 
el era ca o ceaţă. Dă-mi drumul şi lasă-mă în pace! 

— Nu pot, zise el cu glas răguşit. 

Se aplecă, îşi petrecu un braţ pe sub genunchii ei şi o 
ridică. Ea îşi înjură braţele care o trădaseră şi alunecaseră 
în jurul gâtului lui, căutând căldura. Se îndoia că ar fi putut 
fugi mai departe. Şi care era sensul evadării? Mai devreme 
sau mai târziu, trebuia să îl înfrunte. El avea cheia pentru 
siguranţa viitorului ei; ea avea cheia pentru nevoile lui 
prezente. Bani. Bani, când avea să-şi vândă sufletul pentru 
iubire. 

El dădu un picior uşii, deschizând-o, o duse în baracă 
şi o aşeză în faţa focului. Ea se aşeză uitându-se drept 
înainte, îşi întinse mâinile spre căldură şi aşteptă ca 
aceasta să ajungă în corpul ei. Il auzi trântind uşa. Il privi cu 
coada ochiului cum îngenunchează şi scotoceşte prin 
lucrurile ei. 

— Ce faci? 

— Încerc să-ţi găsesc nişte haine uscate. 

— Asta-i tot ce am. 

El o privi peste umăr. 

— Minunat. Se întinse după hainele pe care le purtase 
când ajunseseră la baracă, haine pe care ea le agăţase în 
apropierea focului, ca să se poată usca. Sunt încă umede, 
murmură el înainte de a se întinde după propria desagă. 
Poţi să iei haine de-ale mele. 

Scoase o cămaşă şi pereche de pantaloni. 


— Câte schimburi... ţi-ai luat? întrebă ea clănţănind 
din dinţi. 

— Astea sunt, zise el întorcându-se spre ea. 

Se întinse spre nasturele cămăşii ei şi ea îl plesni 
peste mână. El oftă adânc. 

— Trebuie să-ţi dai jos hainele alea ude înainte să 
mori. 

Detesta înţelepciunea din cuvintele lui. 

— leşi afară şi mă voi schimba. 

— Nu plec de lângă căldura focului, explică el, 
aşezându-şi hainele lângă ea. 

Ridică o pătură, formând un zid de lână între ei. Cu 
degetele tremurând, ea îşi desfăcu nasturii cămăşii. 

— Tu ce-o să porţi? 

— Pentru un bărbat este acceptabil să stea fără 
cămaşă - dar nu şi pentru o doamnă. Deşi n-am înţeles 
niciodată logica. Pieptul unei femei este o privelişte mult 
mai frumoasă. 

Jessye îşi alungă zâmbetul în timp ce se îmbrăca cu 
cămaşa lui. Cuvintele îi erau la fel de abile ca degetele 
când venea vorba să împartă o mână câştigătoare. l-ar topi 
furia precum untul pe un biscuit, dacă ea i-ar permite. 
Cămaşa lui o acoperi cu totul, dar era uscată, caldă şi 
plăcută la purtat. Îşi trecu degetele peste pantaloni. 

— Pantalonii tăi sunt mult prea mari. Poartă-i tu, şi eu 
o să mă înfăşor într-o pătură. 

El lăsă în jos pătura. 

— Vreau să dezbraci de pe tine tot ce ai ud. 

— Nu eşti şeful meu. 

—  Jessye, pentru numele lui Dumnezeu, sunt 
momente când încăpăţânarea nu este o calitate. 

Ea îi întinse pantalonii. 

— Schimbă-te afară! 

Harry îşi dădu ochii peste cap. 

— Doar dacă promiţi să te rogi ca nimic important să 
nu îngheţe afară. 

— O să mă rog fix invers. 

Harry îi zâmbi şi inima ei trepidă. 


— Nu, n-ai să faci asta. Cuvintele tale sunt mereu 
dure, dar ochii îţi trădează de obicei blândeţea. 

Jessye aşteptă până când Harry ieşi din baracă, apoi 
îşi dădu jos pantalonii uzi, îşi înfăşură pătura în jurul taliei şi 
o strânse în jurul picioarelor. Uşa se deschise, şi Harry, în 
picioarele goale şi cu pieptul dezvelit, intră repede 
înăuntru. 

— Îngheţi de frig afară, izbucni el în timp ce întindea 
hainele peste nişte scaune betege, lângă o masă putrezită. 
Chiar îmi doresc ca vremea caldă de care ai vorbit să 
revină. 

Îi mută hainele umede pe scaune, apoi luă hainele 
ude şi le puse lângă foc. Hainele ei aveau să se usuce până 
dimineaţa, dar el cu siguranţă c-o să umble cu haine 
umede. 

Să-l ia naiba de ticălos, că era tare amabil când ea îşi 
propunea să rămână furioasă pe el. Se chirci în faţa şeii ei. 
Stânjenită de pătură, nu se putea uita suficient de departe 
în jur ca să vadă ce făcea. 

— Acum ce faci? 

— Îţi caut peria. Zici că ai un cuib de şobolani în cap. 

— Mereu e la fel. Aşa l-a făcut natura. 

Triumfător, ridică peria şi o agită spre ea. 

— Ce-ai de gând? întrebă ea. 

— Îţi descâlcesc părul. O să fiu foarte blând. 

Se întinse după coada ei, şi ea îl prinse de 
încheietură. 

— De ce faci asta, Harry? De ce eşti aşa drăguţ? 

Privirea lui căzu pe perie, mişcându-şi degetul mare în 
sus şi în jos pe peri. 

— Pentru că te-am rănit şi nu ştiu să-mi cer scuze. 

— Tot ce trebuie să faci este să spui „îmi pare rău”. 

El îşi fixă privirea asupra ei. 

— Prefer să-ţi perii părul. 

Ea ridică din umeri. 

— Bine, dar nu te voi ierta până când nu spui că îţi 
pare rău. 

— M-ai iertat deja, zise el desfăcându-i coada. 


— Nu. 

— Ba da. 

Ea pufhni. 

— Parcă am fi doi copii. 

— Mă tem că ne-am şi purtat ca nişte copii. Ce-a fost 
în capul tău să fugi aşa în furtună? 

Ea îi simţi atingerea blândă în timp ce el îi aşeza părul 
peste umăr şi lucra cu peria la vârfurile încurcate. Inimai se 
strânse dându-şi seama că el mai făcuse asta, fără dubiu, 
cu nenumărate alte femei, pentru că doar un bărbat cu 
experienţă ar şti cum să descurce părul. 

— Clar nu gândeam. Voiam doar să mă îndepărtez de 
amintiri. 

— Din cauza vinovăţiei? 

Ea scrâşni din dinţi. 

— Harry, nu vreau să vorbesc despre asta. 

El se opri din pieptănat şi îi atinse bărbia cu degetul 
mare până când ea întoarse capul şi îi întâlni privirea. 

— Jessye, m-am gândit la cuvintele tale timp de trei 
zile şi nu le pot înţelege. Ai zis că ai abandonat-o din 
iubire... 

— Nu am abandonat-o. Am renunţat la ea. Este o 
diferenţă. 

— Explică-mi-o. 

— De ce îţi pasă? A fost în urmă cu aproape patru ani. 
Cât poate să conteze pentru tine? 

EI îi cuprinse obrazul cu o tandrete infinită. 

— Suferinţa din ochii tăi când am spus ce-am spus m- 
ar fi pus în genunchi dacă nu stăteam deja jos. Kit mi-a 
povestit cândva despre iubirea pe care o purta cuiva. Ca 
prieten al lui, i-am acceptat motivele, dar nu i-am putut 
înţelege acţiunile sau sentimentele. Ce ştiu eu despre 
iubirea de mamă este pătat, pentru că mama mea era o 
expertă în a arăta căile urii. Cât despre amantele mele... nu 
erau cu nimic mai bune. Privirea lui îi cercetă chipul de 
parcă ar fi căutat ceva ce nu cunoscuse niciodată. Am 
sentimentul că tu eşti o expertă în căile iubirii. 

— Nu sunt o expertă, Harry. Dacă aş fi fost, n-aş fi 


ajuns cu burta la gură, purtând copilul unui bărbat care nu 
a vrut să stea lângă mine. 

— Afară ai zis că nu aveai nimic valoros să-i oferi. Te 
avea pe tine, iubirea ta. 

Ea îi zâmbi trist. 

— Nu aveam un soţ, nu aveam un tată pentru ea. Pe 
atunci nu aveam nici bani. Muncesc într-un saloon. N-am 
vrut să-mi crească copilul printre beţivi şi cartofori. N-am 
vrut să se chinuiască pentru că mama ei a păcătuit. 

— Eu aş zice că tipul care te-a părăsit a fost cel care a 
păcătuit. 

Ea clătină din cap. 

— Nu m-a obligat. M-a dus cu vorba. L-aş fi urmat şi-n 
iad. Bănuiesc că într-un fel am făcut-o. Când am descoperit 
că o tăiase din Fortune, mi-a fost ruşine - nu pentru copil, 
niciodată pentru copil. Ci pentru mine. Nu voiam să am 
martori la prostia mea, aşa că am fugit. Am ajuns lao 
misiune, la est de San Antone. Am născut copilul acolo. 
Avea cel mai roşu păr, cei mai albaştri ochi. Asta este tot 
ce-mi amintesc de ea. 

— Ai lăsat-o la misiune? 

— Urma să o iau cu mine. Preotul m-a îngrijit până 
când am fost suficient de întremată să călătoresc. 
Impachetam ca să plec când el a venit să mă vadă. A zis 
pur şi simplu: „Misterioase sunt căile Domnului” şi mi-a 
spus să mă uit pe fereastră. Un bărbat şi o femeie s-au 
oprit la misiune să-şi îngroape bebeluşul, care tocmai 
murise. l-am văzut stând în cimitir. Ploua. Nu i-am putut 
vedea bine, dar mi-am dat seama că purtau haine elegante. 
Bărbatul şi-a pus mâinile pe femeie şi a luat-o în braţe... şi 
am ştiut că vor avea grijă de copilul meu. 

— Aşa că le-ai dat-o lor, zise Harry. 

— l-am dat-o preotului şi am privit cum el le-o dă. M-ai 
întrebat cândva dacă mi-a fost frântă inima. Când am dat-o, 
mi s-a frânt inima în mii de bucăţi. 


Capitolul 6 


Sprijinindu-se într-un cot, Harrison asculta cum 
trosnesc buştenii în vatră, o armonie dulce, dublată de 
respiraţia regulată a lui Jessye, care dormea ghemuită pe o 
parte, cu o mână strânsă sub obraz. 

Terminase în tăcere să-i perie părul. Cuibul de 
şobolani pe care ea îl detesta arăta frumos în strălucirea 
aurie a focului. 

Având grijă să nu o trezească, el freca între degete 
câteva fire din părul ei. De la distanţă, părea sârmos, dar 
adevărul e că era moale precum firul pânzei de păianjen, 
precum proprietara lui. Jessye era incontestabil puternică şi 
incredibil de vulnerabilă. O femeie cu inima frântă. Şi el 
adâncise fără milă rana ei din nou şi din nou. 

Îl duruse să-şi iubească mama şi să cunoască doar ura 
ei. Încătuşase emotia în cel mai ascuns colţ al sufletului lui, 
unde nimeni nu-l putea atinge, de unde nu ameninţa să-l 
chinuie cu ceea ce nu putea niciodată să aibă. 

Exact cum învățase să trişeze la cărţi, devenise 
expert în a păcăli iubirea. lubirea putea fi imitată cu bijuterii 
ieftine, flori şi vorbe goale. O atingere aici, un sărut acolo, 
un alint şoptit. Până la Jessye, mereu avusese mare grijă în 
a-şi alege parteneri de joc. Mereu îi alegea pe cei care 
înțelegeau regulile şi mai şi trişau. 

Jessye jucase jocul dragostei cu un trişor o dată - şi 
plătise scump pentru inocenţa ei. Erau slabe şanse să joace 
cu el. 

Pentru prima dată în viaţa lui, îşi dorea să înţeleagă 
dragostea, ca să poată juca cinstit, fără să-i manipuleze 
inima... pentru a-i câştiga corpul. 


* 


— Mă gândesc că ar trebui să o luăm spre vest, zise 


Jessye. 

Ploaia se oprise şi simţea cum noua direcţie a vântului 
aducea căldura. 

— Sud. Harry întinse pachetul de cărţi către ea. Taie 
cărţile. Dacă nimereşti cartea mai mare, mergem spre vest. 
Cartea mai mică, mergem spre sud. 

— Deciziile de afaceri nu se iau prin tăiatul cărţilor. 

— Dar nu vrei să faci compromisuri. 

Ea închise ochii. De ce se gândea să taie cărţile? 
Putea să o ia spre vest şi el să o urmeze. Ştia, după 
conversaţia din noaptea precedentă, că el era prea domn 
ca să o lase să plece singură. Oftând frustrată, deschise 
ochii şi tăie pachetul de cărţi la un sfert. Nouă de inimă 
roşie. 

Harry tăie la mijloc. Valet de treflă. 

Într-una din zilele astea avea să-şi dea seama cum 
trişa. 


Călare pe calul ei la urcuş, Jessye se uita la vitele care 
bătătoreau pământul. 

— Cum ai ştiut că sunt aici? 

— N-am ştiut. 

Ea miji ochii. Erau prea multe vite cu coame lungi ca 
să le poată număra. Aveau culoarea pielii diferită, dar toate 
erau animale slabe, osoase. 

— Trebuie să aparţină cuiva. 

— Eu nu văd vreo marcă. 

— Câte crezi că sunt? întrebă ea cu voce joasă, 
nevenindu-i să creadă. 

— Cel puţin o sută. Probabil mai multe. N-o să ne 
descurcăm numai noi să le ducem înapoi în Fortune. 

Ea privi pieziş spre Harry, care desfăcea o hartă. După 
o săptămână de călătorit, era nebărbierit, acoperit de praf 
şi mizerie. Dar privea la cireadă ca un cuceritor, cu un mic 
zâmbet de triumf. 

— De ce erai aşa de sigur că vitele sunt aici? 


El studie harta. 

— Nu eram. 

— Am fost doar norocoşi? 

El oftă din greu. 

— Dacă într-adevăr vrei să ştii, am încercat să 
gândesc ca un taur. 

Ea se uită la el. 

— Poftim? 

Întinse braţul şi descrise un cerc. 

— Vită-te în jurul tău. Vremea este mai caldă. Apă 
este din abundență, şi iarbă, la fel, deşi a venit iarna. Dacă 
aş fi taur, acesta ar fi raiul pe care l-aş căuta. 

— Harry... 

El ridică o mână. 

— Ca să-ţi linişteşti mintea plină de dubii, vom da o 
tură lentă şi precaută perimetrului în care se află cireada. 
Poţi să te uiţi atent după mărci. Dacă zăreşti una şi dacă nu 
găseşti pe nimeni viu care să pretindă că îi aparţin vitele, 
atunci ne îndreptăm spre cel mai apropiat oraş - se uită pe 
hartă -, care cred că este la o zi călare, dacă mergem la 
trap. Acolo angajăm câţiva oameni să ne ajute să mânăm 
cireada înapoi în Fortune. 

— Dacă sunt oameni aşa de aproape, de ce n-au 
adunat deja vitele astea şi nu şi le-au revendicat? 

— Pentru că, Jessye, iubire, nu orice om este dispus să 
rişte totul când există şansa să câştige nimic. Uită-te la 
oamenii din Fortune. Le-am oferit oportunitatea asta şi au 
refuzat, preferând să culeagă bumbac. Dădu pinteni calului. 
Haide. Ca să te linişteşti. 

Înghiontându-şi calul să-l urmeze, se întrebă de ce 
simţea că Harry trişa cumva. 


Pentru prima dată, Jessye îşi dori să-şi fi cumpărat o 
rochie. Un gând prostesc, când oraşul era populat aproape 
doar cu bărbaţi. Ea şi Harry stăteau pe colţul unei mese, în 
saloon-ul unei cabane de lemn care făcea ca localul tatălui 


ei să pară grandios. 

Profitaseră de baia aflată în încăperea de alături. 
Hainele ei erau curate şi călcate, dar erau haine bărbăteşti 
şi ştia în adâncul sufletului că aşa era cel mai bine. Cu toate 
astea, îşi dorea să aibă ceva drăguţ de purtat, fie şi numai 
o panglică colorată. 

Harry, pe de altă parte, era îmbrăcat cu o vestă 
neagră, o haină din material roşu, o cravată neagră şi 
pantaloni negri care îi strângeau coapsele. Se bărbierise şi 
arăta delicios de imoral. Când ieşise din baie, chiar o lăsase 
fără răsuflare, şi încă nu îşi revenise. 

Naiba să-l ia de ticălos, că-i distrăgea atenţia exact 
când trebuia să se concentreze asupra bărbaţilor pe care îi 
intervievau. Un bărbat se apropie de scaunul din faţa ei, îl 
întoarse, se aşeză călare pe el şi îşi puse antebraţele pe 
spătar. Era robust şi chipeş, cu umeri largi şi cu mâinile 
aspre ale unui om care muncea afară. Îşi dădu pălăria jos 
de pe cap şi încuviinţă scurt. 

— Doamnă. 

Ea zâmbi blând. 

— Eu sunt Jessye Kane. Acesta este Harrison 
Bainbridge. 

Zâmbetul lui dezvălui o gropiţă pe obrazul stâng. 

— Dan Lincoln, dar sper să nu vă lăsaţi induşi în 
eroare de numele meu. 

— N-o vom face, domnule Lincoln, zise Harry înainte 
ca Jessye să apuce să răspundă. Ai mai mânat vite până 
acum? 

Dan Lincoln îşi mută privirea de la Jessye la Harry. 

— Da, domnule. Înainte de război, am mânat vite la 
San Francisco. Pe timpul războiului, le-am mânat spre est. 

Harry ridică dintr-o sprânceană. 

— Deci ai fost prea laş să te înrolezi? 

Jessye icni. 

— Harry... 

— Soldaţii confederați aveau nevoie să mănânce, 
spuse Dan Lincoln pe un ton neutru. Am avut grijă de asta 
până prin iulie 1863, când Grant a luat Vicksburg. A tăiat 


confederaţia pe jumătate. Atunci m-am înrolat. 

— Ai dus vite peste Mississippi? întrebă Jessye. 

Lincoln ezită înainte să se uite la ea. 

— Da, doamnă. 

— Pentru asta este nevoie de mult curaj, domnule 
Lincoln. 

— Da, doamnă. Bănuiesc că da. Mulţi oameni s-au 
înecat în Mississippi încercând să ducă carnea necesară 
pentru Confederație. Vă garantez că sunt un înotător 
puternic. 

— Asta-i bine şi e minunat, domnule Lincoln, zise 
Harry tăios, dar nu avem nevoie de înotători. Îţi mulţumim 
pentru timpul acordat, dar nu ne sunt de trebuinţă serviciile 
tale. 

Lincoln miji ochii şi dădu să se ridice. Jessye puse 
mâna pe antebraţul lui. Forţa pe care o simţi acolo o uimi. 

— Aşteaptă, te rog. Îşi întoarse atenţia spre Harry. 
Putem vorbi afară o clipă? 

Harry trase de vesta lui din material fin. 

— Desigur, Jessye, iubire. 

Strângând din dinţi ca să nu spună ce gândeşte, se 
ridică şi ieşi din saloon. Auzi paşii lui Harry urmând-o în 
timp ce dădea colţul pe aleea dintre saloon şi budă. Se 
întoarse şi îl înfruntă. 

— Ce faci? 

— Încerc să angajez nişte oameni să ne ajute să 
mânăm vitele în Fortune. 

— De ce nu l-ai angajat pe Dan Lincoln? 

— Nu mi-a plăcut omul. 

— De ce? Pentru că mi-a zâmbit? Harry, oamenii care 
au mânat vite pentru armată pe timpul războiului sunt unii 
dintre cei mai curajoşi din statul ăsta. Este exact genul de 
care avem noi nevoie pe acest drum. Ai vorbit cu peste o 
duzină de oameni şi ai angajat doi. Unul este destul de 
bătrân să-mi fie bunic... 

— Are experienţă. 

— Şi celălalt arată ca un sac de cartofi. 

— Nu cred că ar trebui să judecăm capacităţile unui 


om după cum arată. 

— Ai dreptate. Nu poţi să refuzi un om pentru că este 
chipeş, are un zâmbet drăguţ sau privirea lui cade pe sânii 
mei! 

— Privirea lui a făcut mai mult de atât. A zăbovit! 

Jessye râse. 

— Eşti gelos. 

— Nu sunt gelos. 

— L-ai angaja pe Dan Lincoln dacă nu aş fi aici? 

El îşi strânse buzele într-o linie invizibilă, întorcând 
capul. 

— L-ai angaja? ` 

— Da, la naiba, dar tu eşti aici. Incerc pur şi simplu să 
te protejez de ticăloşi. Recunosc unul când îl văd. 

— Şi eu la fel. Ştii că nu sunt inocentă, Harry. 

— Ai avut experienţă cu un singur bărbat. Asta nu te 
face o femeie de lume. 

— Dar mă face o femeie care ştie cât o costă să-şi 
ridice fustele pentru un bărbat. Este un preţ pe care nu 
sunt dispusă să-l mai plătesc vreodată - indiferent de cât 
de atrăgător este zâmbetul, indiferent cât de lung se uită 
bărbatul la sânii mei. Îl luă de braţ. Tu nu înţelegi că mi-am 
investit banii în afacerea asta pentru că-mi va garanta 
independenţa pe care nu am avut niciodată cu adevărat? O 
femeie săracă trebuie să spună „nu” de o mie de ori. O 
femeie cu bani spune „nu” o singură dată, ca să fie auzită. 
Trebuie să-i angajăm pe cei mai buni dacă vrem să avem 
succes. Eu am cunoscut eşecul. Nu vreau să repet 
experienţa. 

El îi cuprinse obrazul, plimbându-şi privirea peste 
chipul ei. 

— Am momente când îmi doresc din tot sufletul să nu 
fiu un ticălos. Vom angaja pe cine vrei tu şi am să ucid pe 
oricine îţi face rău. _ 

ÎI privi cum intră înapoi în saloon. Şi naiba să-l ia! Îi 
furase o parte din inima ei. 

De la ferestrele casei se revărsa în noapte o lumină 
blândă. Harrison ciocăni la uşă. Aceasta se deschise şi din 
prag îi zâmbi Grayson Rhodes. 

— Crăciun fericit! 

Grayson îi luă mâna şi-l trase înăuntru, într-o cameră 
mare, care mirosea a scorţişoară şi a mere. 

— Ticălosule, de ce nu ne-ai zis că vii? Se uită peste 
umărul lui Harrison şi zâmbetul i se lărgi. Jessye, intră. 

Harrison se dădu la o parte ca Jessye să poată intra. 

Abbie traversă încăperea în grabă şi o luă pe Jessye în 
braţe. 

— Ai supravieţuit. 

Jessye râse. 

— Cu greu. 

— A meritat? întrebă Kit, apropiindu-se şi dându-le 
fiecăruia câte o cană de cidru de mere cald. 

Harrison îşi întoarse capul spre Jessye. 

— Spune-i. 

Ea zâmbi ca un copil care tocmai descoperise că 
şoseta ei de Crăciun nu avea o bucată de cărbune în ea. 

— Tocmai am adăugat o sută cincizeci de capete 
cirezii. 

— Detaliază. 

Ea încuviinţă din cap. 

— Şi şase oameni. 

— La cireadă? Pentru ei cât luăm? 

Faţa ei strălucea, obrajii îi erau roşii. Harrison nu ştia 
dacă era de la vântul rece care începuse să bată din nou 
sau de la entuziasmul referitor la realizarea lor. Ştia doar 
că-şi dorea să aibă puterea să susţină dorinţa de viaţă care 
emana din ea în acest moment. Era aproape contagioasă, 
chiar şi pentru un suflet istovit ca al lui. 

— Nu, am angajat şase oameni. Sunt afară... 

— Adu-i înăuntru! ordonă Grayson. Este frig afară. 

— Suntem toţi un pic cam murdari, explică Harrison. 


— Ce contează? Este Crăciunul. Adu-i înăuntru, insistă 
Grayson. 

— li ajut eu cu caii, zise Coţofană, privind spre Kit. 

— Coţofană! strigă Jessye. Nu te-am văzut stând 
acolo. 

— Nu am vrut să mă bag în sufletul vostru. 

— Te bucuri de vacanţă, băiete? întrebă Harrison. 

— Dacă şi-ar fi luat vacanţă, zise Kit. În fiecare zi 
caută vite singuratice, de la răsărit până la apus. Parcă are 
nas să le găsească. 

— Incerc doar să gândesc ca ele. g 

— Aşa face şi Harry, zise Jessye, rânjind. In felul ăsta 
am găsit aşa de multe. 

Harrison îşi înăbuşi un mormăit. Ar fi preferat ca 
metoda lui să rămână secretă. 

— De ce nu te încălzeşti cât aduc oamenii? 

Ordonă oamenilor să ducă caii în hambar şi să se 
ocupe de nevoile lor înainte de a intra în casă. Dădu 
instrucţiuni. Casa lui Grayson şi a lui Abbie nu era mare, dar 
încăperea principală era comodă. Lumânările care pâlpâiau 
pe cedrul din faţa ferestrei erau răspunzătoare de lumina 
primitoare pe care o văzuseră când se apropiau. 

Cu excepţia lui Coţofană, bărbaţii preferau liniştea în 
locul trăncănitului. Jessye stătea pe podea în faţa vetrei, cu 
cei trei copii ai lui Abbie în jurul ei, în timp ce-i arătau cu 
mândrie cadourile primite de Crăciun. Johnny avea opt ani. 
Se mândrea cu o undiţă cu disc de lemn care îi permitea să 
întindă firul ce avea la capăt un cârlig. Lydia, şase ani, 
punea o păpuşă din material într-un leagăn de lemn. Micah, 
cel mai mic, de cinci ani, ţinea un scut şi o sabie din lemn 
cu vârful bont. 

— Vrei ceva un pic mai tare decât cidrul de mere? 

— Apreciez. Savură gura arzătoare de whisky şi 
înclină capul spre copii. Nu m-am gândit să le aduc cadouri. 

— Nu-ţi face griji. Prezenţa ta este un cadou suficient. 

Harrison chicoti. 

— Pentru tine şi Gray, poate, dar nu pentru copii. Am 
realizat dintr-odată că este primul nostru Crăciun departe 


de Anglia. Nu mă aşteptam să-mi fie dor. 

— A, da. Marile saloane, petrecerile magnifice, 
servitorii venind în fugă la orice semn, spectacolele publice 
grandioase. lpocrizia de a avea aşa de multe şi de a nu 
aprecia. 

— De-asta ne-au trimis taţii noştri aici? 

— Poate. Ştii, eu cred că Gray a făcut jucăriile alea. 

— Glumeşti. 

— Nu, chiar a intrat în rolul de tată. Îi adoră pe copiii 
ăia. Ai crede că sunt ai lui, zise Kit. 

Harrison privi prin încăpere, spre colţul îndepărtat al 
ei, unde Grayson vorbea cu soţia lui. Mâna ei se mişca 
peste abdomenul un pic rotunjit în timp ce zâmbea. Mâna 
lui o acoperea pe a ei şi o sărută uşor pe buze. 

Îşi îndreptară atenţia spre oamenii din faţa vetrei. 
Jessye îi privea cu ochii plini de dor, un dor similar cu cel pe 
care-l văzuse în noaptea în care ea ajutase la naşterea 
bebeluşului. Micah, cel mai mic băiat, îi băgă scutul în faţă. 
Ea râse şi îl îmbrăţişă. 

Harry se întrebă dacă ea se gândea la propriul copil 
de fiecare dată când îmbrăţişa copilul altcuiva. 

— Deci cum au mers lucrurile între tine şi Jessye în 
ultima lună? întrebă Kit. 

— Lucrurile nu au mers... suficient de bine. 

— A hotărât că meriţi să fii partener deplin? 

Harrison îşi mută privirea la Kit. 

— Aranjamentul ăla nu mă deranjează. Nu ştiu de ce 
naiba tot insişti cu treaba asta. 

— Pentru că meriţi mai mult. 

— Şi ea la fel. Este o femeie remarcabilă, Kit. 

— Te-ai îndrăgostit de ea? 

— Nu fi un idiot. 

Kit încuviinţă din cap cu un zâmbet enervant şi îşi 
încrucişă braţele la piept. 

— Aştia sunt toţi oamenii pe care i-ai angajat? 

— Da. Cel de colo, Dan Lincoln, e un om bun, un lider 
natural. Cred c-ar fi o alegere excelentă pentru şef de 
cireadă. 


— O să am încredere în judecata ta. Avem peste o 
mie nouă sute de vite. Dacă mai angajăm oameni şi 
continuăm să cutreierăm ţinutul în următoarele două luni, 
ar trebui să ajungem la o cireadă impresionantă cu care s-o 
luăm spre nord. 

— Impresionantă, da. Harrison studia lichidul 
chihlimbariu din paharul lui. De fapt, ceva s-a întâmplat cât 
am fost plecaţi. Jessye a ajutat la naşterea unui copil. 

— Sfinte Dumnezeule! Era gravidă? Nu părea. 

Harrison îşi dădu ochii peste cap. 

— Nu, idiotule. Am ajuns la o fermă unde o femeie era 
în chinurile facerii. Jessye a ajutat-o să nască. 

— A, păi, asta-i ceva complet diferit, nu? 

— Normal. Dilema însă este că între noi s-a creat o 
legătură în noaptea aia pe care eu nu o pot explica, o 
legătură aşa de puternică, încât ne-am povestit câte ceva 
din trecutul nostru. 

— Pericolul pândeşte în secretele dezvăluite. 

— Trebuie să fii mereu aşa filosofic? Incerc să înţeleg. 
Tot ce ştiu despre iubire am învăţat de la tine. 

— Păcat, din moment ce experienţa mea s-a finalizat 
cu o tragedie. 

— Cu toate astea, am crezut c-ai putea să-mi explici 
ceea ce eu nu pot înţelege. 

— Dragostea nu poate fi explicată. Nu poate fi 
învățată. Nu poate fi înţeleasă, dar când te atinge, când îţi 
intră în inimă şi în suflet... devii mai bun. Privirea lui Kit 
dădu o roată încăperii. Poate că ar trebui să încerci din nou 
să o convingi pe Jessye să renunţe la călătoria asta. 

— La fel de uşor aş putea să întorc vântul. 

Kit oftă melancolic. 

— Ştii, prietenul meu de încredere, nu inima lui Jessye 
mă preocupă, ci a ta. Ai cunoscut suferinţa urii, dar nu 
suferinţa iubirii. Este mult, mult mai rea. 

— Este exact ce voiam să aud. 

— Mai bine să fii prevenit, decât să fii luat prin 
surprindere. 


Capitolul 8 


Primăvara, 1866 


Pe când răsăritul se ivea la orizont, Jessye se ridică şi 
privi mândră cireada la strângerea căreia contribuise. Cu 
stăruinţă şi cu oamenii în plus pe care-i angajaseră după ce 
reveniseră în Fortune, reuşiseră să crească turma 
considerabil în cele două luni de după Crăciun. 

Observase însă că felul în care câţiva dintre bărbaţi o 
studiau şi încrederea ei în abilitatea de a le face faţă se 
clătinase. Işi îndesase părul sub o pălărie cu boruri largi şi 
îşi legase fâşii de cârpă în jurul sânilor până când ajunsese 
aproape la fel de plată ca o clătită. 

Vitele se întindeau pe kilometri întregi, cu oamenii de- 
a lungul cirezii. Strânse mâna pe puşca pe care o purta 
legată la şold, deşi ştia în adâncul inimii ei că era puţin 
probabil să găsească curajul de a o folosi împotriva unui om 
- indiferent de circumstanţe. 

Auzi un cal nechezând şi se întoarse. Afişă un zâmbet 
de bravadă când îl văzu pe Harry. 

— Nu-mi vine să cred că suntem în sfârşit gata să le 
ducem în nord. 

Privirea lui cobori uşor de la borul pălăriei până la 
vârful cizmelor ei. 

— Ai slăbit? 

Chipul îi luă foc de jenă. 

— Nu, mi-am... legat... Tuşi când privirea lui o întâlni 
pe a ei. Am crezut că cel mai bine este să elimin tentaţia 
când sunt aşa de mulţi bărbaţi în jur. 

El încuviinţă lung şi gânditor din cap. 

— Bănuiesc că nu te-ai răzgândit şi vrei să rămâi. 

Ea clătină vioi din cap, cu zâmbetul larg. 

— Nu. Vreau să fiu acolo când se numără vitele şi se 
plătesc banii. 


— Ţi-am aduce înapoi partea ta de bani, Jessye. 

— Eu doar vreau să fiu acolo să văd, Harry. 

El oftă adânc. 

— Atunci urcă, Jessye, iubire. 

Ea urcă în şa. 

— Cine va conduce cireada? 

— Kit este cel cu detaliile. Vrea să discute un pic cu 
oamenii adunaţi la căruţa cu provizii, înainte de a pleca. 

Inima i se umflă de satisfacţie în timp ce-l urma. 
Jumătate din vite erau ale ei. Jumătate din profit avea să 
intre în buzunarele ei... împreună cu o independenţă pe 
care niciun bărbat nu va putea vreodată să i-o ia. 

Aerul rece al lunii martie se făcea simţit şi vedea 
vălătuci de abur la gura lui Harry, în timp ce respira. In 
adâncul sufletului, ştia că el avea probabil dreptate. 
Trebuia să rămână. Ce fel de investitor era dacă nu avea 
încredere în partenerii ei? 

Unul care plătise un preţ mare pentru trădare. 

În timp ce se apropiau de căruţă, văzu oamenii 
amestecându-se, discutând, aşteptând. Niciunul nu era 
călare. Părea ciudat să vezi mâinile strânse, fără cai sub 
ele. Îl observă pe Kit stând lângă murgul lui. Harry îşi salută 
iute prietenii în timp ce oprea calul şi descăleca. Jessye îşi 
scoase piciorul din scară. 

Harry îi prinse glezna cu mâna. 

— Stai unde eşti. Kit ţi se va alătura. 

ÎI privi cum se îndreaptă spre ceilalţi bărbaţi, cu calul 
după el. O surprinse imaginea de lup singuratic pe care o 
afişa. 

Kit urcă pe calul lui şi-l mână lângă Jessye. Niciodată 
nu-şi dăduse seama ce mică era în comparaţie cu el, care 
se înălța deasupra ei în şa. Chiar dacă Kit se afla lângă ea, 
prezenţa lui Harry domina câmpul. Nu spusese un cuvânt, 
dar oamenii care murmuraseră înainte tăcură. Alţii se opriră 
din agitaţie. În liniştea autoritară care se lăsă, Kit vorbi în 
sfârşit: 

— Avem aproape trei mii de capete de vite şi puţin 
timp să le ducem la Sedilia, Missouri. Zilele vor fi lungi, 


nopţile, şi mai lungi. Tatăl meu m-a învăţat că un om îşi 
atinge mai bine aşteptările când ştie care sunt, aşa că iată 
ce aştept de la voi: multă muncă, fără bolborosit, fără 
înjurături, fără băutură. Aţi petrecut trei luni marcând 
crupele acestor vite. Un T deasupra unui L. Texas Lady. 
Călătoreşte cu noi pentru că finanţează această afacere. 
Este şefa voastră la fel cum sunt şi eu. Vocea ei are la fel 
de multă autoritate ca a mea. Arătaţi vreo lipsă de respect 
faţă de ea, şi pe lungul drum de întoarcere nu veţi avea o 
monedă care să vă zornăie în buzunar. Dacă aveţi vreo 
problemă cu aşteptările mele, nu vă deranjaţi să urcați pe 
cai. 

Se lăsă tăcerea până când Harry urcă în şa. Coţofană 
îi urmă repede exemplul, apoi Dan Lincoln. Unul câte unul, 
bărbaţii urcară pe caii lor. 

Kit încuviinţă iute din cap. 

— Domnilor, să ducem vitele astea la piaţă. 

Se pregăti să-şi urnească calul. Intinzându-se, Jessye îl 
prinse de braţ. El privi înapoi spre ea. 

Ea înghiţi în sec, cu gura uscată, cu inima bătându-i 
sălbatic. 

— Mulţumesc pentru asta. 

— Nu-mi mulţumi mie. Au fost cuvintele lui Harry. 


* 


Jessye mergea pe câmp, cu muşchii protestându-i. 
Prima zi a călătoriei începuse înainte de răsărit, şi 
continuaseră să fie în mişcare până la apus. Vitele se 
aşezau pentru noapte, câţiva dintre călăreţi călărind în jurul 
cirezii pentru a le calma. 

Mirosi aroma de fasole gătită şi de cafea proaspătă. 
Stomacul îi ghiorţăia, dar voia să se curețe de praf înainte 
de a mânca. Kit vorbea cu tânărul căruia îi dăduse în 
sarcină caii. Trebuia să-i recunoască meritele lui Kit. Nu 
lăsa niciun detaliu la întâmplare. 

Slim se îndepărtă în timp ce Jessye se apropia. Kit 
zâmbi. 


— Zi grea? 

— Ai zice că, după toate lunile astea, trebuia să mă fi 
obişnuit. 

— Azi am tras mai mult, plus că mai este entuziasmul 
de a porni în sfârşit la drum. 

Îşi înfipse vârful cizmei în praf, apoi ridică ochii spre 
el. 

— Încă eşti supărat pe mine pentru contractul pe care 
l-am scris. 

— Cred că l-ai judecat greşit pe Harry. 

— El nu pare să aibă o problemă cu asta. 

Kit se scărpină în bărbie. 

— Nu ti-ar spune, chiar dacă ar avea. Mândrie 
englezească şi toate tâmpeniile astea. 

— Poate că-i eşti prieten de aşa de mult timp, încât 
nu-i mai vezi defectele. 

— Sau poate am învăţat pur şi simplu să văd dincolo 
de ele. 

— Atunci ai un avantaj faţă de mine, dar nu voi 
schimba termenii contractului. Îşi înclină sfidător bărbia. 
Dar am să mă îndrept spre pârâu să mă curăţ puţin. 

— Cred că majoritatea oamenilor sunt fie cu cireada, 
fie la căruţă mâncând. 

— Dacă auzi un foc de puşcă, să vii fuga. 

— Vrei să vin cu tine? 

— Voi fi OK. Doar mă spăl, nu fac o baie în toată 
regula. L-ai văzut pe Harry? 

— Nu, de când ne-am oprit să înnoptăm. 

Încuviinţând din cap, privi în jurul taberei. Oamenii pe 
care-i angajaseră erau respectuoşi cu ea, dar avea să fie 
dificil să se hotărască unde să doarmă. 

— Mă întorc în scurt timp, pentru cină. 

— Dacă-l vezi pe Harry, spune-i că el stă primul de 
veghe. 

Ea zâmbi larg. 

— O să-i placă asta. 

— Nu, eu îmi imaginez c-o să găsească un naiv şi o să 
câştige la cărţi o noapte de somn. 


Râzând, intră în crângul din apropierea taberei. Kat 
avea cu siguranţă dreptate. Până când bărbaţii îşi vor da 
seama că nu poţi avea încredere în Harry când vine vorba 
de jocul de cărţi, probabil că el nu va sta deloc de veghe. 

Auzi susurul pârâului din apropiere, mai mic, mai 
retras decât râul pe lângă care lăsaseră vitele. Aici ar trebui 
să aibă ceva intimitate. Era pe cale să intre în luminiş, când 
îl văzu pe Coţofană stând pe un buştean în apropiere de 
marginea apei, băgând un băț în nămol. 

— Coţofană, strigă Harry, venind de-a lungul malului. 
Te-am căutat peste tot. 

jessye făcu un pas în spate, ascunzându-se în 
boscheţi, şi îl urmări pe Harry cum se lasă pe vine lângă 
tânăr. 

— Ce te necăjeşte, băiete? întrebă Harry. 

— Nimic. 

Coţofană aruncă băţul în pârâu. 

— Ai fost îngrozitor de tăcut. 

— N-am nimic de zis. 

— Kit va fi dezamăgită să audă asta. 

— Mă îndoiesc. Am mâncat praf toată ziua. Coţofană 
îşi trase pălăria de pe cap şi se scărpină. Nu mă plâng. 

— Normal că nu. 

— Eu doar... eu credeam că, dacă m-aţi angajat 
primul, eu voi fi şeful de drum. Dar i-aţi dat slujba lui Dan 
Lincoln. 

— Eu şi Kit am discutat despre asta până noaptea 
târziu. N-a fost o decizie uşoară, dar Lincoln are multă 
experienţă cu mânatul vitelor în condiţii extrem de 
nefavorabile. 

Coţofană încuviinţă solemn. 

— lar eu sunt doar unul care scoate vitele din nămol. 

— Din contră, tu eşti consilierul nostru şef. 

Coţofană îşi întoarse capul. 

— Poftim? 

—  Îngrijorarea lui Kit a fost că, dacă îţi dăm 
responsabilitatea de a conduce cireada, n-ai avea timp să-l 
consiliezi şi nu ar şti sigur dacă ia deciziile corecte. Chiar în 


momentul ăsta aşteaptă un raport de la tine despre 
progresul pe care l-a făcut astăzi. 

— Râzi de mine, nu? 

— Cu siguranţă nu. Kit ţine la părerea ta şi îşi notează 
tot ce spui. 

— Au fost câteva chestii pe care le-am observat astăzi 
şi care sunt de părere c-ar trebui să le facem altfel. 

— Atunci ar fi bine să-i spui. 

— Pentru că eu sunt consilierul-şef? 

Harry îşi puse o mână pe umărul tânărului. 

— Hai să rămână între noi titlul poziţiei tale, da? Nu 
vrem să fie oamenii nemulţumiţi sau să se revolte. 

— Da, domnule. Ai dreptate. Crezi c-ar trebui să-i 
spun lui Kit tot ce gândesc? 

— Fiecare gând. 

jJessye aşteptă până când Coţofană dispăru printre 
tufişuri, apoi ieşi din ascunzătoarea ei. 

— Consilier-şef? 

Mârâind, Harry privi la ea peste umăr. 

— De cât timp stăteai acolo? 

— De suficient timp. Se aşeză pe buşteanul pe care-l 
eliberase Coţofană. Nu credeam că-l placi pe Coţofană. 

— Nu-l plac, dar este suficient de rău să călăreşti la 
coada cirezii, nu mai ai nevoie lângă tine şi de un călăreț 
ursuz. Şi apoi, trebuia să-l pedepsesc pe Kit. A făcut o 
treabă cam de mântuială cu discursul din dimineaţa asta. 

— Vrei să spui discursul tău. 

El miji ochii. 

— Exact de-asta l-a stricat - pentru că ţi-a spus că 
erau cuvintele mele. Îmi venea să-l strâng de gât în seara 
asta, când mi-a zis. Dar o va face în schimb Coţofană cu 
sporovăială lui constantă. 

— Nu-ţi faci griji că ai putea pierde prietenia lui Kit? 

— Prietenia noastră s-a călit în focurile iadului. Poate 
supravieţui focului mâniei. 

— Eşti incredibil de norocos, zise ea încet. 

Ochii lui se măriră. 

— Credeam că tu crezi că eu am trişat. 


Ea se încruntă la el. 

— Nu cred, nu, ştiu că trişezi la cărţi, dar am vrut să 
spun că eşti norocos să ai prietenia pe care o ai cu Kit. 
Singura de care pot să spun că-mi e ca o prietenă ar fi 
Abbie, dar nu mi-am deschis niciodată sufletul la ea. 

— Eu cred c-ai putea avea mulţi prieteni. 

Ea se încruntă. 

— Muncind într-un saloon? Bărbaţii erau dispuşi să fie 
prieteni dacă eu eram dispusă să le ofer mai mult decât 
prietenie, iar femeile mereu îşi făceau griji că flirtam cu 
bărbaţii lor. Abbie nu se îngrijorează, pentru că primul ei soţ 
nu venea niciodată la saloon. 

— Şi nici al doilea. 

— Nu acum, că s-a căsătorit cu ea. 

— Cred că te-ai simţit singură, zise Harry cu ceva 
speculativ în voce. 

Ea ridică din umeri. 

— L-am avut pe tata. Bănuiesc că el mi-a fost mereu 
prieten, dar există unele lucruri pe care nu le poţi vorbi cu 
tatăl tău. 

— Ca de exemplu când te afli într-o situaţie încurcată? 

Ea se uita la micul pârâu. 

— Da. Nu i-am povestit niciodată despre toate astea. 
Mi-a fost teamă că s-ar putea duce după Gerald... 

— Gerald? 

Strâmbându-se, simţi cum îi iau obrajii foc. 

— Bărbatul pe care l-am iubit. Îşi întoarse capul şi îi 
susţinu privirea. Chiar l-am iubit. 

— Normal că l-ai iubit. Altfel nu te-ai fi culcat cu el. 

Ea îşi strânse mâinile între genunchi. 

— Aşa crezi? 

— De ce nu? Sfinte Dumnezeule, Jessye, ai două 
duzini de bărbaţi aici şi faci tot ce poţi ca niciunul din ei să 
nu se gândească la tine ca la o femeie. Moralitatea ta este 
lăudabilă. Aprecierea ta este... discutabilă. 

— Nu l-ai cunoscut niciodată pe Gerald. Era un mare 
visător, şi m-a făcut şi pe mine să visez. Dar apoi visul s-a 
transformat într-un coşmar. Nu i-am spus niciodată nimic 


tatii. Mi-a fost teamă că va suferi prea mult. Nu m-a 
întrebat niciodată de ce am plecat sau de ce m-am întors. 

— Bănuiesc că ştia. Ştia că inima ta a fost frântă. 

— Dar nu cunoaşte detaliile. Îi susţinu privirea. 
Bănuiesc că i-ai povestit lui Kit despre trecutul meu ruşinos. 
Mi-a spus o dată că voi doi vă spuneţi unul altuia tot ce 
aveţi pe suflet. 

— l-aş spune ce am eu pe suflet, nu tu. Cât despre 
trecutul tău „ruşinos”, ţi-am spus deja că ruşinea este a 
bărbatului care te-a abandonat. 

— Nu te înţeleg, Harry. Mă laşi să văd doar mici 
părţi... 

— Crede-mă, ti-ar displăcea total întregul portret. 

— Nu sunt aşa de sigură. Kit vrea să te fac partener. 

— Kit vrea multe lucruri. Nu-l băga în seamă. 

Îşi feri privirea, încercând să găsească cuvintele 
potrivite. 

— Jessye, îţi faci griji despre lucruri care nu au 
importanţă. 

Ea se întoarse şi îl privi. 

— Am încredere în tine mai mult decât aveam înainte. 

El zâmbi răutăcios. 

— Aşa ar şi trebui. 

— Dar trebuie să înţelegi că drumul ăsta cu vitele 
înseamnă totul pentru mine şi nu îmi pot permite să judec 
greşit. 

— Înţeleg. Mai mult decât îţi dai seama. 

Ea încuviinţă din cap. 

— Sunt puţin curioasă. Ce aşteptări avea tatăl tău? 

Harry privi spre apă. 

— Să eşuez, şi am reuşit cu destul succes să-i 
îndeplinesc aşteptările. 

— Îmi doresc să te pot face partener, Harry, dar nu 
pot. Nu cu vitele astea. 

Se ridică în picioare şi plecă, întrebându-se de ce 
continua să se simtă vinovată. 


x 


Pe măsură ce întunericul se lăsa, tabăra devenea mai 
liniştită. Jessye stătea la marginea taberei, suficient de 
aproape să audă, suficient de departe să nu fie observată. li 
plăcea să privească camaraderia dintre bărbaţi, voia să 
participe, dar ştia că era mai în siguranţă dacă se ţinea 
departe de ei. 

Unii dintre oameni dormeau, pregătindu-se pentru 
veghea lor. Majoritatea studiau cărţile pe care Harry tocmai 
le împărţise. Se gândise să interzică jucatul cărţilor - până 
la urmă Harry interzisese înjuratul şi băutura dar ce altceva 
le-ar mai fi rămas de făcut dacă nu să creeze necazuri? 

Şi nu aveau nevoie de necazuri. 

Kit stătea lângă ea, cu eternul lui caiet şi creion în 
mână. Omul scria mai mult decât un dascăl. 

Jessye arătă cu lingura spre cercul de bărbaţi. 

— Deci cum de tu nu eşti niciodată alături de ei? 

— Pentru că eu pun mai mult preţ pe dolarul meu 
decât ei. 

Ea îl privi pieziş. 

— Pentru că ştii că Harry trişează. Mişcă boabele de 
fasole prin farfurie. Nu-mi place să-l văd cum le ia banii. 

— Nu câştigă toate mâinile. 

— Câştigă destul. Nu-şi dă seama că banii pe care 
oamenii ăştia îi fac la sfârşitul drumului trebuie să le ajungă 
un an întreg. 

— AŞ zice că aia este problema lor, nu a lui. El le-a 
oferit şansa să joace. Nu-i forţează să joace. 

— Dar jucatul este ca whisky-ul. Unii oameni nu pot 
refuza. 

— Atunci poate că tatăl tău ar trebui să-şi închidă 
saloon-ul. 

Întorcându-şi capul, ea miji ochii. 

— Adică? 

— Nu poţi condamna un viciu fără a le condamna pe 
toate. Viaţa este o serie de alegeri şi, după cum m-a învăţat 
tata, îţi trăieşti restul vieţii cu fiecare alegere pe care o faci. 

— Mereu gândeşti cu capul? 


— Nu. Din păcate, când situaţia o cere, tind să 
gândesc cu inima. Nu este aşa de înţelept şi există 
regrete... 

— La naiba! strigă Coţofană. 

jJessye îşi îndreptă din nou atenţia spre bărbaţi. 
Coţofană avea un zâmbet care se întindea de la o ureche la 
cealaltă. 

— Doi aşi. Cine ar fi crezut că te voi bate cu doi aşi? 
Cât îţi mai datorez acum? 

II privi pe Harry cum se uită la foaia pe care ţinea 
scorul. Jucatul pe credit era o altă idee cu care nu era de 
acord, dar nu plătea pe nimeni până când nu ajungea în 
Sedalia. 

— Să vedem, băiete, zise Harry, scriind. Îmi datorezi 
optzeci şi trei de dolari. 

Zâmbetul lui Coţofană dispăru. 

— Păi, măcar pot să-mi iau o pereche nouă de cizme. 
Cred că ar trebui să mă opresc. 

— Nu mai iei cizmele noi dacă joci cu el şi mâine, îl 
luă peste picior unul dintre oameni. 

— Nu ştiu de ce eşti aşa de arogant, răspunse 
Coţofană. Imi datorezi nouăzeci şi şase de dolari. 

— Da, dar simt că Zeița Fortuna e pe cale să îmi 
sărute obrazul, zise Red. 

— Aia-i singura domniţă care te va săruta, zise 
Coţofană hohotind. 

— E mai mult decât în cazul tău, zise Red. 

— Domnilor, interveni Harry, ridicând o mână. Destul 
cu insultele. Cine mai vrea să joace o rundă? 

Jessye se uită la oameni cum intrau în joc cu pietrele. 
Pietre în loc de monede. Ar fi trebuit să ştie că Harry avea 
să găsească o metodă de a juca cu oamenii care nu 
câştigaseră încă vreun dolar. Oftă. 

— Trei săptămâni pe drum, şi el are deja mare parte 
din banii lor în buzunar. Nu-i de mirare de ce nu l-a deranjat 
când nu am vrut să-l fac partener. Oricum o să aibă o 
grămadă de bani. 

— li sunt datori doar pe hârtie. Dacă un vânt bun i-o 


smulge din mână, vor trebui s-o ia de la capăt. 

— Crezi c-ar face el asta? _ 

— Ştiu că ar face-o. Nu-i pasă de bani, Jessye. li pasă 
doar să câştige. 

Jessye văzu cum unul dintre ajutoare intră călare în 
tabără, cu o expresie de îngrijorare pe chip. 

— Vacile sunt neliniştite în noaptea asta, Dan. Cred că 
avem nevoie de mai mulţi călăreţi în jurul cirezii ca să ne 
asigurăm că n-o iau la fugă, de panică. 

Dan se uită spre Kit. 

— Da, numai că oamenii vor fi obosiţi mâine pe drum, 
dar dacă vitele ar lua-o la fugă, în sperietura lor ar omori 
câţiva în noaptea asta. 

Kit încuviinţă din cap. 

— la câţi ai nevoie. 

Fără să ezite sau să se plângă, oamenii aruncară 
cărţile în cerc şi se ridicară în picioare. Singurul lucru pe 
care-l ştiau şi de care se temeau cu toţii era o cireadă 
cuprinsă de panică. Jessye fu surprinsă să-l vadă pe Harry 
strângându-şi cărţile, apoi ridicându-se şi îndreptându-se 
spre calul său. Nu voia ca vreunul din oameni să păţească 
ceva, dar măcar texanii ştiau cum să se poarte în faţa unei 
cirezi speriate. Englezii... Nu voia să se gândească la ce li s- 
ar putea întâmpla dacă vitele ar luau-o la picior care- 
încotro. 

— Harry? strigă Kit. Vreau să vorbesc cu tine. 

Ea simţi cum i se destinde stomacul. De ce îşi făcea 
griji pentru ticălos nu avea să ştie niciodată, dar era 
recunoscătoare că nu trebuia să-şi facă griji şi pentru vite. 

Harry veni înspre ei ţanţoş, de parcă era stăpânul 
conacului. Doar un contract îl împiedica să devină oficial 
partener. Nimeni nu-i punea ordinele la îndoială şi le dădea 
ca şi cum avea dreptul. Se gândise o dată sau de două ori 
să-l facă partener, şi avea să-l facă dacă vreodată ar da un 
ordin cu care ea să nu fie de acord. Din păcate, încă nu 
făcuse greşeala asta. 

Se lăsă pe vine în faţa lor. Ea se întrebă dacă el îşi 
dădea seama cât de mult semăna cu un cowboy, stând aşa, 


cu pantalonii întinşi peste coapse. Cu siguranţă nu era felul 
în care un bărbat ar sta în salonul unei doamne. 

— Ce e? întrebă Harry. 

Kit băgă mâna în buzunar, scoase harta, o desfăcu şi 
o întinse pe pământ. 

— Îți aduci aminte că l-am pomenit pe David 
Robertson? 

Harry miji ochii. 

— Da, dar credeam c-am fost de acord... 

Kit zâmbi. 

— Ascultă-mă înainte de a trage concluzii. Locuiesc în 
apropiere de Dallas. Până la sfârşitul săptămânii vom fi 
suficient de aproape şi aş vrea să-i fac o vizită, dacă nu ai 
nimic de obiectat. 

— De ce aş obiecta oportunității de a avea o 
conversaţie interesantă cu oameni care apreciază lucrurile 
rafinate ale vieţii? 

Jessye simţi împunsătura din cuvintele lui de parcă o 
nimerise un glonţ în inimă. Ea nu ştia nimic despre 
aspectele rafinate ale vieţii şi se întrebă dacă el considera 
conversațiile cu ea lipsite de importanţă. Dar dacă era aşa, 
atunci de ce vorbea cu ea? 

Adevărul o lovi cu forţă: era singura femeie din jur. 

— Habar n-am cum le-a afectat războiul situaţia 
financiară. l-am scris despre afacerea noastră cu vite. | se 
pare o mare nebunie. Cu toate astea, aş vrea să văd chiar 
eu că sunt bine, zise Kit. 

— Atunci vom face asta, ai acordul meu. 

— Bun. M-am gândit şi să punem oamenii să tragă la 
sorţi şi să le dăm câteva nopţi libere. Habar n-am ce 
distracţii oferă Dallasul, dar cu siguranţă mai multe decât 
preria asta. 

Harry privi spre Jessye. 

— Ştii ceva despre Dallas? 

Ea ridică din umeri. 

— Ştiu doar că drumul Shawnee ne duce acolo. 

— Atunci va fi o aventură pentru toţi, zise Harry în 
timp ce se ridica. 


— Unde te duci? întrebă Jessye, cu stomacul strâns. 

— Să stau de veghe cu cireada. 

— Avem destui oameni acolo. 

— Unul în plus nu strică. L-am văzut pe băiatul ăla, 
Slim, că pleca împreună cu ceilalţi. Dacă cirezile panicate 
sunt aşa îngrozitoare cum spun oamenii ăştia, el ar trebui 
să fie aici, în tabără. 

Jessye sări în picioare. 

— Dar nu vei şti ce să faci. N-ai văzut în viaţa ta vite 
în stare de panică. 

— Dan ne-a repetat procedurile de atâtea ori că aş 
putea să mă ocup de situaţie în somn. 

Plecă, şi Jessye se lăsă să cadă pe pământ. Ştia că 
avea dreptate. Băiatul cu caii, Slim, nu ar fi trebuit să fie 
acolo, dar, la naiba, nu voia nici ca Harry să fie. 

— Scoateţi cireada din minte, Jessye, zise Kit liniştit. 
Sunt puţine şanse să se întâmple ceva, cu toate precauţiile 
pe care le luăm. Gândeşte-te în schimb la Dallas şi la timpul 
frumos pe care-l vei petrece în oraş. 


Capitolul 9 


Jessye privea pe fereastra camerei de la hanul în care 
stătea şi se uita la oamenii care umblau pe străzile prăfuite 
ale  Dallasului. Oraşul era compus din câteva clădiri 
grosolane, dar în aer plutea promisiunea măreției. 

Tânjea după o baie fierbinte şi un pat moale. Avea să 
se bucure de amândouă în noaptea aceea. 

Dar, în această după-amiază, voia să se plimbe prin 
oraş şi se gândea că avea să fie în siguranţă atâta timp cât 
arăta ca un cowboy murdar şi obosit de drum - ceea ce şi 
era. 

Tânjea să intre într-un saloon şi să se uite în jur, să îşi 
noteze în minte cum arată pereţii şi decorul încăperii, ca să 
aducă îmbunătăţiri saloon-ul tatălui ei, când revenea în 
Fortune. Avea să facă bani frumoşi din drumul ăsta, dar nu 


urmau să o ţină o viaţă - voia să-i investească în ceva 
durabil. 

Părăsi camera în linişte. Hanul nu era elegant. Puţine 
în oraşul ăsta erau. Nu avea o ieşire prin spate pe care să 
se poată strecura neobservată. Cobori scările în foaierul 
principal. Funcţionarul din spatele recepţiei îi zâmbi 
încordat. Ea încuviinţă brusc din cap. Îşi blestemă mâinile 
că-i transpirau. Ce conta dacă el credea că îi este 
inferioară? 

Când o să se termine acest drum cu vitele şi va avea 
mulţi bani, ea va fi cea care se va uita de sus la el. Cu un 
pas hotărât, se îndreptă spre uşile duble de la intrare. 

— Jessye! 

Se opri când auzi vocea lui Harry. Se întoarse şi-l văzu 
că vine spre ea. Se spălase şi inima ei aproape se opri în loc 
observându-l. Proaspăt ras şi îmbrăcat în hainele lui de 
jucător, o făcea să se sâmtă ca o păpuşă zdrenţuită care ar 
trebui aruncată. 

— De ce eşti aşa gătit? întrebă ea când el se opri în 
faţa ei. 

— Pentru că în zonă sunt ceva semne de civilizaţie. O 
prinse de cot şi se aplecă astfel încât doar ea să audă. Am 
nevoie de un avans din câştigul meu. 

Ea miji ochii. 

— De ce? 

Văzu cum maxilarul lui se încordează şi îşi dădu 
seama că nu-i plăcea să fie controlat la baierele pungii, dar 
a naibii să fie dacă avea să-i dea banii fără un argument 
bun. 

— Kit se teme că nu avem suficienţi bani ca să 
cumpărăm toate proviziile necesare pentru a ajunge în 
Sedalia. M-a invitat un bărbat să particip la un meci privat 
de poker mai târziu, în noaptea asta, şi intenţionez să mă 
asigur că avem suficienţi... 

— Riscând puţinul pe care-l mai avem la cărţi? 

— Riscând câştigul meu, zise el pe un ton încordat. 

— Regula este că toţi sunt plătiţi când ajungem în 
Sedalia, nu înainte. Dacă te plătesc pe tine, va trebui să 


plătesc şi celorlalţi aceeaşi sumă, şi atunci îţi garantez că 
nu vom avea suficienţi bani pentru provizii. 

— Păi, dă-mi un împrumut. Promit că-ţi dau înapoi de 
zece ori mai mult. 

— Harry, ştiu ce promisiuni faci. 

— Nu ştii nimic despre promisiunile mele... 

— Jessye? 

| se tăie respiraţia auzind vocea familiară din 
tinereţea ei. Îşi întoarse lent capul. Gerald Milton stătea 
lângă ea, cu un zâmbet ezitant pe chipul care era mai 
colţuros decât şi-l amintea ea, dar la fel de frumos. Unde 
erau nisipurile mişcătoarea când avea nevoie să fie 
înghițită complet? Tuşi cât de încet putu. 

— Gerald? 

Zâmbetul lui se mări. 

— Pentru numele lui Dumnezeu, ce faci îmbrăcată 
aşa? 

Ea privi iute spre Harry şi văzu cum în adâncimea 
ochilor lui de smarald apare lent suspiciunea. Făcu un efort 
să vorbească peste nodul care i se pusese în gât. 

— Mân vite. 

El râse. 

— Jessye, toată lumea ştie că o femeie nu mână 
vitele... 

— În locul tău aş fi atent la ce spui despre logodnica 
mea, interveni Harry, abia stăpânindu-şi încordarea. 

Gerald îşi mută privirea la Harry. 

— Logodnica ta? Când te-am invitat la micul nostru 
joc de poker n-am avut habar că o cunoşteai pe Jessye... 
aşa de bine. 

În vocea lui se simţea că făcea aluzie la intimitatea 
dintre un bărbat şi o femeie. Se întinse să-i atingă obrazul, 
dar Jessye se retrase. Văzu fulgerul de mânie din ochii 
albaştri în care cândva se înecase. 

— Eu şi Jessye ne cunoaştem de mult, nu-i aşa, draga 
mea? Poate Bainbridge vrea să ştie cât de bine ne 
cunoaştem. 

— Eu şi Jessye ne împărtăşim secretele, zise Harry în 


timp ce-şi petrecea un braţ pe după mijlocul ei şi o trăgea 
lângă el. Niciodată nu fusese mai recunoscătoare pentru 
sprijin. Dacă o simţea că tremură, nu lăsa să se vadă. Ştiu 
c-ai ales sudul în detrimentul ei. 

— Deci eşti dispus să iei un bun folosit şi un bastard... 

— Copilul a murit, minţi Jessye. 

Pentru o clipă, Jessye crezu că citeşte un regret în 
ochii lui, apoi zâmbetul îi reveni. 

— Îmi imaginez că aşa este cel mai bine. Privi spre 
Harry. Mai vii diseară? 

— Nu, am hotărât că mi-ai luat destul. _ 

— Mi-a făcut plăcere să te văd, Jessye. li făcu cu 
ochiul. Continuă să spui oamenilor că mână vite. La naiba, 
la cum arăţi, poate o şi faci. 

Gerald începu să se îndepărteze. Jessye făcu un pas 
către el, şi Harry o trase înapoi lângă el. 

— Lasă-l să plece. Ce naiba a fost în capul tău să te 
îndrăgosteşti de ăsta? 

Ea clătină din cap. 

— Nu era aşa înainte de război. Era dulce... Clipind ca 
să îndepărteze lacrimile ce îi ardeau ochii, îşi muşcă 
încheietura, ca să nu spună mai mult. Se întoarse. Tu ce-ai 
avut de-ai zis că sunt logodnica ta? 

— Habar nu am, dar mi s-a părut că aşa se cuvenea. 
Şi apoi, am crezut că îţi oferă puţină protecţie în faţa 
dorinţei pe care o emana. 

Ea pufni. 

— Dorinţă? La cum arăt? Avea dreptate. Niciun bărbat 
nu în ar vrea. 

— Spiritul tău atrage bărbaţii. Ai putea fi acoperită de 
noroi din cap până în picioare, şi bărbaţii tot te-ar găsi 
atrăgătoare. 

— Bărbaţii disperaţi, poate. Şi ăsta-i ultimul lucru pe 
care-l vreau. Asta, şi tu să-mi joci banii. 

— Când m-a invitat să joc, nu ştiam cine este. Nu mi- 
ai spus niciodată numele lui de familie... Harrison ridică din 
umeri. Taman bine. Trebuie să participăm la o petrecere în 
seara asta. 


| se tăie răsuflarea şi ochii i se măriră. 

— Poftim? 

Harry se uită nepăsător la ea. 

— Erai acolo când Kit a zis că vrea să viziteze familia 
Robertson. După câte se pare, organizează o mică 
petrecere în seara asta şi noi am fost invitaţi. 

Cu inima bătându-i tare, Jessye făcu un pas în spate. 

— N-am nicio rochie. 

— Îmi dau seama. Mi-am imaginat că te duci la 
croitoreasă. Doar ştiai c-am planificat să vizităm... 

— Ştiam că tu şi Kit aţi planificat să-i vizitaţi. N-am 
crezut şi că voiaţi să vin cu voi. Scoase un hohot nervos de 
râs. Şi apoi, o croitoreasă nu poate face o rochie într-o zi. 

— Pentru cineva aşa de mic ca tine, nu am niciun 
dubiu că ar face-o într-o după-amiază, ceea ce va trebui să 
se întâmple, din moment ce trebuie să fim acolo la ora 
şapte. 

— Sunt sigură că invitaţia nu mă includea. 

— Eu sunt sigur că te includea. 

Ea clătină puternic din cap. 

— Nu am nimic de purtat şi nu cheltuiesc banii noştri 
de provizii pe o rochie cu care să impresionez nişte 
bogătani. 

Trecu pe lângă el, întorcându-se spre camera ei. 
Dintr-odată, era recunoscătoare că petreceau doar o 
noapte în Dallas. Până acum i se părea că oraşul s-ar fi 
numit mai bine lad. 


De parcă ţinea un bebeluş nou-născut, Harry scoase 
cutia de lemn din desaga lui. Trecu cu degetele peste 
gravura care reflecta blazonul familiei. Ridică capacul şi 
zâmbi la cele două pistoale pentru duel dinăuntru. Cutia şi 
pistoalele fuseseră un cadou de la bunicul lui. 

Luă în palmă unul din pistoale. l-ar fi plăcut să-l 
folosească pentru a-l trimite în iad pe Gerald Milton. Dar 
texanii ăştia ştiau prea puţine despre duel. 


Şi apoi, pistoalele erau mai valoroase dacă le lăsa în 
cutie. Inchise cu blândeţe capacul, bucurându-se de clicul 
distinct care se auzi. 

Un om putea fi rănit în multe feluri. Mama lui îl 
învățase că suferinţa fizică aducea cea mai puţină agonie, 
amintirile  diminuându-se cu timpul - dar suferinţa 
emoţională putea dura pentru totdeauna, chinul crescând 
pe măsura trecerii anilor. 

Observase suferinţa din ochii lui Jessye când îl văzuse 
pe Gerald Milton. Avea să găsească o cale de a-i atenua 
suferinţa, chiar dacă-l costa viaţa. 


* 


Jessye stătea pe o parte, cu genunchii aproape 
atingându-i pieptul, chircită aşa cum îşi imagina că se 
aflase copilul ei în timpul cât crescuse în ea. Nu ştia ce o 
apucase de-i spusese lui Gerald că bebeluşul murise. Poate 
se temuse că lui nu i-ar fi păsat că fiica lor trăise şi că 
Jessye fusese obligată să renunţe la ea. Sau poate că nu 
dorea ca el s-o judece. 

Dacă ar fi fost mai puternică, mai independentă, 
poate că acum s-ar fi bucurat de zâmbetul copilului ei şi i-ar 
fi şters lacrimile. Putea doar să se roage că făcuse bine să o 
dea cuplului de la misiune, putea doar să spere că fiica ei 
era sănătoasă şi iubită cu adevărat. 

Un ciocănit puternic în uşă o trezi din reverie şi 
autocompătimire.  Dispreţuia aceste momente de 
slăbiciune, când se îndoia de acţiunile făcute în urmă cu 
patru ani. Procedase aşa cum crezuse că era mai bine în 
acel moment. Nu câştiga nimic uitându-se în urmă. 

Se ridică de pe saltea, traversă camera şi deschise 
uşa. O femeie stătea în faţa ei. Avea un păr argintiu, strâns 
aşa de tare, că îi întindea pielea de pe faţă, făcând-o să 
arata ca un schelete. Femeia ţinea un pachet maro la piept. 

— Sunteţi Jessye Kane? întrebă ea. 

Jessye îşi încruntă fruntea şi ezită înainte să răspundă. 

— Da. 


— Bun, zise femeia şi intră sprintenă în cameră. Eu 
sunt Gwen Harper. Nu avem mult timp. 

Puse pachetul pe pat şi desfăcu sfoara. 

— Mult timp să facem ce? 

Gwen Harper desfăcu hârtia maro şi întinse pe pat cel 
mai frumos material verde pe care Jessye îl văzuse 
vreodată. 

— Să coasem rochia dumneavoastră. 

Jessye făcu un pas în spate. 

— Rochia mea? 

Gwen se uită peste umăr. 

— Rochia pe care o veţi purta la petrecerea familiei 
Robertson în seara asta. 

Jessye clătină din cap. 

— Eu nu merg la petrecerea familiei Robertson. 

Femeia îşi uni sprâncenele. 

— Domnul Baingridge a zis că mergeţi. Mi-a cerut să 
vă fac o rochie potrivită pentru ocazia din seara asta. Ela 
sugerat mătasea de culoarea smaraldului, şi cu siguranţă 
înţeleg de ce. Cu ochii dumneavoastră verzi şi părul roşu... 

— Eu nu-mi cheltuiesc banii să cumpăr o ţinută pe 
care o voi purta o singură noapte. 

— Domnul Bainbridge a cumpărat-o deja. 

Jessye duse instinctiv mâna la punga pe care o avea 
ascunsă în jurul taliei, sub haine. Slavă Cerului, simţi punga 
umflată. Harry nu găsise o metodă de a-i şterpeli banii. 

— Ce-a folosit ca să o cumpere? 

— Bani Lincoln. 

Jessye se uită la femeie, întrebându-se cum reuşise 
Harry să pună mâna pe bani yankei. Se mustră în sinea ei. 
Nu mai exista o diviziune între monedele statelor. Banii 
confederați erau inutili. Tot ce aveau ei erau bani yankei, 
doar bani, dar unora le era greu să accepte realitatea. 

— Acum, haideţi, nu avem mult timp până vine fata 
mea să vă aranjeze părul. 

— Doamnă Harper, eu nu merg la familia Robertson. 

— Dar aţi fost invitată. Sunt oameni drăguţi şi 
generoşi, şi nu toată lumea este invitată. Făcu un pas în 


faţă şi se aplecă un pic, de parcă îi împărtăşea un secret. 
Sunt mai bogaţi decât Midas şi casa lor de cărămidă este 
cea mai frumoasă din zonă, înconjurată de atâţia stejari, că 
abia o poţi vedea. Unii oameni zic că au o peluză din stejari. 

— Eu nu pot... 

— Ba poţi, bubui o voce groasă în spatele ei. Se 
întoarse şi îl văzu pe Harry. Şi o vei face, termină el. 

— De unde ai făcut rost de bani? şopti ea dur, 
temându-se că i-a furat. 

Nu auzise ea pe undeva că englezii erau hoţi de 
buzunare? Cu degetele abile ale lui Harry... 

— Doamnă Harper, ne puteţi lăsa un moment singuri? 
întrebă Harry. 

Femeia privi spre ceasul prins deasupra inimii. 

— Fetele mele vor sosi aici în curând să mă ajute să 
cos, dar abia o să avem timp să facem rochia. Dacă nu o tai 
cum trebuie... 

— Un moment. Asta-i tot ce am nevoie. 

Doamna Harper trecu în grabă pe lângă el şi Harry 
închise uşa. Jessye făcu un pas în spate. Nu îi era teamă de 
el, dar indecenţa de a fi singură într-o cameră de han cu un 
bărbat, la doar câţiva paşi... 

— Ce-ai făcut? De unde ai luat banii? 

— Am dat la schimb pistoalele de duel ale bunicului 
meu. 

Inima îi bătu tare în piept. Văzuse pistoalele când el 
se oferise să-l lase pe Grayson Rhodes să le folosească într- 
un duel împotriva soţului lui Abbie Westland. Nu văzuse 
niciodată două pistoale mai elegante. Clătină din cap, 
încercând să îndepărteze confuzia. 

— Dar de ce să-mi cumperi o rochie? De ce să nu 
foloseşti banii pentru partida aia de poker... 

— Pentru că viaţa este un joc al şanselor. Fiecare 
decizie implică nişte riscuri. Mărimea randamentului ar 
trebui să fie egală sau mai mare decât mărimea riscului. 
Traversă camera şi ea îl privi cum atingea cu degetele 
materialul mătăsos. Cuvintele bunicului meu. N-ar fi fost de 
acord ca eu să dau pistoalele pentru o partidă de poker 


când aş putea să măsluiesc şansele în favoarea mea. Un 
zâmbet i se aşternu pe chip. Dar ar fi fost de acord cu 
afacerea asta, care are nişte şanse aşa de mici de succes. 

Se întoarse. 

— Ţi-am spus de Kit că este îngrijorat cu privire la 
situaţia noastră financiară. Avem mai multe vite decât a 
anticipat el; a trebuit să angajăm mai mulţi oameni decât 
planificase iniţial, ceea ce înseamnă să cumpărăm mai 
multe provizii. Ştii cum stăm cu banii. S-ar putea să devină 
necesar să mai căutăm un investitor, pentru a obţine ceea 
ce avem nevoie. Robertson crede că afacerea noastră cu 
vite este destinată eşecului. Trebuie să-l convingem că nu 
este aşa. Tu eşti partenera lui Kit. Robertson trebuie să te 
cunoască. 

— Urăsc petrecerile. 

— Nu stăm mult. După ce vă cunoaşteţi şi vă analizaţi 
unul pe celălalt, tu şi cu mine suntem liberi să plecăm. 

— Şi dacă acest David Robertson va considera că nu 
sunt convingătoare? 

Privirea lui se mişcă lent din vârful capului ei până la 
vârful cizmelor ei murdare. Detesta examinarea lui, dar 
refuza să se lase intimidată. Într-un final, după ceea ce i se 
păru o eternitate, privirea lui de smarald o întâlni pe a ei. 

— Dacă credeam pentru o secundă că ar exista 
posibilitatea ca el să te creadă neconvingătoare, nu aş fi 
dat la schimb singurul lucru din viaţa mea la care am ţinut 
vreodată. 

Traversă camera şi deschise uşa. 

— Voi bate la uşă la ora şapte fix. Să fii gata! 

Aerul îi ieşi din plămâni ca şi cum i-ar fi dat cineva un 
pumn în stomac. Încă juca, pariind că ea va face o impresie 
suficient de bună asupra lui David Robertson, încât acesta 
să investească în afacerea lor, dacă era nevoie. Riscul era 
mai mare decât dacă jucai la o carte să-ţi iasă chinta. Cum 
îndrăznea omul ăsta să pună povara pe ea... lritarea îi 
crescu, dezvăluindu-i încăpăţânarea. Avea să-i arate că 
riscul nu era aşa de mare cum credea el. 

Gwen intră în cameră. 


— Gata să începem? 

Jessye îi zâmbi nesigur. 

— Ştiţi că lucraţi cu cineva nerafinat aici. 

Gwen râse. 

— Am reputaţia că pot crea genţi din mătase care nu 
se pot găsi în altă parte. 


Harrison se plimba prin camera lui, în timp ce paşii şi 
îndoielile ţineau ritmul cu ticăitul ceasului. Ce fusese în 
capul lui să-i sugereze lui Jessye să participe la mica 
petrecere din acea seară? 

Nu putea să nege că îl intriga. Nu avea să nege că 
voia să se culce cu ea. 

Dar să rişte ca ea să se facă de ruşine... Sfinte 
Dumnezeule, ce făcuse? Femeile pe care ea avea să le 
întâlnească în seara asta nu beau, nu înjurau sau nu se 
uitau la bărbaţi cum se spală. Râse deloc amuzat. Cu 
caracterul încăpățânat al lui Jessye - pe care el îl adora -, 
fără îndoială că ea ar fi purtat pantalonii, indiferent cât s-ar 
fi străduit croitoreasa să-i termine rochia la timp. 

Ceasul bătu în sfârşit ora şapte, şi el zâmbi. Era bine 
că-i făcea plăcere să creeze scandal - căci era sigur că, în 
seara asta, el şi Jessye vor provoca unul pe care oraşul nu-l 
va uita niciodată. 

Indreptându-şi haina neagră, deschise uşa camerei 
sale şi traversă holul către camera ei. Ciocăâni uşor. 

Uşa se deschise şi rămase fără aer. Jessye era 
îmbrăcată în rochia de un verde smarald, cu obrajii roşii, cu 
părul strâns în vârful capului, cu bucle încadrându-i ovalul 
feţei, respirând cu dificultate. 

— N-ai cumpărat suficient material! i 

Se duse la oglindă şi trase de corsetul rochiei. Işi lega 
sânii de atâta timp, încât până şi el uitase că îi are. Rochia 
îi scotea perfect în evidenţă, pentru că umflăturile moi 
urcau şi coborau la fiecare respiraţie a ei. 

Şi, Doamne, Dumnezeule, talia ei! Ar fi putut să o 


cuprindă cu mâinile. Hainele masculine pe care le purta, 
despre care credea el că dezvăluie totul, de fapt nu 
dezvăluiau nimic. Ascundeau delicateţea trăsăturilor ei, 
moliciunea porţelanului umerilor ei goi. 

Ea se întoarse. 

— Harry, nu pot să port asta. 

— Jessye, ar fi un păcat să nu o porţi. Uitasem cât de 
minunată eşti, zise el încet. 

— Minunată? izbucni ea. Se uită fix în oglindă şi mai 
trase o dată de corset. Rochia asta nu mă acoperă suficient 
ca să fiu minunată. Este chiar indecentă. 

Inghiţind cu dificultate, el  traversă camera, 
bucurându-se de fiecare unghi, fiecare nuanţă de 
feminitate pe care o vedea. Tentaţia de a rămâne acolo, în 
cameră, şi de a-i da jos rochia era aproape mai mult decât 
putea să îndure. 

Ajunse în spatele ei şi îi simţi parfumul: crini sălbatici 
înfloriţi pe câmp. 

— Porţi haine de bărbat de prea mult timp. Rochia 
abia dezvăluie ceva. 

Ea trase adânc şi tremurând aer în piept. 

— Dar îmi poţi vedea... 

— Curbele moi feminine. 

Îşi plimbă degetele de-a lungul gâtului ei şi simţi cum 
i se accelerează pulsul când ea îi întâlni şi susţinu privirea 
în oglindă. Gura lui se uscă şi ochii i se întunecară în timp 
ce mâna îi cobora seducător şi sublinia umflăturile unde 
materialul se întâlnea cu carnea ispititoare. Nu cumpărase 
prea puţin material - cumpărase prea mult. 

Privirea lui alunecă în spatele ei, spre patul care se 
reflecta în oglindă. O dorinţă aşa cum nu cunoscuse 
niciodată puse stăpânire pe el. 

— Am menţionat mai devreme că şi eu detest 
petrecerile? zise el răguşit. Am putea rămâne... 

Ea alunecă pe lângă el. 

— Ca să ridic fusta asta frumoasă pentru tine? 

— Deci răspunzi la dorinţă cu insultă? 

— Pentru că nu vine din iubire. Ai putea avea ceea ce 


doreşti şi am putea şi să ajungem la petrecere la timp. 

— Ca să am ceea ce doresc, Jessye, n-am ieşi din 
camera asta până la răsărit. 

Jessye se lovi cu spatele de dulap. Văzuse pofta în 
ochii a mii de bărbaţi - dar dorinţă? Pentru prima dată în 
viaţa ei crezu că vede dorinţă şi se înspăimântă. 

— Am crezut că avem un motiv să mergem la 
petrecere. 

El se înclină uşor. 

— Aşa este. Pentru o clipă farmecele tale m-au făcut 
să uit. 

— Fac pariu că spui asta tuturor doamnelor. 

El zâmbi cu răutate. 

— Nu mă aşteptam niciodată să te aud referindu-te la 
tine ca fiind o doamnă. 

— Nu am zis că eu sunt o doamnă. 

— Dar eşti. Uită-te în oglindă. 

— M-am uitat. 

— Uită-te din nou. 

Sfidătoare, făcu cum îi ceruse. El stătea un pic în 
spatele ei, în cămaşa lui uimitor de albă, vesta roşie şi 
haina neagră. Şi, în acel moment, în ochii lui citi înţelegere 
- faţă de temerile şi nesiguranta ei. 

— În seara asta, Jessye, iubire, nimeni nu te va 
confunda cu fiica unui proprietar de saloon. 

Scoase ceva din buzunar. Cu o mişcare fluidă, dibăcia 
mâinii lui puse pe pielea ei un colier, o mică lacrimă de 
smarald care se odihnea chiar sub golul de la baza gâtului 
ei. 

Ea îi întâlni privea în oglindă. 

— Ce faci? 

— Trişez. 

Ea miji ochii. 

— Vrei să-mi explici? 

— Bunicul meu m-a învăţat că atunci când viaţa îţi dă 
cărţi nedrepte, să trişezi. Un bărbat este mai dispus să 
investească în afacerea noastră dacă nu crede că suntem 
disperaţi după banii lui. 


— Credeam că acest om este prietenul lui Kit. 

Ochii lui deveniră mai duri când îi întâlniră pe ai ei. 

— Jessye, iubire, tu eşti cea care a făcut contractul 
afacerii noastre. Aş fi crezut că, dintre toţi oamenii, tu ai 
înţelege că atunci când vine vorba de afaceri nu există 
prietenii. 


Capitolul 10 


Lui Harrison îi făcu mare plăcere să vadă cum i se 
măriră ochii lui Jessye când el opri trăsura în faţa casei 
măreţe de cărămidă. Inchinase vehiculul pe durata serii 
pentru că nu voia ca Jessye să meargă mai bine de un 
kilometru şi jumătate pe jos până la familia Robertson. 
Casa lor se afla dincolo de limita Dallasului civilizat, dar el 
credea că, într-o zi, oraşul îşi va întinde şi graniţele, şi 
influenţa. 

Pentru o clipă efemeră, îşi dorea ca ea să poată vizita 
proprietăţile tatălui lui. Deşi nu era corect să compare o 
comunitate aflată la început de drum cu o ţară a cărei 
istorie era veche de sute de ani, nu se putea abţine să nu 
se simtă mândru de casele familiei lui. Prin comparaţie, 
locul ăsta era minuscul. 

O ajută pe Jessye să coboare din trăsură, o conduse 
sus pe scări şi ciocăâni puternic la uşă. Un majordom cu 
chipul serios deschise şi îi invită să intre. Harrison nu se 
aşteptase ca ochii lui Jessye să se mărească şi mai mult. 
Degetele ei se încordară pe braţul lui. 

— Nu pot să fac asta, şopti ea abia auzit. 

— Ba poţi, şi o vei face. 

— N-am fost niciodată într-un loc aşa de elegant. Nu 
ştiu să mă port. 

Harry se aplecă până când buzele lui erau la o şoaptă 
distanţă de urechea ei. 

— Fii tu însăţi şi îi vei fermeca pe toţi. Şi apoi, dacă 
vom duce vitele la piaţă cum am planificat, vei putea să 


construieşti o casă mai mare decât asta. 

Ea îl privi. 

— Nu vom fi aşa de bogaţi. 

— Ba vom fi. Riscurile sunt mari, ceea ce înseamnă că 
şi răsplata va fi la fel. 

— Harry! Mă aşteptam din partea lui Kit să vină cu o 
femeie frumoasă la braţ, nu tu. 

Înalt, cu un păr negru strălucitor, David Robertson 
traversă foaierul ca un bărbat care nu avea niciun dubiu că 
îşi are propriul loc în lume. 

Harrison zâmbi larg. 

— Kit mai are până să-i placă vreuna din doamnele 
astea încăpăţânate din Texas. David, dă-mi voie să ţi-o 
prezint pe partenera de afaceri a lui Kit - sesiză cu coada 
ochiului o mişcare; Gerald Milton se plimba prin foaier ca un 
nenorocit de păun - şi logodnica mea. 

Jessye ar fi protestat la prezentare dacă nu l-ar fi zărit 
pe Gerald. Zâmbi frumos, când ar fi preferat să se retragă. 
David Robertson era mai tânăr decât se aşteptase ea, dar 
fruntea lui era brăzdată de riduri adânci şi ochii lui căprui îi 
spuneau că văzuse multe la viaţa lui. 

— Este o plăcere să vă cunosc, murmură Jessye. 

— Plăcerea este de partea mea, zise David în timp ce- 
i luă mâna şi o duse la buzele sale. 

Jessye îşi dorea din tot sufletul să nu tremure ca o 
frunză prinsă într-o tornadă. 

— Galanterie sudistă, murmură Harrison. Bănuiesc că 
este bine că eşti însurat. 

Ochii lui David străluciră. 

— Nu, este bine că-mi iubesc soţia aşa de mult. Se 
întoarse un pic. Gerald, aş vrea să-l cunoşti... 

— Ne-am cunoscut, interveni Harry. 

Gerald zâmbi, dar nu era zâmbetul din tinereţea lui, 
cel are o ispitise la el. Acest zâmbet era rece şi calculat. 

— Ni te alături mai târziu pentru partida aia de poker? 

— Nu, zise Harry. Mă gândeam să mă retrag devreme. 
Am stat prea mult fără moliciunea unui pat. 

Jessye simţi cum privirea lui Gerald trecea peste ea şi 


abia se putu abţine să nu se cutremure. 

— Da, văd că moliciunea s-a îmbunătăţit. 

Jessye voia să-i dea una ca să-i şteargă rânjetul de pe 
faţă, dar acesta dispăru în clipa în care David se uită la el 
de parcă încerca să-i descifreze cuvintele. 

— Să mergem în salon. Madeline a reuşit să găsească 
câţiva cântăreţi la vioară. Dansaţi, domnişoară Kane? 

Cu Harry lângă ea, îl urmă pe David. 

— Nu... 

— Ba dansează, interveni Harry. Dar eu sunt posesiv. 
Toate dansurile mi le-a rezervat mie. 

— Nu dansa înainte de război, zise plin de curaj 
Gerald. 

Harry se opri dintr-odată şi Jessye simţi încordarea din 
braţul lui, care o egala pe cea din stomacul ei. 

— Era o copilă când o ştiai tu. Din fericire pentru 
mine, de atuncă a dobândit gustul aspectelor mai rafinate 
ale vieţii. 

Gerald miji ochii de parcă încerca să-şi dea seama 
dacă fusese insultat. 

— Harry! 

Zâmbetul rece al lui Harry deveni cald, îi dădu drumul 
lui Jessye şi îmbrăţişă o femeie brunetă. 

— Madeline. Puse mâinile pe umerii ei şi o ţinu la un 
braţ distanţă. Văd că ai supravieţuit războiului şi arăţi mai 
frumoasă ca niciodată. 

— Doar pentru că David a supravieţuit. Habar n-ai de 
câte ori am regretat că ne-am întors când am auzit c-a 
pornit războiul. 

Jessye îl văzu pe David cum o sărută uşor pe tâmplă. 

— Acum s-a terminat. 

— Slavă lui Dumnezeu pentru asta! Toată lumea este 
în salon. Vă rog, veniţi. 

Salonul era cea mai frumoasă încăpere pe care o 
văzuse Jessye vreodată. In faţa vetrei stătea Kit, îmbrăcat 
asemănător cu Harry, doar că vesta şi cămaşa lui negre 
creau aparenţa că ar fi în doliu. Oamenii îl înconjurau, 
ascultându-i poveştile, dar tânăra femeie care stătea într- 


un scaun şi îl privea atrase atenţia lui Jessye. Putea doar să 
spere că ea nu s-a uitat niciodată la Harry cu aşa de multă 
adoraţie reflectată în ochii ei, chiar dacă o simţea. 

David se apropie de femeie, şi ea se ridică elegant. 
Părul ei blond şi trăsăturile palide îi ofereau un aspect 
diafan. 

— Nu cred că aţi cunoscut-o pe sora mea, Ashton, zise 
David. Ea este motivul pentru care dăm această petrecere 
în seara asta. 

Ashton zâmbi cu căldură. 

— Sunt aşa de bucuroasă că aţi putut veni. 

Gerald păşi lângă ea. 

— Ashton este motivul pentru care eu, unul, mă aflu 
aici, zise el de parcă tocmai câştigase o victorie împotriva 
Nordului. 

Jessye simţi cum nodul îi ajunge în gât şi o arde. 
Femeia părea aşa de inocentă. Se rugă ca Gerald să nu 
profite de ea. 

— Deci voi doi sunteţi prieteni? întrebă ea. 

— Ashton mi-a scris în timpul războiului, răspunse 
Gerald. Aşa ne-am cunoscut. 

Ashton roşi. 

— Am vrut să fac ceva pe durata războiului, aşa că 
am scris scrisori şi le adresam simplu „Oricărui soldat 
confederat”. 

— Şi eu am fost norocos că una dintre ele a ajuns în 
mâinile mele, zise Gerald. 

Ashton roşi mai tare. 

— Am scris multor bărbaţi, dar puţini mi-au răspuns. 
Gerald a venit să-mi mulţumească. Mi s-a părut foarte 
amabil şi Madeline a fost de acord să dăm o petrecere. ŞI 
sunt aşa de bucuroasă. Kit a fost aici în mare parte din 
după-amiază, povestindu-ne cele mai exotice lucruri despre 
el şi prietenul lui, la cules de bumbac. 

Harry oftă. 

— Binecuvântat să-i fie sufletul ăla negru! 

Jessye privi spre Gerald şi se întrebă dacă afirmaţia lui 
Harry nu se referea mai degrabă la bărbatul pe care ea-l 


iubise în tinereţe. 


jJessye se delecta cu râsetele zgomotoase care 
răsunau în jurul sufrageriei. David Robertson aprecia clar 
viaţa. Alături de el, soţia lui zâmbea şi îi atingea constant 
mâna, braţul sau umărul. 

Gerald stătea aproape vizavi de Jessye. Un fior o 
străbătea de fiecare dată când privirea lui cădea asupra ei. 

David trase aer adânc în piept ca să-şi controleze 
râsul. 

— Deci taţii voştri l-au plătit pe Winslow ăsta să vă 
aducă în Texas? 

— Da, recunoscu Kat. Se pare că aventurile lui Gray, 
Harry şi ale mele deveniseră chiar legendare - şi jenante 
pentru familiile noastre. 

— Cu siguranţă nu aţi intenţionat să-i stânjeniţi, zise 
Ashton blând. 

Kit clătină din cap. 

— Nu am intenţionat, nu. Dar am hotărât că, dacă 
singurul titlu pe care-l vom primi va fi cel de „oaie neagră”, 
trebuia măcar să ne dezvoltăm reputaţii vrednice de 
asemenea onoare. Chiar aveam succes în strădaniile 
noastre. 

David chicoti. 

— Da, îmi pot imagina. Deşi ştiam că scopurile 
voastre nu erau măreţe, n-am crezut că era posibil ca voi 
trei să eşuaţi vreodată în ceea ce v-aţi propus. 

Jessye nu putea fi mai uimită de cuvintele omului nici 
dacă le rostea în latină. 

David se aplecă uşor în faţă. 

— Dar vitele vor fi pierzania voastră. 

Madeline plescăi din limbă. 

— Cu siguranţă, voi, bărbaţii, abia aşteptaţi să 
discutaţi afaceri. 

— Bărbaţii şi doamna, zise Harry. Jessye este experta 
noastră în vite. 


Jessye mai mult simţi decât văzu privirea lui Gerald 
oprindu-se asupra ei. 

— Vorbim un pic de afaceri, apoi revenim, o asigură 
David pe soţia lui. Ca prieten al tău, trebuie să vorbesc 
onest. Afacerea asta cu vite e destinată eşecului. 

— Cu riscul de a fi nepoliticos cu gazda noastră, zise 
Harry, nu sunt de acord cu afirmaţia ta, David. Viitorul 
Texasului stă în vite. 

David îl studie gânditor. 

— Încrederea ta mă face să fiu curios. Calea ferată se 
opreşte la Sedalia, Missouri. 

Kit încuviinţă din cap. 

— Aceea este destinaţia noastră. 

— Cum aveţi de gând să treceţi prin Kansas? întrebă 
Gerald. 

Inima lui Jessye bătea să-i iasă din piept. De ce 
trebuia blândeţea din vocea lui să-i amintească de nopţile 
calde de vară petrecute sub cerul înstelat? 

— Ne vom mâna cele trei mii de capete de vite prin 
Kansas la fel cum le-am mânat prin Texas, zise Harry cu 
vocea calmă. Cu succes. 

— Vitele lor au febra căpuşelor. Kansas a emis o lege 
care interzice vitelor din Texas să le traverseze statul. 
Jayhawkerii au grijă să pună în aplicare legea aia. 

— Jayhawkerii întrebă Kit. 

—  Justiţiarii, răspunse David, cu vocea plină de 
dezgust. Am auzit de echipe mai mici care au încercat să 
traverseze Kansas. /ayhawkerii le-au spus că trebuie să 
plătească o amendă sau să se întoarcă cu vitele înapoi. 

Jessye cunoştea această lege din Kansas. Nu auzise 
de nimeni care să fie suficient de serios încât să încerce să 
oprească vitele să traverseze Kansasul. 

— Ce-au făcut echipele? întrebă ea. 

— Una a plătit o amendă consistentă, zise Gerald, 
deşi ea îi adresase întrebarea lui David. Cealaltă s-a întors 
cu vitele înapoi după ce câţiva dintre oameni au fost bătuţi. 

Harry întâlni privirea provocatoare a lui Gerald. 

— Nici nu vom plăti amenda, nici nu vom întoarce 


cireada. 

— Atunci ar fi bine să găsiţi un drum pe lângă 
Shawnee. 

— David, poate că ne poţi oferi tu o alternativă, zise 
Kit. 

David clătină din cap. 

— Interesul meu faţă de afacerea voastră cu vite este 
din pură curiozitate. Oamenii din nord pot muri de foame în 
ce mă priveşte. Să moară de foame cum ei ne-au lăsat pe 
noi să murim de foame. Nu este niciun om la masa asta 
care să ridice un deget în beneficiul Nordului. 

— Şi noi, că ducem vitele la nord, este în beneficiul 
lor, zise Kit încet. De asta ne consideri afacerea imprudentă 
şi poate o vezi ca pe o trădare faţă de tine. 

— Bagă mâncare în burţile yankeilor, zise Gerald cu 
vehemenţă. 

Jessye muncise într-un saloon suficient de mult ca să 
recunoască semnele unui scandal iminent. Sfinte 
Dumnezeule, îşi dorea să nu fi trecut niciodată la subiectul 
acesta. 

Harry ridică paharul şi învârti vinul. 

— Şi bani în buzunarele noastre. Îşi mută privirea la 
David. Cu siguranţă ai auzit de William Cuceritorul. 

— Cine n-a auzit? A cucerit Anglia. 

Harry încetă să mai mişte paharul. 

— A cucerit pământul, nu oamenii. Forţele lui 
normande vorbeau franceză, şi cu toate astea, astăzi, eu şi 
Kit stăm aici în faţa ta şi vorbim în limba noastră maternă - 
engleza. Poate că Uniunea a învins Confederaţia. Nu-i 
permiteţi să vă înfrângă şi pe voi. Nordul are bani. Voi, nu. 
Găsiţi metode de a le lua banii în statul vostru şi de a 
construi măreţia pe care strămoşii lui şi-au imaginat-o. 
Profunzimea înfrângerii voastre este determinată de 
disponibilitatea voastră de a o accepta. 

Jessye înghiţi din greu ca să-şi oprească lacrimile. 
Uneori credea că Harry avea la fel de multe straturi câte 
cărţi erau într-un pachet de joc. 

David miji ochii. 


— Dacă n-aş şti mai bine, Harry, aş crede c-ai fost la 
război. 

— Războaiele nu sunt mereu definite de mărimea 
taberelor adverse, nici bătăliile, de cantitatea de sânge 
care se varsă. Mă îndoiesc că vreunul din bărbaţii sau 
femeile care stau la această masă nu a dus măcar o luptă. 
Victoria sau înfrângerea contează prea puţin când 
adevăratul test este dacă bătălia în sine ne întăreşte sau ne 
face mai slabi. 

— Mie mi se pare, zise Kit, că dacă statele nordice 
chiar vor carnea texană, cea mai simplă soluţie ar fi să 
aducă calea ferată în Texas. 

— Căile ferate ar aduce oportuniştii în stat mult mai 
iute, zise Gerald. 

Kit ridică o sprânceană. 

— Împreună cu banii lor. 

David zâmbi. 

— Sugerezi să găsim o cale să-i uşurăm de bani. 

Kit ridică paharul de vin în semn de salut. 

— Sugerez să găsim o cale să facem ca lăcomia lor să 
funcţioneze împotriva lor. Dacă drumul nostru spre nord are 
succes în acest an, voi urmări avantajele căilor ferate. 

Madeline oftă delicat şi dădu ochii peste cap. 

— Acum mutăm subiectul de conversaţie de la vite la 
căile ferate. Domnişoară Kane, vă admir abilitatea de a 
îndura conversațiile sufocante pe care le poartă aceşti 
bărbaţi. 

— Nu mă deranjează să vorbesc despre vite sau căi 
ferate, recunoscu Jessye. 

Căile ferate erau un drum pe care nu-l luase în 
considerare. Dacă investeau... 

— Jessye este obişnuită cu conversațiile bărbaţilor, 
zise Gerald. A muncit într-un saloon. 

Jessye vru să se ascundă sub masă, şi chiar ar fi 
făcut-o dacă mâna lui Harry nu s-ar fi aşezat pe coapsa ei în 
acel moment. Nu ştia dacă îi oferea alinare sau îi semnaliza 
să-şi ţină gura închisă. 

— Ai muncit într-un saloon? întrebă Ashton interesată. 


Ce anume făceai acolo? 

Înclinându-şi bărbia sfidător, vorbi cu mândrie: 

— Tatăl meu deţine un saloon în Fortune... 

— Jessye servea băuturi, zâmbea şi oferea orice îşi 
dorea un bărbat, termină Gerald. 

Furia din Jessye ajunse în punctul în care voia să-i 
arunce vinul direct în faţă. Ştia ce îi făcea pe oameni să 
creadă. Doar că nu înţelegea de ce voia să o umilească. 

— Nu servea orice, zise Harry, cu o răceală în voce 
care o făcu să îşi ia ochii de la Gerald. 

— Unora da, îl contrazise Gerald. 

Mâna lui Harry se încordă pe coapsa ei. Îl privi cum se 
uita fără milă la Gerald. 

— Milton, Jessye mi-a dat de înţeles că erai un tip 
inteligent, aşa că am să-ţi spun o mică poveste. În urmă cu 
câţiva ani, un domn mi-a insultat amanta. L-am provocat. 
Un duel la răsărit. L-am împuşcat sus, pe interiorul coapsei 
stângi. 

Harry miji ochii. Pentru prima dată în viaţa ei 
înţelegea ce înseamnă expresia „dacă o privire poate 
ucide”. 

— Fără îndoială că n-ai înţelege unde l-aş fi împuşcat 
dacă îmi insulta logodnica. 

Privirea ei se îndreptă spre Gerald la timp să-l vadă 
înghițind. 

— Nu era în intenţia mea să insult, zise el. Spuneam 
doar cum stăteau lucrurile atunci. 

— Sugerez să laşi trecutul lui Jessye unde-i este locul: 
în trecut. Uimită, simţi cum mâna lui Harry o cuprinse pe a 
ei. O scoase de sub masă şi îi duse degetele la buzele lui, 
cu ochii doar pe Gerald. Deşi Jessye este perfect capabilă 
să aibă grijă de ea însăşi, eu protejez ce este al meu. 

Respirația lui caldă flutură peste degetele ei, 
trimiţându-i fiori pe şira spinării. Pentru o clipă nebunească, 
aproape crezu că vorbeşte serios, uitând că nu erau logodiţi 
cu adevărat. 

Kit tuşi. 

— Madeline, se pare că ţi s-a îndeplinit dorinţa şi 


Harry, cu aplombul lui obişnuit, a îndepărtat conversaţia de 
la afaceri. 

Madeline chicoti. 

— Bănuiesc că data viitoare ar trebui să-i permit lui 
Mary Ellen să stea trează şi să ni se alăture, doar că mă 
tem că n-am mai apuca să facem conversaţie deloc atunci. 

Harry slăbi strânsoarea puternică asupra mâinii lui 
Jessye şi îi oferi un mic zâmbet. Ea îşi strânse mâna în 
poală, încercând să evite privirea lui Gerald. 

— Cine este Mary Ellen? 

Madeline zâmbi cu căldură. 

— Fiica noastră. Săptămâna viitoare va face patru ani. 

Jessye simţi că i se strânge stomacul. Şi fiica ei ar fi 
avut patru ani. 

— Mi-ar fi plăcut s-o cunosc. 

— Este precoce, îi zise Kit. 

— E un înger, răspunse David. 

Kit zâmbi. 

— Este o expertă în a învârti oamenii după cum vrea 
ea. 

— Apropo de copii, începu David, fratele tău i-a oferit 
tatălui tău moştenitorul de Ravenleigh după care tânjea 
ultima dată când l-am văzut eu? 

Jessye văzu cu fascinaţie tristă cum zâmbetul lui Kit 
dispare dintr-odată şi el devine palid. 

— Nu. Tugşi liniştit. Nu... soţia lui Christopher s-a 
îmbolnăvit şi a murit la scurt timp după ce eu am plecat din 
Anglia. 

— Îmi pare rău să aud asta. Nu vezi deseori o 
căsătorie din dragoste la nobilime. Ei păreau că se iubeau. 

Kit abia încuviinţă din cap. 

— Da, Christopher şi Clarisse au avut noroc pe partea 
asta. Chiar se iubeau. 

Ridică ţeapăn paharul şi dădu pe gât restul de vin 
roşu dintr-o singură înghiţitură lungă, apoi întinse paharul 
spre majordomul care le umplea. 

Madeline îşi împături şerveţelul şi îl puse pe masă. 

— De ce nu ne retragem în salon ca să ne bucurăm de 


nişte muzică? 


— Dansează cu mine. 

Tonul seducător al vocii lui Harry pâlpâi în fiecare 
nerv al corpului lui Jessye în timp ce ea privea celelalte 
cupluri valsând în salon, îşi încrucişă braţele sub sâni, apoi 
le desfăcu. 

— Chiar am vorbit serios mai devreme. Nu ştiu să 
dansez. 

— O femeie nu trebuie să ştie cum să valseze. Trebuie 
doar să urmeze mişcările partenerului. Gândeşte-te la o 
vacă ce urmează ciread... 

Ea miji ochii. 

— Mă compari cu o vacă? 

— Doamne, te găsesc incredibil de atrăgătoare când 
te enervezi. 

— De-aia îţi dai atâta silinţa să mă enervezi? 

El zâmbi, şi ea se gândi că acea căldură din ochii lui 
ar face să nu mai fie nevoie de foc într-o noapte rece de 
iarnă. 

— Toate cuplurile dansează. Oamenii s-ar putea îndoi 
de logodna mea. 

Ea privi rapid spre colţ, unde Kit îşi umplea paharul de 
vin. 

— Kit ar rămâne singur. i 

— Crede-mă, oricum este singur. Işi puse palma pe 
umărul ei. Haide. 

— Harry... 

— Ai încredere în mine. Va fi la fel de simplu ca o 
plimbare. 

— Ai idee de câte ori am căzut în fund înainte de a 
învăţa să merg? 

Zâmbetul lui se lăţi. 

— Te voi prinde înainte să cazi. 

Ea încuviinţă scurt, dar rezervat, din cap, temându-se 
că el i-ar putea prinde inima. Mâna lui se odihni pe curbura 


taliei ei şi o duse pe ringul de dans. | se tăie respiraţia la 
graţia mişcărilor lui, de parcă o purta prin aer. 

— Nu-i chiar aşa de rău, nu? întrebă el, cu ochii 
sclipind. 

— Ai mai făcut asta. 

— De multe ori. Un gentleman trebuie să cunoască 
arta de a impresiona o doamnă. 

— Gentleman! îl luă ea peste picior. Mai degrabă 
ticăloşii trebuie să ştie. 

— Trebuie să fi întâi gentleman ca apoi să poţi fi 
ticălos. Este o lege nescrisă. 

— Chiar ai împuşcat un om pentru că ţi-a insultat 
amanta? 

— Chiar am făcut-o. 

— Cred că ţineai la ea mult. 

El clătină uşor din cap. 

— Era amuzantă. Imi făcea plăcere compania ei şi 
înţelegea cum se joacă jocul. 

— Jocul? 

— Simulând afecțiunea pentru ca, o vreme, să uităm 
amândoi că ne prefacem. 

— Chiar n-ai iubit niciodată pe nimeni? 

— Dacă am iubit, a fost cu aşa de mult timp în urmă, 
că nu-mi amintesc. 

Oricât de mult suferise că iubise un bărbat, în ultima 
vreme începuse să tânjească pentru momentele când 
iubirea părea să facă viaţa să merite. Nu îşi putea imagina 
să nu cunoşti niciodată experienţa dragostei, care constă în 
a oferi şi a primi. 

— Se pare că l-ai făcut să tacă pe Gerald cu povestea 
cu duelul. De ce a contat că ai împuşcat bărbatul în coapsa 
stângă? 

Nu s-ar fi aşteptat niciodată să vadă o umbră de 
roşeaţă pe obrajii lui Harry. 

— Cum să o zic delicat? Majoritatea bărbaţilor au 
tendinţa... de a o lăsa pe stânga. 

— A o lăsa?! întrebă ea încruntându-şi fruntea. Aaa... 
Ochii i se luminară. Ciucurelui lor. 


Dintr-odată ea îşi dădu seama şi mări ochii. 

— Vrei să spui că l-ai împuşcat în... 

— Asta am intenţionat. Din fericire pentru el, o ţinea 
pe dreapta. Acum, dacă fostul tău iubit continuă să te 
insulte, îl voi împuşca chiar în centru şi îl voi lăsa fără 
bijuteriile coroanei. 

— Sau, după cum a zis tata, cojones? 

— Exact. 

Ea râse uşor. 

— Ştii ceva, chiar cred că ai face-o. 

Chipul lui deveni incredibil de serios. 

— Să fii sigură. Nu am lansat o ameninţare doar aşa, 
şi el o ştie foarte bine. Te-a rănit o dată. Te asigur că nu te 
va mai răni şi a doua oară. 

Privi peste umărul lui Harry şi-l văzu pe Gerald 
dansând cu Ashton. Paşii lui erau ciudaţi, neeleganţi, 
ţinând-o pe Ashton la o distanţă respectabilă de un braţ. 

— Vrei să facem schimb de parteneri? întrebă Harry, 
reflectând în mişcările lui fluide încredere şi echilibru. 

Ea reveni cu privirea asupra lui. 

— Nu. Prefer să nu-mi fie rănite degetele de la 
picioare. 

— Voi lua asta drept un compliment. 

Ea îşi linse buzele. 

— Asta a fost şi intenţia. 

Ea înghiţi cu dificultate când mâna lui îi strânse talia 
şi o trase mai aproape până când ea simţi cum coapsele lui 
se ating de ale ei. 

— Nu este scandalos să dansezi aşa de aproape? 
întrebă ea fără aer. 

— Incredibil, dar eu aşa prefer. 

Căldura corpului lui trecu în al ei. 

— Cred că ai dansat aşa cu multe femei. 

— Prea multe ca să le mai număr, dar îţi dau cuvântul 
meu că nu am valsat cu niciuna pentru c-am vrut eu. Eşti 
prima cu care chiar mă bucur că dansez. 

— Ai dansat cu ele pentru că voiai să le ademeneşti în 
patul tău. 


Vru să se elibereze, dar el o ţinu bine, aducând-o mai 
aproape. 

— Eu uit cât de bine cunoşti bărbaţii şi tu uiţi cât de 
puţin mă cunoşti pe mine. 

— Negi ce-am spus? 

— Nu. Dar de când am început să dansăm, nu m-am 
gândit deloc la asta. 

Ea simţi o înţepătură ascuţită în mândrie. 

— Poate că ar trebui să dansezi cu Ashton. Pare o 
domnişoară minunată. 

— Nu mă interesează. Tu, pe de altă parte... Te 
percep în feluri în care nu am făcut-o niciodată cu nimeni 
altcineva. Eşti o seducătoare prin simplu fapt că nu-ţi dai 
seama de asta. 

— Împarţi cărţi de la fundul pachetului... 

— Nu ţi-am spus niciodată cuvinte false, Jessye. 

O rotea pe ringul de dans de parcă nu se afla nimeni 
în jur. Fără cuvintele false. Fără speranţe false. Ar fi putut 
să aibă corpul lui, dar nu şi inima lui. 

Într-o zi, el avea să găsească iubirea, era sigură de 
asta, şi îşi putea imagina foarte bine femeia care îi va 
cuceri inima. Avea să fie frumoasă şi rafinată, cu vorbe 
rostite poetic, cu maniere impecabile. Nu va trebui să stea 
cu ochii pe cei din jurul mesei, cum făcuse Jessye mai 
devreme, ca să fie sigură că mânca la fel ca toată lumea. 
Nu avea să poarte niciodată haine bărbăteşti sau să 
servească whisky cu un zâmbet neruşinat, care ar putea să- 
i aducă o monedă în plus în buzunar. 

Dar în seara asta nu conta. Purta o rochie care o făcea 
să se simtă ca o doamnă, şi Harry se uita la ea ca şi cum ar 
fi fost singura femeie din încăpere. li ceruse să danseze 
doar ei, nimănui altcuiva. 

— De ce nu ti-a plăcut barba mea? întrebă el liniştit în 
timp ce continua să danseze. 

Ea îi studie liniile perfecte ale chipului. 

— Pentru că ascundea curba puternică a maxilarului 
tău şi mica tăietură din bărbie. 

El o aduse mai aproape, curbele moi ale corpului ei 


mulându-se pe câmpiile tari ale corpului lui. Ochii lui erau 
luminaţi de o dorinţă profundă şi arzătoare, iar mâinile lui o 
strânseră mai puternic. 

— Spune-mi că nu te-ai întrebat niciodată cum ar fi să 
stai în braţele mele cu nimic altceva între noi decât 
umbrele. 

Gura ei se uscă, gâtul i se încordă. Se întreba aşa de 
des, încât luase în considerare să renunţe la jurământul ei, 
dar se temea de dezamăgirea care avea să o zdruncine 
când îşi va da în sfârşit seama că îi câştigase corpul, nu şi 
inima. 

— M-am gândit la asta, şopti ea răguşit. 

— Îţi dai seama cât va mai trece până vom avea 
ocazia să dormim într-un pat? întrebă el, într-un murmur 
captivant. Şi ştii cât de puţin mă bucur de un pat când simt 
singur în el. 

Ea încuviinţă mut. 

— Putem pleca de la petrecere oricând... discret... 

— Harry, nu pot. Îmi oferi corpul tău, fără inima ta. Ar 
fi ca un dans fără muzică. Ştiu costul, şi este un preţ pe 
care nu sunt dispusă să-l mai plătesc... vreodată. 

Ochii lui de smarald se umplură de dezamăgire. 

— A fost o greşeală să venim la petrecerea asta. Tu 
arăţi fermecător, iar eu sunt mort de foame. Din fericire 
pentru noi, noaptea se va termina în curând. 

Ea încuviinţă din cap. 

— La fel şi amăgirea. Vom redeveni cine şi ce suntem. 

Muzica se opri. Jessye se desfăcu din îmbrăţişarea lui. 

— Mulţumesc pentru dans. 

El îi prinse bărbia. 

— Sunt pe jumătate tentat să-l omor pe Milton pentru 
ce ţi-a făcut. În seara asta, tu crezi că te prefaci că eşti o 
doamnă, când de fapt îţi petreci mare parte din viaţa ta 
prefăcându-te că nu eşti. Se înclină puţin. Mă scuzi, vreau 
să vorbesc cu David o clipă. 

Îl privi cum se îndepărtează, cu pasul lui grațios şi 
încrezător, cu cuvintele lui răsunându-i în minte. Detesta să 
recunoască că Harry blufa mult mai puţin decât îşi dădea 


ea seama. Îl judecase ca fiind un ticălos, dar erau momente 
când credea că este orice altceva, numai ticălos nu. Era 
mult mai uşor să fie prin preajma lui când nu avea 
încredere în el, mult mai greu să-şi păzească inima când 
avea încredere în el. 

Se întoarse şi se opri, dând înapoi, ca să nu se 
lovească de Gerald. 

— Dansează cu mine, Jessye, zise el apucându-i 
braţul. 

Ea se smuci ca să se elibereze. 

— Dansez doar cu logodnicul meu. 

Un colţ al gurii lui se ridică într-un rânjet urât. 

— Doar nu-ți imaginezi că eu chiar cred că eşti 
logodită cu tipul ăla, nu? N-ai auzit ce-a zis Robertson? Este 
nobil. Pe timpul războiului am văzut case pe plantaţii care o 
fac pe asta să pară o dependinţă. Şi am auzit că în Anglia 
nobilimea trăieşte în castele. De ce s-ar mulţumi un bărbat 
care a crescut în puf cu una ca tine? 

Nu-i păsa că Harry, de fapt, nu se mulţumise cu ea. 
Voia doar să-l convingă pe Gerald că el greşise când o 
părăsise. 

— Poate că-i place curajul meu. 

El râse. 

— Nu vrea mai mult de la tine decât am vrut eu: o 
tăvăleală în fân. 

Jessye îşi strânse mâinile în pumni, lipindu-le de corp 
pentru a nu-i da una în nas. În seara asta - pentru Harry - 
avea să fie o doamnă. 

— Războiul te-a schimbat, Gerald. Nu-mi aduc aminte 
să fi fost aşa de rău. 

El îşi cobori pentru scurt timp privirea, de parcă îi era 
ruşine de cuvintele ei. Dar, când se uită la ea, duritatea pe 
care o citi în ochii lui o clătină până în miezul ei. 

— Încerc doar să te scutesc de suferinţă. Mă recunosc 
pe mine, când îl văd. Bainbridge nu este genul care să se 
aşeze la casa lui. Te va folosi aşa cum am făcut-o eu, doar 
că de data asta nu vei fi aşa de norocoasă. Poate copilul nu 
va muri. 


Sunetul palmei ei lovindu-i obrazului răsună în jurul 
încăperii şi o tăcere grea se lăsă. Jessye voia să-i arunce 
cuvinte care să-l rănească la fel de mult cum îi frânsese el 
inima, dar mintea ei goală nu coopera. Expresia lui de şoc 
fu înlocuită de un zâmbet încrezut. 

— Dacă nu voiai să dansezi cu mine, Jessye, tot ce 
trebuia să faci era să spui „nu”. 

Plecă, lăsând-o să se simtă ca o proastă. 

Madeline se apropie şi îi atinse cu blândeţe braţul. 

— Eşti bine? 

Jessye încuviinţă din cap, vocea fiindu-i captivă în 
spatele unui zid de amintiri. Madeline o studie, şi Jessye îşi 
dădu seama că trebuia să îşi ceară scuze pentru că 
întrerupsese petrecerea, dar nu-şi găsea cuvintele. 
Madeline făcu o mişcare uşoară cu mâna şi muzica umplu 
din nou încăperea. 

— Îmi pare rău, zise Madeline încet. În ochii ei se citea 
tristeţea. Când Gerald a trecut pe aici să-i mulţumească lui 
Ashton pentru scrisorile pe care i le-a scris, am crezut că ar 
fi drăguţ să dăm o mică petrecere. Dar, dacă e să fiu 
sinceră, nu mă simt în largul meu în preajma lui. Nu ştiu de 
ce l-ai pălmuit, dar mă îndoiesc serios că avea de-a face cu 
invitaţia lui la dans. 

— Ne ştim de mult timp. Pare determinat să distrugă 
orice amintiri frumoase am avut despre el. 

— Războiul a rănit bărbaţii noştri în feluri în care nici 
nu ni le putem imagina. Ştiu că David a devenit mai 
puternic în unele feluri, mai slab în altele. Şi femeile la fel. 
Admir faptul că ai pornit aceasta afacere cu Kit şi Harry. 

— Este o afacere onestă. 

— Normal că este. Din motive dincolo de înţelegerea 
mea. Kit se bucura tare mult să-şi exaspereze tatăl, dar, în 
adâncul sufletului lui, nu este dezmăţatul care vrea să pară. 

— Harry este un ticălos. Trişează la cărţi. 

— O poţi dovedi? 

— Nu, recunoscu ea cu reticenţă. 

— Atunci poate că este doar norocos şi cu siguranţă 
va mai vrea un dans după ceva termina de vorbit cu David. 


Poate ai nevoie de un moment să te răcoreşti, sugeră 
amabil Madeline. Dacă ieşi din camera asta, treci de scări, 
vei vedea o uşă la stânga. Este o mică încăpere, cu o masă 
de machiaj. Ar trebui să găseşti acolo tot ce ai nevoie. 

— Mulţumesc. 

Madeline zâmbi cu căldură, iar ochii ei căprui sclipiră. 

— Ştii, este aşa de ciudat, dar de fiecare dată când îţi 
înclini capul în felul ăsta, am ciudata senzaţie că ne-am 
cunoscut. 

— Nu ştiu cum ar fi fost posibil, doar dacă nu cumva 
ai fost în săloonul tatălui meu. 

— Nu, nu, n-am fost niciodată în Fortune. Ai călătorit 
mult? 

Jessye ridică din umeri. 

— Acum câţiva ani am fost în San Antone, dar nu am 
stat mult. 

— San Antone, murmură Madeline. Mă îndoiesc că ne- 
am întâlnit acolo. Cu toate astea, ceva la tine îmi pare 
incredibil de familiar. Probabil îmi voi dai seama cu mult 
după ce vei fi plecat. Işi flutură mâna. Dar acum te ţin pe 
loc. Ai vrut câteva momente de singurătate. O să-i spun lui 
Harry unde te-ai dus. 

Jessye ieşi pe hol. Deşi conversaţia cu Madeline o 
ajutase, încă o urmărea răutatea remarcilor lui Gerald. Ca 
să-şi distragă atenţia, se concentră pe lucrurile banale. De 
câte mâini era nevoie ca să cureţi marginea de lemn ce 
încadra podeaua şi tavanul? Aproape că-şi vedea reflexia în 
podea în timp ce ieşea din salonul principal. 

Clătină din cap. Ar fi bine să nu se gândească la 
chestii elegante. Chiar dacă drumul ăsta cu vite avea să 
scoată un profit aşa de bun cum spera Harry, toate lucrurile 
elegante din lume nu aveau să-i dea singurul lucru pe care-l 
dorea cel mai mult. 

Pe măsură ce se apropia de scări, surprinse cu coada 
ochiului ceva de un roşu strălucitor. Privi peste umăr şi se 
opri. O fetiţă cu un păr roşu rebel stătea pe a doua treaptă 
a scării, privind printre stâlpii balustradei în salon. Ţinea o 
păpuşă din cârpe la piept şi purta o cămaşă de noapte albă, 


iar degetele de la picioare îi ieşeau de sub ea şi se curbau 
pe marginea primei trepte. Era aşa de micuță. 

Jessye îşi simţi inima strânsă ca într-o menghină. 
Propria fiică ar semăna probabil cu acest copil - doar că ar 
sta pe trepte într-un saloon, trepte ce duceau spre camere 
ocupate de bărbaţi pe care, uneori, îi vizitau femeile. 

— Bună, zise blând Jessye, neputând rezista tentaţiei 
de a vorbi cu copilul. 

Fata întoarse capul, dezvăluindu-şi nişte ochi mari 
verzi. Duse un deget micuţ la buze. 

— Şşş! N-ar trebui să fiu aici. 

Jessye merse încet şi se aşeză pe a treia treaptă, iar 
fusta rochiei ei se aranjă în jurul ei. Dacă ar fi purtat 
pantaloni, ar fi avut loc să se aşeze lângă fată. 

— Tu trebuie să fii Mary Ellen. 

Mary Ellen mişcă în sus şi în jos din cap. 

— Îmi place să mă uit la doamnele frumoase. Privi o 
clipă prin grilajul balustradei, apoi îi acordă din nou atenţie 
lui Jessye. Mama mea este cea mai drăguță. 

— Şi tu, când vei creşte, ai să fii la fel de drăguță ca 


ea. 

Fetiţa clătină din cap. 

— Nu, eu voi arăta ca îngerul care m-a adus. 

Inima lui Jessye tresări dintr-odată. 

— Îngerul care te-a adus? 

Mary Ellen dădu din cap. 

— Mama a zis că un înger din San Antone m-a adus la 
ea şi la tata. 

Jessye simţi că i se pune un nod în gât şi că ochii o 
înţeapă. 


Coincidenţă. Era doar o coincidenţă. Copilul acesta nu 
putea fi... 

— Mama ta mi-a spus că vei face patru ani. 

Copilul dădu iarăşi din cap. 7 

— O să am un tort cu cai pe el. ţi plac caii? 

— Domnişoară, ce faci? bubui o voce profundă. 

Deşi nu-i stătea în fire, Jessye tresări. Mary Ellen sări 
de pe scări şi se aruncă în braţele tatălui ei. Cu un abis de 


suferinţă mărindu-se în pieptul ei, Jessye privi cum braţele 
lui David Robertson cuprind gâza pe care o ţinea. 

Mary Ellen îşi lipi obrazul de al lui. 

— Voiam să dansez. 

— Mie mi se pare că o deranjai pe domnişoara Kane, 
zise David. Jessye se ridică, cu genunchii tremurând, şi 
apucă balustrada scărilor. 

— Vă asigur că nu mă deranja. Este o încântare. 

David privi spre fiica lui şi iubirea care îi strălucea în 
ochi îi spuse lui Jessye că el era de acord. 

— Un dans, anunţă el. : 

Mary Ellen ţipă şi se desprinse din braţele lui. li întinse 
păpuşa lui Jessye. Aceasta o luă, simțind căldura atingerii 
copilului pe material, o atingere pe care ar fi putut să o 
primească ea... 

O privi pe Mary Ellen cum îşi pune picioruşele peste 
cizmele lustruite ale tatălui ei. Auzi viorile în fundal în timp 
ce David Robertson valsa cu fiica lui prin foaier. Când 
muzica se termină, îşi ridică fata în braţe. 

— Acum este timpul de culcare. 

Marry Ellen se cuibări pe umărul lui şi întinse mâna. 
Jessye îi dădu păpuşa şi o privi cum o pune între ea şi tatăl 
ei. 

— Dacă o vedeţi pe soţia mea, să-i spuneţi că voi 
cobori în câteva minute, zise David. 

Jessye spera că zâmbetul ei nu arăta la fel de fals cum 
îl simţea. Încrucişându-şi mâinile sub sâni, le strânse şi 
încercă să-şi oprească durerea, bucuria, tristeţea, toate 
emoţiile care roiau prin ea ca o tornadă captivă într-o casă. 

— O adoră, şopti o voce moale în spatele ei. 

Jessye înghiţi nodul din gât şi clipi pentru a îndepărta 
lacrimile, apoi se întoarse spre Madeline. 

— Este un copil minunat. 

Madeline îşi plimbă privirea de la scări spre Jessye. 

— Suntem foarte norocoşi că o avem. Fiul nostru 
tocmai murise când ne-am oprit la o misiune în apropiere 
de San Antone. O femeie tânără născuse şi circumstanţele 
au fost de aşa natură că ea a crezut că este cel mai bine 


pentru bebeluş să ni-l dea nouă. 

Jessye fu surprinsă să vadă lacrimi strălucind în ochii 
lui Madeline. 

— Nu ştiu numele femeii sau ce s-a întâmplat cu ea, 
dar nu trece o zi fără să-i mulţumesc pentru că a avut 
curajul să renunţe la copilul ei. Sper ca într-o zi să ştie cât 
preţuim cadoul pe care ni l-a făcut... şi că fiica ei este iubită 
şi fericită. 

Lui Jessye i se puse un nod în gât. 

— Sunt sigură că ştie, doamnă Robertson. 

— Chiar trebuie să-mi spui Madeline. Acum, mă scuzi, 
aş face bine să merg să-mi salvez soţul. Ştiind-o pe fiica 
noastră, Mary Ellen sigur l-a convins că trebuie să-i cânte 
ca să adoarmă. 

După ce Madeline dispăru pe scări în sus, Jessye 
căută să evadeze. Găsi o uşă care dădea afară, o deschise 
şi ieşi în aerul cald al nopţii. 

Un balcon înconjura zona. Merse spre capătul 
îndepărtat şi apucă balustrada de fier. Lacrimile îi curgeau 
lent prin ochii închişi, alunecându-i pe obraji şi adunându-se 
în colţurile buzelor. 

— Este fiica ta, nu-i aşa? 

Vocea lui Harry se auzi din întuneric, alimentând 
suferinţa care ardea în ea. 

— Nu, nu este fiica mea. 

— După ce am dansat, m-am dus să vorbesc cu 
David, deoarece credeam că mi-am amintit că el avea un 
fiu, nu o fiică. David mi-a povestit cum au ajuns s-o aibă pe 
Mary Ellen. Sunt prea multe coincidenţe ca să nu fie a ta. 

Jessye se întoarse şi îl lovi cu pumnii în piept. 

— Nu este fiica mea, englez nenorocit! Eu nu am nicio 
fiică, pentru c-am renunţat la ea. Lacrimile se înmulţiră, 
umerii ei căzură. Şi doare, Harry. Doamne, ce tare doare! 

O cuprinse în îmbrăţişarea lui. Ea îşi petrecu braţele în 
jurul lui şi îl lovi peste spate odată cu putere, ca să ştie că 
furia o făcea să-i accepte alinarea - şi nimic mai mult. 

— Sufăr, pe de o parte, c-am renunţat la ea şi mă 
bucur, pe de altă parte, să văd cât de iubită este. Işi ridică 


faţa ca să-i întâlnească privirea. Ai văzut-o? 

— Da, eram chiar în uşă. Circumstanţele tale se vor 
schimba după ce ducem vitele astea în Nord. Când ne 
întoarcem în Fortune, ne-am putea opri aici să le explici lui 
David şi Madeline că o vrei înapoi. 

Ea clătină din cap. 

— Oamenii ăştia au luat-o ca pe fiica lor. A devenit a 
lor. N-ar fi corect faţă de niciunul din ei s-o iau acum înapoi. 
Îşi strânse degetele în jurul hainei lui. Când am renunţat la 
copilul meu, ştiam că o făceam pentru totdeauna. Dar, la 
şaptesprezece ani, nu mi-am dat seama că pentru 
totdeauna însemna o eternitate. 

Buzele lui umblau pe chipul ei, adunându-i lacrimile. 

— Eşti cea mai remarcabilă femeie pe care am 
cunoscut-o. 

Se simţea oricum, numai remarcabilă nu, în timp ce 
braţele ei se mişcau de pe spatele lui şi se încolăceau în 
jurul gâtului lui. 

— Este aşa de fericită, şopti ea. 

— Da. 

— Şi iubită. 

— Clar. 

— Am făcut ce trebuia să fac când am renunţat la ea. 

Ura îndoiala reflectată în vocea ei. Era recunoscătoare 
pentru tot ceea ce soţii Robertson îi ofereau fiicei ei, dar o 
parte din ea nu se putea opri să nu simtă cum creşte 
resentimentul pentru că nu putuse să fie ea cea care să 
ofere acele lucruri copilul ei. 

Harrison îi cuprinse obrajii şi se uită în ochii ei, 
dorindu-şi să aibă puterea de a-i şterge dubiile. Dar ştia că 
nu putea, pentru că în adâncimile verzi văzu suferinţa încă 
acolo. Faptul că ştia despre fiica ei că e iubită de alţii îi 
alina povara vinovâăţiei, dar niciodată nu avea să-i aline 
complet suferinţa. 

Îşi coborî gura spre a ei, gustând sarea lacrimilor ei. 
Ea scânci, un sunet moale care-i sfâşie inima, o inimă pe 
care nu ştiuse că o are, până n-o cunoscuse pe ea. O 
femeie a cărei forţă fusese modelată în focurile trădării şi 


care încă avea inocenţa unui copil. Nu ar fi trebuit să fie 
aici, în braţele lui, pentru că el era exact ceea ce pretindea 
ea că este: un ticălos. 

Şi ea nu ştia regulile jocului. 

In timp ce braţele ei se strângeau în jurul gâtului lui, 
pentru o clipă nebunească, el se bucura de faptul că ea nu 
ştia cum să simuleze iubirea. Lăcomia nu fusese niciodată 
slăbiciunea lui, dar acum era lacom să o guste în totalitate. 
li provocă buzele umede cu limba până când se deschiseră 
cu un oftat blând. Limba lui alunecă în gura ei, savurând 
gustul persistent al vinului. Slăbindu-şi braţul din jurul ei, îi 
lipi corpul de al lui. 

Conştiinţa lui se simţea ca şi cum ar fi fost trasă pe 
roată, aşteptând atacul vreunui complice. Ea avea nevoie 
de alinare, nu de poftă trupească. Cu o durere aproape 
fizică, îşi dădu seama că unul din ei va suferi în seara 
aceea. 

Mai bine să fie el. 

Retrăgându-se, îi întâlni privirea. 

— Cred c-a venit momentul să plecăm. 

Ea nu protestă când el o luă de mână şi o conduse 
înapoi în casă. O luă în sus pe scările late şi ea se opri. 

— Unde mergem? şopti ea dur. 

— Să spunem noapte bună... şi la revedere. Citi 
îndoiala din ochii ei şi o strânse de mână. Haide. 

Ştergându-şi lacrimile de pe obraji, ea încuviinţă din 
cap înainte de a urca cele două trepte, ca să fie la acelaşi 
nivel cu el. El îşi petrecu braţul în jurul taliei ei. 

— Aruncăm doar un ochi, zise el liniştit. 

— Dacă suntem prinşi? 

El zâmbi maliţios. 

— Crede-mă. Să intru şi să ies din dormitorul 
doamnelor este o abilitate la care sunt maestru de mult 
timp. 

— Au şcoli speciale pentru ticăloşi? 

El încuviinţă din cap. 

— Am absolvit primul din clasa mea. 

— Nu mă îndoiesc, zise ea când ajunseră sus. 


Îşi apăsă degetul pe buze şi o conduse de-a lungul 
holului spre o uşă care era întredeschisă. O lumină slabă se 
revărsa din cameră. Deschise uşa mai mult, şi Jessye 
alunecă înăuntru ca o fantomă. Privi peste umăr. 

— Vino cu mine. 

Încuviinţând din cap, el o urmă în dormitorul copilului, 
plin cu mobilă în miniatură şi păpuşi. Jessye se apropie de 
patul cu baldachin şi se lăsă în genunchi. 

Copilul dormea cu păpuşa aproape de corp. El privi 
cum ochii lui Jessye se aprind la vederea fetiţei în timp ce 
atingea părul fiicei sale. 

— O, Harry, este aşa de frumoasă! 

Ceva necunoscut i se opri în gât când o văzu cum 
încearcă să memoreze trăsăturile fiicei ei. Cum de crezuse 
vreodată, chiar şi pentru o clipă, că această femeie nu-şi 
iubise copilul? Profunzimea iubirii ce se reflecta în ochii ei 
nu avea egal. Să i se permită să împartă acest moment cu 
ea îl făcu să se simtă mai umil decât ar fi reuşit orice 
altceva să-l facă. 

Când Jessye dădu să se ridice, el o ajută să se ţină pe 
picioare. Aplecându-se, ea sărută uşor obrazul copilului 
adormit. Traversă camera în tăcere, se opri în uşă, privi 
peste umăr puţin şi ieşi pe hol. Harry o urmă, închizând uşa 
încet. 

Cu lacrimi sclipindu-i în ochi, se sprijini de perete de 
parcă avea nevoie de ceva solid în spate ca să o ţină 
dreaptă. 

— Bănuiesc că vizita asta a fost şi o binecuvântare, şi 
un blestem, zise el. 

Ea încuviinţă scurt şi sacadat din cap. 

— Am nevoie de un minut. 

El îşi dădu seama după felul cum îşi scotea bărbia în 
faţă că, în momentul acela, n-avea nevoie de alinare din 
partea lui. Cum ajunsese să o cunoască aşa de bine? 

— Nu trebuie să fii mereu puternică, Jessye. 

— Ba da, trebuie, pentru că, altfel, nu voi putea pleca, 
ştiind c-o las în urmă. 

El se gândi la conaţionabi lui, care ar putea lua lecţii 


de la ea despre cea mai bună metodă de a-şi ţine bărbia 
sus. Işi scoase batista şi i-o dădu. 

— Ar fi bine să mulţumim gazdelor noastre. Dimineaţa 
vine repede. 

După ce termină de şters lacrimile, el o prinse de cot 
şi o conduse jos pe scări în jos, în salonul principal. David şi 
Madeline stăteau la intrare. 

— Ne pare rău că părăsim compania voastră plăcută, 
dar cred c-a venit momentul să-l recuperăm pe Kit... 

— Aplecat deja, zise David. 

Lui Harry nu-i plăcu deloc ideea, dar se mulţumi să 
zâmbească. 

— Atunci o să-l ajungem din urmă la han. Luă mâna 
lui Madeline şi o duse la buzele sale. Mulţumesc pentru 
această seară încântătoare. 

Strânse mâna lui David, înainte de a o însoţi pe Jessye 
afară din casă şi în noapte. 

Odată ajunşi afară, el îşi petrecu mâinile în jurul 
mijlocului ei. 

— Vei fi bine? întrebă el. 

Ea încuviinţă din cap. 

— A fost doar o seară la care nu m-am aşteptat. 

— Fiica ta este iubită, fericită şi în siguranţă. Cred că 
o mamă nu-şi poate dori nimic mai mult. 

— Of, Harry, nu ştii toate lucrurile pe care le poate 
dori o mamă, dar mulţumesc pentru momentele acelea 
puţine pe care le voi păstra în inima mea până în ziua în 
care voi muri. 

El se gândi la toate cadourile scumpe pe care le 
oferise amantelor lui de-a lungul anilor şi la aprecierea pe 
care nu o primise niciodată. Cum se făcea că femeia asta 
avea capacitatea de a-l face să se simtă valoros datorită 
unui cadou care nu-l costase nimic? 

jJessye stătea în afara grajdului, în timp ce Harry 
returna trăsura pe care o închiriase ca să-i ducă la familia 
Robertson. Se uita la stele, şi o pace se aşternu peste ea 
aşa cum nu mai cunoscuse în aceşti patru ani. Işi sărutase 
fiica de noapte bună, o atinsese, îi inspirare mirosul inocent 
şi ştia că este în siguranţă într-o lume care nu era mereu 
bună. 

— Îți pui o dorinţă? întrebă Harry, venind din spatele 
ei. 

— Am încetat să mai am dorinţe cu mult timp în urmă. 

— Păcat, zise el, luându-i mâna într-a lui şi însoţind-o 
spre han. 

— Nu te-am crezut niciodată un bărbat care să creadă 
în dorinţe. 

— Aşa este, dar mereu am trăit cu impresia că 
femeile şi copiii cred. 

Umbrele şi luminile felinarelor se jucau peste 
trăsăturile lui în timp ce treceau pe lângă clădiri. Mişcarea 
continuă de umbre era asemenea lui, care dezvăluia doar 
mici părţi din el, apoi revenea în spatele zidului de interes 
personal, o barieră care, bănuia ea, acum îl proteja de el 
însuşi la fel de mult ca de ceilalţi. 

Îl considerase leneş, dar muncea la fel de mult sau 
mai mult decât majoritatea bărbaţilor pe care-i angajase. 

Crezuse că punea pe primul loc propriile dorinţe, şi 
totuşi, în seara aceea o făcuse să se simtă preţuită, de 
parcă o plasase deasupra dorințelor lui. 

Îşi concentră din nou atenţia asupra umbrelor care 
hoinăreau pe clădiri. Putea să manipuleze cărţile. De ce nu 
şi oamenii? Îi spusese că în afaceri nu există prietenii. Cât 
de departe putea să meargă pentru a obţine ceea ce 
dorea? 

În Fortune îi spusese direct că voia să se culce cu ea. 
Avea Gerald dreptate? Harry îi va manipula inima doar ca 
să-i câştige corpul? O cucerire pe care să o abandoneze 
între ruine, la răsărit? 

El deschise uşa hanului şi ea intră, cu fusta foşnind 
peste podea. Ştia că avea să-şi amintească noaptea asta 


pentru totdeauna. 

Se apropiară de recepţie, şi recepţionerul care 
dormea se trezi. Se întinse spre două boxe diferite din 
spatele lui şi îi înmână lui Harry cheile de la camerele lor. 

— Domnul Montgomery s-a întors? întrebă Harry. 

— Nu. 

— Unde se află cel mai apropiat club pentru domni... 
saloon încă deschis? 

— Ar fi localul lui Bret, la capătul drumului de acolo. 
Recepţionerul arătă direct în faţă. Doar o luaţi înainte. Nu 
aveţi cum să-l rataţi. 

— Mulţumesc. Harry o luă pe Jessye de braţ. Te voi 
însoţi până în camera ta. 

— ţi faci griji în legătură cu Kit? întrebă ea când 
ajunseră la scări. 

— Normal că nu. Nu sunt paznicul lui. 

Rapiditatea cu care vorbi - de parcă nu voia ca ea să 
ştie că îşi face griji pentru prietenul lui - o făcu să se 
îndoiască de vorbele lui. 

— A părut supărat când a vorbit despre soţia fratelui 
lui, la cină. 

— Eu n-am observat. 

incă un răspuns rapid. Interesant. Încă o minciună? EIl 
ajunse în faţa camerei ei, descuie uşa şi îi dădu cheia. 

— Noapte bună! 

Dădu să plece. 

— Harry? 

Se întoarse cu faţa spre ea. Dintr-odată jucăuşă din 
motive pe care nu le înţelegea, ea cuprinse lacrima de 
smarald. 

— Ar trebui să-ţi returnez colierul. 

El ridică din umeri. 

— Păstrează-l. Eu n-am la ce să-l asortez. 

Inimai se strânse la încercarea lui de a face să pară că 
bijuteria nu era nimic mai mult decât un fleac. 

— Mă gândeam că am putea să o dăm la schimb 
pentru provizii. 

— Nu îţi face griji despre provizii. Kit va găsi o soluţie. 


— Cu David Robertson? 

— Dacă trebuie. Kit poate convinge un înger să 
păcătuiască. 

Îşi încordă degetele în jurul bijuteriei. 

— Mă simt vinovată când ştiu că banii ar putea fi 
folosiţi mai bine. 

Fruntea lui se încruntă. 

— Folosiţi mai bine? Mi-a făcut mare plăcere să văd 
colierul strălucind în seara asta. În mintea mea au fost bani 
cheltuiţi cu folos, şi au fost banii mei de cheltuială. Acum, 
dacă mă scuzi, noaptea este încă tânără şi eu am chef să 
vânez. 

— Este trecut de miezul nopţii. 

— Partea mea preferată a nopţii. Noapte bună, Jessye! 
Somn uşor! _ 

Dispăru pe scări în jos. Ticălosul! Il auzi întrebând de 
saloon. Îşi încuie uşa şi se grăbi să pornească pe urmele lui. 
Voia doar să arunce o privire pe furiş prin local şi, dacă era 
să aibă probleme, Harry avea să fie acolo. 

Nu că se aştepta la necazuri, dar era totuşi 
reconfortant să ştie că el avea să fie în apropiere. Traversă 
încruntată holul. Nu voia să se bizuie pe un bărbat ca să se 
simtă în siguranţă. 

leşi afară şi văzu silueta lui Harry. Ar fi recunoscut 
mersul acela arogant în orice împrejurare. Inaintă pe strada 
murdară, recunoscătoare că-i înăbuşea paşii. Harry mergea 
repede, aşa că îi era dificil să se ţină după el; naiba să-l ia 
cu paşii lui lungi. 

Saloon-ul apăru, revărsându-şi lumina prin uşă. Harry 
o luă pe aleea dintre saloon şi clădirea alăturată. 

Ea iuți pasul, coti pe stradă şi se opri. Il văzu pe Harry 
apropiindu-se de o siluetă prăvălită pe jos, îl văzu cum îşi 
petrece braţele pe sub bărbat şi îl ridică în fund. 

— A, Harry! Ştiam eu c-o să mă găseşti, zise Kit cu 
limba împleticindu-i-se. 

— Eşti beat. Dimineaţă vei regreta. 

— Am regrete şi-acum. Îl apucă pe Harry de haină şi îl 
trase mai aproape. Am ajuns în iad. 


— Ştiu, zise Harry încet. 

— Şi tu eşti. Obişnuiam să fim noi trei - tu, eu şi Gray 
- în iad împreună. Dar cred că Gray a scăpat. 

— Da, şi eu cred c-a scăpat. 

— Bastard norocos! Îi dădu drumul lui Harry. Să nu-i 
spui că i-am zis aşa. Urăşte să i se spună „bastard”. 

— Nu cred că-l mai deranjează că e copil din flori, de 
când Abbie îl iubeşte. 

Auzi un hohot de plâns sfâşietor. 

— l-aş fi purtat cu bucurie durerea, ca să o cruţ, se 
plânse Kit, cu vocea plină de suferinţă. 

— Ştiu. 

— Ce-a făcut Clarisse să merite o asemenea 
suferinţă? 

— Ea n-a făcut nimic. 

— Am iubit-o. Încă o iubesc. Nu poţi să înţelegi asta, 
nu-i aşa? Tu, care nu ştii nimic despre iubire. Cine te-a 
iubit? Vreodată? Nici tatăl tău, nici mama ta şi, cu 
siguranţă, nici filfizonul de frate-tău. 

— lubirea este pentru poeţi şi nebuni. 

— Atunci întâmpin cu bucurie oportunitatea de a fi un 
nebun. 

Kit privi mai departe de Harry şi zâmbi strâmb. 

— Spune-i, tu, Jessye! Spune-i cât de măreaţă poate fi 
iubirea. 

Inima ei tresări la ordinul la care nu se putea supune. 

Harry întoarse capul. 

— Ce naiba cauţi aici? 

— Voiam să văd cum arată saloon-ul. 

— Tu n-ai minte de mergi prin oraş noaptea de una 
singură? 

— Ai grijă, îl avertiză Kit, bătând de mântuială pe 
umărul lui Harry. Cineva ar putea crede că... testezi apele 
iubirii. 

— Vrei să taci din gură? Eşti mangă. 

— Tăria îmi îmbunătăţeşte vederea. Văd câte două 
din orice. Se prăvăli în faţă. Şi o văd pe Clarisse. Aşa de 
frumoa... sa. 


— Haide. Trebuie să te ducem la han. 

Harry se luptă să-l ridice pe Kit. 

— Te ajut, zise ea, ieşind din umbre. Pot să-i apuc 
picioarele. 

— Nu-i nevoie. Harry îl puse pe Kit peste umăr şi se 
ridică. Poţi să deschizi uşile. 

— Ai mai făcut asta, zise ea cu blândeţe. 

— De multe ori. 

— Ai avut dreptate mai devreme când ai zis că nu te 
cunosc. Când ai întrebat recepţionerul unde este cel mai 
apropiat saloon, am presupus că voiai să ieşi să bei şi să 
joci. Dar încercai să-l găseşti pe Kit, nu-i aşa? 

— Este prea domn ca să golească dulapul de băuturi 
al lui David, dar când are chef, ca acum, tinde să se 
oprească în prima cârciumă pe care o vede şi bea până 
cade lat. Nici nu mi-a trecut prin cap că ar putea fi jefuit. 

În timp ce mergeau cu greu spre han, ea îl auzi pe Kit 
sforăind şi îndrăzni să întrebe un lucru fără sens: 

— Era îndrăgostit de soţia fratelui lui? 

— Tatăl lui a aranjat căsătoria lui Clarisse cu 
moştenitorul Ravenleigh. Singura dată în viaţa lui când a 
regretat că n-a fost născut primul e ziua în care fratele lui s- 
a căsătorit. 

— Ea l-a iubit pe Kit? 

— Asta nu ştiu. 

Ea îşi linse buzele. 

— Tu de ce eşti în iad, Harry? 

— Niciodată nu ar trebui să pui la suflet ce spune un 
om beat. 

— Toată viaţa mea am muncit într-un saloon. De cele 
mai multe ori bărbaţii spun adevărul când au băut prea 
mult. 

— Din păcate nu sunt în poziţia de a scoate pachetul 
de cărţi din buzunar şi să risc ca tu să tai cu cartea mai 
mare. 

— Nu vreau să-mi spui pentru c-au ieşit cărţile cumva. 
Vreau să-mi spui pentru că... pentru că vrei să-mi spui. 

— Asta nu se va întâmpla niciodată. 


— Eu am avut încredere în tine şi ţi-am spus secretele 
mele. 

— Nu este vorba de încredere, ci mai degrabă de 
ruşine. Acum, hai să ducem bietul nebun în pat. 


* 


— Ea este mama lui Mary Ellen, nu-i aşa? 

Vocea lui Madeline avea o inflexiune aproape de 
isterie. 

Harrison stătea în camera de zi a familiei Robertson, 
studiind chipul palid al lui Madeline. Aproape de răsărit, 
când revenise în camera lui, primise un mesaj urgent să 
vină acasă la ei. Acum se lupta între a le spune adevărul şi 
a ţine promisiunea pe care i-o făcuse lui Jessye de a nu 
dezvălui secretul nimănui. Oftă adânc. 

— Da. 

— O, Doamne, şopti Madeline, întinzându-se după 
mâna lui David şi strângând-o până i se albiră degetele. O 
vrea înapoi? 

— Cu disperare. 

— Sfinte Dumnezeule, nu! 

Madeline sări în picioare şi se grăbi spre fereastră. 
David i se alătură şi o cuprinse în braţe. 

În lumina blândă a dimineţii, Harrison văzu lacrimile 
strălucind pe obrajii ei în timp ce îşi apăsa pumnul peste 
gură. Se ridică lent. 

— Dar n-o să v-o ia. 

Madeline se întoarse şi îl privi; speranța din ochii ei 
era aproape prea dureroasă pentru a o privi. Naiba să-l ia 
pe Gerald Milton pentru problema pe care lipsa lui de 
onoare o provocase. 

— Eşti sigur? întrebă Madeline. 

— Sunt sigur. În inima ei, voi sunteți părinții copilului. 
Mary Ellen este fiica voastră. Jessye nu vrea să vă facă să 
treceţi prin iadul prin care a trecut ea. 

— Şi tatăl lui Mary Ellen? întrebă David. 

— Este mort. 


Doamne, cât de mult îşi dorea Harrison ca acea 
minciună să fie adevărată. 

Madeline se lăsă să cadă în cel mai apropiat scaun, 
ştergându-şi lacrimile de la ochi. 

— Deci a fost o coincidenţă că drumurile noastre s-au 
întâlnit din nou? 

El întinse mâna într-un gest rugător. 

— Eu nu prea cred în puteri superioare care ne 
ghidează paşii, dar nu pot nega că soarta pare să fi avut un 
rol aici. Jessye s-a temut mereu că a făcut o greşeală 
dându-şi fata unor străini. Aseară cred că şi-a găsit 
oarecum liniştea. 

— N-aş putea să o iubesc pe Mary Ellen mai mult 
decât dacă i-aş fi dat eu naştere. 

— Acest lucru este evident, Madeline, zise el încet. 

— Dar ştiu ce înseamnă să naşti un copil şi să-l pierzi. 
Se ridică maiestuos, şi el se gândi că putea foarte bine să fi 
fost englezoaică. Trebuie să vorbesc cu Jessye înainte să 
plecaţi. 


Stând în magazin, Jessye îi privea pe Dan, Coţofană şi 
Cookie transportând proviziile la căruţa care aştepta în faţa 
magazinului. Kit îi dăduse proprietarului lista şi ieşise afară. 
Chipul lui avea o nuanţă verzuie şi ea se îndoia că aerul 
proaspăt avea să-l facă să se simtă mai bine. 

Îi lăsase instrucţiuni să cumpere tot ce mai credea ea 
necesar, dar lista lui era completă, aşa că ea nu mai avu 
nimic de adăugat la cumpărături. 

Trecu de tejghea, atingând cu degetele colţul vitrinei 
de sticlă. Se opri când văzu o pereche de pistoale pentru 
duel expuse în faţă. Pistoalele lui Harry. Deci aici le vându- 
se. 

Negustorul le dădea cu cincizeci de dolari. Se întrebă 
cât luase de fapt Harry pe ele. 

Îngenunchind, apăsă cu palma pe vitrină şi studie 
singurul lucru pe care îl preţuia acesta. Ce le făcea aşa de 


preţioase pentru el? 

Atinse cureaua cu bani ascunsă sub hainele ei. 
Cumpărarea pistoalelor nu-i va lăsa de ales decât să mai ia 
un investitor. Profiturile aveau să fie împărţite şi mai mult, 
dar voia cu disperare să îi returneze pistoalele lui Harry. 

Se ridică şi ieşi. Kit stătea pe o bancă, cu coatele 
sprijinite pe genunchi şi cu capul îngropat în mâini. Ea se 
îndreptă spre el şi se aşeză lângă el. 

— Kit... 

— Te rog, nu vorbi aşa de tare, hărâi el. 

— Imi pare rău. Ştiu că nu te simţi bine... 

— Asta este o afirmaţie modestă. Cu ochii închişi, îşi 
sprijini capul de perete. Sunt cu un picior în groapă. 

Ea luptă să nu zâmbească la suferinţa pe care şi-o 
provocase singur. 

— Trebuie să ştiu de câţi bani ai nevoie de la mine 
pentru proviziile pe care le cumpărăm acum. 

El flutură din mână. 

— Nimic. 

Ea se aşeză mai dreaptă. 

— Cum adică nimic? Umpli fiecare colţ şi ungher al 
căruţei de provizii... 

— Harry mi-a dat bani. 

— De unde a luat el atâţia bani? 

— II ştiu pe Robin Hood de prea mult timp ca să-i pun 
acţiunile sub semnul întrebării sau să am dubii asupra 
motivelor lui. 

Ea îşi încruntă fruntea. 

— Robin Hood? 

El se uită pieziş spre ea. 

— Robin Hood este un hoţ englez legendar care trăia 
în pădurea Sherwood. Fura de la bogaţi şi dădea săracilor. 
Harry are înclinația de a fura de la aroganti. 

— Vrei să-mi spui că dă bani săracilor? 

— L-am cunoscut pe Harry când eram student la Eton. 
Tatăl lui îi dădea o alocaţie dezgustător de mare. Nu avea 
nevoie de bani şi, cu toate astea, când noi ne primeam 
banii, ne provoca pe câţiva la diferite jocuri de noroc. Ne 


lăsa cu destui bani cât să ne descurcăm - dacă eram foarte 
strânşi la pungă - până primeam următorii bani. 

— De asta i-ai devenit prieten? Ca să nu te mai 
păcălească? ` 

— Nu chiar. Intr-o noapte, eu şi Gray ne-am dat 
seama că umbla la cărți - nimeni nu avea atât de mult 
noroc -, aşa că am hotărât să-l batem până obţinem o 
confesiune de la el şi-l forţăm să ne returneze banii. L-am 
urmărit până la un orfelinat, unde a lăsat o pungă pe 
trepte. Când a dispărut, am luat punga. 

— Şi v-aţi găsit banii. 

— Până la ultimul şiling pierdut în faţa lui. 

Jessye clătină un pic din cap. 

— De ce? 

— Inimile rănite sunt greu de vindecat. Cine sunt eu 
să pun sub semnul întrebării motivele lui Harry, când 
faptele lui au tendinţa de a face de ruşine acţiunile mele? 
Dar fac un pariu cu tine. Îţi dau partea mea de profit când 
ajungem la destinaţie dacă fiecare bărbat care acum îi este 
dator cu bani lui Harry nu va fi atins dintr-odată de Zeița 
Fortuna şi norocul se va întoarce în favoarea lui, astfel încât 
să nu-i mai datoreze lui Harry nicio centimă. 

— Mi se pare foarte enervant că nu reuşesc să-l 
citesc. 

— Tu vrei să îl ştii un ticălos. Aşa, îţi este mult mai 
uşor să justifici de ce păstrezi distanţa. 

— Vreau să-l înţeleg. Sunt momente când... Se uită la 
el cu lacrimi în ochi. Inima mea ar fi în siguranţă cu el? 

Kit oftă adânc şi închise ochii. 

— Probabil că nu. 

Ea se ridică în picioare şi el gemu. 

— Te rog... 

— Imi pare rău, zise ea, cu intenție reală. 

Chiar dacă lucra într-un saloon, nu înţelesese 
niciodată de ce bărbaţii beau în exces. Auzi paşi şi privi 
peste umăr. Inima dădu să-i sară din piept. 

Harry se îndrepta spre ea. Lângă el, Madeline 
Robertson arăta în mare parte la fel ca în seara anterioară - 


frumoasă, încrezătoare deşi purta bumbac în loc de 
mătase. Jessye îşi frecă palmele transpirate pe pantalonii 
de lână, apoi îşi ridică bărbia. Ce-i păsa ei cum arăta? 

— Bună dimineaţa, spuse înainte ca ei să se oprească 
din mers. 

Madeline îi zâmbi cu afecţiune. 

— Domnişoară Kane, aş vrea să vorbim. 

Jessye încuviinţă din cap. Probabil că Gerald vărsase 
ce avea de spus după ce ea plecase noaptea trecută, şi 
doamna era îngrozită să descopere ce fel de femeie 
avusese în casa ei. 

Harry îl prinse pe Kit de braţ şi îl trase în picioare. 

— Haide, Kit, trebuie să cumpăr două pistoale de duel 
şi am nevoie de ajutorul tău ca să o fac. 

— Niciodată n-ai avut nevoie de ajutorul meu, mormăi 
Kit în timp ce dispăreau în magazin. 

— Vrei să stai jos? întrebă Jessye direct, arătând spre 
bancă. 

— Nu, mulţumesc. Nu voi zăbovi mult, zise Madeline 
cu blândeţe. Azi-noapte, până să adorm, mi-am dat seama 
unde te-am mai văzut. 

— Nu ne-am întâlnit niciodată, o asigură Jessye. 

— Nu, aşa este. Dar eu te-am văzut. Te-am văzut în 
fiica mea. În ochii ei, în zâmbetele ei, în încăpăţânarea din 
bărbia ei... 

— Greşeşti. 

— Harry mă asigură că nu. 

Jessye închise ochii. Naiba să-l ia de bărbat! Avea să-l 
facă să regrete că se născuse. 

— Nu am putut să dorm de teama că ai putea să mi-o 
iei, şi tu acum negi că este ata. 

Jessye deschise ochii, urând lacrimile care nu păreau 
să poată fi oprite. 

— Nu este fiica mea. 

— Nu, este a mea, dar tu ai născut-o şi mi-ai dat-o în 
grijă. Este un dar pe care nu îl voi putea plăti niciodată... 

— Continuă să o iubeşti şi să ai grijă de ea, şi putem 
spune că suntem chit. 


În ochii lui Madeline apărură lacrimi. 

— Harry mi-a spus că eşti o femeie remarcabilă, dar 
ştiam asta de mult timp. 

Îşi duse mâinile la ceafă, desfăcu lănţişorul de la gât 
şi îi dădu lui Jessye medalionul. Ea se uită la inscripţia din 
ovalul auriu: „lubirea unei mame nu cunoaşte graniţe”. 

— înăuntru vei găsi un portret al fiicei noastre şi o 
şuviţă din părul ei. Să ştii că eşti mereu bine-venită în casa 
noastră. 

Jessye ridică privirea. 

— Mulţumesc pentru invitaţie, dar mă îndoiesc că voi 
mai veni. Cele două dăţi când am renunţat la ea aproape 
m-au omorât. 

Madeline zâmbi cu blândeţe şi cu înţelegere. 

— Îţi admir forţa, domnişoară Kane. Dumnezeu să te 
binecuvânteze, aşa cum tu m-ai binecuvântat pe mine. 

Strângând medalionul, Jessye privi cum Madeline 
Robertson pleacă. Mama fiicei ei. O femeie puternică şi ea. 
O femeie care înţelegea profunzimea iubirii unei mame. 


Capitolul 12 


Lui Harrison întinderea vastă a întunericului i se părea 
liniştitoare. Noaptea, preria dezvăluia o frumuseţe pe care 
o ţinea ascunsă pe timpul zilei, cât călătoreau ei, kilometru 
după kilometru de monotonie. Stelele acopereau cerul cu 
aşa o sclipire, că până şi un bărbat cinic ca el rămânea 
uimit. 

Cam în acelaşi fel în care îl impresiona femeia care 
continua să supravegheze cireada alături de el. 

În timp ce dădea ocol cu calul cercului de vite care se 
aşezaseră pe jos, o văzu pe Jessye îndemnându-şi calul 
spre el. Rutina lor obişnuită de noapte implica prezenţa 
câtorva paznici care supravegheau cireada adormită pe 
durata a patru ore. _ 

Trecuse o săptămână de când plecaseră din Dallas. In 


noaptea asta, rândul lui Jessye coincidea cu al lui - o 
binecuvântare şi un blestem. De când o sărutase pe 
balconul familiei Robertson, o evitase cât putuse de mult, 
dar mintea lui îl tortura în mod constant, îşi amintea cum îi 
simţise corpul de parcă încă îl mai apăsa, textura 
mătăsoasă a cărnii ei de parcă degetele lui încă îi mângâiau 
umerii, forma buzelor şi nectarul dulce al gurii ei de parcă 
încă o săruta. Doamne, tânjea să o sărute din nou. 

De cum ajunse în raza privirii lui, el nu-şi putu lua 
ochii de la ea. Nu că vitele ar fi observat. Auzise despre unii 
cowboy povestind şi repovestind istoriile de groază, cu 
cirezile cuprinse de panică, pe care le trăiseră, dar vitele 
astea păreau să fie mulţumite să meargă neobosite spre 
destinaţia lor. Harrison ştia că texanii aveau tendinţa să 
exagereze adevărul şi începea să creadă că istoriile pe care 
le auzise despre oameni călcaţi în picioare până când 
singurul lucru vizibil rămăsese doar patul armei nu erau 
altceva decât poveşti. 

Vocea lui Jessye se auzea peste cireadă pe măsură ce 
cânta imn după imn, cântece pe care el le recunoscu ca 
fiind din tinereţea lui, când stătea pe strana tare de lemn şi 
asculta despre amenințările iadului, care părea aşa de lipsit 
de importanţă în comparaţie cu cruzimile diavoleşti ale 
mamei lui. 

Dar Jessye... Jessye era un înger. Chicoti pe o voce 
joasă. Un înger încăpățânat şi care cu siguranţă nu ceda 
uşor. Şi aşa de-al naibii de curajoasă, încât îşi dădu seama 
că nu avea altceva de făcut decât să o admire, un gând 
care-l făcu să simtă că i se strânge pieptul. Putea să 
recunoască cu sinceritate că nu admirase niciodată o 
femeie aşa cum o aprecia pe Jessye. Şi existau momente 
înspăimântătoare când se temea că ceea ce simţea trecea 
de admiraţie, şi poate se apropia de iubire. 

Dar ce ştia el despre iubire? 

Niciodată în viaţa lui nu-şi dorise să se îngroape într-o 
femeie la fel de mult cum dorea să o facă cu Jessye. Dorința 
era aşa de puternică, încât aproape că devenise o nevoie. 
Şi el niciodată nu avusese nevoie de o femeie. Reuşise 


mereu să păstreze distanţa - nedezvăluind niciodată mai 
mult decât suprafaţa a ceea ce era. 

Dar cu Jessye totul era diferit. Îi înlăturase apărarea la 
fel de uşor cum smulgi petalele unui trandafir... şi în asta 
consta pericolul. 

Pentru că, în ceea ce o privea, voia mai mult decât 
uniunea fizică. Voia să-i ştie secretele, temerile şi grijile. 
Voia să vadă bucuria pe chipul ei când vor fi ajuns la 
destinaţie, când vitele vor fi fost vândute şi ea avea să-şi 
primească banii. 

Voia ca ea să fie fericită, înainte de orice. 

Şi fericirea ei însemna că el nu va putea avea 
niciodată ce voia, pentru că nu ştia cum să-i ofere iubire. 

Ea se apropie şi se opri brusc din cântat. 

— Avem mare noroc că vitele sunt religioase şi 
imnurile tale le liniştesc, zise el. 

— Bănuiesc că tu ai putea să le cânţi un cântec de 
leagăn, îi răspunse Jessye. 

— Nu ştiu cântece de leagăn. 

— Te-aş putea învăţa eu câteva. 

— Ce-aş face cu ele după ce vitele ajung la piaţă? 

In afară de a se gândi când auzise el unul. 

— Le-ai putea cânta copiilor tăi. 

— Nu voi avea copii. 

Scoţându-şi pălăria, îşi înclină capul într-un unghi care 
mereu îl făcea să se simtă ca şi cum ea îi studia sufletul. 

— Tu nu plănuieşti să te însori deloc? 

Aduse calul lângă al lui şi îl opri. 

— N-aş fi un soţ bun. Sunt însă un excelent iubit. 

In ciuda raţiunii, apucă de cârligul şeii ei, se aplecă, îi 
cuprinse ceafa cu cealaltă mână şi îi cuprinse gura cu gura 
lui. Cu un geamăt blând, Jessye se aplecă spre el, 
petrecându-şi degetele peste ceafa lui. Limba lui se afundă 
adânc, întâlnindu-se cu a ei, evocând imagini carnale care 
făceau ca statul în şa să devină din ce în ce mai 
inconfortabil. Îşi dorea cu disperare să o întindă pe o pătură 
sub stele. 

Retrăgându-se, îi cuprinse bărbia şi îi mângâie buzele 


umflate cu degetul lui mare. 

— Păcat că nu sunt interesată să-mi fac un iubit, şopti 
ea răguşit. 

— Atunci ar fi trebuit să mă dai la o parte. 

— Data viitoare te dau jos de pe cal, îl avertiză ea. 

— Nu, nu o vei face. Te bucuri de sărutările mele la fel 
de mult cum mă bucur eu să ţi le dăruiesc. Dacă ne 
îndemnăm caii să meargă un pic mai repede, ar trebui să 
mai putem strecura două sărutări înainte ca Steaua Polară 
să se ridice complet deasupra Carului Mare. 

Aflase uimit că puţini cowboy aveau ceasuri şi că 
foloseau poziţia stelelor pentru a afla cât era ora pe timpul 
nopţii. Zâmbi când ea clătină din cap. 

— Harry, ticălosule! Dacă ne mişcăm prea repede caii, 
vom stârni cireada. 

— A, da, iadul copitelor, despre care oamenii spun 
constant poveşti. Vitele noastre sunt prea docile. 

— Nu le subestima. Uneori este suficient un chibrit 
aprins, ca s-o ia la goană. 

— Şi este suficient un sărut inofensiv, pentru a te 
pune pe tine pe goană. 

— Sărutările tale nu sunt inofensive. Mă fac să încep 
să mă gândesc să o iau pe un drum care ştiu că duce lao 
inimă frântă, şi inima frântă este un loc pe care l-am mai 
vizitat. Nu-mi place locul. 

— Atunci fă-ne o favoare amândurora şi ocupă-te ca 
rondurile noastre să nu se mai suprapună în viitor, pentru 
că-mi este din ce în ce mai dificil să-ţi rezist. 

— Pentru că sunt singura femeie de pe-aici. 

jJessye dădu uşor pinteni calului ei în burtă şi îl 
îndemnă să urmeze perimetrul cirezii. Privi peste umăr, îl 
văzu pe Harry şi tristeţea se abătu asupra ei. Sărutările lui 
nu lăsaseră niciun dubiu că era un amant excelent. Avea 
chiar momente când se gândea că ar putea fi dispusă să 
accepte mai puţin decât iubirea doar ca să ştie cum era el, 
să stea întinsă alături de el pe o pătură sub stele, într-o 
noapte călduroasă de aprilie... 

Poate că avea să o facă după ce vor ajunge la 


destinaţie, după ce va avea banii în mână, proclamându-şi 
astfel libertatea şi independenţa. Banii aveau să o facă 
puternică, aşa încât n-o să-i mai trebuiască nimic în afară 
de ea - nici măcar iubirea unui bărbat. 

Dar gândul de a se dărui unui bărbat, ştiind că elnuo 
iubea, o lăsa goală. Putea uniunea fizică să fie cu adevărat 
magnifică atunci când îi lipseau emoţiile create de iubire? 

Nu putea să nege că trupul ei tânjea după atingerea 
lui Harry. Din păcate, şi inima ei tânjea după el. Îi spusese 
clar că el era străin de iubire, şi ea nu ştia dacă avea forţa 
să-i arate splendoarea iubirii, pentru că a face asta însemna 
să fie vulnerabilă. 

Şi nu ştia dacă va putea supravieţui din nou unei inimi 
frânte. 


În timp ce se uita la vitele care treceau înotau Red 
River, Harrison avea senzaţia că ultimele trei săptămâni de 
călătorie plictisitoare se apropiau din fericire de sfârşit. 
Zilele monotone în care fusese parcurs drumul spre nord, 
din Dallas, ofereau prea mult timp de gândire unui om, şi 
gândurile lui Harrison ajungeau deseori la  Jessye, 
amintindu-şi de corpul ei dulce lipit de al lui. 

Pe timpul zilei, îşi făcuse obiceiul să călătorească în 
urma cirezii, unde praful ridicat de vite îi distrăgea atenţia 
deseori, mai ales când îl apuca o criză de tuse. Cele mai 
rele momente erau noaptea, când îi venea rândul să dea 
ocol cirezii adormite. 

Mugetele vitelor îi aminteau prea mult de 
singurătatea care-i rodea sufletul. Al naibii iad! Dacă 
dorinţele lui s-ar limita doar la partea fizică, ar căuta 
uşurarea în următorul oraş, dar pentru prima dată în viaţa 
lui de adult, dorea ceva mai mult. Voia o puritate care nu 
cunoştea amăgirea, o apropiere ce mergea dincolo de 
atingere. 

Niciodată nu se simţise atât de singur. Chiar şi 
prietenia cu Kit îi oferea prea puţină consolare. 


— Detest să trec râurile de pe-un mai pe altul, zise 
Coţofană cu o voce care-i aminti lui Harrison de un copil 
bosumflat. 

— Au mai fost şi alte râuri, sublinie Harrison. 

— Dar niciunul ca Red River. Cred c-ar trebui să fiu 
recunoscător că apa este oarecum mică. 

Harrison miji ochii şi îşi concentră atenţia asupra 
călăreţilor care împroşcau apa pentru a împiedica vitele să 
o ia hai-hui. Estimă că trei pătrimi din cireadă reuşise deja 
să traverseze râul. Restul vitelor îşi întindeau gâturile 
pentru a-şi menţine capetele deasupra apei şi valurile 
unduioase se loveau de coapsele bărbaţilor. Il privi pieziş 
pe Coţofană. 

— Asta-i apă mică? 

Coţofană se aplecă în faţă, sprijinindu-şi mâna de 
cornul şeii. 

— Da. Trunchiurile încurcate în ramurile copacilor de 
pe maluri arată cât de mare a fost apa cândva. Un râu 
umflat este cel mai rău coşmar al unui cowboy. 

— Credeam că o cireadă cuprinsă de panică este cel 
mai rău coşmar al unui cowboy. 

Coţofană încuviinţă din cap. 

— Şi asta. 

Harrison se uită spre malul opus, unde Kit stătea 
călare pe calul lui, cu Jessye lângă el. Un fior îi străbătu şira 
spinării când văzu crucile improvizate, vizibile în spatele lor. 

— Ce simbolizează semnele alea? 

— Morminte, zise sumbru Coţofană. Majoritatea 
cowboy-lor nu ştiu să înoate. Unul sau doi scapă cornul şeii 
din mână şi se îneacă. 

— Tu ştii să înoţi. 

— Nu, de-asta urăsc să traversez un râu. 

Scoase un strigăt de bravadă şi dădu pinteni calului 
său. 

— La naiba! mormăi Harrison şi îl urmă, îndemnându- 
şi calul pe malul abrupt spre apa agitată, maronie cu 
inflexiuni roşietice, de parcă reflecta sângele celor care 
muriseră în adâncurile ei. Încercă să ignore presimţirea de 


rău augur care îl cuprinse în timp ce se gândea la faptul că 
nu doar traversau un râu, ci lăsau în urmă şi legile statului 
Texas odată ce intrau pe teritoriu indian. 

Sunetele guturale scoase de vite deveniră mai 
puternice. Auzi pocnetul făcut de coarne care se lovesc cu 
alte coarne. Puterea apei curgătoare îl surprinse. Se temu 
că probabil lua şi vitele prin surprindere. Procesiunea 
ordonată dădea parcă să se întoarcă, vitele luând-o înapoi 
ca şi cum voiau să revină la graniţa cu Texasul. 

Coţofană se prinse de capătul şeii şi, când îşi răsuci 
corpul, pe trăsăturile lui se citi îngrijorarea. 

— Se împotmolesc în malul cu nisip mişcător! 

— Se împotmolesc în mal? Harrison privi cum vitele se 
învârt în jurul călăreţilor şi în jurul lor, înotând într-un cerc 
şi apropiindu-se până când arătau ca o plută de coarne. 
Sunt kilometri întregi de nisipuri mişcătoare! Hai să le 
ghidăm în jos. 

Coţofană încuviinţă din cap. Se întoarse, apoi reveni 
în timp ce o vită îşi întoarse capul, iar coarnele ei letale tăie 
omul şi calul. Îngrozit, Harrison privi cum calul lui Coţofană 
se rostogoleşte şi auzi strigătul panicat al lui Coţofană pe 
când scăpa cornul şeii din mână şi aluneca pe spate în râu. 

Stânjenit de apă şi de animalele ce se învârteau în 
cerc, Harrison încercă firav să îşi îndemne calul să se mişte. 
Animalul necheză puternic şi se împotrivi să o ia înainte. 
Harrison văzu capul lui Coţofană ieşind la suprafaţă şi 
groaza din ochii lui înainte de intra din nou sub apă. 

Auzi bufnitura ce semăna cu un foc de armă. O vită se 
scufundă într-o parte şi lăsă un mare gol în urma ei. Văzu 
cum mâna lui Coţofană se întinde. Apucând de cornul şeii 
cu o mână, Harrison alunecă în apă, îşi croi drum între calul 
lui şi vite şi apucă mâna fluturândă a lui Coţofană. Acesta 
ieşi la suprafaţă. Harrison îl trase spre calul lui. 

— Urcă-te! 

Luptând să tragă aer, Coţofană clătină din cap. 

— La naiba, omule, eu ştiu să înot! urlă Harrison peste 
zgomotul făcut de animalele speriate şi apele repezi. 

Pe chipul bărbatului apăru uşurarea în timp ce 


încuviinţa din cap şi se urca într-un mod ciudat în şa. 
Harrison lovi crupa calului său, dar animalul era blocat şi nu 
putea să înainteze decât cu un pas foarte lent. Harrison 
apucă spatele şeii, dar pielea udă şi mâinile lui alunecoase 
îl împiedicară să apuce ferm. Slavă Domnului că putea să 
înoate. În heleşteie, lacuri şi râuri unde avea loc să îşi 
întindă braţele şi să le mişte - dar aici nu exista altceva în 
afară de curentul puternic de sub apă şi de presiunea 
corpurilor mari, calde, peste corpul lui. Hainele ude îl 
trăgeau în jos. Simţind că bătălia este pierdută, trase o 
ultimă gură zdravănă de aer înainte ca adâncurile 
întunecoase să ascundă lumina soarelui. 

încercă să iasă la suprafaţă, dar copite, picioare şi 
burţi rotunde îi blocau drumul. Lumea lui se îngustă într-o 
închisoare dezgustătoare, o lemniţă atât de adâncă, încât 
intrarea în ea nu era vizibilă. Plămânii îl ardeau, gâtul îi era 
ca şi sugrumat şi pieptul ameninţa să se strivească de 
spinare. 

Totul în el striga după aer. Presiunea se acumulă până 
când crezu că avea să explodeze. Durerea se intensifică, 
panica crescu, acceptând inevitabilul. Era imposibil să 
scape. 

Ironia îl lovi puternic. Tatăl lui căutase să-l salveze de 
Tamisa, ca el să ajungă să se înece în Red River. 

Ultimul lui gând alunecă spre Jessye. Nu va mai privi 
niciodată în ochii ei verzi, nu îi va mai vedea zâmbetele sau 
auzi vocea ademenitoare. Un regret profund îl înjunghie 
când acele pierderi eterne umbriră pierderea propriei vieţi. 


* 


Ţipătul lui Jessye se sparse în aer şi fu rapid urmat de 
focul iute de armă al lui Kit, care îşi ridicase puşca şi 
împuşca vitele una după alta. Ea se simţea lipsită de putere 
auzind învălmăşeala de coarne. 

— Cireada va intra în panică! strigă Dan Lincoln în 
timp ce trăgea să-şi oprească calul. 

— Crezi că-mi pasă vreun pic? strigă Kit pe când 


încărca şi trăgea din nou. Harry este sub vacile alea 
moarte. Adună oamenii şi scoteţi-l! 

— Dacă a rămas dedesubt, e ca şi mort. 

În ochii lui Kit fulgeră furia, îl apucă pe Dan de 
pieptarul cămăşii şi aproape îl scoase din şa. 

— Du oamenii la râu cât vă fac loc! 

Îi dădu drumul şi se porni din nou să împuşte vitele. 
Dan îi aruncă lui Jessye o privire care insinua clar că 
încercarea lui Kit era inutilă. Dar îşi întoarse calul şi strigă la 
oameni să revină în râu. 

Cu mâinile tremurând puternic, Jessye se întinse după 
propria puşcă. 

— Jessye, adu pături de la căruţa cu provizii! Harry va 
avea nevoie de ele, ordonă Kit. 

— Ar trebui să rămân... 

— Ar trebui să pleci. Îi aruncă o privire sumbră şi ea 
ştiu că mintea lui acceptase prevestirea groaznică a lui 
Dan. Doar că inima lui refuza să renunţe la speranţă. Nu 
vrei să fii aici. 

Cu lacrimile arzându-i ochii, încuviinţă din cap. El avea 
dreptate. Nu voia să vadă corpul moale al lui Harry scos din 
râu. 

— Va avea nevoie de pături. 

Dădu pinteni calului ca s-o ia la galop, cu sunetul 
focului de puşcă în urma ei, cu gândul devastator urlându-i 
în minte că Harry avea să aibă nevoie de pături, multe, fie 
că era viu... sau mort. 

| se păru că trecuse o eternitate până ajunse din urmă 
căruţa cu provizii. 

— Cookie, am nevoie de pături! strigă ea când ajunse 
lângă căruţă. 

— La naiba! Avem un înecat? întrebă el. 

— Nu, nu, Harry... doar a... Vocea i se tăie, inima o 
durea. El... 

— Nu contează, fato, zise el întinzându-se prin 
deschizătura coviltirului. Du-i păturile astea şi o iau şi eu 
înapoi. 

Luând pachetul pe care i-l oferise, îşi dorea să se 


poată opri din tremurat. Dădu pinteni calului, speranţa 
luptându-se cu raţiunea. Kit trăsese un foc când Coţofană 
căzuse în apă. Acţiunea lui deschisese un gol suficient de 
mare ca Harry să îşi facă loc prin el ca să-l poată salva pe 
Coţofană, dar acestuia îi fusese imposibil să întoarcă calul 
când Harry scăpase şaua. Vitele încăpăţânate dirijau 
drumul. 

Se apropie de râu. Vitele pe care le ţinuseră pe un 
drum îngust erau acum împrăştiate. Un nod i se puse în gât 
când văzu oamenii stând nemişcaţi, câţiva îngenuncheaţi în 
apropiere de malul râului, îşi opri calul. Tristeţea era mai 
densă ca noaptea. 

— Mi-a zis că ştie să înoate, strigă Coţofană. Mi-a zis 
că ştie să înoate. Nu i-aş fi luat niciodată calul... 

— Nu dă nimeni vina pe tine, băiete, zise Kit. Ştie să 
înoate. 

Ea descălecă. Picioarele slabe îi tremurau aşa de tare, 
încât fu surprinsă că putea merge. Auzi râgâitul oribil în 
timp ce îşi făcea loc printre oameni spre mijlocul cercului. 
Harry era în genunchi, cu mâinile pe lângă corp, în timp ce 
vomita şi căuta aer. Niciodată nu fusese aşa de bucuroasă 
să vadă pe cineva în viaţa ei. 

De parcă îi simţise prezenţa din poziţia îngenuncheată 
în care stătea lângă Harry, Kit ridică privirea. 

ză Bun. 

li făcu semn să se apropie. 

Ea căzu la pământ şi puse păturile în jurul lui. Harry 
tremura ca o frunză în timpul furtunii, nu că ea ar fi fost mai 
brează, dar el arăta de parcă nu-şi dădea seama cum 
ajunsese în poziţia aceea. 

— Era inconştient când l-am scos, zise Kit încet. A 
înghiţit multă apă. Trebuie să o scoată. 

— Cât timp crezi c-a fost inconştient? întrebă ea, 
temându-se de răspuns. 

Dacă se întâmplase ceva şi el nu avea să mai fie 
niciodată întreg la minte? auzise povestindu-se că se 
întâmplase asta oamenilor. 

— N-am idee. A trebuit să-l bat pe spate... 


Harry se opri din râgâit şi se uită la ei. 

— Voi doi... Tuşi... N-aţi vrea să nu mai discutaţi 
despre mine... Tuşi din nou... De parcă n-aş fi aici? 

Uşurarea ei că era la fel de ţâfnos ca întotdeauna fu 
de scurtă durată când un nou acces de tuse puse stăpânire 
pe el. Petrecându-şi braţele în jurul propriul mijloc, Harry 
gemea între accesele de tuse. 

— Va trebui să te vadă bucătarul cât de curând, zise 
ea. 

Incuviinţând din cap, el îşi trase răsuflarea. 

— O să facem tabăra în apropiere, zise Kit, ridicându- 
se şi privind rapid în jur, la oameni. Puteţi să vă apucaţi de 
adunat vitele acum. 

— Suntem pe teritoriu indian, zise Dan. 

— Adică? întrebă Kit. 

— Nu vreau ca vreunul dintre oameni să călărească 
singur. 

— Bine. Fă ce trebuie să faci pentru a proteja oamenii 
şi a aduna vitele. 

— Ce se întâmplă dacă le-au luat indienii? întrebă 
cineva. 

— Negociaţi să le recuperăm şi, dacă nu puteţi, atunci 
le lăsaţi. Nu faceţi greşeli. Pe drumul ăsta, oamenii sunt mai 
presus de animale. 

Jessye nu mai văzuse niciodată atâtea guri rămase 
căscate. 

— Acum treceţi la treabă, ordonă Kit. Vreau să ieşim 
de pe teritoriul ăsta indian cât de repede putem. 


* 


— La naiba, omule! Ai grijă! ordonă Harry. 

— Încerc, dar eşti vânăt şi rupt în bucăţi, izbucni 
Cookie. 

— Nu sunt rupt în bucăţi, mormăi Harry. 

— Ai câteva coaste fisurate. 

— Atunci ai grijă să nu le rupi de tot! 

Chircită lângă foc, dar fără a reuşi să se încălzească, 


Jessye privea cum bucătarul lega strâns fâşii de pânză în 
jurul coastelor lui Harry. Văzuse umbra vânătăilor deja 
formate şi ştia că până dimineaţa spatele lui şi părţile 
laterale vor fi negre-albăstrui. 

— Te-ai gândit cum o să stai în şa mâine-dimineaţă? 
întrebă Kit. 

— Probabil cam în acelaşi fel în care voi sta pe durata 
rondului meu de noapte - prudent. 

— Fă o pauză în noaptea asta, sugeră Kit. 

Gemând uşor în timp ce-şi mişca corpul, Harry clătină 
din cap. 

— Nu voi dormi oricum. Aş putea să fiu util măcar. 

Îşi îmbrăcă grijuliu cămaşa şi se strâmbă. Jessye era 
sigură că acţiunea îi provocase disconfort. li era ciudă că-l 
judecase greşit. Se ridică în picioare. 

— Am de făcut un anunţ. 

Simti cum toţi ochii erau aţintiţi asupra ei. Băgă mâna 
în buzunar şi scoase o hârtie. O desfăcu până când 
cuvintele absurde deveniră vizibile. 

— Aceasta este înţelegerea noastră. Uitându-se în 
ochii lui Harry, aruncă contractul în foc. De acum înainte, 
noi trei suntem parteneri egali. 

Făcu stânga împrejur şi ieşi din tabără, temându-se 
că-şi va dezvălui toate slăbiciunile dacă rămânea. 


* 


Harrison trecu printre dumbrava cu copaci gândindu- 
se că, deşi îi displăcea durerea ce apărea la fiecare 
mişcare, îi displăcea şi mai mult că nu simţise vreo 
satisfacție când Jessye îşi dăduse în sfârşit seama că el nu 
trişa. Crezuse că dacă-i demonstra că se înşela avea să se 
simtă victorios. În schimb, expresia ei de înfrângere îl 
întristase de o manieră pe care nu o putea înţelege. 

O găsi stând pe malul râului şi uitându-se la apele 
care reflectau luna într-un caleidoscop de imagini în 
continuă mişcare. Mult prea asemănător cu viaţa. De 
fiecare dată când credea că înţelege jocul, cineva schimba 


regulile. 

— Jessye? 

Ea se întoarse, furia şi lacrimile din ochii ei luându-l 
prin surprindere. 

— Naiba să te ia! Îl lovi cu ambii pumni în piept, 
făcându-l să se clatine în spate. Îşi înghiţi un geamăt. Naiba 
să te ia! Ce-a fost în capul tău în după-amiaza asta? Să te 
dai jos de pe calul tău şi să intri în râu ca să-l salvezi pe 
Coţofană? Ce-a fost în capul tău? Avansând, îi lovi umerii 
din nou. Naiba să te ia! Şi iar îl lovi. Nici măcar nu-ți place 
de el. De ce naiba ai risca să mori pentru cineva pe care 
nu-l placi? 

La lumina lunii! văzu lacrimile udându-i obrajii. 

— Oh, Doamne, Harry, am crezut că ai murit. Îşi apăsă 
pumnii peste gură şi izbucni în hohote de plâns. Am crezut 
că ai murit! 

El îi prinse mâinile, o trase spre el şi o cuprinse în 
braţe, bucurându-se că putea face asta. 

— Şi eu am crezut c-am murit. 

Cu o foame rapace, el îi cuprinse gura, limba lui 
cercetând adânc, cu nevoia de a reafirma viaţa care-i 
întuneca judecata. Măcar dacă l-ar lovi din nou, l-ar 
îmbrânci, lovi sau i-ar muşca limba... însă ea îl primi cu o 
disperare care o egala pe a lui. Braţele ei îl cuprinseră, 
mâinile ei apăsând, atingând, de parcă voia să se asigure 
că el chiar era viu, şi nu doar o fantomă. lar el acceptă 
disconfortul, după ce crezuse că nu va mai simţi niciodată 
atingerea unei femei, crezuse că nu va mai auzi suspinele 
blânde, sau simţi mirosul dulce, sau gusta... sarea din 
lacrimile ei. 

Il înnebunea. Când plânsese vreodată o femeie pentru 
el? Niciodată. Şi faptul că femeia asta puternică, curajoasă 
o făcea era suficient cât să-l pună în genunchi. 

Cu gura încă peste gura ei, o luă în braţe şi o aşeză 
jos, pe pământul cald. Mirosul florilor sălbatice plutea în 
jurul lor. El se balansă pe călcâie şi, susţinându-i privirea, îi 
descheie cămaşa şi îi descoperi corpul la lumina lunii, care 
sclipea pe pielea ei ca o mângâiere eterică, îşi înclină capul, 


luă în gură un sfârc încreţit şi-l supse. Gemând, ea se arcui 
spre el. Îşi trecu mâinile peste pielea ei mătăsoasă şi 
parcurse cu buzele valea dintre sânii ei. 

— Vreau să te gust toată, Jessye, toată. 

— Da, zise ea, petrecându-şi degetele prin părul lui. 

Dacă disperarea nu şi-ar fi înfipt ghearele în el, ar fi 
putut să râdă dându-şi seama că nu desfăcuse niciodată 
pantalonii cuiva. Urgenţa propriilor nevoi, dorinţe, îi făcură 
degetele să tremure când ajunse la nasturi. Ea îi dădu 
mâinile la o parte, termină treaba şi îşi dădu jos hainele cu 
mişcările fluide, scoase în evidenţă de razele lunii, mişcări 
pe care el credea că şi le va aminti pentru tot restul vieţii. 

Ea i se dărui fără timiditate. Onestitatea ei îl îngrozi la 
fel de mult cum dorinţa urla în el. Astăzi fusese atins de 
mâna morţii. Avea nevoie de ea, avea nevoie să simtă 
fierbinţeala, foamea dată de pofta de viaţă. 

Lacom, veni deasupra ei, păstrându-şi promisiunea, 
gustându-i gura, gâtul, sânii şi cele mai intime comori. 
Gâfâind, gemând, ea se zvârcolea sub el de parcă era 
posedată de senzaţii prea plăcute pentru a le îndura. 

Îşi desfăcu propriii pantaloni, se ridică deasupra ei şi 
pătrunse în adâncurile fierbinţi şi umede ale corpului ei. 
Braţele ei îl cuprinseră, degetele i se înfipseră în fese în 
timp ce îi întâmpina mişcările cu un abandon sălbatic. 

Când ea ţipă, el îi captură gura, absorbind întreaga 
putere a eliberării ei şi egalând-o cu a lui. 

Respirând din greu, rămase nemişcat, simțind micile 
fremătări revărsându-se prin corpul ei, tremuratul propriului 
corp. Importanţa a ceea ce tocmai făcuseră îl lovi cu forţa 
unui berbec de asalt. 

În râu, în timp ce întunericul îl înghiţea, crezuse că 
viaţa lui se terminase. Abia acum îşi dădea seama că viaţa 
lui nici nu începuse măcar. Emoţii pe care le îngropase de 
mult se luptau să se ridice la suprafaţă, aşa cum el se 
luptase în această după-amiază. 

Din motive la care nu îndrăznea să se gândească, 
groaza îl străbătea acum cu o mare ferocitate. Cum se 
putuse teme că ar putea să piardă ce nu avea - inima ei? 


O nevoie de a reafirma viaţa motivase acţiunile lor. 
Nimic mai mult. Nu putea permite să fie mai mult. Nu avea 
să-i dea puterea de a-l distruge. _ 

Cu toate astea, ea îi oferise puterea de a o răni. In el 
se ivi regretul. Niciodată nu intenţionase să o rănească. 

Îşi ridică capul şi îi întâlni privirea. Îi atinse chipul cu 
degetele. Incredibil de minunat. Işi plimbă degetele pe 
clavicula ei. Aşa de graţioasă. Ea îşi dăduse hainele jos, dar 
el nu se dezbrăcase complet de ale lui. Chiar şi ca adult, 
vânătăile încă îl făceau să se simtă ruşinat, fiind un semn 
vizibil de slăbiciune. Jessye merita mai mult, merita un 
bărbat dintr-un neam mai bun. 

Se ridică de pe ea şi îşi aranjă hainele înainte de a se 
întinde după ale ei şi a i le înmâna. Inghiţi cu greu. 

— Nu poţi să intri în tabără de parcă tocmai te-ai fi 
războit cu un animal sălbatic. lţi aduc sacul de dormit. 

Se ridică în picioare şi se uită în jos spre ea, care-şi 
strângea hainele la piept, uitându-se la el cu ochi plini de 
confuzie. El făcu stânga împrejur şi plecă înapoi spre 
tabără. 

— Cum se simte Jessye? întrebă Kit când Harrison se 
apropie de căruţa cu provizii. 

— Afectată. 

Căută printre saci până-l găsi pe al lui Jessye. 

— Nu mă miră. Când ai intrat sub apă, chipul ei... 
arăta de parcă ea se îneca. 

— Slavă Domnului că n-a fost ea! Luă sacul de dormit 
şi întâlni privirea lui Kit. Mă îndoiesc că ne întoarcem în 
tabără în noaptea asta. Am să omor orice om care va vorbi 
urât despre ea mâine. 

— Toţi o iubesc. Cred că au vrut să cruţe tristeţea ei 
mai mult decât viaţa ta. 

Harrison încuviinţă din cap, se întoarse şi vru să 
plece. 

— Doare? întrebă Kit pe o voce joasă. 

Harrison se opri. 

— Vânătăile se vor vindeca. 

— Mă refeream la durerea din pieptul tău, unde ai 


descoperit fără dubiu că ai o inimă la fel ca noi, ceilalţi. 

— Nu este nicio durere, minţi el. 

— Atunci nu o meriti. 

Harrison se îndreptă arogant spre pădure. Era mai 
mult decât de acord. 


Jessye stătea pe mal, cu genunchii la piept, cu braţele 
strânse puternic în jurul picioarelor. Cât de liniştit părea 
râul! Cât de înşelător! 

Nu îi venea să creadă ce lăsase să se întâmple între 
ea şi Harry. Lăsase? Dorise cu disperare. Avusese nevoie. 

In această după-amiază se simţise fără putere, la fel 
cum se simţise în noaptea în care renunţase la fiica ei. 

Auzi paşii silenţioşi ai lui Harry şi se pregăti pentru 
confruntare. Oh, Doamne, unde dispăruseră reținerea şi 
autoconservarea ei? Dacă rămânea gravidă cu el? Cuprinse 
între degete medalionul. Nu va mai trece niciodată prin 
iadul acela. 

El se lăsă pe vine în faţa ei, îi puse sacul de dormit pe 
jos şi îl deschise. 

— Să văd dacă pot reface daunele, zise el încet. 

Fără să se uite la el, ea îşi luă lucrurile. 

— Mă descurc singură. 

El se întinse după cămaşa ei. Ea îi dădu peste mâini. 

— Ce faci? 

— Nasturii tăi sunt închişi strâmb. Mă gândeam să-i 
îndrept. 

Privi în jos spre halul în care se îmbrăcase. Degetul lui 
îi atinse nasturele. Ea se întoarse. 

— Nu face pe amabilul cu mine, Harry! 

— N-am obiceiul să fac dragoste cu o femeie şi apoi 
să o tratez urât. 

— Ei bine, eu nu am obiceiuri când vine vorba de 
bărbaţi, în afară de a-i evita. Gerald a fost singurul... de 
data asta a fost diferit. 

— În ce fel? 


Ea strânse sacul. Cum putea să-i explice că, deşi 
simţise plăcere alături de Gerald, nu fusese niciodată atât 
de  cutremurător? Eforturile unui băiat ciudat şi 
neîndemânatic nu se puteau compara cu cele ale unui 
bărbat cu experienţă. Amintirile erau dulci, dar Gerald nu o 
făcuse niciodată să simtă un dor intens care se temea că 
nu va mai fi niciodată satisfăcut. In seara asta se bucurase 
de puterea, forţa şi cunoştinţele lui Harry. Of, Doamne, 
priceperea lui Harry: cum să atingă, cum să se mişte, cum 
să-i mângâie corpul ca să-i elibereze inima şi sufletul. 

Tuşi. 

— Doar diferit. 

De data asta nu-l opri când el îi încheie corect 
nasturii. După ce termină, degetele lui se plimbară de-a 
lungul bărbiei ei. 

— Mă vei uri când se va face dimineaţă, zise el încet. 

Ea ridică privirea spre el. 

— Nu. 

El îi zâmbi trist. 

— Ziua următoare, atunci. Sau poate răspoimâine, 
pentru că eu nu pot plăti preţul tău. Nu-ţi pot oferi iubire. 

Ea încuviinţă din cap, nefiind surprinsă de cuvintele 
lui. Nu era genul de femeie de care se îndrăgosteau 
bărbaţii, mai ales bărbaţii precum Harry: educați şi rafinaţi. 
Un armăsar de rasă lângă un câine maidanez. 

— Ştii de ce te bat mereu la poker? Pentru că pe chip 
ţi se citeşte orice gând. Şi acum îmi dau seama că te-am 
rănit. 

— Nu m-am aşteptat niciodată să mă iubeşti... 

— Aşteptarea şi speranţa sunt două lucruri diferite. 

— Nici nu am sperat. 

— Bun. 

El dădu să se ridice. Ea îi prinse mâna, şi el se opri. 

— Te-ar deranja să mai stai un pic? Nu vreau să mă 
întorc în tabără încă, dar nici nu vreau să rămân singură. 
Nu trebuie să spui nimic... 

El îşi apăsă un deget peste buzele ei. 

— Uneori se spun mai multe prin tăcere decât prin 


cuvinte. Se sprijini de un copac şi bătu pământul dintre 
picioarele lui desfăcute. Vino aici! 

Jessye ezită o clipă înainte de a trece peste piciorul lui 
şi de a-şi lipi spatele de pieptul lui. Harry o cuprinse cu 
braţele, băgându-le sub sânii ei. Ea îşi aşeză mâinile peste 
ale lui, bucurându-se de forţa pe care o simţea acolo. Işi 
cuibări capul în curbura umărului lui. 

Liniştea ce se lăsă între ei îi făcu să se simtă ca doi 
prieteni apropiaţi. Ea se simţea confortabil în îmbrăţişarea 
lui protectoare. Văzu o stea căzătoare şi îşi puse o dorinţă, 
ca al ei copil să fie scutit de toate greşelile făcute de mama 
ei. 

— Mereu trişezi? întrebă ea încet. 

— Doar când trebuie neapărat să câştig. Buzele lui o 
sărutară pe ceafă. În seara asta nu a fost intenţia mea să 
trişez, dar mă tem c-am făcut-o. 

Ea clătină din cap. 

— Jucam cu acelaşi pachet de cărţi, Harry. 

El îi cuprinse obrazul şi îi întoarse un pic capul, până 
când privirile lor se întâlniră. 

— Nu ştiu cât de mult te va consola în nopţile 
următoare cele ce-ţi voi spune, dar să ştii un lucru... Când 
am văzut moartea cu ochii, am ales să iau cu mine în 
întuneric o colecţie de amintiri care gravitau în jurul tău. 

Lacrimile îi înţepară ochii. Îi studie chipul şi, pentru o 
uimitoare secundă, zidul  dispăru,  descoperindu-i 
vulnerabilităţile. Nu îi servea complimentele lui obişnuite. 

O liniştiră cuvintele şi acţiunile lui, după ce se temuse 
că, cu sau fără să trişeze, el îi cucerise corpul, nu înainte de 
a-i fi. Cucerit, lent şi metodic, inima. 


Capitolul 13 


Teritoriul indian se întindea pe kilometri întregi de 
iarbă maronie unduitoare. Oricât încercase Harrison să 
aprecieze întinderea maiestuoasă a pământului şi a cerului 


albastru fără sfârşit, fusese nevoit să accepte încet, încet 
că era plictisit de moarte. Se gândi că poate chiar i-ar 
prinde bine o întâlnire ostilă cu  fioroşii războinici 
Comanche, despre care auzise poveşti. 

Indienii se apropiaseră de caravană doar de două ori 
şi ceruseră bani pentru ca aceasta să treacă în siguranţă. 
Kit le dăduse câteva vite şi aceştia plecaseră. 

Harrison nu mai călărea la capătul cirezii, ci se 
mutase în ceea ce bărbaţii numeau poziţia de swing, 
călărind în spatele vârfului, cu ochii pe Jessye. O acţiune 
nebunească, când ştia bine că oricare dintre ceilalţi bărbaţi 
avea mai multă experienţă cu armele şi ar fi putut să o 
protejeze mai bine în cazul unui atac. 

Cu toate astea, îi făcea plăcere să o aibă în vizor. Mai 
ales când, uneori, câte o vită decidea să rupă rândurile şi 
să se îndepărteze de cireadă. li plăcea felul în care fundul ei 
se mişca în şa când se lăsa în jos pentru a ghida calul către 
un animal rătăcit şi a-l ademeni înapoi în cireadă. Felul cum 
îşi înclina bărbia şi zâmbea triumfător când se apropiau de 
cireadă. 

De când făcuseră dragoste, ea nu se mai nimerise de 
veghe în acelaşi timp cu el, şi el nu mai avusese parte de 
sărutări furate. Noaptea, când se plimba în jurul cirezii 
adormite, conştiinţa îi călărea alături de el. 

Profita de orice oportunitate pentru a o evita pe 
Jessye, deşi detesta retragerea lui laşă. Fusese o greşeală 
să facă dragoste cu ea - faptul că o gustase în totalitate îl 
lăsase cu un apetit insaţiabil şi se temea că doar ea i-l mai 
putea satisface. 

Doamne, Dumnezeule, chiar şi când făcea eforturi să 
evite contactul cu ea, descoperea că o dorea mai mult 
decât credea că este omeneşte posibil. Dorea ca zâmbetele 
ei să-i fie adresate, ca râsul ei să danseze în jurul lui, ca 
vocea ei răguşită să-i şoptească la ureche. 

Chiar şi în timp ce blestema noaptea pe care o 
avuseseră împreună după ce traversaseră Red River, îşi 
dorea să fi savurat momentele în care ea îl primise cu totul 
în corpul ei. In noaptea aceea se lăsase condus de frică. 


Mintea lui aluneca deseori spre noaptea când ea 
ajutase la naşterea bebeluşului şi când, mai târziu, îi făcuse 
confidenţe. Tânjea după intimitatea care existase între ei, 
chiar dacă nu se atinseseră. Era disperat după o intimitate 
mai profundă decât cea adusă de atingere. 

Pur şi simplu înnebunea. 


* 


Copleşit de durerea fizică şi de oboseală, Harrison se 
lăsă pe vine în faţa tăciunilor aprinşi. O văzu pe Jessye 
strânsă ghem lângă căruţa cu provizii, cu o mână sub 
obraz, cu cealaltă pe stomac. Cât de uşor părea să doarmă, 
când lui i se părea aproape imposibil. Cu puţin noroc, poate 
reuşea să închidă ochii vreo două ore, înainte ca bucătarul 
să trezească pe toată lumea înainte de răsărit. 

Întorcând capul la auzul unei mişcări uşoare, îl văzu 
pe Kit traversând tabăra şi aşezându-se lângă el. 

— Trebuia să începi de două ore. 

Harrison ridică din umeri. 

— Am făcut altă veghe. 

— Mâine vom trece în Kansas. 

— Slavă lui Dumnezeu pentru asta! 

— Da, eu şi Jessye am discutat mai devreme. Ne-am 
gândit c-ar fi o idee bună să trimitem vreo doi călăreţi 
înainte pentru a vedea dacă întâmpinăm vreo rezistenţă de 
la fermieri sau de la jayhawkeri. 

— Jessye a sugerat să mergeţi voi doi. 

Harrison simţi ca şi cum primise un pumn în stomac. 

— Du-te tu cu ea! 

Se ridică în picioare şi ieşi din tabără. Auzi paşii 
înăbuşiţi urmându-l în întuneric. 

— O eviţi de când am traversat Red River. Ce s-a 
întâmplat în noaptea aia, Harry? 

El se opri şi se întoarse. 

— Nu s-a întâmplat nimic. 

— Ai sărutat-o, nu-i aşa? Ai sărutat-o şi ai descoperit 
că nu seamănă cu căţelele alea reci cu care te-ai culcat tu 


în trecut. 

Harry îşi strânse pumnii pe lângă corp. Doamne, dacă 
ar fi făcut doar asta. 

— Îți sugerez să te întorci în tabără înainte să te 
trezeşti fără vreo zece dinţi. 

— N-ar ajuta cu nimic, ştii şi tu. Poţi s-o eviţi până 
îngheaţă iadul, şi tot nu va schimba ce simţi. Te poţi chiar şi 
uita la ea cum se mărită cu altul, şi tot nu vei înceta s-o 
iubeşti. 

— N-o iubesc, zise el. 

— În acest caz, n-ar trebui să te deranjeze să o 
însoţeşti mâine. 

Harrison îşi lăsă capul pe spate şi se uită la stele. 
Problema prieteniei cu Kit era că omul îşi permitea să fie 
mult prea pătrunzător şi inteligent când venea vorba să-şi 
bage nasul în treburile lui. 

— Bine. Merg cu ea. 

— Bun. Plecaţi înainte de răsărit. 

— O să fiu o companie încântătoare, după nici două 
ore de somn. 

— Ce contează? Doar nu încerci s-o impresionezi. 

Kit plecă fluierând o melodie veselă pe care Harrison 
o auzise deseori cântată printre vânzătorii stradali din East 
End, în Londra, îl plăcea mai mult pe prietenul lui când era 
melancolic. 


Jessye privi pieziş spre bărbatul care călărea alături 
de ea. Îl evitase pe Harry de aproape două săptămâni. 
Pasiunea care izbucnise între ei o luase prin surprindere şi, 
exact ca vânturile puternice ale unui uragan, lăsase doar 
distrugere în urma ei. 

Nu regreta ce se întâmplase în acea noapte, dar se 
temea de iadul care ar putea urma. Renunţase la un copil. 
Ştia că nu ar mai fi renunţat niciodată la un altul. Acum era 
mai mare, mai înţeleaptă şi mai matură. O să aibă bani, 
chiar dacă nu şi un soţ. 


Stătuse multe nopţi trează, cu mâna pe stomac, 
sperând ba că era însărcinată cu copilul lui Harry, ba 
rugându-se să nu fie. În urmă cu trei zile, spre dezamăgirea 
ei, rugăciunile ei primiseră un răspuns. 

Harry îşi scoase pălăria, se foi în şa şi se uită la ea cât 
de direct putu. Doamne, ce dor îi fusese de el. 

— Cum te simţi? întrebă el serios, de parcă testa 
apele. 

— Bine. 

Privirea lui căzu pe stomacul ei şi ea îl văzu înghițind 
în sec. Ochii lor se intersectară. 

— Ai fi aflat până acum dacă nu erai bine? 

— Încerci să-ţi dai seama dacă poţi sau nu să încetezi 
să mă mai eviţi? 

— Încerc să aflu dacă sunt pe care să mă însor sau 
nu, izbucni el. 

Ea râse. 

— Doamne, Harry, sper să o ceri cu cuvinte mai dulci, 
altfel mai mult ca sigur că vei primi un refuz. 

— La naiba, Jessye! 

— Poţi să încetezi să-ţi mai faci griji. Nu sunt 
însărcinată cu copilul tău. 

— Slavă Domnului pentru micile miracole! 

Inima ei rănită se sparse când auzi uşurarea 
nedisimulată din vocea lui. 

— Aşa zic şi eu, minţi ea. 

El îşi aşeză pălăria pe cap, umbrindu-şi chipul. 

— N-aş fi vrut să suferi din cauza acţiunilor mele din 
acea noapte. 

— Din câte îmi aduc eu aminte, actiunile nu au venit 
dintr-o singură direcţie. 

— Cu toate astea, cunoscânduc-ţi trecutul, ar fi trebuit 
să mă abţin. Asta-i motivul pentru care te-am evitat. Nu am 
vrut să te pun într-o situaţie pe care nu o doreşti. 

Ea se încruntă. 

— Nu înţeleg. Evitându-mă, nu ar fi schimbat cu nimic 
faptul de a fi fost sau nu însărcinată. Noaptea aia s-a 
întâmplat pentru că tu aproape ai murit şi niciunul din noi 


nu gândea. Nu se va mai întâmpla. 

El o ţintui cu privirea. 

— Crezi că nu? Te doresc cu o intensitate care se 
apropie de obsesie. 

Stomacul ei zvâcni şi căldura din privirea lui aproape 
că o topi precum ceara unei lumânări sub flacără. 

— Asta este doar... doar pentru că sunt singura 
femeie de aici. 

— Sfinte Dumnezeule, tu chiar crezi asta, nu-i aşa? 

— Ştiu ce fel de femeie vrea un bărbat. 

— Şi ce fel de femeie ar fi aia? 

— Aranjată, curată şi pură. 

— A, cele trei virtuţi! Aşa ai învăţat la şcoală? 

— Viaţa m-a învăţat lecţia asta. 

— Viaţa sau Gerald Milton? 

— Sunt unul şi acelaşi lucru, izbucni ea. Nici măcar nu 
ştiu de ce purtăm conversaţia asta. 

— Pentru că tu ai pus sub semnul întrebării motivele 
mele de a te evita, şi vreau să înţelegi că te joci cu focul 
când găseşti motivele astea absurde ca să mă forţezi să fiu 
în compania ta. 

Furia o lovi ca un fulger. 

— Măgar arogant! Recunosc că m-am bucurat de 
oportunitatea de a avea un moment doar cu tine, ca să-ţi 
pot spune că nu m-ai lăsat gravidă, dar tu ai fost cel care a 
insistat să fac drumul ăsta cu tine. 

El arăta de parcă tocmai îl scufundase într-o găleată 
cu apă rece. 

— Poftim? Insinuezi că nu tu i-ai spus lui Kit că vrei ca 
eu să te însoțesc în expediţia asta de recunoaştere? 

— Mie mi-a spus că tu ai vrut să merg cu tine. 

— Nenorocitul ăla! murmură el pe un ton sinistru. 

— Asta înseamnă că nu tu i-ai spus că vrei să vin cu 
tine? 

— Nu, nu i-am spus. Ne-a păcălit. 

— De ce-ar face asta? întrebă ea confuză. 

— Are o dorinţă covârşitoare de a se băga în vieţile 
oamenilor. Trebuie să găsim o metodă să ne răzbunăm. 


— L-am putea trimite la vânătoare de becaţe, sugeră 
ea. 

El clătină din cap. 

— Ne trebuie ceva mult mai rău de-atât. 

Ea zâmbi când vocea lui furioasă deveni prietenoasă. 

— Mi-a lipsit camaraderia ta, Harry. Întinzându-se, el îi 
cuprinse obrazul cu palma aspră. 

— O prietenie făurită în flăcările iadului poate trece de 
căldura furiei. 

— Aşa ai spus cândva, îi reaminti ea. 

Îşi trecu degetul mare peste buzele ei, făcându-le să 
dogorească. 

— Nu ştiu dacă pot rezista flăcărilor pasiunii, zise el 
încet. 

— Ce s-a întâmplat în noaptea aia nu se va mai 
întâmpla. 

EI îşi îndepărtă mâna de pe faţa ei. 

— Continuă să-ţi spui asta, Jessye, iubire, şi poate ai 
să ne convingi pe amândoi. 

Focuri de armă răsunară, spărgând liniştea, şi ei i se 
tăie respiraţia. 

— O, Doamne! 

— Crezi că este un atac al indienilor? întrebă el. 

Zgomotul focurilor de armă continuă. 

— Nu ştiu. 

— Bănuiesc c-ar trebui să cercetăm. 

Agitaţia puse stăpânire pe ea. 

— Da, cred c-ar trebui. 

EI îşi întoarse capul. 

— Voi cerceta eu. Tu rămâi aici. 

— Rămân pe naiba! Dacă sunt necazuri, s-ar putea să 
fie nevoie de încă o armă. 

O tăcere asurzitoare se lăsă în jur. 

— Nu-mi miroase a bine, zise Harry cu vocea joasă. 

Jessye dădu pinteni calului ca să o ia la galop. Auzi 
înjurătura urâtă a lui Harry, urmată iute de sunetul copitelor 
calului său. 

— Apropie-te cu precauţie, strigă el când o ajunse din 


urmă. 

Ea încuviinţă din cap şi îşi încetini calul. Stomacul îi 
bolborosi când vântul aduse duhoarea sângelui vărsat şi 
numai se strânse la vederea măcelului ce i se dezvăluia 
privirii. Vite moarte erau împrăştiate pe pământ. Vite rănite 
mugeau. 

— Doamne, Dumnezeule, ce s-a întâmplat? întrebă 
Harry. 

Jessye clătină din cap. 

— Nu are sens. 

Scoase arma din teacă şi verifică gloanţele. 

— Ce faci? 

— Nu le putem lăsa să sufere pe cele vii. 

Îşi continuă drumul călare printre vitele moarte până 
ajunse la prima vită plină de sânge, dar încă vie. Gâtul i se 
strânse, tinti arma şi trase. Animalul căzu într-o parte şi un 
bărbat sări în picioare, cu puşca ridicată. 

— Uşurel! strigă Harry. Nu vrem să facem rău. 

Bărbatul cobori puşca şi se lăsă pe vine. 

Jessye îl urmă pe Harry, care ocolea vitele moarte. 
Când se apropiară de om, amândoi descălecară. Omul 
ridică chipul cu urme de lacrimi şi o durere ascuţită o 
străbătu pe Jessye. 

Bărbatul era de fapt un băiat care nu putea să aibă 
mai mult de şaisprezece ani. Lângă el stătea un alt băiat, 
cu cămaşa transpirată, cu ochii goi, cu braţele strânse în 
jurul picioarelor în timp ce se legăna în faţă şi în spate. 

— Ce s-a întâmplat, băiete? întrebă Harry 
îngenunchind lângă ei. 

Băiatul mai mare suspină şi îşi şterse nasul cu 
mâneca. 

— Jayhawkeri. 

jJessye se lăsă lent în genunchi lângă băiatul mai 
tânăr, dorindu-şi cu disperare să-l ia în braţe şi să-l 
consoleze, dar temându-se de reacţia lui, după ce tot ceea 
ce văzuse. 

— Cum vă cheamă? 

— Tom. Tom Carter. El este fratele meu mai mic, Jake. 


Nu ştiu cum o să-i spun mamei. 

— Unde vă sunt restul lucrurilor? întrebă Harry. 

Tom privi în jur. 

— Eram doar eu, fratele meu şi cincizeci de capete de 
vite. Voiam doar să facem suficienţi bani să trecem peste 
iarnă. 

— Jayhawkerii ăştia au venit pur şi simplu şi au 
început să tragă? 

— Nu, domnule. Întâi au cerut bani. Au zis că trebuie 
să plătim pentru a trece în siguranţă. Le-am zis că nu avem 
bani, şi şeful lor ne-a împuşcat caii de parcă erau nimic. 
Apoi au început să ne împuște vitele. 

— Dar nu v-au împuşcat pe voi, sublinie Harry. 

— Nu, domnule. Ar trebui să duc vorba că vitele din 
Texas nu sunt bine-venite în Kansas. Doar că eu nu fac 
nimic din ce mi-a zis nenorocitul ăla. Aruncă o privire 
sfioasă spre Jessye. Scuzaţi limbajul, doamnă. 

— Nu este nimic de iertat. Merită să-i spui aşa! 

— Cum arăta şeful? întrebă Harry. 

Tom ridică din umeri. 

— Arăta normal, purta pantaloni din piele, dar l-aş 
recunoaşte dacă l-aş vedea din nou. Atunci însă l-aş omori. 

Jessye studie obrazul moale care arăta de parcă nu 
cunoscuse încă atingerea briciului. Ultimul lucru de care 
avea nevoie tânărul acesta era să caute răzbunare. Îi puse 
mâna pe umăr. 

— De ce nu veniţi, tu şi fratele tău, la noi în tabără? 
Avem o cireadă de dus la piaţă şi ne-ar prinde bine nişte 
călăreţi cu experienţă. 

Văzu cum băiatul închide ochii şi înghite greu. 

— Tre' să omorâm şi restul animalelor, ca să le scutim 
de suferinţă. 

— Te pot ajuta eu cu treaba asta, zise Harry. Îşi 
îndreptă atenţia spre băiatul mai tânăr. Jake, nu? 

Băiatul clipi din ochii lui mari căprui şi încuviinţă din 
cap. 

— Câţi ani ai, băiete? 

— Păi... pai... paisprezece. 


— Vreau să-ţi cer un favor, zise Harry. 

Privirea lui Jake se plimba precaută între Harry şi 
Jessye? 

— Ce? 

Harry îşi înclină capul spre Jessye. 

— Mă tem că tot măcelul ăsta a supărat-o pe prietena 
mea, aici de faţă. Speram că o poţi lua tu în braţe în timp 
ce eu şi fratele tău facem ce trebuie făcut. 

Băiatul se uită la Jessye, iar ochii lui reflectau 
pierderea inocenţei. 

— Cum să nu. 

Veni lângă ea, şi Jessye cuprinse în braţe băiatul care 
tremura. Acesta scoase un hohot de plâns dureros. 

— Şşş, îl linişti Jessye, legănându-l cu blândeţe în timp 
ce lacrimile lui îi udau cămaşa. 

Îi privi pe Harry şi pe Tom cum pleacă să se ocupe de 
treaba lor îngrozitoare. Respectul ei pentru Harry crescu. 
Manipulase băiatul să ajungă exact unde trebuia să fie şi o 
făcuse fără a-l umili. 


— Nu sunt sigur c-ar trebui să continuăm aventura 
asta, zise Kit. 

Harrison studia băieţii care stăteau în faţa focului, 
fiecare înfăşurat într-o pătură. 

— Din cauza experienţei lor din această după-amiază? 

— Pentru că se pare că nimeni nu ajunge în Sedalia. 
Ne-am întâlnit cu un alt grup de oameni înainte de apus. Nu 
sunt doar jayhawkerii, ci şi fermierii cu puşti care se revoltă 
împotriva oricui aduce vitele pe aici. Pentru cât vor câştiga 
oamenii ăştia când ajungem la capătul drumului, nu pot să-i 
pun în pericol cu bună ştiinţă. 

Harrison îşi îndreptă atenţia asupra lui Jessye şi ridică 
din sprânceană. 

— Tu ce crezi? 

— Mie nu-mi place să renunţ. 

— Preferi să mai trăieşti câteva după-amiezi ca 


aceasta de astăzi? întrebă Kit. 

— Asta nu-i drept, Kit, izbucni Harrison. Se uită la Dan. 
Tu ce crezi? 

Dan ridică din umeri. 

— Oamenii ştiau riscurile când au pornit la drum. N- 
am auzit nemulțumiri. 

Kit oftă din greu. 

— Am înţeles că această sete de răzbunare umblă 
nestăpânită prin ţinut. Poate că are cumva legătură cu 
sentimentele adunate pe timpul războiului... 

— Atunci o luăm spre vest, sugeră Harry cu calm. 
Ocolim Kansasul. Dacă oricum nimeni nu ajunge cu vitele în 
Sedalia, atunci e posibil ca noi să fim primii care să le 
ducem pe piaţa din Nord. 

— Nu ştiam să fie drumuri care ocolesc Kansasul, zise 
Kat. 

— Din câte ştiu eu, nu sunt, îl informă Dan. 

— Atunci facem noi unul, zise Harrison. 

— Lucru care va face drumul un pic mai greu, zise Kit. 
Ca să nu zic mai lung. 

— Atunci hai să facem un compromis. Să marcăm 
drumul nou, în caz că avem nevoie de el. Intre timp, voi 
continua să cercetez, înainte să... 

— Înainte de a risca să fii ucis? 

Harrison clătină din cap cu frustrare. 

— Tom, câţi oameni v-au atacat? 

Tom ridică capul de parcă tot mai încerca să-şi dea 
seama ce se întâmplase şi unde se afla. 

— Şase. Şapte. 

Harrison întâlni privirea lui Kit. 

— Ascultă-mă. Erau doi băieţi cu cincizeci de capete 
de vite. Noi suntem trei mii şi peste douăzeci de bărbaţi cu 
arme pe care nu le este teamă să le folosească. Şapte 
bărbaţi nu vor încerca să ne oprească. 

— Eu nu sunt la fel de încrezător ca tine, zise Kit. 

— Nu-mi place ideea ta de a merge singur, zise 
Jessye. 

Harrison scrâşni din dinţi. 


— Sunt mai puţine şanse să atrag atenţia dacă merg 
singur. 

— Un bărbat şi o femeie care călătoresc sunt mai 
puţin... 

— Dar tu nu eşti îmbrăcată ca o femeie. Se blestemă 
singur când văzu durerea care îi fulgeră privirea. Voiam 
doar să zic că nu te vor recunoaşte ca fiind femeie decât 
când vor fi suficient de aproape ca să te vadă clar, şi dacă 
sunt aşa de aproape, nu te vreau acolo. 

Ea îşi înclină bărbia, şi el ştiu că nu avea nicio 
speranţă să câştige lupta. 

— Merg. 

Făcu stânga împrejur şi ieşi din tabără. 

Kit chicoti. 

— Văd că voi doi v-aţi pupat şi v-aţi împăcat. 

Harrison se uită urât la el. 

— Vei plăti scump pentru gluma aia pe care ne-ai 
făcut-o. 

Kit rânji. 

— Într-o zi îmi vei mulţumi, Harry. 

Când Jessye descălecă şi îşi conduse calul spre micul 
pârâu, nu-şi putea imagina de ce insistase să-l însoţească 
pe Harry pe drumul ăsta. Tăcerea dintre ei era mai 
tensionată decât funia unui spânzurat după ce se deschidea 
trapa. 

Soarele trecuse de miezul zilei în urmă cu câteva ore. 
Estimarea distanţei nu era punctul ei forte, dar bănuia că 
trebuiau să o ia înapoi în curând, dacă voiau să ridice 
tabăra până la căderea nopţii. 

— Călătoria de azi mă face să mă întreb dacă nu ne 
luptăm cu morile de vânt, murmură Harry, lăsându-se pe 
vine la malul apei. 

Ea simţi tonul de nemulţumire din vocea lui. 

— Am crezut c-am fost toţi de acord să aruncăm mai 
bine o privire înainte de a aduce vitele. 

— Nu pun sub semnul întrebării înţelepciunea 
prevederii. Doar mă întreb de ce nu ne-am întâlnit cu 
nimeni. 


— Bănuieşti ceva? 

Pălăria îi umbrea chipul, astfel încât îi era imposibil 
să-şi dea seama la ce se gândea. 

— Poate c-ar fi trebuit să luăm câteva vite cu noi - 
ceva care să ridice praful şi să facă nişte zgomot. Ceva care 
să atragă atenţia asupra noastră, ca să ne dăm seama ce 
pericole ne pândesc. 

— Cred c-am putea face asta mâine. 

Işi ridică pălăria de pe cap şi privirea lui se opri asupra 
ei. 

— Dacă ne cresc şansele să dăm de pericol, aş 
prefera să mă însoţească altcineva. 

— Este în regulă ca tu să fii în pericol, dar eu nu? Nu 
sunt vreo fată bătrână care o ia pe ocolite şi căreia îi e frică 
de propria umbră. 

E| se ridică. 

— N-am insinuat niciodată c-ai fi. De ce trebuie să te 
împotriveşti oricărei sugestii pe care o dau, pentru a te 
proteja? 

— N-am nevoie de protecţie. Pot să am singură grijă 
de mine. 

— Şi de ce insişti să dovedeşti că eşti curajoasă? 
Nimeni nu se îndoieşte de asta, eu cu atât mai puţin. Daro 
femeie este predispusă la pericole mai mare decât bărbaţii. 

— Nu sunt slabă, Harry! _ 

— N-am spus niciodată că eşti. li prinse mâna şi o 
trase spre el. În ochii lui ardea focul. Dar nici nu eşti în 
siguranţă. 

Gura lui ajunse peste a ei, cerându-i să i se predea. 
Instinctul o avertiza să se lupte, dar inima o îndemna să 
cedeze. Şi cedă, corpul topindu-i-se în al lui, curbele ei moi 
lipindu-se de muşchii lui puternici care se întăriseră în 
ultimele ezite de lucrat cu vitele. 

Cu un suspin gutural, el îşi avântă limba în gura ei cu 
o foame vorace. Dacă încerca să o sperie, eşua lamentabil, 
pentru că ea ştia că el nu i-ar face rău. In ciuda cuvintelor 
lui, alături de el se simţea în siguranţă. 

El îşi îmblânzi sărutul şi victoria lui deveni a ei, 


rezultatul luptei fiind stabilit dinainte ca aceasta să 
înceapă. Braţele lui puternice îi cuprinseră cu tandreţe 
chipul, înclinându-i capul după cum avea el nevoie, pentru 
a mări plăcerea ei. Sărutul acesta era mai devastator decât 
oricare altul pentru că acum ea ştia la ce să se aştepte, ştia 
diferenţa dintre sărutul unui bărbat şi sărutul unul băiat 
deşirat şi ciudat. Sărutul lui Harry venea din experienţă, al 
ei, din disperare. Se blestemă pentru că îl dorea aşa de 
tare, deşi ştia că nu e bărbatul căruia să îşi dăruiască inima. 

Buzele lui alunecară de-a lungul gâtului ei. 

— Se spune că absenţa înmoaie inima, murmură el. 
Am crezut că săptămânile astea de exil vor diminua dorinţa 
care mă chinuie. Îşi ridică privirea, o întâlni pe a ei şi îi 
îndepărtă cu blândeţe şuviţele rebele de păr de pe chip, 
folosindu-se de degete. Cel mai mare pericol pe care îl 
înfrunţi se află în mine. 

Ea îşi trecu degetele prin părul lui negru. 

— Nu-mi pasă. 

El chicoti pe un ton jos. 

— Ar trebui. 

Gura lui o acoperi pe a ei, moale, fără să fie 
provocatoare. Erau pe teren neutru. Ea se bucura de asta în 
timp ce braţele îi alunecau în jurul gâtului lui şi se ridica pe 
vârful degetelor de la picioare. 

— Nu-i frumos ce faceţi, se auzi o voce groasă şi 
batjocoritoare. 

Jessye se întoarse. Purtând pantaloni de piele şi o 
haină brodată. 

Gerald Milton stătea călare pe un cal maro, urmat de 
şase oameni cu armele scoase. 

— Gerald, ce cauţi aici? întrebă ea. 

— Întâi de toate, sunt aici să-mi recuperez banii pe 
care logodnicul tău i-a furat de la mine. 

Harry păşi în faţa ei, folosindu-se de braţ pentru a o 
plasa în spatele lui. 

— Nu ţi-am furat niciun ban. 

O parte a gurii lui Gerald se ridică într-un rânjet. 

— Nimeni nu câştigă atâtea mâini la poker fără a 


trişa. 

jJessye păşi în faţa lui Harry, cu inima bătându-i 
puternic. După întâlnirea ei cu Madeline, uitase complet să-l 
întrebe cum făcuse rost de bani pentru provizii. 

— Ai jucat poker cu el? 

— Taci din gură, insistă el împingând-o din nou în 
spatele lui. 

— Da, a apărut un pic după miezul nopţii. N-am mai 
văzut pe cineva amestecând cărţile cu o singură mână. 

— O abilitate învățată de la bunicul meu. Dar te asigur 
că n-am trişat. Am pierdut câteva mâini. 

— Dar n-ai pierdut niciodată în faţa mea, ceea ce mi 
se pare foarte interesant. Acum, îmi vreau banii înapoi. 

— Nu-i am. l-am folosit să cumpărăm provizii. 

— Măi, să fie! 

Jessye privi agitată cum Gerald făcu un mic semn şi 
oamenii lui descălecară. _ 

— ţi zic eu cum facem, spuse Gerald. Imi dai la 
schimb proviziile şi vitele. Eu şi băieţii mei le adunăm 
mâine. 

—  Insinuezi să vă lăsăm proviziile şi vitele fără să 
luptăm? întrebă Harry. 

— Exact. 

— Te aştepţi să îngheţe iadul, nu? 

Gura lui Gerald deveni o linie subţire şi dură. 

— Întindeţi-l pentru mine, băieţi! 

Jessye privi îngrozită cum bărbaţii se năpustiră asupra 
lui Harry ca un roi de lăcuste. 

— Nu! ţipă ea, auzindu-l cum mormăie. 

Se întinse după arma ei, dar degete puternice îi 
cuprinseră încheietura şi o împiedicară să o scoată. 

— Eu n-aş face asta. 

Işi întoarse privirea spre Gerald. 

— De ce faci asta? 

— Trebuie să aplicăm legile statului Kansas. Vitele 
voastre nu trec. 

— Eşti la fel de rău ca un jayhawker. 

In timp ce o trăgea în spate, râsul lui Gerald îneca 


mormăielile şi gemetele eforturilor lui Harry, ea neputând 
să-i vadă corpul. 

— Noi suntem /jayhawkerii, draga mea. 

— Tu ai omorât toate vitele alea, zise ea, certitudinea 
acestui lucru dezgustând-o. 

— Da, chiar nu-mi face plăcere, dar prin exemplu 
înveţi cel mai bine. 

Ea se opuse când spatele ei se lovi de scoarţa tare a 
unui trunchi de copac, dar strânsoarea lui de fier se întări în 
jurul ei. În timp ce Gerald îşi lipea corpul de al ei pentru a o 
ţine pe loc, cineva îi prinse braţele, le trase la spate şi i le 
legă în spatele copacului. Funia îi tăie încheieturile, scoarţa 
îi intră în spate. Un fior rece de dezgust îi străbătu şira 
spinării în timp ce el îi atingea obrazul cu degetele. 

— Doamne, Jessye, uitasem cât de nărăvaşă poţi 
deveni. 

Jessye simţi satisfacţie când cizma din piciorul ei îl lovi 
în fluierul piciorului. Urlând, el sări în spate. 

Miji ochii până ajunseră nişte tăieturi de furie albastră. 

— Căţea! 

Luptându-se cu sentimentul de teamă, îşi ridică 
bărbia, şi privirea ei trecu dincolo de el. Stomacul i se 
strânse şi închise ochii strâns când îl văzu pe Harry legat ca 
un animal gata să fie marcat. Braţele lui erau peste cap, 
mâinile şi picioarele erau legate, funia se întindea 
încordată, capetele fiind legate de coarnele şeilor de pe doi 
cai agitaţi, ai căror călăreţi îi controlau cu dificultate. Işi 
putea doar imagina umilinţa pe care el o simţea. 

Lupta se scurse prin ea ca apa prin sită. Deschise 
ochii şi întâlni privirea lui Gerald. Nu mai văzu nici urmă din 
băiatul pe care îl iubise. 

— Dă-i drumul! 

Gerald zâmbi triumfător. 

— Aş face-o fericit. 

Se dădu la o parte şi rămase lângă ea, departe de 
piciorul ei. Îi mângâie sânul, şi ei îi veni să moară de ruşine. 

— Trimite-i pe el şi pe prietenul lui înapoi în Fortune - 
cu nimic altceva decât cu vieţile lor. Noi doi vom duce 


vitele în nord şi vom împărţi profitul. Respirația lui se 
simţea rece în urechea ei. Îmi poţi încălzi patul noaptea, 
cum ai făcut-o în urmă cu mulţi ani. 

— Nu-ţi dă nimic, nenorocitule! 

Privirea lui Jessye se mută la Harry şi i se tăie 
respiraţia. Deşi legat, stătea magnific de sfidător, cu 
mâinile strânse, cu muşchii încordaţi, cu ochii lui de 
smarald plini de furie. Se gândi că, dacă ar reuşi să se 
elibereze, l-ar rupe pe Gerald în două ca pe o bucată de 
pâine. 

Chicotind, Gerald o lăsă pe Jessye şi se îndreptă lent 
spre prizonier. 

— Aşa, care vasăzică? 

Îşi duse piciorul în spate şi-l lovi pe Harry în coaste. 
Jessye se smuci când Harry dădu înapoi şi gemu, dar funiile 
nu-i permiteau să se ghemuiască. 

— Te vei duce înapoi în Texas! mârâi Gerald. 

Ea văzu cum i se încordează maxilarul lui Harry. 

— Nu cred. 

Jessye tresări când Gerald îl lovi din nou. 

— Opreşte-te, Gerald! strigă ea. 

Respirând greu, Gerald făcu un pas în spate. 

— Doar dacă promite că se va întoarce în Texas. 

Jessye deschise gura să-i spună lui Harry să accepte 
orice ca să-şi salveze pielea. De data asta cărţile nu erau în 
favoarea lui, şi ea voia cu disperare să-l facă să renunţe. 

— Nici de al naibii, zise Harry cu accentul mai 
pronunţat, mai dispreţuitor. 

Gerald făcu un pas ameninţător spre el, dar Harry nici 
nu tresări, nici nu se sperie, ceea ce păru să-l înfurie pe 
Gerald şi mai mult. 

— Bine, zise el. Te aranjez în aşa fel încât să nu mai 
poţi merge nicăieri. 

Gerald urcă pe calul său şi smuci înapoi de frâu, 
făcând calul să necheze şi să dea înapoi. Groaza o cuprinse 
pe Jessye. 

— Poţi să iei vitele, Gerald, strigă Jessye. 

Harry o pironi cu privirea. 


— Ba nu poate, la naiba! 

— Nu merită, Harry. 

— Nu vom renunţa la vite, mârâi Harry, dar în ochii lui 
ea recunoscu că nu se referea cu adevărat la vite. 

Se referea la propria renunțare - şi pentru prima dată 
îşi dădu seama de adevărata gravitate a situaţiei. 

— Imi dai vitele, Jessye? întrebă Gerald. 

Găsi în ochii lui Harry nu doar răspunsul, ci şi forţa ei. 

— Nu. 

Gerald râse. 

— Atunci am să-l omor. 

— Mă voi ridica din măruntaiele iadului şi te voi târî în 
tărâmul Satanei să-mi ţii companie. 

Niciodată nu auzise aşa o vehemenţă în vocea lui 
Harry şi aproape crezu fiecare cuvânt rostit. Gerald ezită 
doar pentru o clipă înainte de a-şi mâna calul în spate şi de 
a-l îngenunchea. Auzi cum pocneşte un os şi urletul 
strangulat al lui Harry. 

Calul necheză şi se ridică în două picioare. Copitele lui 
băteau aerul înainte de a cădea pe picioarele lui Harry. 
Harry gemu. Cei doi bărbaţi care stăteau călare pe caii de 
care era prinsă funia îndemnară animalele să meargă în 
spate până când corpul lui Harry fu ridicat de la pământ. 
Ceilalţi bărbaţi strigară şi aclamară. 

Jessye închise ochii şi îşi plecă privirea. 

— O, Doamne! 

Lacrimile îi înţepară ochii pe măsură ce zgomotele 
monstruoase deveneau mai îngrozitoare: bătăile de joc ale 
bărbaţilor, ţipetele lui Harry, caii pufnind şi nechezând şi 
înjurăturile constante ale lui Gerald. Nimic pe pământul 
ăsta al lui Dumnezeu nu merita suferinţa asta. 

Repetă tăcută o serie de rugăciuni, în timp ce corpul 
ei tremura şi pieptul o durea. Sfinte Dumnezeule, aveau să- 
| omoare. Deschise gura să se predea... Metalul rece îi 
atinse palma. Strânse palma în jurul pistolului. 

— Ţine capul plecat, ordonă Kit. 

Simţi presiunea cuţitului tăind funia pe măsură ce 
strânsoarea ei slăbea. 


— Numără până la cinci. Împuşcă-l întâi pe cel de pe 
calul din dreapta şi eu îl iau pe cel din stânga, ca să nu-l 
sfâşie pe Harry când vor încerca să scape. 

Auzi paşii înăbuşiţi cu care Kit se îndepărtă de ea, 
pentru a se poziţiona mai bine. 

Unu... doi... trei... 

— Fiu de căţea! strigă Gerald. Te poţi întoarce în 
Texas într-o cutie de pin. 

Ea îşi înălţă capul. Gerald ţinea puşca îndreptată spre 
Harry. 

— Nu! strigă ea, smucindu-şi braţele de pe copac. 

Gerald îşi întoarse calul şi ea trase cu arma. 

Un roşu aprins îi explodă din piept, o expresie de 
uimire i se aşternu pe chip înainte de a se încovoia şi de a 
cădea la pământ. Apoi ea îşi îndreptă instantaneu atenţia 
spre bărbatul care ar fi trebuit să fie prima ei ţintă. Trase în 
el şi continuă să tragă în tot ce mişca. 

Prinsă în durerea unei realităţi de coşmar, privi la 
tabloul care se deschidea în faţa ei de la mare distanţă, 
auzi cinci focuri de armă, văzu alţi oameni căzând. 
Continuă să apese pe trăgaci până rămase doar cu sunetul 
de clic în tăcerea asurzitoare. 

Mâna lui Kit o cuprinse pe a ei. 

— S-a terminat, Jessye. 

Încuviinţând din cap, ea aruncă arma şi alergă spre 
Harry. Se lăsă jos şi îi puse cu atenţie capul în poala ei în 
timp ce Kit tăia funiile care îl legau. Cândva în timpul 
supliciului îşi pierduse cunoştinţa. O mană cerească. 

Tremurând incontrolabil, se uită la Gerald. Sângele 
continua să curgă din pieptul lui în timp ce el întindea mâna 
spre ea. Jessye ezită, dar amintirile despre un tânăr pe 
care-l iubise o făcură să-l aşeze cu grijă pe Harry pe 
pământ, apoi să înainteze spre Gerald. El îi prinse braţul cu 
o mână tremurândă, trăgând-o mai aproape. 

Furia şi ura dispăruseră din ochii lui, şi ea revedea 
privirea aceea care o atrăsese în minunea iubirii. 

El tuşi, iar strânsoarea lui asupra ei se întări. 

— Nu mă lăsa să mor singur. 


Ochii i se umplură de lacrimi, îl cuprinse în braţe şi îl 
trase mai aproape. 

— Of, Gerald... 

— Cea mai mare greşeală... pe care am făcut-o în 
viaţa mea... a fost să te părăsesc, hârâi el. 

Strânsoarea îi slăbi când corpul lui deveni moale. Privi 
în ochii albaştri lipsiţi de viaţă, amintindu-şi de veselia care 
cândva dansase în ei. Ce se întâmplase cu el pe durata 
războiului, de-l umpluse de o asemenea ură? 

Cu lacrimile curgându-i pe obraji, reveni lângă Harry. 
Aplecându-se, îl sărută pe frunte. 

— Om încăpățânat! Tu nu ştii când să te retragi? Se 
uită la Kit, care îl examina atent pe Harry. Cât de rău e? 

Clătinând din cap, Kit oftă adânc. 

— Rău. 

— Nu m-am aşteptat niciodată să fie aşa de 
încăpățânat. 

— Poţi să-i ceri lumea şi ţi-o va da. Pretinde-o de la el 
şi se va lupta până la ultima suflare, în loc să cedeze. Nu ar 
fi trebuit niciodată să-i permit să meargă în recunoaştere. 
Ar fi trebuit să iau povara asta asupra mea. 

— Tu ai fi cedat? întrebă ea. 

EI îi întâlni solemn privirea. 

— Nu, dar durerea ar fi fosta mea, nu alui. 

Ea auzi tropăit de copite. Kit apucă arma şi se ridică în 
picioare. Ea îşi strânse braţele în jurul lui Harry, de parcă 
infima acţiune l-ar fi putut proteja de alte rele. 

Dan, Coţofană şi Tom intrară în luminiş şi îşi opriră 
caii. Kit lăsă puşca în jos. 

— Am auzit focuri de armă, zise Dan descălecând. 

— lisuse Hristoase, bolborosi Coţofană. Aştia sunt 
jayhawkerii? 

— Ăştia sunt, zise Tom. Ăla-i nenorocitul care ne-a 
omorât vitele. Arătă spre Gerald. Eu zic să-i lăsăm pradă 
uliilor şoricari. 

— Probabil că-i vom lăsa pe toţi pradă uliilor şoricari. 
Harry este grav rănit. Tom, vreau să te duci să aduci 
bucătarul, ordonă Kit. 


— Imediat, zise Tom. 

Urcă în şa şi dădu pinteni calului să o ia la galop. 

Dan se lăsă pe vine lângă Harry şi îi aruncă o privire 
rapidă lui Jessye, apoi ridică ochii la Kit. 

— Bucătarul nu va putea să se ocupe de dezastrul 
asta. 

— Ştiu. Dar nu voiam ca băiatul să vadă şi mai multe 
grozăvii. Am nevoie să mă ajuţi să găsim cel mai apropiat 
oraş. 

Kit scoase hărţile din haina lui. 

Jessye se uită la pantalonii însângeraţi ai lui Harry, se 
aplecă şi îşi lipi obrazul de fruntea lui. Kit greşea. Chiar 
dacă Gerald i-ar fi cerut, Harry nu s-ar fi predat. Al naibii 
englez, era mai curajos decât îl crezuse vreodată în stare. 


Capitolul 14 


— Ei, hai că nu-i chiar aşa de rău! zise Cookie. 

Cu capul lui Harry aşezat în poala ei, Jessye încerca să 
se aline cu cuvintele omului. Un bucătar făcea şi pe 
doctorul, pe un astfel de drum, fără să aibă realmente 
studii de specialitate, aşa încât ştia că diagnosticul lui nu 
era neapărat exact. 

Deşi oamenii dăduseră din calea lor jayhawkerii morţi, 
nimeni nu voia să-l mişte pe Harry, temându-se că, dacă 
făceau asta, îi agravau rănile. 

— Trebuie să-l ducem la un doctor, adăugă Cookie. 

Kit se uită urât la om. 

— Da, de asta mi-am dat şi singur seama. 

— Cu nişte crengi şi funie putem face o targă, îl 
punem pe ea şi o trage un cal... propuse Dan. 

— Nu, zise Kit succint, lăsând clar să se înţeleagă că 
el avea ultimul cuvânt. Ce vom face va fi să descărcăm 
proviziile din căruţă... 

— Şi cum le vom căra? întrebă Dan. 

— Nu le vom căra, îi zise Kit. Lăsăm proviziile şi vitele 


aici. Drumul ăsta s-a încheiat. Nu mergem mai departe. 
Adunăm oamenii şi pe Harry şi ne întoarcem în Texas... 

— Nu, ordonă o voce înecată. 

jJessye îşi aruncă privirea spre chipul lui Harry, 
întrebându-se de cât timp era treaz. Maxilarul lui era 
încordat şi abia acum Jessye simţi tensiunea din corpul lui 
în timp ce se lupta cu durerea. 

Aplecându-se ca să fie mai aproape de el, Kit îşi puse 
mâna pe umărul lui. 

— Ascultă-mă, prietene. Zeița Fortuna a zâmbit astăzi 
asupra ta, dar a fost un zâmbet posomorât. Şoldul tău drept 
este zdrobit. Ai oase rupte la ambele picioare. Trebuie să 
ajungi la un medic... 

— Trebuie să... o duci pe Jessye... şi vitele la piaţă. 
Ocoleşte Kansas... cum am discutat. 

Respira cu dificultate, fiecare cuvânt rostit era stins. 

— Nu merg nicăieri, zise Jessye cu calm, mângâindu-i 
obrazul şi simțind încordarea maxilarului lui. 

— Ba vei merge. Harry îl apucă pe Kit de pieptar şi îl 
trase în jos, degetele albindu-i-se când prinse materialul. 
Jessye a investit tot ce avea. Vrea să... ducă vitele la 
piaţă... vrea să aibă banii în mâna ei. Du-o. 

— Nu merită, fir-ar să fie! Nimic nu preţuieşte mai 
mult decât viaţa ta! 

Îl trase pe Kit mai aproape până când urechea 
acestuia ajunse lângă gura lui. Ea auzi şoaptele, dar nu şi 
cuvintele clare. Kit se albi la faţă. 

— Naiba să te ia, Harry! Nu-mi cere asta. 

Harry încuviinţă din cap. 

— Fă cum zice Dan. Lasă-l pe Coţofană să mă ducă la 
un medic. la-o pe Jessye... 

El încetă să mai vorbească şi se relaxă în poala ei. 

— Să te ia dracu', Bainbridge! bolborosi Kit. Se ridică 
în picioare şi arătă cu degetul spre Dan. Incarcă oamenii cu 
ce provizii pot căra până avem loc în căruţă pentru Harry. 
Vom cumpăra o altă căruţă în următorul oraş. 

Plecă vijelios, de parcă demonii iadului erau pe urma 
lui. 


Jessye mută cu grijă capul lui Harry din poala ei. Se 
ridică şi fugi după Kit. 

— Kit! 

El se opri şi se întoarse, uimind-o cu disperarea din 
ochii lui. 

— Ce ţi-a şoptit? 

— A zis că tu eşti Clarisse a lui. 

Ea îşi încruntă fruntea. 

— Ce vrea să însemne asta? 

— Înseamnă că ducem vitele la piaţă... cu orice cost. 


* 


Reprimându-şi un geamăt, Harrison deschise ochii. 
Lumina lunii pătrundea prin deschiderea coviltirului de la 
căruţa care se legăna. Auzea oalele şi tigăile zăngănind. 
Naiba să-l ia pe Kit că nu făcuse cum îi ordonase. Se chinui 
să se ridice şi nişte mâini mici îl împinseră la loc. 

— Va trebui să stai nemişcat, zise Jessye cu blândeţe. 

— Asta-i o căruţă. 

— Nu suntem departe de oraş. Vom cumpăra o altă 
căruţă acolo. 

— Şi vitele? 

— Dan şi ceilalţi oameni le mână spre Vest. 

— Ar trebui să fii cu ei... ca să ţii banii ăia... 

— Prefer să te ţin pe tine. Următoarele câteva zile nu 
vor fi plăcute. 

— Dar banii... 

— Şi-au pierdut importanţa. Ea îi ridică un pic capul. 
Cookie avea nişte whisky. Bea-l. Va amorţi durerea. 

El se îndoia, dar pentru liniştea ei, bău conştiincios din 
cana pe care i-o dusese la buze. Când el dădu cana lao 
parte, ea îi aşeză cu blândeţe capul jos, pe un morman de 
pături. Îşi trecu degetele prin părul lui. 

— Of, Harry, ar fi trebuit să-i dăm vitele. 

— Nu. 

— Dar picioarele tale... 

— Se vor vindeca. 


— Kit a zis că preferi să mori decât să cedezi. 

El încuviinţă slab din cap. Şoldul lui era un infern în 
flăcări, de durere. 

— Încăpăţânarea este singurul cadou al mamei mele 
către mine, zise el încet. După drumul nostru iniţial în 
pivniţă, mi-am jurat că nu o să-i mai spun niciodată că o 
iubesc. Când aveam opt ani, a vrut să-mi scoată cuvintele 
cu forţa. Familia mea are un castel oribil. Mama mea îl 
iubea. Era rece precum inima ei. Când tatăl meu a plecat la 
Londra, m-a dus în cel mai întunecat colţ la lemniţei şi m-a 
încuiat. În fiecare zi mă vizita cu o bucată veche de pâine şi 
un pahar cu apă. Tot ce trebuia să fac pentru a-mi recâştiga 
libertatea era să-i spun că o iubesc. Nu i-am vorbit deloc. 

— Sfinte Dumnezeule, înseamnă că ai o părere foarte 
proastă despre mame. Cu mama ta care te-a tratat aşa de 
crud, cu mine care mi-am dat fiica... 

El îi cuprinse bărbia cu o palmă tremurândă şi se uită 
în ochii ei. 

— Ce-ai făcut tu a fost din iubire. Să nu îţi compari 
niciodată acţiunile cu cele ale mamei mele. Când tata s-a 
întors şi m-a găsit, eram aproape mort. Abia atunci şi-a dat 
seama că mama era nebună. Se temea că ea s-ar putea 
întoarce împotriva moştenitorului de drept, aşa că a încuiat- 
o într-un turn. 

— Cât de îngrozitor a fost pentru tine... 

El îi mângâie obrazul cu degetul mare. 

— Până te-am cunoscut pe tine, nu am ştiut că iubirea 
de mamă era capabilă să facă sacrificii aşa de mari cum ai 
făcut tu pentru fiica ta. 

La lumina lunii, el îi văzu lacrimile din ochi. 

— L-am omorât pe tatăl fiicei mele, izbucni în hohote 
de plâns. Oh, Harry, Dumnezeu să mă ajute. 

El îi cuprinse ceafa şi o trase mai aproape, până când 
chipul ei ajunse în curbura umărului lui. 

— Nu ai nevoie de ajutorul lui Dumnezeu, iubirea 
mea. Ai făcut singurul lucru pe care ai crezut că-l poţi face. 

— Războiul l-a schimbat. Nu era... nu mai era băiatul 
de care m-am îndrăgostit eu. 


Stomacul lui se strânse la gândul iubirii ei faţă de 
altcineva. 

— Nu ştiu ce s-a întâmplat cu el, de ce s-a schimbat... 

— Şşş, Jessye, nu contează. 

— Dar era tatăl fiicei mele. 

— O onoare pe care nu o merita. 

— Ai fi gândit diferit dacă l-ai fi cunoscut înainte de 
război. Îmi doresc să-i fi spus adevărul - că fetiţa a 
supravieţuit. Cuprinse în palmă medalionul. Mary Ellen 
înseamnă tot ce e mai bun din noi. Este greu de crezut 
acum, dar în inima mea, ştiu că a fost concepută din iubire. 

Îşi înclină un pic capul şi el văzu urma lacrimilor 
strălucitoare pe chipul ei. 

— Ai trişat când ai jucat cărţi cu el? 

— Îţi era dator. Luându-i banii, m-am asigurat că tu nu 
vei fi nevoită să împarţi profiturile cu un alt investitor. 

În adâncul verde al ochilor ei, el citi cu uşurinţă 
dubiile care o chinuiau. De ce naiba trebuia să fie aşa de 
onorabilă? 

— Nu este nevoie să te simţi vinovată de acţiunile 
mele. 

— Dar dacă tu nu trişai... 

— Ziua de azi nu s-ar fi terminat diferit. Ştiu când un 
om joacă la cacealma. M-ar fi omorât. Nu ţi-a lăsat de ales 
decât să-l împuşti. 

— Cum poţi fi aşa de sigur? 

El îndepărtă cu blândeţe de pe chipul ei firele de păr. 

— Cum poţi tu să nu fii? 

Ea clătină din cap. 

— Eu vreau suficienţi bani cât să nu trebuiască să mai 
depind de un bărbat niciodată. 

— Şi îi vei avea, îţi promit. 

— Dar cu ce cost, Harry? Acum sunt o criminală. 

— Sau o salvatoare. Depinde din ce punct de vedere 
priveşti. De unde sunt eu, cu gura armei îndreptată spre 
capul meu, te consider o sfântă. 

Ea râse tremurând. 

— O sfântă pătată. 


— Sfinţii nepătaţi sunt plictisitori. 

Ea scoase un hohot înăbuşit. 

— Oh, Harry, eu ar trebui să te alin pe tine, nu tu pe 
mine. 

— Atunci mai dă-mi nişte whisky. 

Ea făcu cum îi ceru, şi el bău cu lăcomie, sperând să 
îşi înece mai mult teama decât durerea - teamă că s-ar 
putea să nu mai meargă vreodată. 


* 


Avură nevoie de două zile să găsească un doctor într- 
un oraş mic care nici măcar nu avea un nume. 

Jessye săltă capul lui Harry şi îi mai turnă nişte whisky 
pe gât. Dumnezeule Atotputernic, voia să bea ea toată 
nenorocita aia de sticlă. 

Kit se dusese să cumpere o altă căruţă şi provizii. Nu 
îl învinovăţea. Nu avea nimic de făcut aici în afară de a-şi 
privi prietenul suferind. Ştia că purta deja povara vinovăţiei. 
Coţofană se oferise să meargă înapoi în Fortune cu ea şi cu 
Harry, lăsându-l pe Kit să se întoarcă la cireadă odată ce se 
asigura că Harry va supravieţui. 

Ea simţi cum corpul lui Harry este străbătut de fiori, 
cum febra îi ardea corpul. Dacă supravieţuia la ceea ce 
urma, avea să fie un miracol, şi ea nu văzuse vreun miracol 
în drumul ei. 

Rămase cu privirea pe chipul lui Harry doar atât cât 
să-i vadă picioarele zdrobite în timp ce doctorul îi tăia 
pantalonii. Se temea că Harry s-ar putea îneca cu gemetele 
pe care se lupta să şi le reprime. De ce naiba nu putea 
doctorul ăsta să aibă nişte morfină? 

— Cel mai bun lucru ar fi să-i amputăm picioarele... 

— Nu! mârâi Harry, chinuindu-se să se ridice. 

Jessye îl împinse la loc, o mână alunecându-i peste 
pielea transpirată, în timp ce respira cu dificultate. 

— Ai un os rupt la piciorul stâng, două, la dreptul, şi 
şoldul drept este complet distrus. Nu ştiu cum am să-l pun 
la loc. Ai răni deschise, vânătăi. 


— Fă tot ce poţi... face, ordonă Harry. 

— Amputaţia ar fi cel mai bun lucru de făcut. 

— Ca să devin exact ce credea tata că sunt - mai 
puţin decât un om întreg? Prefer să mor. 

— Ai să mori dacă se cangrenează, zise doctorul. 

— O să opresc eu cangrena să se instaleze, zise 
Jessye, privindu-l în ochi pe Harry. Tu doar pune oasele la 
loc. 

— Nu faceţi decât să prelungiţi inevitabilul, îi spuse 
doctorul. 

Jessye închise ochii. Nu ar fi trebuit niciodată să-i 
împrumute banii, nu ar fi trebuit niciodată să se îndoiască 
de onoarea lui. Işi lipi obrazul de al lui, punându-şi gura 
lângă urechea lui. 

— Poate că doctorul are dreptate, Harry. Asta-i ca 
atunci când tragi cartea care-ţi lipseşte din mijloc. 

— Ai tras vreodată cartea care-ţi lipsea de la mijloc? 
întrebă el cu o voce răguşită. 

Ea îşi înălţă capul pentru a-i întâlni privirea. 

— Nu. 

El îi zâmbi cu tandrete. 

— Eu da. Este cea mai dulce victorie, pentru că 
şansele sunt împotriva ta - şi nimeni nu crede că vei reuşi, 
nimeni nu crede în tine... Ochii lui se înceţoşară de o durere 
pe care ea o crezu că era peste angoasa fizică pe care o 
resimțea el. Tu ţii cărţile, dar măcar dă-mi şansa să primesc 
o mână câştigătoare. 

— Să te ia naiba, Harry, şansele nu sunt în favoarea 
ta. 

— Niciodată nu au fost. De-aia trişez. 

Naiba să-l ia că o făcea să zâmbească în aşa un 
moment. 

— Măcar termină whisky-ul ca să-ţi mai ia din durere, 
insistă ea în timp ce-i ţinea sticla la buze. 

— Recuperarea lui va dura luni întregi... 

— Mă voi ocupa eu de recuperarea lui, izbucni Jessye, 
pierzându-şi răbdarea cu bărbatul, cu întreaga situaţie. 
Pune oasele la loc şi fă tot ce poţi pentru şoldul lui. 


Îndepărtă sticla de la buzele lui Harry. 

— Împuşcă-l dacă îmi taie picioarele. 

— Aşa voi face. 

— Bun. Întinzându-se, îi luă mâna şi o strânse. Acum 
vreau să pleci. 

Groaza o străbătu. 

— Nu te părăsesc. 

— lubire, sunt pe cale să arăt cât de laş sunt. Aş 
prefera să nu vezi asta. 

Ea îi strânse mai tare degetele între ale ei. 

— Nu plec. 

Îşi puse mâna liberă sub capul lui şi se aplecă, 
rezemându-şi sânii de chipul lui. Uitându-se la o gaură în 
perete, ea ştiu clipa în care doctorul se apucă de lucru. 
Corpul ei înăbuşea gemetele strangulate ale lui Harry în 
timp ce el se smucea şi mâna lui o strângea fără milă pe a 
ei. Ochii ei se umplură de lacrimi, gâtul i se strangulă. Işi 
apăsă buzele pe creştetul capului lui. 

Ultimul lui țipăt de suferinţă răsună prin încăpere 
înainte ca el să se relaxeze, în urma pierderii cunoştinţei. 

Abia atunci permise propriilor hohote să înece 
zgomotele îngrozitoare create de eforturile doctorului de a 
salva picioarele lui Harry. 


Partea a doua 

Jessye auzi sticla spărgându-se, un zgomot obişnuit 
într-un saloon, dar ştiu că niciunul din beţivii din seara 
aceea nu provocase spargerea. Temându-se de întâlnirea 
inevitabilă, se grăbi pe hol, cu tocurile bocănind în podeaua 


de lemn. 

Ciocăni o dată repede şi puternic în uşă ca să-l 
avertizeze înainte de a deschide. Oglinda de deasupra 
mesei de toaletă era un mozaic spart de forme 
distorsionate. Fără să se uite la bărbatul care stătea în ceea 
ce fusese cândva patul ei, traversă camera, îngenunche şi 
ridică figurina sfărâmată. Mama nu mai ţinea copilul în 
braţe şi imaginea îi frânse inima - o amintire intensă a 
propriului sacrificiu. Puse copilul înapoi în braţele mamei, 
dar nu aveau să se mai potrivească niciodată perfect, aşa 
cum fuseseră înainte. 

Exact cum oasele lui Harry nu aveau să mai fie 
niciodată perfecte. 

Privi obosită peste umăr, încercând să treacă de 
privirea furioasă cu care Harry se uita la ea. 

— Of, Harry... 

— Trimite-i vorbă lui Gray că vreau să-l văd. 

Ea se ridică lent în picioare. 

— Este trecut de miezul nopţii. Doar depravaţii mai 
sunt treji. 

— Atunci el ar trebui să fie treaz. 

— Nu trimit după el. Dacă te simţi singur, atunci vino 
puţin în saloon. 

— Şi cum crezi că ajung acolo? 

— Coţofană şi eu te putem ajuta. 

— Ca să vadă toată lumea că sunt un olog? 

— Nu eşti un olog! 

— Nu pot să merg, fir-ar să fie! Îşi întoarse privirea şi 
bolborosi. Nu pot să merg. 

O durea inima la suferinţa din vocea lui, la limitările 
cu care îl îngreunase întâlnirea lui cu Gerald. Oasele din 
picioarele lui se vindecaseră, dar şoldul îi rămăsese la fel de 
răsucit ca oglinda ei. Se plângea deseori, dar niciodată de 
durere, deşi suferinţa, pe care se chinuia aşa de tare să o 
ascundă, ieşea la iveală în liniile ce i se adânceau la ochi. 

Ţinând într-o mână figurina ruptă, merse lângă pat şi 
apucă stâlpul. 

— Este vina mea. 


— Nu-mi aduc aminte să fi fost tu nebunul care a 
abuzat de calul lui ca să-mi dea loviturile dureroase pentru 
că nu i-am împărţit cărţile corect, izbucni el fără să se uite 
la ea. 

— Pe drumul de întoarcere spre Fortune te-am ţinut 
beat ca să nu simţi durerea. Poate că ar fi trebuit să te ţin 
în cârje, ca picioarele tale să nu uite... 

— Oh, Doamne, Jessye, n-au uitat. Sunt stricate! Beţe 
zdrobite. Oftă adânc. Vrei să pleci? 

— Vrei să încetezi să mai arunci cu diverse obiecte 
prin camera mea? 

— Este singurul lucru pe care-l pot face - în afară de a 
juca cărţi. Trimite-l pe Coţofană. 

— Nu-şi mai permite să piardă alţi bani cu tine. Merse 
la căpătâiul patului şi puse cu grijă cele două piese sparte 
lângă lampă. Atinse farfuria pe care încă se afla cina lui. Nu 
îţi vei recăpăta niciodată forţa dacă nu mănânci. Cu o 
lingură, luă nişte cartofi şi se întoarse spre el. Poftim, 
mănâncă asta. 

Cu un singur dos de palmă trimise lingura zburând în 
cealaltă parte a camerei. 

— Nu sunt copil! 

Fără avertizare, o prinse şi o trase pe pat. Voia să se 
împotrivească, dar geamătul lui înăbuşit în timp ce el se 
rostogolea deasupra ei o făcu să tacă. Nu voia să-l 
rănească mai mult decât o făcuse deja. 

— Cu atât mai mult nu sunt copilul tău, zise el. Este 
suficient de rău că nu mă pot ridica să mă piş ca un bărbat, 
că trebuie să îmi aduci fiecare lucru de care am nevoie, dar 
acum n-am să te las să mă hrăneşti de parcă aş fi copil. 
Dacă vrei un copil să-l cocoloşeşti, îţi fac unul, pentru că 
asta, slavă Domnului, mai pot să fac! 

Trecându-şi degetele prin părul ei, o sărută brutal pe 
gură, limba lui plonjând adânc, de parcă voia să 
dovedească faptul că încă mai avea capacitatea de a 
cuceri. 

Dacă ar fi fost vorba de un alt bărbat, i-ar fi scos ochii, 
ar fi ridicat genunchiul care se afla între coapsele lui şi l-ar 


fi făcut să regrete că o adusese pe saltea. 

Dar îl cunoştea prea bine pe Harry. El nu juca 
niciodată la cacealma... dar nici nu poseda o femeie cu 
forţa. Rămase ascultătoare sub el, cu mâinile pe lângă cap, 
cu gura leneşă, cu limba refuzând să danseze cu a lui. 

Simţi cum tensiunea corpului lui se domoleşte ca un 
şarpe cu clopoței strâns, care s-a hotărât să nu atace. El îşi 
ridică gura de pe a ei şi apoi, la scurt timp, o sărută tandru 
pe obraz. 

— Nu meritai asta, zise el încet. 

Ea îşi deschise degetele şi îşi lipi palma de maxilarul 
lui nebărbierit. Nu se bărbierise de când fuseseră în Kansas. 

— Nu te-am crezut niciodată că ai fi genul de bărbat 
care îşi plânge de milă. 

El înălţă capul şi îi întâlni privirea. 

— Nu trebuia să fii martoră la toanele mele de nebun 
dacă te duceai cu Kit, cum ţi-am spus. 

Acea călătorie nu fusese o opţiune. Era îngrozită că l- 
ar putea pierde, că ar putea auzi pe drum că el murise. Dar 
reuşise să supravieţuiască - şi ea-l pierduse oricum. 

— Aş vrea să ştiu cum să te pot ajuta. 

— Mă poţi ajuta plecând. 

Lacrimile îi ardeau ochii şi ea îi închise strâns ca să le 
reţină. În inima ei, ştia că el se repezea la ea din cauza 
situaţiei în care era, nu că ar fi avut o problemă cu ea, 
personal. Dar rareori era suferinţa diminuată de această 
cunoaştere. 

Se retrase de sub el. 

— ÎI trimit pe Coţofană să curețe sticla spartă. 

— De ce? Nu e ca şi cum m-aş tăia la picioare. 

Ea chicoti. 

— Ştii, Harry, uneori îmi doresc să te scutur, dar bine. 

Se îndreptă spre uşă. 

— Trimite după Gray! 

— Nu! 

Deschise larg uşa, ieşi pe coridor şi o trânti în urma ei. 
Îi făcea viaţa un iad... şi ea îşi blestema inima că îi 
permitea. 


Mereu crezuse că făcuse cunoştinţă cu iadul. Se 
înşelase. ladul era când se trezea şi vedea mila în acei ochi 
verzi ca primăvara. 

Mila fusese acolo din Kansas şi se adâncise cu fiecare 
zi ce trecea. O trăsese pe Jessye în pat dintr-un singur 
motiv - să oblige mila să se retragă. 

Ar fi preferat să vadă furia arzând în ochii ei. Voise ca 
ea să se lupte cu el - să se repeadă la el de parcă era un 
bărbat întreg. Ea însă se predase, pentru că lupta era prea 
al naibii de inegală. Nu mai era bărbatul care fusese înainte 
de Kansas, bărbatul care începuse să se întrebe dacă poate 
avea o inimă. Nu, acum era bărbatul pe care ea nu-l mai 
provoca cu furia ei, cu focul ei sau cu pasiunea ei pentru 
viaţă. Nu ţipa niciodată la el. Totul era un „O, Harry” pe un 
ton scăzut şi milos, de parcă el era un copil care făcuse 
ceva rău şi trebuia iertat pentru că nu putea să facă mai 
bine. 

De fiecare dată când ea intra în camera aceea, jalea o 
însoțea, împreună cu frustrarea şi deznădejdea. 

Ridicându-se în fund, Harrison ajunse pe marginea 
patului. Folosindu-se de mâini, îşi aduse picioarele peste 
marginea patului. Slavă Domnului că atingea podeaua. Cât 
de mult tânjea după zilele când se dădea jos din pat fără să 
se gândească la asta. 

Aplecându-se, îşi cuprinse gamba stângă şi îşi împinse 
uşor piciorul în podea, îl trase înapoi, îl împinse, îl trase. 
Făcuse greşeala de a încerca să se ridice la scurt timp după 
ce reveniseră în Fortune. Slăbite de trauma pe care o 
suferiseră, picioarele lui se îndoiseră sub el. 

Sau cel puţin aşa îi spusese medicul din oraş. Nu că ar 
fi avut complet încredere în cunoştinţele lui. Timpul părea o 
reţetă proastă. 

Harry ştiu instinctiv că trebuia să-şi refacă muşchii, un 
proces iritant de lent. Dar avea să meargă din nou. Chiar 
dacă pentru a face doar câţiva paşi, pe Dumnezeu, avea să 


meargă. 

Uşa se deschise larg, şi el înlemni. Îşi lucra picioarele 
doar noaptea, după ce se aşternea tăcerea în saloon şi nu 
exista nicio şansă să vadă cineva încercările lui demne de 
milă de a deveni din nou bărbat. 

Jonah Kane intră în cameră, trăgând un scaun după el. 

— Ce vrei, bătrâne? lătră Harrison. 

Jonah îşi înălţă capul. 

— Jessye mi-a zis că voiai pe cineva cu care să joci 
poker. 

— Asta era cu două ore în urmă. 

— Eu am servit băuturi până acum două minute. Am 
văzut lumină pe sub uşa ta şi m-am gândit că eşti treaz. 
Impinse scaunul prin cameră până când acesta se lovi de 
pat. Aşază-te până aduc o masă. 

— Te aştepţi ca eu să mă mut pe scaun? 

— Dacă vrei să joci poker. M-aş simţi vinovat să iau 
banii unui bărbat care nici măcar nu se poate ridica din pat. 

— N-o să iei un cent de la mine, bătrâne. 

Jonah zâmbi. 

— Probabil că o să-mi ia cam vreun sfert de oră să-mi 
dau seama ce masă intră pe uşă. 

leşi, închizând uşa în urma lui. 

Harrison studie scaunul. Cu puţină răbdare şi grijă, 
putea să se prindă de margini şi să se aşeze în scaun. 
Singura lui teamă era că picioarele vor aluneca sub el şi va 
ateriza pe podea. Slăbănogul de Jonah Kane nu va putea 
să-l ridice de jos. Când căzuse data trecută, spre umilinţa 
lui, fusese nevoie de eforturile lui Jessye şi Coţofană ca să-l 
ducă în pat. 

Hristoase, gândul unei călătorii până la un nenorocit 
de scaun îl făcea să tremure de nelinişte. Distanţa dintre 
scaun şi pat era abia vizibilă. Răsuflând adânc, se aplecă în 
faţă ca să cuprindă braţele scaunului şi îşi luă avânt. 
Scoase un zgomot surd şi scaunul se zdruncină la contactul 
cu corpul lui, lucru care-l făcu să simtă junghiuri de durere 
în şold. 

Dar stătea, stătea într-un scaun în care se aşezase 


singur. Se bucură de realizare. Privi spre pat. Nu avea să fie 
uşor să revină, dar urma să se îngrijoreze de asta la 
momentul respectiv. 

Auzi un ciocănit în uşă. 

— Eşti gata pentru mine? întrebă Jonah. 

„Deci acum poate să bată la uşă?” 

— Da. 

Jonah deschise uşa şi zâmbi. 

— Ştiam eu că poţi s-o faci. 

„Al naibii arogant!” Harrison îşi flexă degetele în timp 
ce Jonah aranja o masă. Harrison plănuia să ia toţi banii 
bătrânului. Jonah puse două pahare, o sticlă de whisky şi un 
pachet de cărţi între ei. 

Apoi aduse un scaun pe care Jessye îl ţinea aproape 
de geam şi îl trase spre masă. 

— Eu voi împărţi Cărţile, îl informă Harrison. 

— Te rog. 

Harrison amestecă, simțind alinare în foşnetul făcut 
de cărţi. Trânti pachetul pe masă. 

— Taie. 

Jonah atinse cartea de deasupra, Harrison ridică 
cărţile şi începu să le împartă. 

— Frângi inima fiicei mele. 

Harrison se opri, mâna i se încordă pe pachetul de 
cărţi până când simţi cum fiecare carte îi taie palma. 

— Nu asta e intenţia mea. 

— Şi totuşi, o faci. Singurul motiv pentru care nu te- 
am castrat încă este că ai suficiente dureri şi aşa. 

Harrison miji ochii. 

— Ai venit să-mi ţii o predică sau să joci cărţi? 

— Să joc cărţi. 

— Bun, pentru că nu mă interesează predicile. 

Impărţi ultimele două cărţi şi le studie pe cele pe care 
le avea. Două perechi. 

— O roade faptul că se crede responsabilă de cum 
sunt picioarele tale. 

Harrison îşi aşeză jos cărţile. 

— l-am spus că nu este vina ei. 


— Poate că nu i-ai spus-o pe o voce care dovedeşte că 
şi crezi în cuvintele pe care le scuipi. 

— Nu o consider responsabilă de ceea ce s-a 
întâmplat. Nu pot controla ce gândeşte. Nu pot controla ce 
face. l-am spus să se ducă cu Kit. Visul ei era să ducă 
nenorocitele de vite la piaţă şi să ţină banii în mâna ei. 
Trebuia să-l urmeze. 

— Poate că visul ei s-a schimbat între momentul când 
aţi plecat de aici şi momentul când aţi ajuns în Kansas. Ai 
întrebat-o în ultima vreme care e visul ei? 

Nu o mai întrebase nimic din Kansas. Nu mai 
împărtăşeau conversații sau secrete. Nu putea să suporte 
felul cum ea se uita la el, de parcă nu avea să mai meargă 
niciodată. 

— Joci sau vorbeşti? întrebă Harrison. 

Jonah aruncă un cent în recipient. Harrison aruncă şi 
el unul. 

— Câte cărţi vrei? 

— Nici una. 

Harrison ridică ochii la Jonah. 

— Niciuna? 

— Văd că auzul nu îţi e deloc deteriorat. 

— N-ai nimic în mână şi nu încerci să obţii ceva mai 
bun? 

— De unde ştii că n-am nimic? 

— Eu am împărţit cărţile. 

Jonah îşi frecă bărbia cu unul dintre degetele lui 
noduroase. 

— Şi ştii ce mi-ai dat, nu? 

— Ştiu că, la ce cărţi ai, nu mă poţi bate. 

— Care-i sensul să joci dacă câştigi mereu? 

— Care-i sensul să joci dacă pierzi mereu? 

Jonah împinse scaunul în spate şi se ridică. 

— A venit momentul să-mi duc oasele obosite la 
culcare. 

— Dar nu am terminat jocul. 

— Eu am terminat. Mi-ai spus că m-ai învins. 

— Dar nu ţi-am arătat cărţile. 


— Te cred pe cuvânt. 

Lăsându-se pe spate în scaun, Harrison oftă. 

— N-ai venit aici să joci poker. 

— Nu, am venit să te scot din nenorocitul ăla de pat. 
Chicoti. Am pariat cinci dolari cu Jessye că reuşesc. 

— Nenoro... 

Jonah ridică un deget. , 

— Ai grijă ce zici, băiete! Asta-i saloon-ul meu şi chiar 
nu mi-ar plăcea să te dau afară în şuturi. 

— Jessye nu ar permite-o. 

— Probabil că nu, aşa că te las cu un sfat, din moment 
ce ştii cărţile aşa de bine. Viaţa este exact ca ele. Nu câştigi 
că ai o mână bună, câştigi când joci bine o mână proastă. 


* 


— Am auzit că te-ai mişcat din pat pe scaun azi- 
noapte. 

Harrison se uită urât la doctorul Hickerson în timp ce 
acesta îi împungea şi îi stimula picioarele inutile. Părul 
cenuşiu al bărbatului ieşea în evidenţă în unghiuri ciudate, 
amintindu-i de ghimpii unui porc spinos înfuriat. 

Oprindu-şi mişcările, medicul se uită la Harrison cu o 
provocare care se reflecta clar în ochii lui căprui. 

— Este adevărat? 

Harrison scrâşni din dinţi. 

— Măruntele mele realizări vor fi acum subiect pentru 
bârfitorii oraşului? 

— Mă îndoiesc că Jessye a spus altcuiva. Şi eu nu i-aş 
spune o realizare măruntă. 

— Nu mi-am folosit picioarele. Pur şi simplu m-am 
balansat în scaun ca o maimuţă care trece din creangă în 
creangă. 

— Nu ar trebui să fii aşa de dur cu tine. Doctorul miji 
ochii. iți mişti picioarele cum ţi-am spus eu? 

— Da, dar nu văd să fie vreun pic de diferenţă. 

El zâmbi triumfător. 

— Eu da. În curând vei folosi cârjele alea. 


Harrison nici nu se obosi să se uite la monstruozităţile 
de lemn sprijinite de peretele de lângă pat. Dispreţuia 
chestiile alea şi gândul de a le folosi. 

— Cât va mai trece până voi putea merge ca un 
bărbat? 

Doctorul  Hickerson îşi îndreptă corpul, oasele 
trosnindu-i. 

— Asta depinde de tine. 

— La naiba, omule, asta spui mereu. Nu poţi să-mi dai 
nimic mai substanţial? 

— Tu vrei ca eu să-ţi spun că vei începe să mergi de 
mâine, sau de săptămâna viitoare, sau de luna viitoare, şi 
nu pot face asta pentru că nu ştiu. Dacă ai fi venit la mine 
cu atât de multe oase rupte, ţi-aş fi amputat picioarele, deci 
nu ştiu tot ce-ar trebui să ştiu ca să te ajut să mergi din 
nou. Ştiu că este frustrant, dar va fi nevoie de timp. 
Deschise geanta lui neagră şi scoase un borcan. Ti-am făcut 
o alifie cu care te poţi da pe picioare când muşchii încep să 
aibă crampe. 

Harrison luă borcanul şi-l puse pe pat. Ar fi preferat 
să-l arunce cât colo, dar adevărul era că picioarele îl dureau 
aproape tot timpul şi le simţea mereu aşa de obosite. Chiar 
şi el se simţea epuizat, ceea ce nu avea sens, pentru că nu 
făcea nimic toată ziua. Fusese mai puţin obosit când 
mânase vitele. 

Doctorul Hickerson ridică o bucată din figurina spartă. 

— Ce s-a întâmplat aici? 

— M-am enervat. 

Privind spre oglindă, doctorul clătină din cap. Duse un 
deget la frunte. 

— Procesul de vindecare trebuie să înceapă aici 
înainte de a începe acolo, zise el arătând apoi spre 
picioarele lui Harrison. 

— Nu este nimic în neregulă cu capul meu. 

— Cu excepţia faptului că, atunci când te vizitez, este 
la fel de revigorant de parcă m-ar arde pe rug. Apucă 
cârjele şi le rezemă de pat. Incearcă să le foloseşti. 

Harrison fu străbătut de disperare. 


— Am încercat. 


— Nu ştiu cum să-l ajut. 

Jessye stătea întinsă pe spate, cu apa caldă şi lent 
curgătoare a râului liniştind-o, în timp ce se uita la umbrarul 
de frunze de deasupra. 

— Englezii ăştia sunt foarte mândri. 

Jessye o privi pe Abigail Rhodes cum îl bagă în apă pe 
băiatul ei de trei luni, Colton. 

— Bănuiesc că tu eşti expertă în legătură cu asta, 
fiind măritată cu unul. 

Abbie zâmbi. 

— Nu cred că vreo femeie poate deveni expertă în 
bărbaţi. Exact când crezi că i-ai înţeles, fac ceva la care nu 
te-ai aşteptat niciodată. Zâmbetul ei dispăru. Dar ştiu că de 
fiecare dată când Grayson îl vizitează pe Harrison, vine 
acasă, ia o sapă şi ia pământul la frământat de parcă nu 
mai există ziua de mâine. 

Jessye se îndreptă. Apa nu era adâncă pe mijlocul 
râului şi degetele de la picioare i se aşezară pe nămolul de 
la fund, cu apa lipăindu-i în jurul taliei. 

Colton scoase un strigăt entuziasmat şi Jessye privi 
cum picioarele lui lovesc apa, trimițând picături în zbor. 
Abbie râdea bucuroasă. 

— Abbie, poţi să vii aici un moment? strigă Grayson. 

Jessye se scufundă în apă până aceasta îi ajunse la 
umeri. Îl văzu pe Grayson uitându-se prin tufişurile de la 
marginea râului, în jurul meandrului unde adusese să 
înoate ceilalţi trei copii, de parcă simţise că Jessye avea 
nevoie să vorbească cu Abbie ca de la femeie la femeie. Cu 
toate astea, chiar ştiind că privirea lui nu era îndreptată 
spre ea, roşi furioasă. 

— ÎI ţii tu pe Colton? întrebă Abbie. 

— Sigur. Jessye luă copilul, stând cu ochii pe el cât 
Abbie mergea prin apă. 

— Mă întreb ce vrea tatăl tău. 


Colton dădu cu pumnii în apă. Picioarele lui îi atinseră 
sânii. O împinse pe neaşteptate, ceea ce o făcu aproape să- 
| scape din mâini. 

— Eşti un flăcău voinic tu, nu-i aşa? 

Işi îndoi piciorul şi îl ridică până când picioruşele lui se 
sprijiniră în el. Atentă să-i ţină capul deasupra apei, îl privi 
cum pluteşte când îşi îndoi genunchii. 

— Te distrezi? întrebă Abbie când se întoarse. 

— Da. Ce voia Grayson? 

Abbie zâmbi. 

— Un sărut. 

Jessye simţi cum căldura îi radiază în obraji mai mult 
decât soarele verii. 

— Îmi pare rău. Deranjez... 

— Nu fi prostuţă! Venim la râu să înotăm aproape în 
fiecare după-amiază. Grayson insistă să ne jucăm o oră 
zilnic. Inainte să ne căsătorim, mi se părea că nu sunt 
suficiente ore pe zi să termin treaba, şi acum... ei bine, 
cred că mi s-au schimbat unele dintre priorităţi. 

— Arăţi mai tânără, îi zise Jessye, apoi se strâmbă 
deoarece complimentul păruse mai degrabă o insultă. 

Zâmbetul lui Abbie se mări. 

— Cred că e de la râs sau poate doar de la zâmbete. 
Ridică din umeri. Ştiu doar că mă face fericită. 

Jessye simţi cum picioruşele lui Colton merg pe 
piciorul ei când acesta se întindea spre mama lui. 

— Aici merge! 

— E de la apă. Îl susţine, aşa că el se crede mare. 

Abbie îl gâdilă şi apoi îl luă jucăuş de la Jessye. 
Aceasta se încruntă. 

— Deci nu merge? 

— Nu, vor mai trece luni bune până va călca. Ea suflă 
aer peste burtica lui. lar copilul lovi frenetic apa. Dar poate 
lovi. 

— Zici că veniţi aici în fiecare zi? 

— Înm. Cred că de-asta are picioare aşa de puternice. 
Nu-mi aduc aminte ca ceilalţi copii ai mei să fi lovit aşa 
puternic. 


Jessye se lăsă pe spate, cu braţele întinse, şi apa o 
ridică la suprafaţă. Niciodată nu observase cât de uşor era 
să te mişti în apa râului. Reveni iar în picioare. 

— Abbie, vreau să cer o mare favoare soţului tău. 

Şi se rugă ca Harry să o ierte. 


Capitolul 16 


— Eşti nebun? întrebă Harrison, holbându-se la 
Grayson Rhodes. Să te însoțesc pe tine şi pe familia ta la un 
picnic? 

— Fiul meu are trei luni şi tu încă nu l-ai văzut. 

Harrison îşi flutură braţul prin aer. 

— Atunci adu-l în închisoarea mea. Pot să primesc 
vizitatori. 

— Autocompătimirea nu ţi se potriveşte, Harry. 

El privi cu o teamă crescândă cum Grayson trase de 
draperii şi lumina soarelui de dimineaţă intră în cameră. 

— Este o zi frumoasă, soarele străluceşte... 

— E august şi e cald. 

Grayson se întoarse. 

— Un motiv în plus să ieşi, să stai la umbră sau să 
simţi un pic de vânt. Este insuportabil de înăbuşitor aici. 

— În cazul în care nu ai observat, am pierdut 
capacitatea de a-mi folosi picioarele. 

— Te car eu. 

Harrison închise ochii. 

— De parcă aş fi un copil... 

— De parcă ai fi cel mai aprobat dintre fraţii pe care îi 
ştiu eu. 

Lui Harrison i se puse un nod în gât când deschise 
ochii. 

— Nu pot, Gray. 

Grayson traversă camera cu paşi uşori, paşi pentru 
care Harrison se detesta că îl invidia. 

— Am tras căruţa în spatele saloon-ului. leşim pe uşa 


din spate. Nu ne va vedea nimeni. Când ieşim din oraş, 
oamenii habar nu vor avea cum ai ajuns să stai pe 
banchetă. Şi apoi, va merita efortul. Abbie a pregătit cel 
mai gustos picnic. 

— Asta nu-i una dintre chestiile alea care-i plac ei şi la 
care participă toată comunitatea? 

— Nu. Doar familia, pe bucata noastră de pământ, un 
loc frumuşel lângă râu. g 

Harrison se scărpină în barbă. O lăsase să crească. In 
semn de sfidare, bănuia el. Toate eforturile lui de a se 
apropia de Jessye se duseseră pe apa sâmbetei, cu 
atitudinea lui ursuză. 

— Copiii tăi ştiu despre... starea mea? 

El încuviință din cap. 

— Nu va conta oricum deloc pentru ei. 

— Cum poţi fi aşa de sigur? 

— Pentru că sunt copii. 

— Copiii te-au chinuit pe tine că eşti un bastard. 

— Nu când sunt mici. Doar când creştem mai mari şi 
mai cinici îi rănim pe ceilalţi într-o încercare de a deturna 
atenţia de la propriile defecte. 

În adâncul sufletului, Harrison ştia că face o greşeală, 
dar nu era prima, şi se îndoia serios că avea să fie ultima. 

— Bine, merg, cu o condiţie. 

— Şi aia ar fi? 

Doamne, ura să ceară, dispreţuia dependenţa. 

— Să-mi aduci nişte apă caldă să mă spăl. Sunt un pic 
murdar. 

Grayson zâmbi. 

— Mereu ai fost subtil. 


Harrison încercase să stea cu spatele sprijinit de un 
copac, dar presiunea pe şold era mai mult decât putea 
suporta. Nu se vindecase cum trebuie, dar el ştia că 
deocamdată nu se mai putea face nimic, decât să accepte 
situaţia. 


Aşa că se întinsese pe pătură, pe partea stângă, 
sprijinindu-se în cot. Nu se aşteptase niciodată să invidieze 
fiul ilegitim al unui duce. În mintea lui, nu se îndoia că 
Grayson era fericit. Se vedea limpede că Abbie îl adora pe 
prietenul lui, la fel şi copiii din prima ei căsătorie. 

Fiica ei, Lydia, semăna mult cu mama ei. La nouă ani, 
fiul ei cel mare, Johnny, semăna cu tatăl său, dar îi lipsea 
latura serioasă a acestuia. Cel mai mic dintre băieţi, Micah, 
împlinise şase ani. Avea părul brunet al tatălui său, dar 
ochii violeţi ai mamei, măriţi de ochelarii pe care îi purta şi 
care îl făceau să semene cu o bufniţă. Micah se lăsă pe vine 
în faţa lui şi îl privi lung, de parcă putea să vadă în sufletul 
mizerabil al lui Harrison. 

— Tu şi cu mine suntem la fel, zise el după o vreme, 
cu o voce care mereu îi amintea lui Harrison de o broască. 

— În ce fel, băiete? 

El clipi din ochi. 

— Eu abia văd şi tu abia mergi. 

Stomacul lui Harrison se strânse. El nu putea merge 
deloc. În urmă cu două zile, după ce doctorul plecase, 
încercase să folosească cârjele în intimitatea camerei lui. 
Căzuse lat, cu faţa în jos. Singura lui alinare venise din 
faptul că recăpătase suficientă forţă în braţe încât reuşise 
să se ridice singur în pat. Întinzându-se, atinse rama 
ochelarilor băiatului. 

— Dar ăştia te ajută să vezi, nu-i aşa? 

Băiatul încuviinţă din cap şi şuviţele de păr brunet îi 
căzură pe frunte. 

— Pun pariu că există ceva care te poate ajuta să 
mergi. 

— Nu cred, băiete. 

— li, 

Sări în picioare şi fugi să se alăture fratelui său pe 
malul râului, unde acesta stătea cu o undiţă în mână lângă 
Grayson. 

— Copiii au aşa de multă credință, nu ţi se pare? 

Harrison întoarse capul spre vocea răguşită şi 
familiară. Calul necheză când Jessye descălecă. 


— Ce faci aici? întrebă el. 

Ridicând din umeri, ea petrecu frâul printre crengile 
unui tufiş din apropiere, aşezându-se lângă el. 

— leşisem să călăresc şi m-am gândit să trec pe aici. 

Detesta îngrozitor faptul că nu reuşea nici să stea în 
fund fără să se dea într-un spectacol înfiorător. 

— Gray mi-a zis că ăsta-i un loc retras. 

Ea încuviinţă din cap, cu ochii la râu. 

— Am fost ieri pe-aici. Am înotat cu Abbie. 

— Păi, Abbie s-a întors în casă chiar după ce am luat 
prânzul. A luat bebeluşul şi pe Lydia cu ea. Aşa că, dacă 
vrei s-o vezi, acolo trebuie să te duci. 

Jessye începu să smulgă nişte smocuri de iarbă. 

— N-am venit s-o văd pe ea. ÎI privi pieziş. leri m-am 
jucat în râu cu Colton, care bătea apa de mama-focului cu 
picioruşele lui. Nu poate merge, dar în apă... Ea îşi cobori 
privirea. M-am gândit că, dacă am merge să înotăm, poate 
că picioarele tale şi-ar aminti... 

El se porni pe un râs prelung şi zgomotos. 

— Nu este amuzant. Nu ţi-ai folosit picioarele de luni 
întregi şi cred c-ar trebui să o iei de la capăt, să înveţi să 
mergi de-a buşilea... 

Se opri brusc din râs. 

— O, pot să mă târăsc, Jessye, pe burtă, ca un melc 
care iese de sub o piatră noaptea. Işi mută privirea spre 
râu. Gray! 

Dar nu văzu decât apa care clipocea pe mal. Grayson 
şi băieţii nu mai erau. Suspiciunea pândea şi dintr-odată îşi 
dădu seama. Reveni cu privirea asupra lui Jessye. 

— Al naibii să fie! Tu ai aranjat asta. 

Ea încuviinţă din cap. 

— Nu fi supărat pe ei. Nu am ştiut cu cine altcineva să 
te aduc aici. Ştiam că nu ai fi venit dacă îţi ceream eu. 

O furie neputincioasă se ridică în el. 

— Deci acum o să fiu prizonier aici până când Gray se 
întoarce şi mă cară - ca pe un sac de cartofi - în camera ta 
din spatele saloon-ului? Nici măcar nu pot sta în vechea 
mea cameră, pentru că este în capul scărilor. Ai idee ce 


umilinţă simt pentru că sunt dependent... 

— Ştiu, naiba să te ia! Ştiu, şi de asta încerc din 
răsputeri să te ajut. Crezi că eu mi-aş fi dat fiica dacă eram 
independentă? Dacă aş fi avut bani sau numele unui 
bărbat? Cunosc umilinţa de a nu putea să-ţi controlezi 
destinul - şi ştiu de câtă forţă ai nevoie pentru a face primul 
pas ca să nu mai fi dependent niciodată de nimeni şi de 
nimic în afară de tine. Lacrimile îi inundară frumoşii ochi 
verzi şi îi alunecară pe obraji. Lasă-mă să te ajut, Harry. 

Cu degetul mare el îi prinse lacrima. 

— Nu este acelaşi lucru. 

— Nu este chiar diferit. De ce crezi că am investit în 
afacerea cu vite? De ce crezi că mi-am riscat reputaţia şi 
viaţa? Pentru că nu vreau să mai depind niciodată de 
cineva. 

Ea întinse mâna spre el şi apoi o retrase de parcă se 
temea de respingerea lui. Îşi prinse strâns mâinile în poală. 

Strângând din dinţi din cauza durerii, el se luptă să 
stea în fund. Se dădu în spate până când putu să se 
rostogolească pe şoldul stând şi să se sprijine de copac. 

— Trebuia să mergi cu Kit. 

Era un comentariu fără sens, nu-şi avea loc în discuţia 
prezentă. 

— Nu te-am putut lăsa. 

— De ce? 

Ea clătină din cap studiindu-şi mâinile. 

— Nu te uita la mine ca să găseşti un motiv să mergi. 
Asta trebuie să vină din tine. 

— Tu crezi că eu nu vreau să merg? 

— Cred că îţi este frică. Vrei să mergi aşa de tare, că 
te sperie, aproape te paralizează. Atâta timp cât nu încerci, 
există mereu posibilitatea să poţi să mergi. Dar îţi este 
teamă că încercând şi căzând înseamnă că nu vei mai 
putea merge niciodată. Când de fapt tot ce înseamnă este 
că ai căzut şi că trebuie să încerci din nou. Dacă nu încerci, 
îţi garantez că nu vei merge niciodată. 

— Frumoase cuvinte pentru cineva care nu are 
încredere că bărbaţii sunt onorabili, doar pentru că unul s-a 


dovedit a nu fi. 

— Ai dreptate. Cu un oftat, ea se ridică în picioare. Vă 
petreceţi viaţa stând la umbră. Eu voi înota la soare. 

O privi cum aleargă scurta distanţă până la malul 
apei. Zâmbi în colţul gurii când ea sări de câteva ori ca să 
se descalţe de cizme. Îşi trase cămaşa peste cap şi lui i se 
tăie respiraţia când îi văzu cămăşuţa albă. Pe prima o 
aruncă pe un tufiş din apropiere. „Dă jos cămăşuţa”, o 
provoca o mică voce din capul lui. 

Dar Jessye o lăsă pe ea şi trase de pantaloni. 
Hristoase, şi-ar fi dat sufletul diavolului să aibă capacitatea 
să meargă după ea. Lenjeria sumară nu mai lăsa loc 
imaginaţiei. Ah, să o vadă la lumina soarelui în loc de 
umbrele nopţii... 

Privi iute în jur. Dacă Grayson se ascundea prin nişte 
tufişuri privind, l-ar omori. Însă văzu doar două veveriţe, 
nişte mierloi şi fluturi care zburau aproape de sol. 

Îşi îndreptă iar atenţia asupra lui Jessye. Ea înaintă 
câţiva paşi prin apă, apoi se lăsă pe vine şi intră în apă. 
Graţios, incredibil de grațios. leşi la suprafaţă şi îşi întinse 
braţele. Îi văzu picioarele mici lovind împotriva curentului. 

— Haide, Harry! Apa este caldă, strigă ea. 

Şi corpul lui ardea de dorinţă. Nu prindea cel mai bun 
unghi din lume, dar îşi dădea seama că materialul ud era 
lipit de pielea ei. Chipul ei stătea direct în soare, departe de 
el. Chiar dacă avea ochii deschişi, nu-l putea vedea. 

La mică distanţă de el văzu un copac aproape de mal. 
Se întinse la pământ. Ignorând durerea din şold, întinse 
braţele şi se trase înainte, centimetru cu centimetru, 
străpuns de durere. Fu luat prin surprindere de sentimentul 
de împlinire care-l cuprinse când ajunse la copac şi se 
strădui să se aşeze în fund, sperând că ea nu a observat 
călătoria pe care o făcuse. 

Doamne, aproape că râse, de parcă se juca de-a v-aţi 
ascunselea, cum ar face-o un copil. 

Ea se roti în apă, privirea îi căzu asupra lui şi zâmbi 
larg. 

— Hai înăuntru, Harry. 


— M-aş îneca. 

— Colton nu s-a înecat. 

— Da, bine, sunt sigur că cineva a ţinut băiatul cât era 
în apă. 

Ea se opri din plutit şi începu să se învârtă în apă, 
braţele mişcându-i-se într-un cerc constant. 

— Te ţin eu. 

Stomacul i se înnodă la timbrul răguşit al vocii ei, la 
imaginile care-i trecură prin minte. Aproape că strigă la ea 
să închidă ochii ca să nu vadă intrarea lui neelegantă în 
râu. 

Dar mândria îl ţinu pe loc. Mândria şi frica. Frica că 
într-adevăr s-ar putea îneca - sau că ar trebui să fie salvat. 
Să descopere nu doar că nu putea să meargă, ci şi că nu 
mai putea să înoate... 

Ea scoase un mic țipăt şi intră sub apă. 

— Jessye! Se întinse cât putu - şi nu o văzu. Cercetă 
disperat cu privirea râul. Gray! Gray! 

Naiba să-l ia că plecase! Sperase să fi rămas măcar la 
distanţă de un strigăt. 

Jessye ieşi din nou la suprafaţă şi la fel de repede 
intră iar sub apă. Groaza puse stăpânire pe el. 

— Jessye! Nimic. Căzu pe burtă, se ridică pe coate şi 
se târi la malul apei. Drăcia dracului! 

Se aşeză în fund şi îşi scoase cizmele, cu privirea la 
râu. 

— Jessye! 

Tot nimic. Nici bule, nici braţe, nici picioare, nici ochii 
verzi luminoşi. Ah, Hristoase, dacă se înecase din cauză că 
el nu se putuse mişca suficient de repede... 

Trase aer adânc şi alunecă în apă. [inu capul 
deasupra apei. Mirosul râului, de noroi, de peşte şi de 
plante, îi umplu nările. 

— Jessye! 

Auzi mulţimea de stropi când ea ieşi la suprafaţă din 
adâncurile râului. Se simţi uşurat, apoi deveni numaidecât 
suspicios. Se încruntă. Adâncimea râului. Doar cu ajutorul 
braţelor şi ajunsese la mijlocul râului, iar cu genunchii 


atingea încă fundul. 

— Nu este adânc. 

Ea clătină din cap. 

— Nu, nu este. 

— Am crezut că te îneci, zise el tăios. 

— Mă gândeam eu. Ridică din umeri, având bunul- 
simţ să pară uşor ruşinată. Cred că am trişat. Veni spre el. 
Dar am crezut că, dacă te aduc în apă, ai vedea că poţi să 
îţi mişti picioarele aici aşa cum nu reuşeşti afară, şi dacă îţi 
punem iar picioarele la lucru... 

— N-am dat din picioare ca să ajung aici. M-am folosit 
doar de braţe. 

— Şi acum? 

— Sunt în genunchi. 

— Te doare? 

Intrebarea ei îl luă pe nepregătită. Apa se mişca cu 
blândeţe în jurul lui. Nu era în genunchi, de fapt. Se ţinea la 
suprafaţă mişcându-şi braţele, dar resimțea presiunea pe 
şold mai puţin decât în ultima vreme. 

— Nu pot să stau în picioare. 

— Nu trebuie. Dar poţi pluti şi, uşor, uşor, picioarele 
tale vor începe să funcţioneze din nou. 

In ochii ei era atâta speranţă, că aproape-l făcu să 
creadă în cuvintele ei. 

— Şi dacă nu? 

— Ce ai de pierdut? Te-ai dat jos din pat, ai ieşit din 
camera ta, eşti afară. Soarele străluceşte şi păsările 
ciripesc... 

El îşi mişcă degetul pe locul unde se curba cămăşuţa 
ei. 

— Şi tu eşti aproape goală. Ridică din sprânceană. S- 
ar putea să existe nişte avantaje în această aventură. 

— Hai să-ţi dăm cămaşa jos. 

Deşi era înconjurat de apă, gura i se uscă atunci când 
ea îi desfăcu cămaşa. După ce i-o trase peste cap, el ridică 
braţele şi se scufundă, cuprins de o uşoară panică înainte 
să-i simtă braţul cuprinzându-l şi aducându-l înapoi la 
suprafaţă. 


Ea îi zâmbi luminos când el se frecă la ochi să-şi 
îndepărteze apa. 

— Ţine-te la suprafaţă cât mă duc să întind asta la 
uscat, ordonă ea. 

— Şi pantalonii mei? 

— Cred că ar fi bine să-i ţii pe tine. 

Se îndreptă spre țărm. 

— Nu am nimic de obiectat dacă-ţi dai tu jos toate 
hainele, strigă el după ea. 

Ea râse în timp ce îi întindea cămaşa peste un tufiş, 
apoi alunecă înapoi la el. 

— Deci cum ar trebui să funcţioneze asta? întrebă el. 

Văzu îndoiala pâlpâind în ochii ei. 

— Nu ştiu. Mă gândeam că ai putea pluti pe spate şi 
eu te-aş ţine. Poate, după un timp, picioarele tale îşi vor 
aminti ce să facă. Trebuie să îşi recâştige forţa, pentru ca 
apoi să poţi merge. Ea îi cuprinse obrazul. S-ar putea să nu 
funcţioneze deloc. Cred că trebuie să ne aşteptăm că nu va 
funcţiona, ca să nu fim îngrozitor de dezamăgiţi. 

Harry nu voia să recunoască scânteia de speranţă 
care ardea în pieptul lui. Îi luă mâna, o întoarse un pic şi o 
sărută în podul palmei. 

— Bine. Haide să încercăm. 

Ea se mută în spatele lui. 

— Doar lasă-te pe spate. 

El făcu aşa cum îi ceru ea, dar picioarele lui nu voiau 
să coopereze. Poate că nu aveau să o facă niciodată. 

Braţele ei îl cuprinseră şi el îşi sprijini capul de umărul 
ei. Picioarele începură să i se mişte dirijate de curenţii 
râului, o deplasare blândă, mai multă mişcare decât 
avuseseră parte în ultimele luni. Trişau, de fapt. Manipulând 
picioarele care refuzau să cedeze. Poate... 

— Am fost un adevărat ticălos în ultimele luni. De ce 
eşti aşa de iertătoare şi dornică să mă ajuţi? întrebă el. 

— Doar din motive egoiste. Îmi vreau dormitorul 
înapoi. 

Cu soarele pe chip, el zâmbi la minciuna ei şi se 
întrebă care erau adevăratele motive. 


jessye se lăsă pe spate, încercând să diminueze 
durerea de mijloc pe care o simţea. De obicei dormea după- 
amiaza ca să poată rezista nopţii epuizante de servit 
băutură şi mâncare bărbaţilor, dar de data asta fusese la 
râu. Rămăsese şocată când îi scosese cămaşa lui Harry şi 
văzuse cât de mult slăbise. Nu ştia de ce se aşteptase la 
altceva. leşea din pat doar când îl vizita Grayson şi-i făcea 
toaleta. 

Spălând ultimele pahare, Jessye zâmbi. Astăzi fusese 
o zi de succes. Picioarele lui Harry nu se mişcaseră cu 
puterea sau agilitatea picioarelor lui Colton, dar văzuse 
câte o mişcare din când în când, şi Harry chiar o provocase 
de vreo două ori. Urâse momentul când trebuise să plece 
de la râu, mai târziu în acea după-amiază, chemaţi de 
Grayson şi familia lui. 

Işi uscă mâinile cu un prosop. Inima aproape i se 
frânsese când Grayson îl cărase pe Harry înapoi în 
dormitorul lui - închisoarea lui, cum îi spunea el. Harry îi 
interzisese lui Jessye să-i scrie tatălui lui, aşa că, oricât de 
mult dispreţuia rolul, ea era mai mult paznicul decât 
prietena lui. 

leşi din bucătărie în holul ce trecea pe lângă camera 
care cândva fusese a ei. Acum ea dormea în fosta cameră a 
lui Harry de la capătul scărilor, dar încăperea aceea era 
dezolantă şi pustie... în comparaţie cu a ei, care păstra 
amintirile tinereţii sale. Uneori se temea că el avea să o 
cunoască mai bine stând acolo, mai bine decât se cunoştea 
ea însăşi, în timp ce ea nu afla nimic despre el, în afară de 
ceea ce ştia deja. Undeva pe drumul dintre Fortune şi 
Kansas, se îndrăgostise de el. 

Dar, în ciuda atenţiei lui, a sărutărilor lui, a secretelor 
pe care şi le împărtăşiseră noaptea şi a pasiunii, ştia că el 
nu avea să o iubească niciodată cu adevărat. Pe drum, 
fusese singura femeie pe o rază de sute de kilometri; şi 
acum era tot singura femeie din jurul lui - şi o femeie 


nesofisticată. 

Se opri în faţa uşii ce dădea în camera lui, rezistând 
impulsului de a o deschide un pic şi de a se uita înăuntru, 
să-l vadă dormind. Pe drum îl privise deseori. Adormit, 
părea aproape inocent. Ce iluzie mai era şi asta! 

Un geamăt jos, aproape mut se lovi de uşă. Ea îşi lipi 
mâna şi urechea de lemnul de stejar. Auzi un țipăt 
strangulat. Deschise uşa şi inima îi sări în gât. 

Picioarele lui Harry erau strânse sub el. Întinzându-se 
în spate, el smulse păturile şi se acoperi cu ele, dar nu 
înainte ca ea să vadă ce crezu că era un nod umflat pe 
gamba lui. El îşi descleştă dinţii de pe colţul pernei, pe care 
îl ţinea în gură. 

— leşi! 

Ea intră în cameră. 

— E prima oară când faci asta? 

— leşi! mârâi el. Şi închide dracului uşa! 

— Mă duc după doctor. 

Se întoarse şi dădu să plece. 

— Nu! 

Se răsuci spre el. 

— Harry, ai dureri. El ar putea să te ajute... 

Harry flutură agitat din mână. 

— În sertar, acolo lângă pat, este un borcan. Adu-l. 

Ea traversă camera în grabă, trase de sertar şi scoase 
borcanul. 

— Ce este? 

El i-l smulse. 

— Un fel de pomadă. Acum pleacă. 

ÎI privi cum se chinuie să răsucească capacul cu mâna 
tremurând. Îi luă borcanul şi îl deschise. Un miros puternic 
se ridică şi îi înţepă ochii. 

— Ce este asta? 

— Ceva care să diminueze... mârâi el... durerea. 
Acum ieşi! 

Dădu cearşaful la o parte până i se văzu o parte din 
picior. Scoase cu degetele un pic de pomadă şi începu să o 
frece pe gambă. 


— Vrei să pleci? bolborosi el. 

— Nu. Băgă degetele în borcan. Ce trebuie să fac? 

— Jessye... 

— Harry. 

El oftă adânc. 

— Freac-o până intră în piele. 

Ea dădu cearşaful la o parte, scoţându-i la iveală 
picioarele slabe. Nu era de mirare că nu putea merge. Işi 
aduse aminte de felul cum pantalonii i se întindeau pe 
coapse de fiecare dată când el se lăsa pe vine în faţa ei, 
felul cum simţise coapsele lui puternice între ale ei. Işi frecă 
mâinile energic ca să întindă pomada şi să creeze căldură. 
Puse uşurel mâinile pe gamba lui cioturoasă. 

El gemu încet. Ea privi peste umăr şi văzu că avea 
ochii închişi. Băgase colţul pernei din nou în gură. Ea mări 
presiunea asupra nodului, frecând cu blândeţe până când 
simţi că acesta cedează şi se relaxează. 

— Totul va fi bine, Harry. A fost o idee proastă să 
mergem la înot. 

— Nu mai spune. 

Încuviinţând din cap, ea mai luă pomadă, îşi încălzi 
palmele şi găsi următorul nod întărit. Îşi plimbă degetele în 
jurul nodului. Ciudat. Făcuse dragoste cu el şi nu-i văzuse 
niciodată picioarele goale. În noaptea aceea ar fi trebuit să 
insiste ca el să-şi scoată toate hainele. 

Trecu la următorii muşchi. 

— Eu doar am crezut că dacă Colton poate merge în 
apă, şi tu ai să poţi. Îmi pare aşa de rău. Nu asta voiam 
pentru tine. 

Continuă să maseze nodurile mici şi pe cele mai mari, 
frământând, frecând, aplicând presiune sau rănind, dar din 
moment ce gemetele lui se diminuau, putea doar să spere 
că îi scădea şi durerea, fără să provoace mai multe daune 
picioarelor. Minutele treceau lent pe măsură ce ea muncea 
la fiecare muşchi înnodat, până când acesta ceda la 
eforturile ei. 

Mâinile o dureau şi spatele îi era înţepenit când în 
sfârşit terminase de frământat ambele picioare, de la 


glezne până la coapsă, căutând muşchi încăpăţânaţi. Nu 
mai găsi niciunul. 

Cu toate astea, nu ar fi stricat să caute din nou. Chiar 
dacă picioarele lui erau slabe, ea tot se bucura de atingerea 
pielii lui. Porni cu mâinile într-o călătorie în sus pe fiecare 
picior, şi înapoi în jos, mişcând lent degetele până când 
începu să-şi imagineze că şi el făcea la fel. Doar că îşi dorea 
ca mâinile lui să îi atingă tot corpul. 

— Cred că ar fi bine să te opreşti, zise el cu o voce 
gâtuită. 

Jessye ridică ochii spre el. Căldura fierbinte din ochii 
lui era suficientă să o facă să simtă fiorii dorinţei 
străbătând-o. Gura ei se uscă. 

— Incă... te doare? 

El ridică un colţ al gurii într-un zâmbet încrezut, care îi 
făcu inima să tresară. Cât timp trecuse de când nu îl mai 
văzuse zâmbind? 

— Mă îndoiesc că vrei să freci unde mai simt 
disconfort. 

Recunoscător că el încă stătea pe burtă, privirea ei 
ajunse la şoldurile lui, unde carnea era dezgolită, ferită de 
privirea ei doar printr-un cearşaf. Întinzându-se, trase de 
materialul subţire peste picioarele lui, când, de fapt, era 
tentată să dea complet cearşaful la o parte. Îndrăznind să 
se aşeze pe marginea patului, ea îşi puse palma pe obrazul 
lui bărbos. 

— S-a mai întâmplat ca muşchii să ţi se contracteze 
aşa dureros? zise ea încet. 

— Nu atât de rău. Medicul mi-a dat pomada şi de 
obicei mă descurc de unul singur. Oftă profund. În seara 
asta, durerea m-a luat prin surprindere, mai rău decât altă 
dată. 

Ea îşi trecu degetele prin părul lui. 

— De ce nu m-ai chemat? 

— Durerea asta dispărea, la un moment dat. 

— De ce trebuie să fii aşa de mândru? De ce nu mă 
laşi să te ajut? 

In ochii lui se citi o disperare profundă. 


— Mă... simt umilit să mă vezi aşa. 

— Of, Harry, şopti ea, atingându-i tâmpla cu buzele. 
Ştii ce văd eu în tine? Văd un bărbat care aproape s-a 
înecat încercând să salveze un altul, un bărbat care a 
refuzat să cedeze, chiar dacă ştia că îşi semna moartea; un 
bărbat care m-a ţinut în braţe când sufeream şi care m-a 
făcut să mă simt curajoasă când nu eram. În ochii mei nu 
te-ai schimbat. Doar în ai tăi ai devenit diferit. 

— Nu pot să merg. 

— Dar o vei face din nou într-o bună zi. 

— Tu chiar crezi? 

Ea încuviinţă din cap şi zâmbi tandru. 

— Chiar dacă trebuie să trişezi ca să reuşeşti. 

Privirea ei alunecă spre figurina de pe noptieră. Mama 
ţinea din nou copilul în braţe, iar crăpătura zimţată, deşi 
era vizibilă, fusese reparată, unindu-i pe cei doi. 

— Ai lipit-o, şopti întinzându-se după ea. 

El îşi îndoi degetele peste ale ei. 

— Nu o atinge. Nu sunt sigur dacă s-a uscat, şi chiar şi 
aşa, s-ar putea să se desprindă dacă o atingi. Îi duse 
degetele la gură şi i le sărută, trimițând fluvii de căldură 
prin ea. 

— Mulţumesc că încerci să mă repari. 

Ochii ei se umplură de lacrimi. 

— N-aş fi dat vina pe tine dacă m-ai fi lăsat să sufăr 
singur. Nu am fost... o companie prea plăcută în ultimele 
luni. 

Degetele ei se curbară şi se strânseră în jurul alor lui. 

— Aş vrea doar să ştiu ce pot să fac ca să te ajut... 

— Du-mă mâine să înot. 

Ochii ei se lărgiră şi ea îşi trase mâna dintr-a lui. 

— Nu cred că-i o idee aşa de bună. Uite prin ce tocmai 
ai trecut. 

El se rostogoli pe o parte, păstrând cu grijă cearşaful 
la locul lui. 

— Zac aici de săptămâni întregi şi mi-am văzut 
picioarele topindu-se, micşorându-se, fără să ştiu cum să 
opresc deteriorarea. Se ridică într-un cot, cu ochii sclipind 


de speranţă. În seara asta, în sfârşit, am simţit ceva... 

— Durere! izbucni ea, ridicându-se în picioare. 

— Rebeliune. Un băiat devine bărbat revoltându-se. 
Este un proces dureros. Dumnezeu ştie că eu abia am 
supravieţuit. 

— Nu-ţi poţi compara picioarele cu un copil... 

El îi întâlni privirea. 

— Cred c-ai avut dreptate cu înotul. Mişcările au fost 
uşoare, dar au durut. Totuşi, n-am vrut să renunţ. De-aia n- 
am ieşit din apă până la apus. Nu voi mai face aceeaşi 
greşeală, dar vreau să mă întorc la râu... cu tine. 

„Cu tine”. Acele cuvinte îi merseră direct la suflet, 
deşi în adâncul ei ştia că ea era alegerea logică, fiind liberă 
pe durata zilei, în timp ce toţi ceilalţi aveau de lucru la 
ferme sau aveau vite de adunat şi de dus la păşunat. 

Ea încuviinţă repede din cap. 

— Bine. Vom merge mâine după-amiază. 

Un zâmbet timid şi senzual îi înflori pe chip. 

— Voi merge din nou, Jessye. 

— Ştiu. 

Şi în momentul acela el va părăsi negreşit saloon-ul şi 
nu se va mai uita niciodată în urmă. 


Capitolul 17 


Harrison privi la ploaia care bătea nemilos în geam. 
Fulgerele amenințau să lovească pământul când se auzi 
tunetul bubuind. 

In ultimele două săptămâni, se obişnuise să înoate 
după-amiaza, şi chiar aştepta cu nerăbdare să petreacă 
timp alături de Jessye. Prin ochii ei experimentase 
momente în care nu se mai simţea ca un olog şi ajunsese 
să creadă că va merge din nou. 

Se foi în scaunul de catifea moale. Tipic pentru femei 
să împodobească o cameră cu mobilă drăguță, dar deloc 
confortabilă! 


Auzi ciocănitul, se gândi să nu răspundă, dar ştia că 
tăcerea lui nu ar fi ţinut-o afară. 

— Intră. 

Uşa se deschise şi Jessye intră. Privirea ei se mişcă de 
la pat la fereastră şi ochii i se măriră. 

— Ai mers. 

EI îşi îndreptă din nou atenţia spre furtuna puternică. 

— M-am târât. 

— Cum te-ai aşezat pe scaun? 

— La fel de dizgraţios ca o vită care se ridică de jos. 

Ciuli urechile la paşii ei sfioşi, care erau precauţi de 
parcă i-ar fi simţit starea proastă care ţinea isonul cu 
vremea. 

— Ai putea lua în considerare să ieşi din cameră. Să te 
duci în saloon, să joci nişte poker... 

— Nu doresc să fiu văzut aşa. 

— Eşti enervant de încăpățânat. 

Frustrarea din vocea ei aproape că-l făcu să 
zâmbească. 

— Asta am învăţat-o de la tine. 

— Eu n-am fost niciodată aşa de încăpăţânată. 

— Ai primit vreo veste de la Kit? întrebă el, dorind, 
având nevoie să îndepărteze subiectul de la el însuşi. 

— Nu. 

— N-ar fi trebuit să ajungă deja la Chicago? 

Ea se aşeză pe marginea pervazului lat şi privi furtuna 
de afară. 

— A luat-o pe un drum pe care nimeni n-a mai mânat 
vite înainte. Nu ştim cât îi va lua sau peste ce ar putea să 
dea. 

— Voi găsi o cale să primeşti înapoi cel puţin banii pe 
care i-ai investit. 

Buzele ei se curbară în sus când îi întâlni privirea. 

— Cunoşteam riscurile. Dacă avem succes, voi deveni 
independentă. Nu-mi eşti dator, dacă se întâmplă altfel. 

Cu toate astea, lui nu-i plăcea ideea că ea ar putea 
ieşi în pierdere. Avusese destul de pierdut în viaţa ei. 
Astăzi, starea ei reflecta ploaia: melancolică, tristă. 


Doamne, îi lipsea focul care emanase cândva din ea. Ultima 
întâlnire cu Gerald Milton lui îi rupsese oasele, dar ei se 
temea că îi înfrânsese spiritul. 

— Ce vezi dincolo de ploaie? întrebă el liniştit. 

Ea clătină din cap şi îşi privi mâinile. 

— Ceva ce te deranjează. 

Ridică din umăr până când acesta îi atinse bărbia. 

— leri am fost la magazin. Am văzut o păpuşă de 
porțelan. Avea părul roşu. Se uită la el. Nu am văzut 
niciodată o păpuşă cu părul roşu. Aproape c-aş fi cumpărat- 
O. 

— De ce nu ai cumpărat-o? Cu siguranţă saloon-ul 
face oarece profit. 

Ea îşi relaxă umărul, îşi puse degetul pe geam şi 
urmări un strop singuratic de ploaie care călătorea precum 
o lacrimă în căutarea camarazilor săi. 

— Avem ceva bani puşi deoparte şi tata nu s-ar fi 
supărat dacă aş fi folosit din ei şi pentru mine. Doar că nu 
ştiu ce aş fi făcut cu o păpuşă. 

— Ai fi putut să i-o trimiţi lui Mary Ellen. 

Îşi prinse între dinţi buza de jos. 

— M-am gândit la asta... Clătină din cap. Este mai 
bine dacă nu mă mai gândesc la asta. 

— Dar o faci. Mi-ai spus că te trezeşti în fiecare 
dimineaţă gândindu-telaea... 

— Acum este mai rău. Se întoarse un pic, prinse 
lănţişorul de la gât între degete şi scoase la vedere un 
medalion din spatele gulerului. Madeline mi l-a dat. 
Deschise medalionul. Acum, în fiecare dimineaţă mă uit la 
copilul meu şi mă întreb... Văzu lacrimile din ochii ei înainte 
ca ea să-şi îndrepte atenţia spre vremea de afară. Doamne, 
îmi doresc ca ploaia să se oprească. Mă cuprinde tristeţea 
când am prea mult timp să mă gândesc. 

Femeia se pricepea de minune să schimbe subiectul 
când nu mai dorea să discute despre ceva. El îşi frecă 
coapsele. Simţea în picioare un sentiment ciudat, de 
nerăbdare, de parcă acestea ştiau că le va fi refuzat drumul 
spre râu. 


— Cât crezi că va dura furtuna? 

Ea oftă adânc. 

— Prea mult ca să mai înotăm. Şi apoi, septembrie a 
sosit deja şi vremea se va răci în curând. Va trebui să găsim 
altceva de făcut. 

Închise medalionul şi-l ascunse la loc. Se lăsă pe 
podea, îşi strânse picioarele sub ea şi îi puse piciorul în 
poala ei. 

— Ce faci? întrebă el. 

Ea îşi apăsă palmele pe talpa piciorului lui. 

— Cred că este important ca picioarele tale să aibă 
parte de ceva mişcare în fiecare zi. Împinge în mâinile 
mele. 

El întinse piciorul, sprijinindu-l în palmele ei, care 
ofereau suport şi puţină rezistenţă. Când ajunse la limită, 
ea îi mişcă piciorul până când genunchiul i se îndoi. 

— Din nou, ordonă ea, cu privirea concentrată asupra 
piciorului lui, în timp ce el şi-o fixa pe chipul ei. 

Ce îl făcuse oare să creadă - chiar şi pentru cel mai 
scurt moment - că trăsăturile ei nu erau spectaculoase? 
Timpul petrecut la soare îi adăugase pistrui pe nas şi pe 
obraji. Dar bărbia ei sfidătoare refuzase să se lase cucerită. 
Ştia de la sesiunile lor de înot că până şi umerii ei 
atrăseseră pistrui, şi era chiar recunoscător că ea nu-şi 
scosese cămăşuţa niciodată, pentru că, pe sub material, 
pielea ei era perfectă şi cunoştea doar atingerea sărutărilor 
lui, nu şi pe ale soarelui. 

Ea îi mişcă piciorul înainte şi înapoi, înainte şi înapoi, 
iar el îşi imagină limba lui imitând aceleaşi mişcări în gura 
ei, făcând cercuri, rotindu-se, gustând, înaintând... corpul 
lui în alei... 

Îşi puse piciorul pe podea, încercând să-şi controleze 
respiraţia. Gândurile lui puteau hoinări, în vreme ce corpul 
lui nu. De ce ar vrea o femeie să se lege la cap cu un 
bărbat care nu era întreg? Deseori regreta că nu insistase 
mai mult pe drum, că nu făcuse dragoste cu ea decâto 
dată, când era întreg, când avea... totul. 

Studie furtuna de afară şi simţi cum creşte furtuna în 


el. Pe niciuna nu putea să le controleze. 

— Dă-mi voie să-ţi masez şi celălalt picior, zise ea. 

— Chiar nu cred că exerciţiul ăsta va ajuta. 

— Nu poate face rău. 

— Am nevoie să fiu singur. 

— Vrei să îţi aduc... 

— Nu am nevoie de nimic, decât de singurătate. 

Vinovăţia îl rodea când ea se ridică grațios în picioare. 
Nu merita să fie martoră la norii negri de deasupra lui. 

— O să-l trimit mai încolo pe Coţofană să te ajute să 
urci înapoi în pat... 

— Pot să mă bag singur în pat, mulţumesc. 

— Ai mai făcut asta? întrebă ea cu uimire în glas. 

— Deseori, de când am început înotul. Indrăzni să 
privească spre ea şi zâmbi autocritic. De obicei noaptea 
târziu, când nu pot dormi. Acum e prima dată când am fost 
prins. Voi evita excursiile de după-amiază, pe viitor. 

— Eu mereu bat la uşă înainte să intru. 

Simţi durerea din vocea ei şi se blestemă pentru 
duritatea lui, dar, la naiba, nu dorea deloc ca ea să-i vadă 
lenta şi ciudata călătorie de la pat la scaun. 

— Lucru pentru care-ţi sunt etern recunoscător. 

Ea se întoarse lent ca să plece. 

— Jessye? 

Se întoarse spre el, cu tristeţea încă în ochi. 

— Cumpără păpuşa şi trimite-i-o lui Mary Ellen, ca de 
la prietenă la prietenă. 

— Nu ştiu dacă am puterea să-i fiu prietenă, când eu 
vreau să-i fiu mamă. 

— N-ai încetat niciodată să-i fi mamă. 

— De asta este aşa de greu. Nu vreau să o rănesc şi 
îmi este teamă că o voi face. 

leşi din cameră, în urma ei auzindu-se distinct sunetul 
uşii închizându-se. 

— La naiba! 

Se ridică din scaun cu mişcări scurte şi spasmodice. 
Îşi lipi piciorul de perete, dorindu-şi să aibă forţa de a da un 
şut ca să facă o gaură în nenorocitul ăla de perete, dorindu- 


şi ca picioarele lui să aibă forţă să-l ducă la Jessye, ca să 
pună capăt acestei dorinţe neîncetate, care se temea că va 
rămâne pentru totdeauna neîmplinită. 

Işi îndoi şi îşi îndreptă picioarele, o dată, şi încă o 
dată, şi încă o dată. Exerciţiul nu era nici pe departe la fel 
de plăcut ca atunci când piciorul lui era în poala ei, dar nici 
nu invoca imagini carnale de care se temea că aveau să-l 
înnebunească, la fel ca pe mama lui. 


* 


— Pentru numele lui Dumnezeu, ce faci? întrebă 
Harrison, aşezându-se pe marginea patului. 

li era din ce în ce mai uşor să se aşeze atâta timp cât 
îşi aducea aminte să se rostogolească pe partea stângă 
întâi, şi nu pe dreapta, ca durerea din şold să fie mai mică. 

— ţi fac un punct de sprijin, îi zise Grayson în timp ce 
bătea în cuie un par scurt. 

— Jessye o să-ţi smulgă părul ăla auriu din cap... 

— A fost ideea ei. l-a venit acum vreo două nopţi, 
când s-a ţinut cu mâinile de balustradă ca să se târască pe 
scări în sus, după o seară obositoare de muncă în saloon. S- 
a gândit că dacă ai ceva asemănător pe care să-ţi sprijini 
greutatea, te vei putea deplasa mai uşor de la pat la 
scaunul de lângă fereastră. 

— Este prea optimistă. Eu nici nu pot să stau în 
picioare. 

Grayson ridică din umeri în vreme ce se întindea după 
încă un par. 

— De-aia şi fac asta. N-ai nimic la braţe. Poţi folosi 
balustrada asta improvizată ca să-ţi preia o parte din 
greutate. Se opri din ciocănit şi privi spre Harrison. Va dura 
ceva. Nu va fi uşor. Nu mi-aş fi luat din timpul pentru 
recoltare dacă nu credeam că ideea este bună. 

Cu un junghi în piept, Harrison se uită la lemnul 
deschis la culoare şi lustruit, un adevărat semn al prieteniei 
- atât de greu de acceptat. 

— Deci eu ar trebui să am încredere că balustrada 


asta, cum îi zici tu, îmi va susţine greutatea? Când ai 
devenit tâmplar? 

Grayson afişă un zâmbet. 

— Când am devenit şi fermier. Ai rămâne surprins de 
toate lucrurile pe care am învăţat să le fac. 

— Şi îţi place. 

— Mă bucur să pot avea grijă de familia mea, Harry. 

— Copiii Westland par să te fi acceptat destul de uşor. 

Grayson reveni la ciocănit. 

— Războiul l-a luat pe tatăl lor de lângă ei când încă 
erau bebeluşi. Abia îl cunoşteau. 

— Dar când s-a întors... 

— Pământul a fost mereu pe primul loc pentru el. Aici 
suntem diferiţi. Grayson îi întâlni privirea şi i-o susţinu. 
Abbie şi copiii sunt pe primul loc pentru mine. Nimic nu va 
schimba asta. 

— Doamne, Dumnezeule, cine ar fi crezut că vei 
renunţa la viaţa de nebunii şi vei deveni aşa un om de 
familie hotărât? 

— Cu siguranţă nu eu. 

Harrison atinse cu mâna stâlpul cel mai apropiat de 
el. 

— Sunt fericit pentru tine, Gray. Ştiu că o vreme ai 
trecut prin iad. 

— Abbie zice că cele mai puternice focuri călesc cele 
mai dure metale. Zâmbi. Crede că am avut nevoie să fiu 
remodelat. 

— Eu credeam că erai bine mersi cum erai. 

— Asta pentru că tu eşti un ticălos. 

Harrison chicoti. Trecuse ceva vreme de când se 
simţise ca un ticălos. Uneori îi era teribil de dor de el, cel de 
altă dată. 

Privi grija cu care Grayson se ocupa de sarcina lui şi 
uri faptul că nu putea face nimic mai mult decât să stea 
degeaba, în vreme ce proiectul se apropia de final. Mereu 
se simţise mai apropiat de Kit decât de Grayson. Cu toate 
astea, Grayson îi era prieten, şi încă unul de încredere, care 
putea deţine răspunsurile la toate întrebările de neînțeles. 


— Când ai ştiut că o iubeşti pe Abbie? 

Grayson mângâie cu mâna lemnul fin lustruit al 
balustradei care se întindea de la fereastră la pat, sprijinită 
din loc în loc de piloni scurţi. 

— Când mi-am dat seama că aş merge bucuros în iad 
doar ca să o văd fericită. Se opri în faţa lui Harrison. Şi că 
aş sta acolo o eternitate, dacă ar fi nevoie. 


* 


Apucând bine de balustradă, Harrison făcu cu mare 
atenție câțiva paşi. Cu cât muta mai multă greutate de pe 
braţe pe picioare, cu atât mai greu se mişca. 

Când ajunse la fereastră, îşi plecă uşor capul şi oftă 
profund, cu respiraţia tremurând. Făcea progrese. Măcar 
acum putea să stea la fereastră, atâta timp cât se sprijinea 
de balustradă. 

Se întoarse neîndemânatic şi parcurse monotonul 
drum până la pat. Doamne, cât îşi dorea să fi apreciat 
kilometrii parcurşi pe un cal. Să se fi bucurat de apusul 
soarelui. Să fi dansat. Avea măcar amintirea unui dans cu 
Jessye în braţele lui. 

Se aşeză pe marginea patului şi se uită la cârjele 
sprijinite de saltea. l-ar oferi libertatea să iasă din cameră 
oricând dorea. 

Încă avea nevoie de exerciţiu şi ştia că va mai trece 
mult timp până când va permite cuiva să-i vadă încercările 
de a merge, dar nu exista un moment mai bun de a începe 
decât prezentul. Saloon-ul era tăcut şi, dacă era foarte 
atent şi se mişca foarte încet, putea să-şi toarne un pahar 
de whisky - fără ca nimeni să afle. 


* 


Indiferent cum se uita Jessye la registrele contabile, 
nu putea schimba numerele. Tatăl ei avea prostul obicei să 
cumpere mai multă marfă decât aveau nevoie, aşa că 
rezerva lor de bani gheaţă era mereu mică. Nu se simțea în 


stare să-l certe. El spunea doar: 

— O să avem nevoie de toate astea într-o zi, fato. 

Poate înainte de război, înainte ca jumătate din 
bărbaţii din oraş să fi murit pe nenorocitele de câmpuri de 
luptă, la kilometri depărtare de casă. 

Nu ajuta nici faptul că tatăl ei avea prostul obicei să 
dea de băut pe credit. 

— Nu poţi refuza un om care nu are noroc, spunea el. 
Doar o duşcă, să-l ajute peste noapte. 

Duşca de obicei se transforma într-o sticlă sau două. 

De-a lungul anilor, se obişnuise cu generozitatea 
tatălui ei. Îl iubea cu toate defectele lui. Totuşi, avea să se 
simtă uşurată când va primi veşti de la Kit. Işi dorea cu 
disperare ca investiţia ei să renteze. 

Căscând, închise registrul, se lăsă pe spate în scaun şi 
îşi frecă ceafa. Ora două dimineaţa era mult prea înaintată 
ca să se mai culce, dar noaptea nu avea suficiente ore. 

Uşa biroului se deschise şi ea zâmbi somnoroasă 
tatălui ei. 

— Credeam că te-ai dus la culcare. 

— Am fost prins cu gânduri de tot felul. Ştii unde sunt 
hârtiile care dovedesc că sunt proprietarul clădirii? 

— Sunt în birou. 

— Le pot vedea? 

Ea deschise sertarul de sus, răscoli prin el şi scoase 
contractul pentru saloon. El luă documentul, îl studie şi 
încuviinţă din cap. Îi luă peniţa şi călimara. 

— Am nevoie să vii cu mine să fii martoră. 

| se ridică părul pe ceafă. 

— Să fiu martoră la ce? 

El se întoarse pe călcâie şi ieşi din cameră. Ea sări de 
pe scaun şi veni în grabă după el. 

— Tată, ce-ai făcut? 

Se grăbi pe hol, trecu de camera lui Harry, abia 
băgând de seamă i-a uşa de la camera lui era deschisă. Se 
opri în pragul uşii ce dădea în saloon. Harry stătea la o 
masă lângă bar. Nebărbierit, cu hainele şifonate, nu părea 
fericit să o vadă. 


Pe masă erau împrăştiate cărţile de joc şi în faţa lui 
erau adunate monede. Nu erau mulţi bani, dar suficienţi 
încât să-i facă inima să bată fără milă între coaste. 

— Vino aici, fato! 

Parcă visând, ea se apropie de masă, temându-se de 
răspunsul la întrebarea pe care nu îndrăznea să o pună. Cu 
ochii verzi aprinşi, Harry o privea, în timp ce tatăl ei înmuia 
peniţa în cerneală şi îşi scria numele în josul paginii. Tatăl ei 
privi peste umăr. 

— Am nevoie să semnezi ca martoră. 

— Ce să semnez mai exact? întrebă ea. 

— Semnezi că Harry devine proprietarul saloon-ului. 
L-a câştigat cinstit. Eu am avut trei aşi, dar el a tras o carte 
la rând chiar din mijloc. 

— O carte la rând din mijloc, şopti ea, cu genunchii 
amenințând să-i cedeze. Cum ai putut să faci asta? 

Harry miji ochii, şi ea simţi cum îi străpungea parcă 
inima. 

— A fost un joc corect. 

— Un joc corect... Ce ştii tu despre corectitudine, 
Harry? Tu manipulezi cărţile de joc. Tu manipulezi oamenii. 
Am făcut tot ce-am putut să te ajut să mergi din nou, şi 
prima dată când îţi târăşti picioarele aici, îi iei tatălui meu 
saloon-ul? Singurul lucru care înseamnă ceva pentru el? 
Clătinând din cap, făcu un pas în spate. Nu voi semna. Nu 
voi renunţa la saloon-ul tatălui meu. 

— Jessye... începu tatăl ei. 

— Nu, tată, nu voi semna. Este un ticălos şi un triş... 

— Ai grijă ce scoţi pe gură, fato! Odată spuse, vorbele 
nu mai pot îi luate înapoi. Ştiam ce fac când am pariat pe 
saloon. Mi-am dat cuvântul, şi un adevărat texan nu-şi 
încalcă niciodată cuvântul. Băgă iarăşi peniţa în cerneală. 
Vino şi semnează ca martor. 

— Doar proprietarul se schimbă, zise Harry. Tu şi tatăl 
tău puteţi continua să munciţi şi să locuiţi aici... 

— Vai, ce bărbat bun şi generos eşti tu! Luă peniţa din 
mâna tatălui ei şi îşi scrise numele în partea de jos a 
contractului, aproape rupând hârtia, de furie. Pentru că nu 


am de ales, am să lucrez aici până se ăntoarce Kit cu 
partea mea de profit. Apoi, eu şi tata plecăm cât mai 
departe de tine. 

Se întoarse pe călcâie şi se îndreptă spre scări. 

— Jessye! 

Se întoarse şi se uită urât la Harry. Dacă el i-ar fi 
zâmbit răutăcios, s-ar fi putut întoarce să-i scoată ochii ăia 
verzi frumoşi. Dar în ei zări în schimb o urmă de regret. 

— Să ne întâlnim dimineaţă la zece să discutăm 
câteva schimbări pe care aş vrea să le fac. 

— Du-te naibii! 

În timp ce urca treptele, îi auzi râsul şoptit, dându-şi 
seama prea târziu de absurditatea cuvintelor ei, căci era 
într-adevăr abusurd să trimiţi un bărbat într-un loc în care 
fără dubii se afla deja. 


Era proprietarul  saloon-ului! Folosindu-se de 
balustradă, Harrison merse lângă fereastră mai mult cu 
mâinile decât cu picioarele. Folosind o mână pentru sprijin, 
se sprijini de lemnul lustruit, se întinse repede, trase 
draperia şi îşi recăpătă echilibrul. 

Între momentul când Jonah Kane se dusese să aducă 
documentele şi revenise cu ele boţite în mâinile lui 
noduroase, Harrison îşi spusese de o mie de ori că avea să 
anuleze datoria, că nu va lua în serios partida de poker, 
tratând-o ca pe o distracţie târzie din noapte, şi că avea să 
fie mulţumit. 

Dar, în final, speranţa fusese mai mare decât decenta, 
pentru că avea în sfârşit un motiv să se târască din pat 
dimineaţa. Găsise în sfârşit un motiv să fie din nou întreg, 
chiar dacă nu avea un corp întreg. 

Se uita la golul negru presărat cu diamante de lumină 
şi îşi aduse aminte cu durere în suflet de nopţile de pe 
drum, de nopţile cu Jessye, când îi gustase buzele, îi 
atinsese carnea, îi inspirase mirosul. Fusese retrogradată la 
la statutul de infirmieră, fiind responsabilă cu găsirea de noi 


metode pentru a-l ajuta să meargă iar. Se uita la el 
înclinându-şi bărbia într-un unghi sfidător, dar cu milă în 
ochi. 

Însă nu şi în seara asta. Doamne, nu şi în seara asta. 
Furia fulgerase în ochii ei, furia pasională, şi el se bucurase 
să o vadă. Nu avea să-i mai fie milă de el, chiar dacă preţul 
pentru asta era ura ei. 

Mâinile i se strânseră pe balustradă, oasele pulsându-i 
în carne. Dispreţuia mila. Tatăl lui se uitase la el cu 
compasiune când îl găsise în temniţă. Tatăl lui dorise să 
remedieze lucrurile. Tot ce dorea Harrison, primea. Testase 
limitele tatălui său şi descoperise că nu exista vreuna. 

Se temea că acelaşi lucru putea să fie valabil şi cu 
Jessye. Ce avea să oprească mila ei faţă de el? 

Mai bine să aibă parte de ura, de mânia ei - asta 
putea să înfrunte cu stoicism. 

Dar mila avea puterea să-l îngenuncheze. 

Avea să facă saloon-ul să prospere, avea să-l facă aşa 
cum şi-l imaginase el, şi când Kit urma să revină cu partea 
ei de profit, avea să i-l vândă - la un preţ corect. Un preţ 
suficient de mare ca ea să nu aibă dubii asupra motivelor 
lui, dar suficient de jos ca să poată trăi în următoarele 
săptămâni doar cu o vinovăţie uşoară. 


* 


Trăgându-şi fără milă părul spre ceafă, Jessye îl prinse 
într-un coc strâns. Işi dăduse cu apă pe ochi în mare parte a 
dimineţii ca să mai diminueze umflăturile, după ce plânsese 
mare parte din noapte. Detesta lacrimile, dar de când îl 
cunoscuse pe Harrison Bainbridge vărsase mai multe decât 
în toată viaţa ei. 

O trădase, trădase bunătatea ei şi a tatălui ei. Ar fi 
trebuit să urmeze ordinul lui şi să plece cu Kit. Nimic pe 
drum nu ar fi putut să o rănească mai mult decât manevra 
pe care o făcuse în noaptea trecută: să ia de la tatăl ei 
singurul lucru care conta cel mai mult pentru el. 

Trase de corsetul rochiei, îndreptându-şi umerii, şi îşi 


înclină bărbia, apoi smuci de uşă să o deschidă şi ieşi pe 
hol. Doar insistența tăcută a tatălui ei o făcuse să coboare 
scara şi să fie prezentă la întâlnirea stabilită cu Harry. 

Dar nu avea să meargă în camera lui. Dacă voia să se 
întâlnească cu ea, trebuia să vină în saloon. Putea să-şi 
folosească cârjele la care devenise expert, pentru a ajunge 
acolo. 

Păşi pe ultima treaptă, puse mâna pe balustradă, se 
întoarse şi înlemni, cu piciorul în aer. Harry stătea la 
aceeaşi masă pe care o ocupase în noaptea precedentă. 
Dar nu era bărbatul care-l păcălise pe tatăl ei. Era bărbatul 
de care ea se îndrăgostise în Dallas. Barba îi dispăruse, 
dezvăluindu-i un chip care acum era mai slab decât înainte, 
dar tot compus din linii puternice şi unghiuri ascuţite. Se 
tunsese şi şuviţele negre atingeau gulerul vestei lui negre, 
în timp ce fix deasupra vestei lui din brocart roşu, în jurul 
gâtului, îşi făcuse loc o lavalieră neagră. 

De parcă îi simţise dintr-odată privirea, el înălţă capul, 
uitându-se direct la ea cu ochii ăia de smarald care o 
intrigau mereu. Dispăruseră furia şi autocompătimirea care- 
i umpluseră multe luni. Văzu în schimb nerăbdare şi o 
nelinişte abia reţinută. Inima ei tresări şi se umplu cu 
bucurie, de parcă el nu o trădase niciodată. 

Harry ridică o mână şi îşi mişcă degetele. 

— Haide, Jessye, iubirea mea, avem multe de făcut 
astăzi. 

„Jessye, iubirea mea”. Ştia că el nu credea în cuvântul 
„iubire”, dar nu-l mai rostise de când zăcuse pe o masă în 
casa doctorului şi făcuse o călătorie în iad. Cuvântul se 
încolăci în jurul ei precum viţa-de-vie. Cu picioarele 
nesigure ca ale unui mânz nou-născut, veni spre el. 

În vreme ce se apropia, ochii lui se întunecară. 

— Sunt sigur că mă ierţi că nu mă ridic. 

Ea încuviinţă din cap fără să spună ceva, în timp ce se 
aşeza pe un scaun în faţa lui. Cârjele şi le ţinea în spate, 
aproape ascunse de lăţimea umerilor lui. Dintr-odată îşi 
dădu seama că, deşi nu mai avea greutatea pe care o 
avusese înainte de Kansas, nu mai era la fel de slab ca 


atunci când reveniseră în Fortune. Activitatea de întărire a 
musculaturii picioarelor părea să îi fi dezvoltat şi partea 
superioară a corpului. 

— Te-ai aranjat, zise ea hârâind, cu gâtul mai uscat 
decât praful ridicat de o cireadă de vite. 

El ridică o sprânceană în semn de amuzament. 

— Coţofană s-a dovedit un valet chiar înzestrat. 

— Nu i-ai mai cerut să te aranjeze până acum. 

— Am hotărât că a sosit momentul. Şi apoi, 
proprietarul nu poate să arate ca adunat de pe drumuri. l-ar 
putea face pe domni să se gândească de două ori înainte 
de a intra să cumpere de băut. 

Harrison îşi dădu seama de cuvintele alese greşit 
când văzu cum expresia ei se schimbă, de la una de uimire, 
la amărăciune. 

— A, da, proprietarul! 

Se lăsă pe spătarul scaunului şi îşi încrucişă braţele 
sub sâni, uitându-se urât la el, de parcă era una dintre 
căpuşele pe care vitele le aduseseră în Kansas. 

Işi blestemă limba nesăbuită în timp ce dădea la o 
parte hârtiile pe care îşi notase pe timpul nopţii, neputând 
să doarmă din cauza ideilor care i se învârteau în cap. Il 
blestemase pe Kit de o mie de ori pentru că nu era aici să-l 
ajute cu detaliile, dar se gândise la toate şi considera că 
planul lui era unul bun. Rămânea de văzut dacă o va 
impresiona sau nu pe Jessye - deşi, judecând după expresia 
de pe chipul ei, avea sentimentul că va deveni nici 
receptivă, nici impresionată. Tuşi, gândindu-se că ar fi mai 
uşor să înfrunte o bandă de /jayhawkeri decât pe Jessye, 
când era nervoasă. 

— Intâi de toate, trebuie să dăm saloon-ului un nume, 
zise el. 

— Un nume?! îl îngână ea de parcă el îşi pierduse 
minţile. 

Ridicând ochii de pe notițe, rezistă impulsului de a se 
întinde şi de a netezi cuta dintre sprâncenele ei delicate. 

— Da, oraşul ăsta în mod sigur nu are imaginaţie. 
Mergi pe stradă şi vezi semne pe care scrie doar: Magazin, 


Grajd, Fierar, Saloon. În Anglia totul are un nume: „La 
White”, „Mistreţul Sălbatic”, „Lebăda Neagră”. Vezi, sună 
mult mai atrăgător... dacă-i dai un nume, adică. 

— Eu zic să-i spui „La Bainbridge”, dacă tot eşti 
proprietarul, remarcă ea caustic. 

— Mă gândeam la ceva un pic mai tentant. „Texas 
Lady”, poate... 

— Harry, tu ştii ce înseamnă locul ăsta pentru tatăl 
meu? Îşi împreună mâinile pe masă şi se aplecă în faţă, cu 
ochii implorându-l să înţeleagă. Atât de mult, că numai 
autocompătimirea lui era suficientă să-l pună în genunchi. 
Înseamnă totul pentru el, mai zise ea. 

— El m-a invitat să joc poker şi nu eu am fost cel care 
a pariat pe saloon, sublinie el în apărarea lui. 

— Chiar dacă să zicem că te cred că nu ai trişat, ştii 
cărţile suficient de bine încât să mă gândesc că aveai habar 
de mâna ta şi ştiai că îl vei bate. Ai fi putut să te retragi. 

— De fapt, nu. A plătit să-mi vadă mâna. Onoarea 
cerea să ducem jocul până la capăt. 

— Voi, englezii, aveţi un mod foarte ciudat de a 
înţelege ce înseamnă onoarea. 

— Tu priveşti jocul de azi-noapte cu mânie. 

— Normal că o fac, pentru c-ai trişat. 

— N-am trişat... 

— Atunci chiar ai al dracului de mult noroc. 

Îşi dădu părul pe spate şi se ridică în picioare. 
Aproape aruncându-se peste masă, o prinse de încheietură. 

— N-am terminat. 

— Te-am făcut partener cu drepturi depline în 
afacerea cu vite... 

— Din câte îmi aduc aminte, a trebuit să-mi câştig 
onoarea asta. 

Ea îşi smuci încheietura,  eliberându-se din 
strânsoarea lui şi îndepărtându-se puţin. Fierbând din cauza 
limitărilor lui, se aşeză la loc pe scaun, încercând să-şi 
mascheze frustrarea. 

— El şi-a câştigat onoarea cu ani de muncă grea, 
izbucni ea. 


— Şi a renunţat la tot azi-noapte. Refuz să mă simt 
vinovat pentru că am avut o mână mai valoroasă. Ar fi 
putut să se retragă. 

— Şi eu pot să fac la fel. 

Înjurând din tot sufletul, o privi cum urcă scările. Cam 
aici se termina ideea lui că putea deveni un bărbat întreg la 
spirit, dacă la corp nu se putea. Il lăsase să se simtă ca 
ticălosul care fusese cândva, şi iritat la culme că e/ nu 
putea să se ridice de la masă şi să plece. 


Capitolul 18 


Plimbându-se prin camera ei, Jessye încercă să se 
detaşeze de zgomotul metalic al ciocanului lovind cuie, de 
izbiturile, bubuiturile şi înjurăturile care se auzeau până la 
ea. O măcina curiozitatea. 

Bătaia în uşă îi distrase atenţia. 

— Intră. 

Uşa se întredeschise şi tatăl ei îşi vâri capul grizonant 
înăuntru, cu o expresie de precauţie pe chip. 

— Nu cobori să ajuţi? 

— Nu, tată, nu cobor. 

— Haide, Jessye, nu poţi să stai supărată. A câştigat 
cinstit. 

Ea clătină dezgustată din cap. 

— Nu-l cunoşti cum îl cunosc eu, tată. 

— Îl cunosc mai bine decât crezi tu. Şi apoi, eu încă 
torn băutura şi tu o serveşti. Nu s-a schimbat nimic. 

Totul se schimbase. De ce nu vedea asta? 

— Hai, fato! Singurul lucru mai rău decât un 
învingător groaznic este un învins slab. 

— Nu sunt un învins slab, îl contrazise, pornind 
îmbufnată spre uşă. 

El îi zâmbi larg, închise uşa în urma ei şi o bătu pe 
umăr. 

— Ai să vezi. Totul va fi bine. 


Se îndoia serios de asta, dar nu voia să-l rănească mai 
mult decât era deja rănit şi să-l critice aspru că jucase cărţi 
cu Harry, lucru pe care nu mai avea cum să-l îndrepte. Era 
la jumătatea scărilor când priveliştea din faţa ei o făcu să-şi 
piardă echilibrul. 

Grayson Rhodes stătea în vârful unei scări agăţând 
candelabrul ei de cristal, o extravaganţă pe care ea şi-o 
permisese la scurt timp după război. Respirația i se tăie 
când el aproape căzu, recăpătându-şi apoi echilibrul. 

— La naiba, Gray! Ai grijă. Jessye o să-mi taie capul 
dacă spargi chestia aia, strigă Harry. 

— Jessye îţi va tăia capul chiar acum, îl informă ea în 
timp ce cobora în grabă restul treptelor. 

Şi ar fi făcut-o, dacă el nu l-ar fi ţinut în braţe pe 
Colton, care dormea pe umărul lui. Priveliştea cu Harry 
ţinând un copil îi topi furia, închise repede ochii şi apoi îi 
deschise pentru a opri lacrimile care ar fi făcut-o de ruşine. 
Îşi înclină bărbia şi îşi înfipse mâinile în şolduri. 

Harry ridică o mână, parcă implorând iertare. 

— Este doar o măsură temporară, Jessye, doar până 
când se întoarce Kit cu banii noştri şi putem comanda altul. 
In momentul ăsta nu avem altceva de oferit decât curăţenie 
la sânge, dar... ne trebuie ceva special în seara asta. Ceva 
care să lase să se întrevadă măreţia pe care mi-o 
imaginez... 

— La naiba! cloncăni o voce pe care o recunoscu ca 
fiind a celui mai mic dintre băieţii lui Abbie. 

Jessye se întoarse şi îi văzu pe Abbie şi pe Micah 
luptându-se să ţină drept un bidon cu var. În mâini aveau 
pensule şi peretele era mânjit cu pete inegale. 

Abbie zâmbi cu recunoştinţă. 

— Sunt aşa de bucuroasă că eşti în sfârşit aici. Ne-ar 
prinde bine ajutorul tău. Nu ştiu cum o să văruim toţi pereţii 
ăştia până diseară. 

Uimită, Jessye nu putea face altceva decât să se 
holbeze. 

— Cum arată, domnule Bainbridge? 

jJessye se întoarse şi-l văzu pe Johnny ridicând o 


scândură de lemn lungă. Scrisese cu cărbune „Texas Lady”. 
Desenase pe fiecare parte a cuvintelor câte un crin. 

— Arată bine, băiete, dar ai grijă când o pictezi, îl 
instrui Harry. 

Băiatul îşi scoase micul piept înainte şi se uită la 
Jessye. 

— Am acceptat să fac literele pentru că am talent la 
scris. Aşa zice tata. 

Ea ridică ochii spre Grayson şi-l văzu zâmbind la băiat 
cu aşa de multă dragoste şi mândrie în ochi, că îţi era greu 
să-ţi aminteşti că Johnny nu era sânge din sângele lui. 

— Haide, fata mea, fă-te utilă, o certă tatăl ei. 

El, împreună cu fiica lui Abbie, frecau tejgheaua cu 
sacâz, făcând-o să strălucească. 

— Ne putem vedea feţele, zise Lydia zâmbind către 
tatăl lui Jessye de parcă acesta făcuse vreun miracol. 

Râzând, el răsuci nasul fetei, apoi reveni la treaba lui. 

Jessye se îndreptă spre masa unde Harry stătea şi 
supraveghea eforturile tuturor. 

— Ce faci? întrebă ea. 

— Incerc să măresc profitul. Ridică o sprânceană. Azi- 
noapte m-am uitat prin registre. Afacerea asta nu este una 
tocmai prosperă. 

— Ne descurcăm. 

— Dacă te mulţumeai cu atât, n-ai fi fost niciodată de 
acord să îţi rişti economiile în afacerea noastră cu vite. 

Colton scoase un mic scâncet şi Harry începu să-i 
frece spatele. Un lucru extrem de iritant, când era făcut de 
el. Mâna lui aproape acoperea spatele copilului şi îi amintea 
de noaptea când o mângâiase, după ce traversaseră Red 
River. 

— Asta tot nu explică ce faci. 

— Locul ăsta te bagă în depresie. Un bărbat intră aici, 
cere un whisky şi trage de băutura aia mare parte din 
noapte, dorindu-şi ca viaţa lui să fie altfel. Seriozitatea 
acestui loc nu-i oferă niciun motiv să mai ceară o băutură, 
aşa că aducem localul un pic la viaţă. 

— Cu pereţi văruiţi în alb, un semn... Se aplecă în faţă 


până când aproape că-şi atingeau vârful nasului... Şi 
candelabrul meu valoros? 

— Şi faraon. 

Ea se retrase fulgerător de repede. 

— Faraon? 

— Joci? 

— Nu, dar cred că am auzit de el. 

El zâmbi maliţios şi inima ei tresări. 

— Gray ne va face o masă de faraon, poate două, 
dacă o să merite efortul. Se fac mai mulţi bani din faraon 
decât din poker. Vom comanda un whisky mai tare decât 
poşirca asta pe care o are tatăl tău. Ridică o mână. Nu 
vreau să jignesc, dar ştii că am dreptate. Vom oferi 
oamenilor un pic de cultură şi şansa să ne dea banii lor. 

Ea oftă. 

— Cultură? Harry, bărbaţii din Fortune sunt fermieri 
care au nevoie de banii lor pentru a cumpăra seminţe şi 
unelte... 

— Nu mă refer la bărbaţii din Fortune. Mă refer la 
văcari. În ciuda greutăților pe care le-am întâmpinat, eu 
cred că vitele vor deveni într-o zi o afacere înfloritoare în 
statul ăsta. Vitele de la sud de noi vor trebui duse spre 
Nord. Logic ar fi să urmeze cursul râului Brazos din 
apropiere. Trebuie doar să oferim văcarilor un motiv să îşi 
mâne cirezile prin oraşul ăsta. Nu vom face mari profituri 
tot anul, dar pentru o scurtă perioadă de timp, vom culege 
răsplata. 

— Şi cum plănuieşti tu să le spui tuturor acestor 
văcari despre saloon-ul tău? 

— AŞ fi crezut că răspunsul este evident. Coţofană. 
Din auzite. El caută vite, se intersectează cu alţii care caută 
vite. Işi flutură mărinimos mâna prin aer. Să le dăm ceva 
despre care să vorbească. Texas Lady va deveni o legendă 
înainte să terminăm cu renovatul. 

Ea îşi dădu ochii peste cap. 

— Of, Harry, şi eu care credeam că sunt visătoare! 

— Eşti, iubirea mea. De la cine crezi c-am învăţat? 

Naiba să-l ia! li atingea toate punctele vulnerabile. 


Cum putea să rămână supărată pe un ticălos care vărsa 
cuvinte aşa de dulci? 

— Hei, domnule Bainbridge, am terminat cu semnul, 
anunţă cu mândrie Johnny, făcându-şi loc să treacă de 
Jessye pentru a-i băga în faţă lui Harry scândura. 

Harry apăsă cu degetul în braţul băiatului şi îl 
îndepărtă cu blândeţe. 

— Excelent, Johnny. Nici eu nu aş fi făcut o treabă mai 
bună. Se aplecă pentru a se uita în spatele băiatului. Gray, 
îi ajuţi pe Johnny şi pe Jessye să agaţe semnul afară, te rog? 

— Cu siguranţă. Grayson veni spre el şi-l luă pe Colton 
din braţele lui Harry. Cred că întreaga familie ar trebui să 
vadă cum arată. Ezită. Voiai... 

— Nu, nu, murmură Harry. Am prea multe lucruri de 
pus la punct ca să-mi permit să vin. Nu pot lăsa lucrurile la 
voia întâmplării. 

— Corect, zise Grayson încet, şi Jessye văzu simpatia 
din ochii lui. Ţine-o tot aşa! 

— Intocmai! Acum du-i pe toţi afară, să vadă! Mi-ar 
prinde bine câteva momente de linişte, pentru a mă gândi 
la restul sarcinilor. Jessye, du-te cu el şi ai grijă să atârne 
semnul cum trebuie. N-am încredere în el când mânuieşte 
ciocanul şi cuiul. 

— Dar ai avut încredere în el cu candelabrul meu, 
sublinie ea. 

El zâmbi. 

— Punct ochit, punct lovit! Dar fii drăguță şi 
supraveghează atârnarea semnului. De dragul lui Johnny. 
Chiar e mândru de ce-a făcut. 

Cum putea să refuze să ofere unui copil momentul lui 
de glorie? Da, domnule, Harrison Bainbridge era un 
manipulator, un trişor cum nu mai văzuse vreodată. 

Când ieşi pe platforma de lemn din faţa saloon-ului, 
cuiele erau deja bătute unde trebuie şi Grayson ţinea scara 
nemişcată în timp ce Johnny se întindea să atârne semnul. 
Ea făcu câţiva paşi în spate pentru a aprecia mai bine 
eforturile băiatului. Privirea îi căzu asupra ferestrei, prin 
care se uită pentru a-l vedea pe Harry. 


Stătea rigid, cu capul plecat, cu o mână strângând 
masa, în timp ce cu cealaltă îşi freca şoldul drept şi coapsa. 

— Îndepărtează-te de fereastră, Jessye, zise Grayson 
încet. 

Ea îşi îndreptă din nou atenţia asupra lui. 

— Nu-i prieşte mila, continuă el cu voce scăzută. 

Ea merse pe platforma de lemn, îşi trecu degetele 
peste mariginile lemnului aspru şi se uită ţintă la strada 
prăfuită. 

— Nu-mi e milă de el. Doar urăsc să-l văd suferind. 

— Face progrese. 

Ea ridică privirea spre el. 

— Nu l-am văzut mergând cu cârjele acelea... 

— Nici nu-mi imaginez că-l vei vedea. Este un tip 
ingenios şi prea mândru. 

— Stătea deja la masă când am venit eu de 
dimineaţă... 

— Şi probabil va fi tot acolo când tu vei pleca la 
culcare în noaptea asta. 

— Trebuie să se mişte. 

— Ce are el nevoie este să simtă că poate controla 
ceva. Nu mă îndoiesc că eşti furioasă pe felul cum a ajuns 
să fie proprietarul localului, dar, de dragul lui, încearcă să 
laşi mânia la o parte... măcar pentru o vreme. 


* 


Să lase mânia la o parte era aproape imposibil în timp 
ce se uita furioasă la rochia indecentă pe care el cumva o 
cususe pentru ea. Nu putea să nege că în cele trei 
săptămâni de când era proprietar al saloon-ului, afacerea 
mergea mai bine. 

Nu era surprinsă că el plănuia să joace rolul de crupier 
la masa de faraon imediat ce Grayson avea să o termine. 
Nu se îndoia că afacerea lui va face destui bani. Păcat că el 
nu se gândise la asta înainte de a deveni obsedat să mâne 
vite. 

Atinse rochia de parcă era un şarpe. Arăta mai mult 


ca un corset, cu o fustă ce ar putea să-i zgârie gambele. | 
se părea că, dacă strănuta, sânii ei, aşa mici cum erau, 
aveau să iasă din chestia aia. Bărbatul era un nebun dacă 
credea că ea avea să o poarte când servea băuturi. 

O smulse de pe pat şi cobori treptele. Harry stătea la 
masa lui, faţă în faţă cu un tânăr pe care nu-l mai văzuse 
până atunci, aplecat uşor spre acesta de parcă voia să-l 
asculte cu atenţie. Părul negru şi aspru al bărbatului avea o 
nevoie disperată de un tuns. 

Ea păşi spre masă. Privirea enervantă a lui Harry 
alunecă spre ea, în timp ce tânărul îşi întoarse capul. 
Aproape că se împiedică din cauza şocului de a vedea nişte 
ochi de bătrân pe un chip aşa de tânăr. Ar fi trebuit să fie 
obişnuită să vadă privirea aceea obosită în bărbaţii care 
fuseseră la război, dar mereu o lua prin surprindere. 

Tânărul sări în picioare, dărâmând scaunul. Cu o 
mână îngropată adânc în buzunarul hainei sale, îndreptă 
scaunul cu cealaltă înainte de a se uita la ea, de parcă îşi 
dorea să fi murit pe vreun câmp de bătălie uitat de 
Dumnezeu. 

— Jessye, el este William Vaughn. 

Ea zâmbi călduros, sperând să-l mai destindă. 

— Domnule Vaughn. 

— B... Billy. Prietenii îmi spun Billy. 

— Billy, atunci. 

— Va munci pentru noi, făcând curăţenie în saloon. 

Ea zâmbi cu recunoştinţă către tânăr. 

— Cu siguranţă mi-ar prinde bine un ajutor. 

— Nu te va ajuta, explică Harry. El va face toată 
curăţenia. Obligaţiile tale faţă de Texas Lady se termină la 
miezul nopţii, când vom da pe uşă afară ultimul beţiv şi 
vom închide în urma lui. 

Ea îi aruncă o privire încruntată lui Harry. Toată viaţa 
ei, cu excepţia perioadei când mânase vitele, frecase, 
curăţase şi lustruise saloon-ul. li ştia suprafeţele la fel de 
bine cum îşi cunoştea propria piele. 

— Mereu eu am fost cea care a făcut curat în saloon. 

— Şi ai făcut o treabă remarcabilă, dar are un efect 


negativ asupra ta, acum că atragem mai mulţi clienţi. 
Slăbeşti şi arăţi epuizată. 

Nu putea să-i spună că arăta obosită pentru că nu 
dormea bine noaptea. Se sucea şi se învârtea gândindu-se 
la el, urându-l un moment, iubindu-l în următorul. lubirea 
faţă de el atârna greu în mintea ei, pentru că raţiunea îi 
spunea că ar trebui să-l dispreţuiască. 

— Apreciez consideraţia. 

— Aşa şi trebuie, îi zise plin de el, şi ea îşi încleştă 
degetele pe rochia verde, pentru a nu-l pălmui. 

El încuviinţă din cap spre Billy. 

— Vei găsi o cameră liberă în capătul culoarului de la 
etaj, ultima uşă pe stânga. 

— Da, domnule. Apreciez. Nu veţi regreta. 

Billy se întoarse şi dădu să plece. 

— William, zise pe un ton serios Harry. Bărbatul privi 
peste umăr. Prima dată când te găsesc beat va fi ultima 
noapte când vei lucra pentru mine. 

Billy încuviinţă din cap. 

— Da, domnule. 

Jessye îl privi cum urcă scările. 

— Chiar ne permitem să-l angajăm? 

— II plătesc doar cu un dolar pe zi, plus camera şi 
masa. Mi-a lăsat impresia că este genul de om care a făcut 
mai mult decât să stea la umbră. 

Ea reveni cu privirea asupra lui Harry. 

— Nu m-ai iertat niciodată pentru c-am zis asta 
despre tine, nu-i aşa? Aruncă rochia spre el. Cu chestia asta 
ai vrut să te răzbuni pe mine? 

El aruncă rochiei o privire pasageră de parcă prea 
puţin conta. 

— Rochia va atrage bărbaţii ca să rămână mai mult, 
să cumpere mai multă băutură şi, cu siguranţă, îi va face 
să-ţi dea câteva monede în plus... pe care eşti bine-venită 
să le păstrezi. 

Maxilarul ei se încordă până o durură dinţii. 

— Eşti prea generos, Harry. Eu nu port rochia asta 
indecentă. 


El îşi arcui o sprânceană. 

— Unii ar spune că erai îmbrăcată indecent când am 
mers cu vitele. 

— Măcar tot ce era important aveam acoperit. 

El chicoti. 

— Ah, da, şi era totul bine acoperit. Tu îţi dai seama 
că ştiam exact forma rotundă a fundului tău înainte să fi 
pus mâna pe el? 

Dacă gura nu i s-ar fi uscat instantaneu, se gândi că 
ar fi putut să-l scuipe. 

— Şi acum vrei să te zgâieşti la sânii mei? Ei bine, nu 
o voi purta. 

Se învârti pe călcâie să plece. 

— O vei purta, zise el atât de calm, că trimise fiori de 
gheaţă pe şira spinării ei. 

Ea se întoarse. 

— O vei purta, repetă el, pentru că eu sunt 
proprietarul saloon-ului şi munceşti pentru mine. Aşa că vei 
face cum zic eu, sau tu şi tatăl tău vă treziţi în stradă. 

Ea apucă rochia, înfigându-şi degetele în carne, prin 
material. 

— Mereu am ştiut că eşti un ticălos, dar nu mi-am dat 
seama niciodată că eşti un om aşa de meschin şi demn de 
milă. 


Capitolul 19 


Bărbatul meschin şi demn de milă întoarse sticla, îşi 
turnă un alt pahar de whisky şi îşi înjură ideile geniale. 

Avusese dreptate. In seara aceea, saloon-ul era plin - 
bărbaţii stăteau în picioare, cu spatele lipit de pereţi, 
pentru că fiecare scaun era ocupat. Abia ţinând pasul cu 
cererile clienţilor, Jessye arăta ca o păpuşă de cârpe, gata 
să cadă lată în orice moment. Trebuia să mai angajeze o 
fată la servit, poate două. 

Bărbaţii făceau ce nu ar fi făcut niciodată înainte, în 


timp ce ea le servea băuturile: îşi plimbau degetele pe 
braţele ei goale, o plesneau peste fund, se holbau la 
umflăturile mici ale sânilor ei, scoase la iveală de decolteul 
adânc al rochiei. 

Furia se dezlănţui în el deoarece se simţea vinovat că 
o pusese în situaţia aceea penibilă şi nu avea cum să o 
protejeze. Ce naiba fusese în capul lui când comandase 
nenorocita aia de rochie? 

Voia să deţină controlul, să se simtă din nou un 
bărbat întreg. 

Se simţea în schimb ca o cârpă. 

Ultimul lucru pe care şi-l dorea era să o rănească, dar 
de la întâlnirea cu Milton, îşi vărsase toate frustrările pe 
ea... încercase să o forţeze să-l urască deoarece credea că 
doar atunci va înceta să o mai iubească. 

Închise ochii. O, Doamne, o dorea, dar cum se putea 
aştepta ca ea să-l accepte: un bărbat cu un corp schilodit 
şi, mai mult, cu o inimă schilodită? 

Deschizând ochii, apucă sticla şi o trânti de perete, 
vărsând alcoolul şi paharul. În saloon se lăsă o tăcere 
sinistră şi toţi ochii se îndreptară spre el. Măcar nu se mai 
holbau la sânii ei. 

Ea se încruntă şi porni grăbită spre el, moment în care 
durerea regretului îl înjunghie adânc. 

— Harry, ce faci? 

Se lăsă pe vine şi strânse cioburile împrăştiate pe jos. 

— Lasă-l pe Billy să adune! îi porunci el. Adu-mi o altă 
sticlă de whisky, după care schimbă-te în rochia aia 
enervant de plictisitoare. 

Sfidarea şi victoria se citiră imediat în ochii ei în timp 
ce se ridica lent. 

— Credeam că vrei să port rochia asta. 

— M-am răzgândit. Ridică o sprânceană. Nu doar 
femeile se pot răzgândi, să ştii. 

Îşi dădu seama de lupta dezlănţuită ce se dădea în 
ea: să-l sfideze sau să fugă pe scări în sus şi să-şi dea jos 
detestata rochie. 

— Te rog, zise el cu părere de rău autentică, du-te şi 


schimbă-te în ceva mai potrivit cu... temperamentul tău. 

De parcă ar fi înţeles că, poate, câştigase mai mult 
decât o bătălie, ea încuviinţă uşor din cap. Se duse la bar, 
luă o sticlă de whisky şi reveni la masa lui, apoi urcă scările 
cu pas apăsat. 


Cu un oftat obosit, Jessye închise uşile saloon-ului şi le 
încuie. Obiceiul o făcu să bage cheia în buzunarul fustei. 
Încordându-şi degetele în jurul metalului, o scoase, traversă 
încăperea şi o aruncă pe masa la care stătea Harry. Dădu 
apoi să plece. 

— Stai jos! porunci el. 

Ea se întoarse spre el. 

— Harry, sunt obosită şi trebuie să fac curat. 

— Bille se va ocupa de curăţenie. 

De parcă aştepta să fie convocat, tânărul apăru din 
spate, cu o mână în buzunarul hainei şi cu cealaltă cărând o 
găleată de apă. 

— M-am gândit să spăl întâi podeaua şi apoi vasele. 

— Cum îţi este mai uşor, zise Harry. Acum, Jessye, stai 
jos. 

— Nu sunt un câine care să urmeze comenzile... 

El oftă exasperat. 

— Te rog. 

Ea îşi înclină bărbia. 

— Te rog frumos? 

Văzu cum maxilarul lui se încordează. 

— Te rog frumos, cu zahăr pe deasupra. 

Ea trase un scaun şi se lăsă să cadă pe el, bucurându- 
se de mica ei victorie. 

Aplecându-se, el îi prinse gamba. Ea se smuci ca să se 
elibereze, cu suspiciunea la pândă. 

— Ce crezi că faci? 

— Îți dau jos pantofii şi îți masez picioarele. La cât ai 
alergat în seara asta, cred că te dor. 

Omul avea talentul să impresioneze, dar indecenţa 


gestului... 

Privi peste umăr la Billy, care era în genunchi frecând 
urmele de tutun scuipat pe podea. 

— Este prea ocupat ca să observe, zise Harry încet. 

— Ar trebui să-i arăt cum se face. Va sta aici toată 
noaptea. Trebuie să frece podeaua cu ambele mâini... 

— Îmi imaginez că ar face-o dacă ar avea două mâini 
de folosit. 

Ea ridică ochii la el. 

— Credeam... 

El clătină din cap. 

— Preferă să păstreze în secret faptul că nu are o 
mână şi să pară că o ţine în buzunar. Adevărul este că i-a 
rămas pe vreun câmp de luptă. Nenorocitul ăsta de război 
care a avut loc în ţara voastră pare să fi lăsat puţini bărbaţi 
întregi. 

Prin mintea ei trecu imaginea lui Gerald Mâlton. 

— Nu te gândi la Milton... 

— De unde ai ştiut? 

— Tristeţea, regretul care ţi se citeşte în privire. Ai 
cumpărat păpuşa? 

Ea încuviinţă din cap. 

— N-am avut curaj încă să i-o trimit prin poştă. 

— O să ai, cu timpul. 

— Problema e că nu ştiu dacă e bine ce fac. Madeline 
m-a invitat să-i vizitez oricând, dar i-am spus că nu pot. Mi- 
a venit să mor când mi-am luat la revedere. 

Harry se aplecă în faţă. 

— În ambele cazuri când ţi-ai luat la revedere ai 
crezut că este pentru totdeauna. [i s-a oferit un cadou, 
Jessye, iubirea mea. Şansa de a spune „la revedere”, ştiind 
că va veni o zi în care vei punea spune din nou „bună”. 

Tentaţia de a-şi vizita fiica nu se compara cu nimic. O 
dată sau de două ori. Să o vadă cum creşte, să o vadă 
fericită. Harry avea dreptate. | se oferise un dar. Işi dăduse 
fiica unor străini, şi doi englezi traversaseră oceanul, astfel 
încât drumurile lor îi aduseseră trecutul înapoi în prezent. 
Soarta era o tapiserie complicată pe care mai degrabă ar 


accepta-o decât să o pună sub semnul întrebării. Încuviinţă 
din cap. 

— O să trimit păpuşa şi văd ce se întâmplă. 

— Bun. El îşi lovi uşurel coapsa. Acum, dă-mi piciorul. 
Tu ai frecat mult mai mult la mine. Dă-mi voie să-ţi întorc 
favorul şi să-ţi iau durerea. 

Căldura îi invadă chipul în timp ce-l studia cu atenţie. 

— Dă-mi cuvântul că mâinile tale nu vor hoinări mai 
sus de glezne. 

El îşi puse o mână pe inimă. 

— Mă răneşti cu neîncrederea ta... 

— Cuvântul tău. 

El zâmbi uşor. 

— Îl ai. 

Ridicând piciorul, îl aşeză cu grijă în poala lui, 
recunoscătoare că stătea pe partea lui stângă. Nu ştia dacă 
şoldul drept ar fi putut suporta greutatea. Privi hipnotizată 
cum degetele lui abile îi desfăcură şireturile de la pantofi şi 
îi dădură jos. Când acele degete îi frământară talpa 
piciorului, crezu că se va topi într-o baltă de ceară fierbinte 
şi va aluneca pe podea. Închizând ochii, îşi lăsă capul pe 
spate. 

— Vei avea mult de mers pentru a-mi câştiga iertarea. 

— Pentru ce trebuie să mă ierţi? 

Ea miji ochii la el. 

— Că ai furat saloon-ul şi că m-ai făcut să port rochia 
aia îngrozitoarea. 

El se strâmbă. 

— Legat de rochie... O să spun ceva ce n-am spus 
nimănui în toată viaţa mea. ` 

Ea îşi înclină bărbia, gânditoare, aşteptând. Il privi 
cum înghite în sec. 

— Îmi cer mii de scuze că m-am purtat urât cu tine. 

Cuvintele răguşite răsunară de parcă le scosese cu un 
cleşte. Îşi apăsă degetele pe talpa ei, apoi le relaxă. 

— De ce ai făcut-o? întrebă ea. 

— Din prostie. Aroganţă. Un pariu. 

— Pe ce ai pariat? 


— Că vei pleca. 

— Cu cine ai făcut pariul? 

— Cu inima mea. 

Lui Jessye i se strânse inima când îl văzu că-şi 
îndepărtează privirea, dar degetele lui nu îşi încetară deloc 
mişcările. Ea îşi imagină cum masajul lui blând urcă pe 
gamba ei, spre coapsă... nu fusese o străină faţă de 
plăcerile cărnii, dar Harry o învățase lucruri la care nu 
îndrăznise niciodată să viseze. 

Auzi mersul târşâit şi încercă să-şi tragă piciorul din 
poala lui Harry. Cu un licăr răutăcios în ochi, el se dovedi a 
fi mai rapid. Tatăl ei ieşi din spate. 

— Registrele sunt gata. Am avut o noapte dată naibii. 

Harry încuviinţă din cap. 

— Gray ar trebui să termine masa de faraon într-o 
săptămână sau cam aşa. Afacerea sper să se 
îmbunătăţească considerabil după ce-i dăm drumul. 

— Păi, mereu am ştiut că fata mea va ajunge bine, 
murmură el, bătând-o pe Jessye pe umăr. 

ÎI privi cum îşi târşâie picioarele spre scări şi le urcă 
de parcă purta pe umeri povara întregii lumi. 

Ea îşi smuci piciorul din poala lui Harry înainte ca el 
să-i poată apuca din nou glezna. 

— Te iert pentru rochie, dar niciodată că i-ai luat 
saloon-ul. 

Dădu să se ridice. 

— Vrei să-l recâştigi? o întrebă, oferta lui venind ca o 
atingere seducătoare, pe un ton scăzut. 

Ea se prăbuşi pe scaun. 

— Poftim? 

Amestecă pachetul de cărţi, cu ochii în ochii ei. 

— Un mic joc de noroc şi îţi ofer oportunitatea de a-l 
recâştiga. 

Inima îi bătu puternic în timp ce-l analiza. 

— Pui saloon-ul la bătaie? 

Aşeză pachetul pe masă, chiar în centru. 

— Da. Tăiem de două ori. Tu prima. Eu al doilea. 
Cartea mai mare câştigă. 


— Deci dacă eu tai o carte mai mare, iau saloon-ul 
înapoi? 

— Exact. 

— Şi dacă tai tu cartea mai mare? 

— Petreci noaptea în patul meu. 

Sângele năvăli în corpul ei, pulsându-i în tâmple. Se 
înfierbântă pe dinăuntru şi deveni rece pe dinafară. Voia cu 
disperare să-l trimită la naiba, dar amintirile tulburătoare 
ale anilor în care tatăl ei se luptase să păstreze locul pe 
linia de plutire, faţa lui din noaptea în care semnase 
hârtiile, regretul din ochii lui în seara asta... 

— Vei trişa. 

El îşi suflecă mânecile şi ridică mâinile, cu palmele în 
sus şi degetele desfăcute. 

— Cum pot trişa când nu ţin pachetul? Nici măcar nu 
trebuie să-mi arăţi cartea decât după ce am tăiat şi eu. 

Gura i se uscă, privirea mişcându-i-se între el şi 
pachetul de cărţi, îşi pierduse virtutea la vârsta de 
şaptesprezece ani. Nu valora nimic. Dar corpul ei... l-l 
dăruise lui Gerald din iubire. Lui Harry, o dată, din 
sentimente disperate care o derutau chiar şi acum. 

Faptul că el se gândise la o asemenea propunere o 
făcea să se simtă dezgustătoare şi murdară. Un saloon în 
schimbul corpului ei. Era mai mult decât i se oferea unei 
prostituate. Şi, până la urmă, ea ştia că nu saloon-ul şi-l 
dorea, ci mândria recâştigată a tatălui ei. 

Ridică o parte din pachet, îşi lipi cărţile de piept şi le 
înclină lent pentru a descoperi cartea de deasupra. Un valet 
de inimă roşie. 

— Să înţeleg că accepţi termenii pariului? întrebă 
Harry. 

Ea se uită urât la el. 

— Taie o carte. 

Cu o mişcare fluidă a încheieturii, el aruncă pe masă 
cartea de deasupra. O regină. 

Inima ei căzu pe podea în timp ce se lupta să respire; 
puse cărţile ei pe masă, cu faţa în sus. 

— Îmi dau seama că s-ar putea să ai nişte griji legate 


de reputaţia ta. Poţi să vii în camera mea după ce se 
retrage Billy. 

Ea se ridică, tremurând aşa de tare, încât se miră că 
dinţii îi rămâneau în gură. 

— Eşti tare amabil! 

Făcu stânga împrejur. 

— Jessye? 

Ea privi peste umăr. 

— Să porţi cea mai fină cămaşă de noapte. 


* 


Jessye se uita la uşa ce dădea spre camera lui Harry, 
o cameră ce fusese cândva a ei. Ciudat că acum nu o mai 
considera aşa. 

Mândria o forţase să se spele, să-şi perie părul frumos 
şi să ia o cămaşă de noapte din bumbac. Avea să îndure 
noaptea, dar fără să simtă nicio plăcere şi, la sfârşit, într-o 
manieră cumva deformată, va putea să pretindă că victoria 
este a ei. 

Se rugase ca lui Billy să îi ia toată noaptea să termine 
de curăţat saloon-ul, dar îl auzise intrând în camera lui la 
scurt timp după ce ea intrase în a ei. Ştiuse instinctiv că 
Harry îl trimisese la culcare înainte să-şi termine treaba. 
Probabil că îi găsise scuza să plece mai devreme pentru că 
era prima lui noapte la muncă. 

Avea să fie ultima pentru ea. Mâine va pleca. Kit îi 
putea trimite banii de pe afacerea cu vitele. Între timp avea 
să supravieţuiască din economiile derizorii pe care le 
deţinea şi avea să o facă bucuroasă. 

Respiră adânc şi tremurat, urând fiorii care o 
străbăteau. Bătu uşor la uşă. 

Vocea groasă şi joasă a lui Harry o invită să intre. 

Deschise uşa. Harry stătea pe marginea patului 
purtând doar pantalonii, desculţ, iar pieptul lui dezvelit 
mărea impresia de intimitate. Degetele ei se înfipseră în 
podea. 

El apucă unul dintre stâlpii patului şi se ridică lent şi 


chinuit în picioare. Degetele i se albiră şi ea văzu în 
trăsăturile dure ale feţei lui cât îl costa să stea în picioare, 
ruşinea pe care o simţea pentru că nu putea să vină la ea. 
Trebuia să meargă ea la el. 

Inima i se topi. 

Închise încet uşa şi traversă camera. ÎI văzu înghițind 
în sec. Cu mâna liberă, el îi cuprinse obrazul cu atâta 
tandreţe, încât lui Jessye îi veni să plângă. Privirea ei îi 
mângâie faţa ca afecțiunea unei iubite. 

— Îți aduci aminte cuvintele exacte ale pariului? 
întrebă el încet. 

Ea se încruntă. 

— Că trebuie să petrec noaptea în patul tău. 

Degetul lui mare îi atinse colţul gurii. 

— Ascultă cu atenţie cuvintele, Jessye, pentru că ele 
sunt cheia mântuirii tale. Petrece noaptea în patul meu. 
Asta este tot ce am pariat. Nu mă aştept la mai mult. O 
privi în ochi. Nimic mai mult. 

Ea simţi cum i se relaxează stomacul, de parcă tocmai 
fusese desfăcut un nod. 

— Adică vrei doar să dorm în patul tău? 

El îi zâmbi maliţios. 

— Ce vreau eu nu face parte din pariu. Nu trebuie să 
mă atingi. Nu trebuie să mă inviţi să te ating. Deşi nu mă 
îndoiesc că voi încerca să te conving că vrei mai mult decât 
o simplă noapte de stat în patul meu. 

Ştia că nu-i trebuia mult pentru a se lăsa convinsă. 

Scoţând un suspin, el închise ochii şi se lăsă pe pat. 
Ea îngenunche şi îşi puse mâna pe coapsa lui dreaptă. 

— Ai dureri. Vrei să iau pomada şi s-o aplic... 

— Nu, gemu el. Îi cuprinse bărbia între degetul mare 
şi arătător şi o făcu să se uite la el. In noaptea asta, nu 
vreau să mă vezi ca pe un olog. 

Inima ei aproape se frânse. 

— Harry, nu eşti... 

El îşi lipi degetul de buzele ei, făcând-o să tacă. 

— Du-te în pat. 

Privi dincolo de el, spre tăblia patului, unde dăduse 


cuverturile la o parte. Se întrebă cât efort depusese pentru 
a face patul să arate primitor. Ea se ridică, parcurse scurta 
distanţă şi se băgă în aşternuturi. Se dădu mai într-o parte, 
pentru a-i face loc să i se alăture. 

Ea îi simţi tulburarea, precauţia, şi se întrebă dacă era 
la fel de agitat din cauza aranjamentului din noaptea asta 
ca şi ea. 

— Uitasem ce confortabil este patul meu, zise ea 
blând, sperând să detensioneze atmosfera. 

— N-am vrut niciodată să te dau la o parte din patul 
tău. 

— N-ai făcut-o tu. Eu m-am oferit. 

— Mă îndoiesc că urcatul scărilor va mai fi vreodată... 
punctul meu forte, dar sper ca în curând să pot locui în altă 
parte. 

— Nu mă deranjează că eşti aici, atât timp cât nu îmi 
spargi lucrurile. 

— Şi inima ta? 

Ei i se tăie respiraţia. 

— Poftim? 

— Îţi faci vreodată griji că îţi voi frânge inima? 

— Nu, minţi ea. Ştii că inima mea a fost frântă cu mult 
timp în urmă. Nu poate fi reparată la fel de uşor ca 
porţelanul spart. 

— Crezi că poate fi reparată? 

— Nu ştiu. N-ar trebui să te urci în pat? 

— Stinge lampa, zise el încet, aparent găsind podeaua 
mai interesantă decât femeia din patul lui. 

Nu voia să se gândească la toate femeile cu care 
avusese relaţii intime. Prima dată când îl văzuse, trăsăturile 
lui frumoase aproape o amuţiseră. Chestia ciudată era că, 
deşi acum îl cunoştea mai bine, trăsăturile lui aveau acelaşi 
efect asupra ei. 

Ea se rostogoli şi micşoră flacără până când 
strălucirea ei mută lăsă umbrele să pătrundă în cameră. 
Harry deveni doar o siluetă care stătea pe marginea 
patului. Ridică cuvertura şi, în întuneric, ea tot simţi 
stinghereala mişcărilor lui în timp ce făcea eforturi să intre 


sub cearşaf. Mai rămăsese să-şi scoată pantalonii, şi ea îşi 
închipui cât de dizgraţios putea părea făcând asta. 

Dacă ar şti măcar cum să-l convingă că nimic din 
toate astea nu contau. Dacă doar... 

Harrison stătea întins în pat, făcând un efort să o 
audă respirând şi să-i inhaleze mirosul slab de crin. Îşi 
lăsase părul desfăcut şi îl periase până când ajunsese să 
strălucească precum o flacără lichidă. Voia cu disperare să- 
şi plimbe degetele prin el. Cu puţin noroc, ea va adormi în 
scurt timp, şi el va avea ocazia să i-l atingă, poate să-l 
atingă cu gura. 

— Harry? şopti ea, de parcă mai era cineva în cameră 
în afară de ei. 

— Hm? 

El continua să se holbeze la tavan, temându-se că, 
dacă se uita la ea, reținerea lui avea să se frângă ca o 
crenguţă fragilă. 

— Asta este tot ce vrei, ca eu să dorm în patul tău? 

— Despre asta a fost pariul. 

— Ai riscat să pierzi saloon-ul doar ca eu să dorm în 
patul tău? 

— De ce ţi se pare aşa de ciudat? 

— Nu ştiu. Mereu am crezut că bărbaţii... 

— Cu câţi bărbaţi te-ai culcat? 

Între ei se lăsă tăcerea, şi apoi ea mărturisi: 

— Ţi-am mai spus. A fost noaptea cu tine. Şi desigur, 
nopţile cu Gerald. 

Amândoi îi oferiseră o călătorie prin iad. 

— Desigur, cu Gerald n-am dormit, de fapt. Doar ne- 
am furişat câteva minute... 

— Câteva minute? 

Îşi întoarse capul ca să se uite la ea. O greşeală. Deşi 
nu era mai mult decât o umbră, voia să o atingă. 

— Eram tineri, pasionali. 

El zâmbi când îi ghici indignarea şi, dacă nu i-ar fi 
cerut să stingă lampa, se întrebă dacă ar fi văzut-o roşind şi 
înclinându-şi într-o parte bărbia aia drăguță a ei. 

— Totuşi, câteva momente? Unde vă furişaţi? 


— În podul grajdului sau ieşeam afară, sub stele... 

— Pe pământ? Omul era un adevărat romantic. 

— N-ai avut niciodată o femeie sub cerul liber? 

El se strâmbă la amintirea provocatoare a nopţii pe 
care o avuseseră împreună. Ar fi avut-o oriunde ar fi putut 
să o aibă. 

— Ai dreptate. Meritai mai mult de la mine în noaptea 


aia. 

— Cu câte femei te-ai culcat? 

— Nu cu suficiente. 

Ea râse, un sunet moale şi blând care se rostogoli în 
el. 

— Harry, ticălosule, mă faci să spun totul, şi tu nu spui 
nimic. 


El se întoarse pe o parte, tresărind la durerea pe care 
i-o provocase mişcarea bruscă. 

— Ce vrei să ştii? 

Ea se întoarse, ca să fie cu faţa spre el. Cât de uşor ar 
fi fost doar să întindă... 

— De ce te-a trimis tatăl tău aici? 

El o luă peste picior. 

— Credeam că vom discuta despre amantele mele... 

— Adevărul este că m-am gândit c-ai avut prea multe 
ca să le poţi număra. 

— Trei, zise el încet. Prima a fost blondă. A doua avea 
părul de culoarea aripilor unui corb. Şi a treia - luă o şuviţă 
cârlionţată din părul ei între degetul mare şi arătător şi o 
duse la buze - avea un păr roşu glorios. 

Simţi satisfacţie când auzi cum lui Jessye i se 
accelerează respiraţia. 

— Vrei să-mi spui că te-ai mai culcat doar cu două 
femei? 

— Să faci curte şi să atragi o femeie necesită mai 
mult efort decât statul la umbră. Eu prefer să-mi consum 
energiile căutând altceva. 

— Jocuri de noroc. 

— Este o pasiune, uneori o obsesie. Şi când Zeița 
Fortuna nu-mi zâmbeşte, este o treabă periculoasă. 


Datoram unor oameni lipsiţi de maniere sume mari de bani. 
Ca să nu-şi descopere cel de-al doilea fiu înecat în Tamisa, 
tatăl meu s-a oferit să-mi plătească datoriile dacă eram de 
acord să vin aici. 

Ea se ridică într-un cot, stârnind parfumul ei dulce. El 
inspiră profund, savurându-l. 

— Dar trişezi... 

— Tu  bănuieşti că eu _ trişez. Trebuie să şi 
demonstrezi. Şi apoi, un domn îşi poate cheltui banii în 
diferite feluri: cai, box... 

— Mi-ai lăsat impresia că eşti mai deştept de-atât. 

— Mai deştept, dar nu neapărat mai înţelept. Am 
căutat să pătez reputaţia familiei mele aşa cum familia m-a 
umilit pe mine. Mă aşteptam ca tatăl meu să mă 
dezmoştenească. Privi într-un punct îndepărtat al camerei. 
În schimb, el a vrut să mă salveze. 

Ea îi cuprinse obrazul, şi el îi simţi perniţele bătătorite 
ale degetelor şi palmei ei. 

— Ştii care-i problema ta, Harry? Nu înţelegi cât 
valorezi. 

El îşi ţinu respiraţia în timp ce ea blocă lumina palidă 
a flăcării mici şi pâlpâinde, venind mai aproape, tot mai 
aproape, până când buzele ei le atinseră pe ale lui la fel de 
blând ca un fluture ce se lasă pe o petală. O dată. De două 
ori. Degetele ei apăsară mai tare pe chipul lui în timp ce 
gura ei se aşeza peste a lui. 

Gemând profund, el îşi trecu degetele în părul ei, 
cuprinzându-i ceafa, în timp ce limba lui o chinui şi o 
provocă până când ea deschise buzele, oferindu-i acces 
complet la gura ei. Suspină încet şi curba sânilor ei se 
atinse de pieptul lui gol. 

El o împinse, înclinându-i capul pentru a îndepărtă 
umbrele şi a descoperi ochii ei de un verde palid. 

— Ai grijă, iubirea mea, pentru că voi egala 
cacealmaua ta. 

— Dacă aş juca la cacealma... 

Nostalgia din vocea ei era precum cântecul unei 
sirene, mai puternic decât auzise el vreodată. Gura ei se lipi 


iar în grabă de gura lui. Limbile lor se uniră, mărind miza. 
Preţul plătit avea să fie fără dubiu format din regrete, dar el 
învățase să trăiască cu regretele de mult. 

Jessye nu era sigură când îşi dăduse seama că ea nu 
voia doar să doarmă în patul lui, dar ştia că era o 
certitudine care o speria. Se îndrepta spre o inimă frântă şi 
chiar când se certa pentru că făcea asta, întâmpina 
senzaţia oferită de degetele lui care îi mângâiau gâtul, 
clavicula, până când ajunseră la primul nasture al cămăşii 
ei de noapte. Se sprijini de el, fiecare nasture cedând uşor 
în timp ce mâna lui aluneca lent spre talia ei, spre ultimul 
nasture. 

Abia atunci el se desprinse din sărutare, respirând cu 
dificultate şi privind-o insistent. Îi cuprinse chipul şi îi 
mângâie obrazul cu tandreţe. 

— lţi mai dau o şansă să te retragi. 

Ea îşi puse mâna direct pe pieptul lui gol, chiar 
deasupra inimii lui care bătea. Dacă aceasta ar fi fost 
miza... dorinţă care nu avea nicio importanţă în decizia ei, 
pentru că îi dăruise inima ei cu mult timp în urmă, într-o 
noapte cu stele. Îl privi în ochi. 

— Nu mă retrag. 

— Ridică-te, zise el cu voce răguşită, care părea 
gâtuită de emoţii. 

Ea făcu aşa cum îi ceru, strângându-şi picioarele sub 
ea, şi se uită în ochii lui în timp ce aceştia hoinăreau lent 
peste trupul ei, încălzind fiecare loc pe care-l atingea. Îşi 
ridică mâinile spre partea desfăcută a cămăşii ei de noapte. 
Mai lent decât credea ea posibil, dădu la o parte materialul 
de pe umerii ei. Cămaşa îi alunecă pe spate şi i se adună pe 
şolduri. 

— Doamne, Dumnezeule, dar eşti mai încântătoare 
decât mi-am imaginat, zise el cu o voce joasă, 
respectuoasă. Inainte, n-am văzut bine. 

Işi plimbă degetul de-a lungul curbei sânilor ei, 
făcând-o să simtă cum o trec fiori. 

— Fără pistrui, murmură el, ridicându-se într-un cot. 
Voi fi invidiat de soare. 


Îi cuprinse ceafa cu mâna şi o aduse mai aproape. Îi 
sărută buzele, partea sensibilă de sub maxilar, gâtul. Gura 
lui era caldă şi umedă, blândă, dar provocatoare, cerându-i 
corpului ei să răspundă - de parcă avea de ales. 

Mâinile lui coborâră, cuprinzându-i coastele în timp ce 
gura lui călătorea lent peste umflăturile sânilor ei. O 
căldură neaşteptată o străbătu, topindu-i membrele, 
oasele, însuşi sufletul, până când se simţi precum ceara 
topită a unei lumânări, cedând, pentru ca focul să se 
domolească. 

Trecuse prea mult timp de când se simţise aşa... nu, 
nu, niciodată nu se simţise aşa, de parcă fiecare secundă 
era o eternitate. Limba lui făcea cerculeţe în jurul sfârcului 
ei şi ea începu să respire sacadat, în timp ce nevoia şi 
dorinţa o învăluiau. Degetele lui se înfipseră în carnea ei, 
iar gura îi prinse sfârcul şi i-l supse. 

Ea scoase un mic țipăt şi îşi arcui spatele. Îşi trecu 
degetele prin părul lui. 

— Harry... 

El o rostogoli pe spate şi îi ridică peste picioare 
cămaşa de noapte, expunându-i corpul privirii lui. Nimic nu 
o pregătise pentru răbdarea pe care acest bărbat i-o dăruia 
acum. 

Gura lui o captură pe a ei, gustând-o înfometat şi 
devorând-o de parcă răbdarea li se terminase, şi în acelaşi 
timp îi mângâia corpul de parcă nu se grăbea deloc, de 
parcă voia să memoreze prin atingere ceea ce nu putea să 
vadă bine în lumina slabă de la capătul patului. 

Ea îşi apăsă mâinile pe pieptul lui, simţi cum îi 
tremură muşchii şi abia atunci îşi dădu seama de efortul pe 
care el încerca să-l ascundă. Se împinse blând în el, 
ghidându-l cu mâinile. 

— Trişezi, Harry, şopti ea aproape de urechea lui, 
muşcându-l apoi de ea. 

— Cum, iubire? 

— Mă faci să-mi arăt mâna înainte să o arăţi pe a ta. 

Dădu cearşaful la o parte. El îl apucă şi-l trase înapoi. 

— O fac eu, zise el pe o voce reţinută. 


O duru inima în timp ce-l sărută pe centrul pieptului. 

— Asta nu-i amuzant. 

Mâna lui îi cuprinse capul. 

— Atunci stinge flacăra complet. 

Ea îşi ridică faţa spre a lui. 

— Nu. P 

Mâna ei alunecă sub cearşaf şi îi desfăcu pantalonii. li 
simţi privirea cum o străpunge pe măsură ce îi trăgea 
pantalonii de pe el, peste şolduri, peste coapse, peste 
gambe, peste laba piciorului, şi îi arunca de pe pat. Se 
îndepărtă, oferindu-şi luxul de a se uita la el cum el se 
uitase la ea. Mâinile lui erau strânse în pumni pe lângă 
Corp. 

— Ştiu că picioarele mele... 

Ea îl privi direct şi zâmbi cu căldură. 

— Oh, admir mai mult decât picioarele tale. Puse 
mâna pe abdomenul lui plat. Arăţi bine. 

— Eşti oarbă. 

Auzise deseori că iubirea era aşa - şi acum ştia că aşa 
era. Îi sărută şoldul strâmb şi călători cu gura pe corpul lui 
până ajunse la buzele lui. 

— Poate. 

Simţi hârâitul din pieptul lui peste sânii ei când el 
gemu, trăgând-o mai aproape de parcă era o frânghie de 
salvare într-o mare agitată. Răbdarea i se terminase, fiind 
înlocuită de o nevoie aproape disperată de a o poseda. El 
se mişcă odată cu ea până când o întinse iar pe spate şi se 
cuibări comod între coapsele ei. Gura lui înfometată o 
poseda pe a ei. Ea îşi ridică genunchii şi el alunecă în ea cu 
o singură mişcare precisă. 

Nimic nu o pregătise pentru acest moment de 
potrivire. Nu mai conta că inima lui nu era a ei, ca să oO 
vindece, că el reuşise cumva să i-o lipească pe a ei la loc. 

Se împinse în ea, mărindu-i plăcerea în timp ce ea 
auzea gemetele lui strangulate. 

Se retrase fără avertisment şi se dădu jos de pe ea, 
căutând aer. 

— Harry... 


— 99S! 

Îi lipi chipul de scobitura umărului lui. 

— Ai dureri. 

— Putem să facem asta altfel. 

O atinse cu degetele între picioare, mângâind-o în 
timp ce îi căuta gura. Chiar când senzațiile creşteau, ea se 
retrase, întrerupând sărutul şi lipindu-şi buzele de gâtul lui 
umed. 

— Nu. 

ÎI întinse pe spate. Sărutându-l pe obraz, îi şopti: 

— Te doresc, Harry. 

Încălecă peste şoldurile lui. 

— Vreau tot ce îmi poţi oferi. 

— Îmi doresc din tot sufletul să îţi pot oferi mai mult. 

— De ce să cer mai mult când sunt mulţumită cu ce 
am? 

Îşi ridică şoldurile şi se lăsă lent în jos, îmbrăcându-l 
ca o mănuşă, îşi plimbă mâinile în sus şi în jos pe pieptul lui 
în timp ce se mişca înainte şi înapoi. 

El scoase un sunet gutural, pierdut în adâncul ochilor 
ei în timp ce mâinile îi frământau sânii şi degetele o 
tachinau. Senzaţiile se răsuceau şi se roteau în interiorul ei. 
Simţea cum corpul îi devine încordat. 

Plăcerea creştea în ea, atinse vârful, şi o aduse pe 
marginea ei. 

El îşi răsfiră degetele pe spatele ei, o trase în jos până 
când curbele ei se lipiră de liniile dure ale corpului lui. O 
răsuci, şi ultimele lui mişcări spasmodice o făcură să 
plonjeze în gol. 

Cu un geamăt aspru, el îşi arcui spatele şi se opri. 
Braţele îi tremurau când se lăsă în jos. Ea simţi şoapta unui 
sărut pe tâmplă înainte ca el să se rostogolească de pe ea 
şi să o tragă în curba corpului lui acoperit de transpiraţie. 

Rămase acolo letargică, cu o mână curbată pe pieptul 
lui, prinsă între corpurile lor, în vreme ce cu cealaltă îi masa 
şoldul. 

— E din ce în ce mai bine, odată cu experienţa sau 
vârsta? întrebă ea. 


— Îmi imaginez că un pic din amândouă. El îi cuprinse 
chipul şi îl întoarse un pic în sus. A fost mai bine pentru 
tine? 

Ea zâmbi obosită. 

— Mult mai bine. 

El îi oferi acel zâmbet maliţios care îi topea inima aşa 
de uşor. 

— Normal, în cazul tău ar putea să fie pur şi simplu 
mai bine pentru că a durat mai mult de câteva momente. 

— Dar pentru tine? 

Zâmbetul lui dispăru. 

— Incredibil, şi nu ar fi trebuit să fie. 

Degetele ei se contractară pe şoldul lui. 

— Pentru că aveai dureri. 

— Poate că ar trebui să repetăm experienţa asta şi să 
vedem dacă va fi... „mai bună”. 


* 


jJessye se trezi în lumina cenuşie a dimineţii ce 
pătrundea prin draperii. Spatele ei gol era lipit de curba 
stomacului lui Harry. Repetaseră experienţa de câteva ori, 
testând-o noaptea - şi mereu era mai bine. 

Acum îi cunoştea corpul aproape la fel de bine cum îl 
ştia pe al ei. Ar fi trebuit să o roadă vinovăția. Dar în ea 
creştea tristeţea. Nu va mai avea niciodată o noapte ca 
asta, pentru că, deşi corpurile lor vorbiseră enorm, niciunul 
dintre ei nu făcuse cu voce tare vreo declaraţie de iubire. 

Se mişcă spre marginea patului. Strânsoarea lui Harry 
asupra ei deveni mai puternică. 

— Unde te duci? întrebă el leneş. 

— Noaptea s-a terminat. 

Spre regretul ei profund, el îi dădu drumul. 

— Păcat! 

Ea închise ochii care amenințau să i se umple de 
lacrimi. Se îndepărtă de el, îşi luă cămaşa de noapte şi o 
trase peste cap. Temându-se că îi citea gândurile, se ridică 
şi se duse spre uşă, dar simţi cum privirea lui îi urmărea 


mişcările. 

— Jessye? 

Privi peste umăr. El stătea pe marginea patului, cu 
cearşaful strâns în jurul taliei, cu părul ridicat pe o parte, cu 
chipul solemn, făcând-o aproape să zâmbească. 

Strânse cearşaful în pumni. 

— Ţi-am dat cuvântul meu, Dumnezeu mi-e martor, că 
n-am trişat în noaptea aia când am jucat cu tatăl tău şi am 
câştigat saloon-ul. 

Ea se simţi uşurată şi din motive pe care nu şi le 
putea explica, dându-i acum crezare mai mult decât o 
făcuse vreodată. Încuviinţă scurt din cap, cu lacrimile 
arzându-i ochii. Puse o mână pe clanţă, inspiră adânc şi se 
uită la el. 

— Şi azi-noapte? Ai trişat când am tăiat cărţile? 

Ea văzu lupta care se dădea pe trăsăturile lui înainte 
ca remuşcarea să i se citească în ochi. 

— Da. 

Îşi reprimă lacrimile şi înghiţi, ca să trimită în jos 
nodul ce i se ridicase în gât. Îşi înclină bărbia sfidător. 

— La naiba, Harry, aş fi flatată dacă n-aş şti că sunt 
singura femeie la care poţi să ajungi. 

Cu cât de multă demnitate putu aduna, trase de uşă, 
ieşi şi o trânti în urma ei. Îl auzi strigând-o, dar continuă să 
înainteze pe hol, inima ei frântă înecându-se în ecoul vocii 
lui. 


Capitolul 20 


Ar trebui să fie flatată, se gândi Harrison în timp ce 
ridica o pernă şi îşi pregătea braţul să o arunce spre uşă. 

Mirosul ei plutea în jurul lui. Işi coborî braţul şi îşi 
îngropă chipul în pernă, perna pe care ea dormise în timpul 
nopţii. Mirosul ei intrase în fulgi, în amintirea lui. 

Cu amintirile va rămâne probabil pentru tot restul 
vieţii. De o mie de ori în timpul nopţii se gândise să-i spună 


că o iubeşte, dar cuvintele i se blocaseră în gât. 

Ar fi preferat să moară decât să o audă râzând, dacă 
îşi deschidea inima în faţa ei. Mereu evaluase răsplata 
riscului, şi când se gândea la tot ceea ce ar fi putut câştiga 
dacă îşi risca inima... 

Dădu perna la o parte şi privi cearşafurile mototolite 
în locul unde stătuse ea întinsă. Noaptea aceea fusese cea 
mai dulce din viaţa lui şi cea mai pasională. Ştiuse că aşa 
avea să fie. 

Ignorând durerea care îi pulsa în şold, îşi dădu 
picioarele peste marginea patului şi rămase aşezat în fund. 
Ar fi trebuit să-i spună adevărul, dar în ochii ei se citea 
speranţa că el era un om mai bun decât în realitate. 

Încrederea ei în el era o povară pe care nu o putea 
căra. 


Jessye ştia că ar fi trebuit să se trântească în pat şi să 
adoarmă profund, dar era neliniştită, se simţea ca un 
animal prins într-o cuşcă, în căutarea unei căi de a trece 
dincolo de barele de fier. Fusese trează mare parte din 
noapte, dormind doar frânturi de timp. Urâse momentele 
când nu reuşise să rămână trează. Când Harry nu făcuse 
dragoste cu ea, îi vorbise cu o voce pătrunzătoare, care îi 
trezise o pasiune la fel de mare precum gura şi mâinile lui. 

Era un maestru cu mâinile. Nu era de mirare că 
reuşea să manipuleze cărţile. Cu siguranţă manipulase 
inima ei, corpul ei şi sufletul ei. 

Oricât de mult voia să-l urască, nu putea. Avea să 
păstreze amintirea nopţii trecute până în ziua în care va 
muri, ştiind că ultimele ei gânduri vor fi legate de el. 

Gândurile acestea dispărură când intră în bucătărie. 
Ochii i se îngustară când descoperi mizeria din jur. Harry îl 
trimisese la Billy la culcare mai devreme - înainte să apuce 
să curețe ceva. La ce altceva trebuia să se aştepte? 

încălzi apa şi începu să spele paharele, 
recunoscătoare că îşi abătea atenţia de la Harry. Işi ţinea 


mâinile ocupate, şi la fel şi mintea. Zâmbi în sinea ei; parcă 
erau cuvintele lui Harry. 

Auzi paşii târşâiţi şi privi peste umăr. 

— Sfinte Dumnezeule! exclamă tatăl ei privind cu ochi 
critic încăperea. Zici că a trecut o tornadă pe aici. 

— Cred că Harry l-a lăsat pe Billy să plece mai 
devreme, fiind prima lui zi de lucru; cam aşa ceva. 

— Tipic pentru Harry! Dacă nu faci lucrurile la 
momentul potrivit, ai mai multă bătaie de cap pe urmă. Unii 
bărbaţi nu învaţă niciodată lecţia asta. 

Privi cum tatăl ei ia şorţul, şi-l trece peste cap şi îl 
leagă la spate. 

— Tu speli şi eu usuc, zise el. 

Ea încuviinţă uşor din cap şi îi dădu un pahar. Se uită 
la mâinile lui bătrâne şi noduroase cum şterg eficient 
paharul, exact cum de atâtea ori îi ştersese suferinţele. 
Simţi cum i se adună lacrimile în ochi. 

— Te iubesc, tată. 

— Şi eu te iubesc. Îi atinse obrazul cu degetele lui 
aspre. Ce se întâmplă, fato? 

— Doar aveam nevoie să aud cuvintele astea. 

O studie aşa cum făcea când ea era un copil care nu 
îndrăznea să spună că făcuse o prostie. 

— Arăţi obosită, fato. 

— Nu prea am dormit azi-noapte. Eu... eu... îşi 
concentră din nou atenţia asupra apei tulburi din chiuvetă. 
Harry mi-a zis că nu a trişat în noaptea în care a câştigat 
saloon-ul. 

— Şi ai stat trează doar ca să te gândeşti la asta, 
simţindu-te vinovată că nu ai avut încredere în el? De ce nu 
m-ai întrebat? Ţi-aş fi putut spune eu că n-a trişat. 

Ea îi zâmbi afectuos. 

— Tu cum ţi-ai da seama dacă trişează sau nu? 

— Păi, eu am fost cel care a trişat. 

Inima ei tresări violent. 

— Poftim? 

El zâmbi cu mândrie. 

— Da. Când eram tânăr mă pricepeam la asta, dar 


mama ta m-a pus să-i promit, când m-am însurat cu ea, că 
voi înceta, şi mi-am ţinut promisiunea. N-am mai trişat de 
ani de zile. Am fost recunoscător să văd că n-am uitat cum 
se întoarce o carte. 

Clătinând din cap, ea râse. 

— Tată, ar trebui să trişezi când vrei să te asiguri că o 
să câştigi. 

Zâmbetul lui dispăru şi în ochi i se citi înţelepciunea. 

— Trişezi când merită, ca să câştigi ceva mai bun. 

Ea căscă ochii. 

— Dar, tată, tu ai pierdut! 

— Ce-am pierdut, Jessye? O clădire? Lemn şi sticlă. Şi 
ce-am câştigat? Mi-am câştigat fiica înapoi. Te rănea, fato, 
şi tu îi permiteai să o facă. Nu-i spuneai să se ducă naibii, 
nu până când a devenit proprietarul saloon-ului. Atunci ai 
început să-l înfrunţi din nou. 

— Vrei să spui că ai pierdut afacerea dinadins ca eu 
să-i spun... 

— Ca să nu-l mai vezi ca pe un olog. Ca să nu se mai 
simtă ca un olog. l-am dat un motiv să se târască jos din 
pat dimineaţa. Un bărbat are nevoie de asta. Şi uite ce-a 
făcut din localul ăsta. Câştigăm mai mulţi bani acum decât 
am făcut-o vreodată. 

— El are nevoie de saloon, şi tu nu? 

EI îi cuprinse bărbia. 

— Te am pe tine, Jessye. Asta-i tot ce-mi trebuie. 
Probabil şi tot ce îi trebuie lui. 

Ea se uită fix la el. 

— Vrei să spui că ar trebui să-l iubesc? 

— Nu-l iubeşti deja? 

Îşi eliberă bărbia din strânsoarea lui. 

— Încerc să nu. Este un ticălos, tată. Nu ştie nimic 
despre iubire. Noaptea trecută el... 

Căldura îi inundă faţa, mai fierbinte decât apa pe care 
o folosea să spele paharele. Nu-i putea spune adevărul 
despre noaptea trecută. 

— Ce-a făcut? 

— A trişat faţă de mine. 


Tatăl ei miji ochii. 

— Trebuie să-mi iau puşca? 

— Nu, tată. Ştiam riscurile când m-am aşezat să joc 
cu el. 

El se apropie. 

— Te-aş putea învăţa ce ştiu despre trişat... 

Ea îi zâmbi drăgăstos. 

— Nu, cred că avem destui trişori în saloon-ul ăsta. 


* 


Folosindu-se de cârje pentru susținere şi echilibru, 
mâna lui Harrison alunecă peste masa de faraon. 

— Arată bine, Gray. 

— Mă gândeam eu că vei fi mulţumit. 

— Sunt mai mult decât multumit. O parte din profituri 
va merge la tine. 

— Atunci ai face bine să găseşti un crupier 
excepțional. 

— Am de gând să fiu chiar eu. 

Gray ridică dintr-o sprâncene. 

— Chiar aşa? Ce ştii despre faraon? 

De la noaptea pe care Jessye o petrecuse în patul lui, 
Harrison se luptase să se îndepărteze de umbre. Deşi 
mişcările lui erau încă ciudate şi depindea de cârje, ştia că 
picioarele îi deveneau mai puternice. Dar nu şi şoldul. Se 
temea că niciodată nu va mai avea forţa să-i suporte toată 
greutatea. 

— Ştiu regulile şi ştiu că va fi dificil. Am nevoie de o 
provocare. 

Uşa de la intrare se deschise. Jessye intră şi se opri în 
prag, căscând ochii la el. Evitase să-i permită să o lase să-l 
vadă aşa cum era în realitate şi căuta să se asigure mereu 
că se afla la masa lui înainte ca ea să coboare scările şi să- 
şi înceapă ziua, părăsind apoi încăperea abia după ce ea se 
retrăgea la culcare. 

Entuziasmul legat de masa de faraon îl făcuse să fie 
neatent. Îşi îndreptă ţinuta cât putu de mult. 


— Credeam că te ocupi de aprovizionare. 

Ea tăcu şi închise uşa în urma ei. 

— M-am ocupat. Intinse un plic. Dar te aştepta asta la 
poştă. 

— Ce este? 

— Cred că este de la Kit. 

— Păi, atunci adu-o încoace. Hai să vedem. 

In ciuda detaşării ei, în cele două săptămâni care 
urmaseră întâlnirii lor clandestine el nu se putu abtine să 
nu o mângâie din priviri în timp ce ea traversa încăperea. 
Era incredibil de minunată. Luă plicul de la ea, îl desfăcu şi 
deschise scrisoarea. 

— Ce spune? întrebă Gray. 

Se încruntă la prietenul lui. 

— Dă-mi un moment să o citesc. 

Nu ştia ce chestii personale putea să fi inclus Kit. 


Dragă Harry, 


În sfârşit am ajuns la Chicago. Spune-i lui Jessye că 
investiţia ei se va întoarce inzecit. 

Am de gând să vin înapoi spre Fortune fără grabă, 
căutând alte oportunităţi de avere. lti sugerez să fii ochi şi 
urechi. Mânatul vitelor este un lucru pentru cei singuratici şi 
e prea obositor. Voi lăsa activitatea asta pe seama 
bărbaților care găsesc o satisfacție în a îndura suferințe şi 
greutăți. Par să fie din abundență astfel de oameni. 

Voi ajunge înainte de Crăciun. 


Harry ridică ochii de pe scrisoare şi întâlni privirea lui 
Jessye. 

— Zice că investiţia ta se va întoarce înzecit. 

Ea se aplecă, cu ochii mari, plini de neîncredere. 

— Înzecit? Adică de zece ori? 

— Aşa zice, şi Kit nu e genul care să mintă. 

Ea se sprijini de perete, copleşită de veste. 

— Înzecit. Dumnezeule! Pot să plec oriunde, să fac 
orice. Independentă. Voi fi complet independentă. 


Harrison se simţi ca şi când cineva tocmai l-ar fi 
ciomăgit. Când Kit avea să se întoarcă, ea îşi va îndeplini 
promisiunea. Va pleca. Se uită la Gray. 

— Ne scuzi un moment? 

— Trebuie oricum să plec acasă, dar încă un lucru 
înainte de asta. Duse mâna la spate, luă un baston cu un 
mâner încovoiat şi i-l dădu lui Harrison. L-am făcut pentru 
tine. 

Harrison îşi dorea ca Grayson să i-l fi dat fără ca 
Jessye să fie de faţă. Era suficient de rău că-l văzuse 
folosind cârjele. Nu voia ca ea să creadă că el nu va merge 
niciodată fără baston. Dar calitatea cadoului făcut de Gray 
era remarcabilă. 

— Are o lucrătură foarte... frumoasă. Mulţumesc. 

— Voiam doar să-l ai când vei fi pregătit pentru el. 

— Apreciez. 

Gray încuviinţă din cap. 

— Să-mi dai de veste dacă masa va avea succes. 

— Aşa voi face. 

Îl privi pe Gray cum iese pe uşă, apoi îşi îndreptă din 
nou atenţia asupra lui Jessye. 

Ea veni lângă masă şi se sprijini cu mâinile de ea, în 
ochii ei reflectându-i-se clar îngrijorarea. 

— Kit a zis mai mult de atât. Are veşti proaste. 

— Nu, nu sunt veşti proaste. Doar că nu intenţionează 
să se grăbească. 

Ea zâmbi fericită, strângându-şi pumnii la piept de 
parcă avea nevoie să ţină aproape de ea toate veştile bune. 

— Nu contează. Doar faptul că ştiu că vine înapoi... 

— Jessye... 

Zâmbetul ei dispăru. 

— Ce s-a întâmplat? 

El tuşi. 

— În noaptea în care ai venit în camera mea... n-am 
luat măsuri să mă asigur că nu rămâi gravidă. Imi dau 
seama că au trecut un pic peste două săptămâni, probabil 
este prea devreme să ştii sigur... 

Ea flutură din mână. 


— Am luat eu măsuri. 

Fu luat prin surprindere nu doar de cuvintele ei, ci şi 
de dezamăgirea pe care o simţea. 

— Poftim? 

— După ce m-ai sărutat în Dallas, m-am gândit că, 
mai devreme sau mai târziu, voi ceda. După ce l-ai dus pe 
Kit la plimbare, am ieşit şi am vorbit cu nişte prostituate... 

— Ai ieşit singură noaptea! 

— Vrei să te calmezi? Am supravieţuit. 

— Doar prin graţia lui Dumnezeu. Ai idee ce ţi s-ar fi 
putut întâmpla? 

— Da. Aş fi putut să trec din nou prin iadul de a 
renunţa la un copil. Aşa că le-am cerut ace/or femei să-mi 
spună câteva lucruri pe care le puteam face ca să mă 
asigur că nu rămân gravidă. Ridică din umeri. În seara aia, 
pe drum, când aproape te-ai înecat, am fost luată prin 
surprindere, dar în noaptea în care am venit în camera ta, 
am venit pregătită. Nu mai trec niciodată prin iadul de a 
renunţa la copilul meu. 

— M-aş fi căsătorit cu tine. 

Un colţ al gurii ei se ridică într-un zâmbet 
neîncrezător. 

— Apreciez sentimentul, Harry, dar tu nu ai putea 
rămâne fidel cărţii de deasupra dacă crezi că cea de la fund 
arată mai bine. 

O privi cum pleacă, durerea din şoldul lui fiind 
nesemnificativă în comparaţie cu suferinţa din inima lui. 


* 


Harrison îşi studie reflexia în oglindă. Credea că arăta 
destul de spilcuit. Când nu stătea la masa de faraon, exersa 
mersul prin cameră, cu bastonul pe care-l făcuse Gray 
pentru el. Căzuse de mai multe ori, învineţindu-şi mai mult 
mândria decât corpul. 

Dar în seara aceea se spălase, se bărbierise, se 
tunsese şi-şi pusese cămaşa lui albă apretată, vesta de 
brocart roşie, haina neagră şi pantalonii. 


Păcat că nu-l vedea nimeni. 

Voia însă ca prima lui excursie în saloon să fie 
noaptea târziu, după ce toată lumea se va fi dus la culcare. 
Incă nu era mulţumit de viteza mersului său, dar devenise 
plictisitor să se plimbe prin micul lui dormitor. Avea nevoie 
să facă ceva mai mult efort, pe o distanţă mai mare. 

Auzi cum zăngănitul vaselor, oalelor şi tigăilor 
încetează. Işi ţinu respiraţia, ascultând cum răsună pe hol 
paşii lui Billy. Jessye se retrăsese deja. Tatăl ei la fel. 
Noaptea, Billy rămânea ultimul. 

Se privi în oglindă. 

— Să vedem cum te descurci, bătrâne. 

Indreptându-şi umerii, se sprijini mult pe baston şi, cu 
paşi mici, merse până la uşă. O deschise în tăcere şi se uită 
pe hol. Nu era nimeni. 

leşi pe hol, încercă să ignore oribilul sunet al 
picioarelor târâte unul după celălalt. Cu toate astea, nu mai 
auzea troncănitul cârjelor lovind podeaua. Bastonul era mai 
silențios, dar nu-i oferea sprijinul cu care se obişnuise. 
Transpiraţia îi apăru pe frunte şi respira cu dificultate, de 
parcă alerga, în loc să se mişte în ritmul unui melc. In seara 
aceea nu avea să ajungă la masa de faraon din cealaltă 
parte a saloon-ului, dar, pentru numele lui Dumnezeu, nici 
nu voia să se oprească până ce nu ajungea la masa lui din 
spatele saloon-ului. 

Dădu colţul. Văzu masa. 

— Harry! 

El îşi întoarse capul şi înlemni. Jessye stătea la bar, cu 
gura căscată. 

— Harry, mergi! 

— N-aş zice chiar aşa. 

Ea zâmbi, încântată. 

— Eu da. Stai jos. Hai să sărbătorim. 

Se aplecă peste bar şi luă o sticlă de whisky şi două 
pahare. 

Mândria îl îmboldi să facă paşi mai mari decât era 
înţelept. In apropiere de masă, se clătină, se prinse de 
scaun pentru a se sprijini şi se rostogoli practic peste 


scaun, smucitura provocându-i durere în şold. 

— Intenţionam ca exerciţiul ăsta să fie făcut în privat, 
nu cu audienţă, mormăi el în timp ce se repunea pe 
picioare. 

— Of, Harry, când îţi vei da seama că nu-mi pasă dacă 
nu mai eşti la fel de grațios ca înainte. 

Se aşeză şi turnă whisky în pahare. El miji ochii. 

— Tu ai băut deja. 

— Unul. Poate două. Bine. Trei. Nu puteam să dorm. 
Credeam că asta mă ajută. Zâmbi larg. Când crezi că va 
ajunge Kit aici? 

— Habar n-am. A zis că încearcă să ajungă înainte de 
Crăciun, murmură el, ducând paharul la buze. 

Oricând s-ar fi întors, pentru el avea să fie prea 
devreme. Se uită la delicateţea gâtului ei când ea îşi dădu 
capul pe spate şi sorbi din băutura de culoarea 
chihlimbarului. Cât de mult tânjea să atingă cu buzele 
pulsul care-i bătea acolo. 

Ea puse paharul jos. El se întinse, luă sticla şi i-l 
umplu. 

— Probabil că nu ai putut să dormi pentru că ai părul 
adunat în coada aia strânsă. De ce nu-l desfaci? 

Ea îi zâmbi cu un aer de superioritate. 

— Următorul lucru pe care o să mi-l spui este că am 
cămaşa de noapte prea strâmtă. 

— Asta probabil aşa este. Pari să dormi destul de bine 
când nu o porți. 

Roşeaţa îi coloră chipul precum soarele ce apare la 
orizont. 

— Nu te comporţi deloc ca un gentleman. 

— Nici n-am pretins că sunt. 

— Nici eu nu mă consider vreo lady. 

— Din contră. El o prinse de coadă şi i-o desfăcu. Eşti 
cea mai elegantă femeie pe care am avut plăcerea să o 
cunosc. 

— Nu mă provoca. 

— Nu te provoc. Nu zic altceva decât adevărul. Eşti 
curajoasă, Jessye. Nu cunosc nicio altă femeie care ar fi 


putut să reziste la încercările din anul care a trecut aşa cum 
ai reuşit tu. Ai avut de suportat chiar şi stările mele 
groaznice. 

— Şi acum mergi. Dădu pe gât băutura şi ochii i se 
măriră. O, arde, nu glumă! 

El luă o gură din paharul lui, apoi i-l reumplu pe alei. 

— Ce vei face cu partea ta de bani? întrebă ea. 

— Probabil voi mai comanda o masă de faraon. Tu? 

Ea oftă, visătoare. 

— Nu ştiu. Am să plec undeva şi am s-o iau de la 
capăt, cred. 

Stomacul lui se strânse. 

— Unde crezi că ai putea să te duci? 

— Habar n-am. Undeva unde pot visa la lucruri 
măreţe. Îşi mută privirea la el. Tu ce fel de visuri ai? 

— Visurile mele în general se învârt în jurul unei femei 
care poartă foarte puţine haine. 

Râzând, ea mai luă o înghiţitură de whisky şi el îşi 
dădu seama că era aproape beată. Altfel l-ar fi certat 
zdravăn. 

— Trebuie să tinzi spre mai mult, Harry. Dacă ai putea 
face orice, ai putea fi orice ţi-ai dori să fii... orice... atunci 
ce-ai face? 

— Te-aş face pe tine fericită. 

Ea zâmbi strâmb şi ridică paharul. 

— Sunt fericită. 

Dădu pe gât restul de whisky. 

— Nu cu adevărat. 

— Ba sunt. 

— Nu, te prefaci... mult mai bine decât o fac eu. Se 
aplecă în faţă. Ce doreşte inima ta? 

— Să plec de aici şi să-i cumpăr tatii un saloon. 

EI îi cuprinse obrazul şi îi susţinu privirea. 

— Ce doreşte inima ta, Jessye. 

Din ochi îi ţâşniră lacrimi şi clătină din cap. 

— O fiică, poate, răspunse el în locul ei. Şi un bărbat 
care să fie lângă tine. 

— Nu-mi face asta, Harry. 


— Asta doreşte inima ta? insistă el. 

— Da! Se smuci de lângă el, îşi turnă whisky în pahar 
şi-l dădu pe gât dintr-o înghiţitură. Dar nu am parte de aşa 
ceva. Nu voi putea să am niciodată. Bărbaţii vor ca femeile 
lor să fie pure şi docile. Eu nu sunt nimic din toate astea. 

— Atunci nu-i spune unui bărbat despre păcatul din 
trecut. 

Ea se încruntă, privindu-l cu speranţă. 

— Nu şi-ar da seama în noaptea nunţii? 

El învârti gânditor lichidul în pahar. 

— Nu ştiu. Eu nu m-am culcat niciodată cu o femeie 
fără experienţă. 

Ea se lăsă pe spate în scaun, disperarea înlocuind 
speranţa. 

— Chiar dacă nu şi-ar da seama, m-ar frământa 
gândul să existe aşa o minciună între noi. Nu poţi construi o 
căsătorie pe o fundaţie care nu este suficient de puternică 
încât să susţină adevărul. 

El zâmbi. 

— Devii filosofică când te îmbeţi. 

Ea zâmbi strâmb şi ochii îi sclipiră amuzaţi. 

— Da. Puse coatele pe masă şi se aplecă spre el. 
Inima ta ce doreşte? 

— Ai să fii dezamăgită dacă îţi spun. 

— Nu, nu voi fi. 

Desenă un X pe pieptul ei, cu degetul. 

— Inima mea doreşte să mai petreacă o noapte cu 
tine în patul meu. 

Işi ţuguie buzele voluptuoase. 

— Ce puţin îţi doreşti! 

— Nu şi dacă trăieşti momentul cum o fac eu. Scoase 
un pachet de cărţi din buzunar şi îl puse pe masă. Vrei să 
facem un pariu pe dorinţele inimii? 

jJessye râse. Al naibii ticălos! Planul lui de la bun 
început fusese să o ademenească înapoi în patul lui, dar era 
suficient de beată încât să nu-i pese. Şi apoi, amintirile 
acelei nopţi meritau retrăite. De ce să nu mai aibă parte de 
încă o noapte de amintiri, înainte de a pleca? 


— Sigur, Harry. Dar amestecă întâi cărţile. 

— Bineînţeles. 

Privi cum degetele lui abile taie şi amestecă din nou şi 
din nou. Îşi dori să-şi dea seama cum trişa. El puse cărţile 
jos. 

— Taie. 

Ea întinse mâna spre cărți, apoi o retrase. Gândurile 
începeau să i se amestece. Prea mult whisky. 

— Pe ce anume pariem? 

— Pe dorinţele inimilor. 

— Corect. Arătă cu degetul spre el. Dacă tragi cartea 
mai mare, petrec noaptea în patul tău... şi dacă trag eu 
cartea mai mare... Se încruntă. Nu petrec noaptea în patul 
tău? 

— Dacă tu tragi cartea mai mare, mă voi căsători cu 
tine şi-ţi voi da fiica pe care o vrei. 

Speranţa din ea se stinse. Chicoti. 

— Harry, acum ştiu sigur că trişezi. Nu ai paria 
niciodată pe aşa ceva. 

Doamne, era un păcat din partea lui să stea acolo şi 
să arate atât de bine. Încă o noapte în braţele lui nu avea 
să fie de nesuportat. 

— La naiba! bolborosi ea, întinzând mâna şi tăind 
pachetul de cărţi. x 

Întoarse ultima carte de jos. Un patru. Îi zâmbi. 

— Nici măcar nu are sens să mai întorci o carte. 

— Hai, Jessye, nu vreau mai târziu să mă acuzi că am 
tras foloase necuvenite. Trebuie să ducem pariul la bun 
sfârşit. 

Privi cum el îşi mişcă degetele deasupra restului 
cărţilor. Ridică jumătate din pachet şi întoarse, dezvăluind 
un doi. 

— Fir-ar să fie! bombăni el. 

Ea se uită fix la el şi clipi, cu mintea ameţită. 

— Cred că n-am înţeles eu bine... 

— Nu, iubirea mea, ai câştigat. 

— Am câştigat. Tu şi cu mine ne luăm? 

— Aşa se pare, deşi aş prefera să se întoarcă Kit, ca 


să-mi fie cavaler de onoare. 

Ea încuviinţă mută din cap, întrebându-se unde îi 
dispăruse răsuflarea. Îşi simţea corpul precum melasa. 
Chiar n-ar trebui să bea. Îi era imposibil să gândească 
corect. 

— Eu... eu urma să mă mut... 

— Deci acum poţi rămâne. 

— Ce... ce-am să fac cu toţi banii pe care mi-i aduce 
Kit? 

— Decorezi camera copilului? 

Ea închise ochii. 

— Mă ia cu ameţeală. 

Îi simţi mâna cuprinzându-i umărul. 

— Ar trebui să te duci la culcare. 

Se uită la el. 

— Da, da, ar trebui. Dar cu siguranţă nu avea să 
doarmă acum. Harr... 

El puse un deget pe buzele ei. 

— Urăsc să te întreb, dar se pare că am băut mai mult 
decât ar fi trebuit şi sunt un pic ameţită. Mă poţi ajuta să 
ajung în camera mea? 

— Desigur. 

Ea împinse scaunul înapoi şi veni pe partea lui. Avea 
nevoie de timp să se gândească, să înţeleagă ce se 
întâmplase. 

El se chinui să se ridice în picioare, folosind masa ca 
punct de sprijin. Apoi îşi petrecu o mână după umerii ei. 

— Paşi mici, ordonă el. 

Ea se concentră pe paşii mici, un picior în faţa 
celuilalt, pentru că mintea ei pur şi simplu nu putea accepta 
proporţiile a ceea ce tocmai făcuse. Niciodată într-un milion 
de ani nu s-ar fi aşteptat să câştige. 

Şi de ce se simţea ca şi cum pierduse? 

Pentru că el nu pomenise niciodată nimic despre 
iubire. 

O carte întoarsă îi hotărâse destinul... nu iubirea unui 
bărbat. 


Capitolul 21 


Jessye se chinui să deschidă ochii. Tâmplele îi pulsau, 
gâtul îi era înţepenit. După ce-l însoţise pe Harry în camera 
lui, căutase mângâiere şi înţelegere în alt pahar de whisky, 
şi apoi în altul. 

Tot whisky-ul ăsta o împiedica să gândească, şi acum 
avea să-i fie imposibil să se dea jos din pat fără să vomite. 

Miji ochii la soarele care pătrundea prin draperii. Işi 
amintea vag şi deformat de evenimentele din noaptea 
trecută. Îşi amintea că tăiase cărţile şi, undeva în adâncul 
creierului ei, credea că se mărită. 

Ce idee absurdă! Era sigură că Harry avea să se 
trezească în această dimineaţă şi avea să râdă de tot 
episodul. 

Simţi că moare de ruşine când cineva bătu la uşă. 
Dădu cuverturile la o parte, puse picioarele pe podea şi 
traversă camera. Deschise şi se uită pe hol. 

— Ce-i? 

Obrajii lui Billy se înroşiră şi îşi feri privirea. Ea îşi 
strânse cămaşa de noapte. 

— Aveai nevoie de ceva? 

— Aăă, nimic, ăăă, bine, domnul Bainbridge are 
nevoie de tine. 

— Va trebui să aştepte. 

Dădu să închidă uşa. 

— Aşteaptă afară, în spate. 

Se opri şi se uită la el. 

— Afară, în spate? 

— Da, doamnă. M-a trimis la grajduri la prima oră a 
dimineţii, să închiriez o trăsură. A ieşit să se plimbe o 
vreme. Apoi a revenit şi mi-a zis să urc şi să vă aduc. Se 
aplecă, plimbându-şi privirea prin hol de parcă trebuia să-i 
spună un secret. Nu poate să urce scările. 

Ea se sprijini de tocul uşii. 


— Tu cum ai ajuns să lucrezi aici? 

El se îndreptă de spate. 

— El m-a angajat. 

Îşi masă tâmpla care o durea. 

— Ştiu asta, dar cum l-ai cunoscut? 

— A! Păi, într-o noapte a ieşit să... ăăă, să-şi facă o 
nevoie... şi s-a împiedicat de mine. Eram foarte beat, îmi 
plângeam de milă că mi-am pierdut mâna în război. 
Doamne, m-a certat că nu apreciez ce am. l-a luat cam 
douăzeci de minute să se ridice. Nu m-a lăsat deloc să-l 
ajut. Mi-a zis că atunci când o să termin să-mi plâng de 
milă, pot munci pentru el. Mi-au trebuit vreo două zile să 
fac asta. Se uită la ea şi rânji. Oricum, vrea să vă ducă la o 
plimbare cu trăsura, aşa că am urcat să vă iau. 

Jessye se strâmbă. 

— Poţi să-mi pregăteşti o cană de cafea neagră tare? 

— Da, doamnă. 

Închise uşa. Naiba să-l ia pe Harry că era aşa de plin 
de compasiune. Naiba să-l ia că era amabil, înţelegător şi în 
toate felurile în care ea nu voia ca el să fie - toate felurile 
care o făcuseră să-l iubească mai mult decât credea că este 
omeneşte posibil. 

Îşi schimbă cămaşa de noapte cu o rochie spălăcită, 
cobori scările, luă cafeaua de la Billy şi se duse afară, în 
spatele saloon-ului. Harry stătea lângă trăsură, sprijinit într- 
un baston. 

— Ce ţi-a luat aşa de mult? întrebă el. 

Ea tresări. 

— A trebuit să mă îmbrac. 

Şchiopătă spre ea. 

— Eşti bolnavă? 

Ea se uită urât la el. 

— Cum poţi să fii aşa de vesel după ce-am băut atâta 
whisky? 

— Aha, înţeleg. Aerul proaspăt îţi va prinde bine 
atunci. Haide, urcă. 

Îi luă braţul şi o conduse la trăsură. 

— Unde mergem? 


— Vreau să-ţi arăt ceva. 

— Harry, chiar nu ştiu dacă pot să merg cu trăsura. 
Nu vrei mai bine să-mi spui? 

— Chiar trebuie să vezi, dar putem să mergem mai 
târziu dacă doreşti. 

Simţi dezamăgirea din vocea lui. Oricum trebuia să 
vorbească cu el, să clarifice lucrurile. Ar putea la fel de bine 
să o facă după ce-i arăta ce voia să-i arate. 

— Hai să mergem, zise el în timp ce se urca în 
trăsură. 

Bău lichidul negru cât el şchiopătă în jurul cailor. 

— Ce zici de norii ăia de acolo? întrebă el. 

Ea îşi luă privirea de la el şi studie formațiunile albe 
pufoase în timp ce simţi cum se mişcă trăsura. Naiba să-l ia 
cu mândria lui, fiindcă îşi dădea seama că el nu voia să fie 
văzut de ea cum se aşază pe locul lui. Aşteptă până când 
trăsura nu se mai mişcă înainte de a-şi întoarce privirea la 
el. 

— Sunt minunaţi. 

— Aşa mă gândeam şi eu. 

Luă frâiele şi lovi uşor caii peste spinări. Aceştia 
porniră înainte. Jessye închise ochii, sperând ca lumea să 
nu se mai rotească până ce urmau să ajungă la destinaţie. 

— Ce părere ai? o întrebă Harry, conducând-o în 
mijlocul crângului. 

Jessye privi în jur, în timp ce vântul rece de toamnă 
agita frunzele şi le smulgea din copacii care mărgineau cele 
trei laturi. Pământul se întindea în faţa ei ca o eternitate. 
Tremura. 

— Îţi este frig? întrebă el. 

Ea încuviinţă din cap. 

— Nu mi-am dat seama că s-a răcit vremea. 

El îşi dădu jos haina şi i-o dădu ei. 

— Pune asta pe umeri. 

— Nu o să-ţi iau haina ca să îngheţi tu de frig. 


— Asta-i vreme de vară în Anglia. 

Jessye îşi puse haina pe umeri şi se apropie de el. 
Mirosul lui plutea în jurul ei şi căldura corpul lui intra în 
carnea ei. 

— Deci, ce crezi? repetă el. 

Fără niciun indiciu, ea se mai uită o dată în jur, apoi 
se uită la el. 

— Ce cred despre ce? 

El întinse braţul într-un gest măreț. 

— Pământul. Ştiu că locul este un pic mohorât acum, 
cu copacii dezgoliţi de frunze, dar cred că atunci când va 
veni primăvara, o să arate maiestuos. Este şi-un râu în 
apropiere, deci apa nu ar trebui să fie o problemă. Am zis 
că în zona aia unde nu sunt copaci, am putea face un 
heleşteu. 

Inima ei tresări. 

— Harry, ce facem aici? 

— Am bănuit că nu vrei să-ţi vezi fetele crescute într- 
un saloon. Am crezut că ăsta ar fi un loc frumos să 
construim o casă, dar dacă nu-ți place... 

Făcând un pas în spate, ea ridică o mână. 

— Harry, noaptea trecută este neclară pentru mine. 
Ce-am făcut mai exact? 

— Am făcut dragoste pasională cu tine... 

— Nu, asta mi-aş fi amintit. 

El îi aruncă un zâmbet viclean. 

— Deci momentele cu mine sunt memorabile, nu? 

Ea oftă cu frustrare. 

— Ştiu că am făcut un pariu... 

— Şi tu ai câştigat. Ne vom căsători şi eu îţi voi da o 
fiică. Poate, în timp, şi un fiu. Deşi el nu a făcut parte din 
pariu, mi-am zis că n-o să obiectezi... 

— Harry, nu planifici o căsătorie şi copii la cărţi şi 
pariuri... 

— Dar am făcut-o, şi un bărbat trebuie să-şi achite 
datoriile. 

— Nu te căsătoreşti din cauza datoriilor. 

— AŞ fi de acord, dacă nu ne-am potrivi aşa de bine 


unul cu celălalt. 

— Potrivi? Ai idee cât de des mă enervezi? 

— Şi tu pe mine, dar asta nu schimbă cu nimic ce simt 
pentru tine. 

— Şi ce anume simţi? 

El făcu un pas în spate şi tuşi. 

— Poftim? 

— Ce simţi exact pentru mine? 

— Te admir, te ador, de fapt. Tu nu mă placi? 

— Te plac, dar o căsătorie trebuie construită pe... 

— O fundaţie de încredere. Imi aduc aminte că mi-ai 
spus şi azi-noapte. Deci, ai ceva ce vrei să mărturiseşti? 

Ea se uită fix la el, dorindu-şi să i se limpezească 
mintea. 

— Poftim? 

— Azi-noapte ai spus că nu pot exista secrete între 
tine şi bărbatul cu care te căsătoreşti, deci am crezut că ar 
trebui să-ţi ofer ocazia să-mi spui, dacă mai ai alte secrete. 

— Deja mi-am dezvăluit sufletul în faţa ta. Nu mai 
este nimic de mărturisit. 

— Atunci, eu trebuie să-l dezvălui pe al meu. 

Inima ei bătu puternic când el privi în jos şi ea 
observă cât de tare strângea bastonului. 

— M-ai întrebat cândva de ce eram în iad. Se uită la 
ea. Pe a doua mea amantă o chema Margarite. Era o 
frumuseţe, mai rece decât prima... 

— Nu trebuie să-mi spui. 

— Ba da, pentru că nu doar mama mea m-a învăţat că 
iubirea unei mame nu se răsfrângea asupra mea, şi nu sunt 
sigur că mă crezi un bărbat onorabil, când vine vorba de 
femei. 

Harry îşi schimbă poziţia, şi ea văzu efortul pe chipul 
lui. 

— Vrei să stăm undeva? murmură ea. 

— Nu, unele lucruri sunt spuse mai bine stând în 
picioare. Îşi mută privirea şi tuşi. Margarite a descoperit că 
era însărcinată cu copilul meu. l-am oferit protecţia numelui 
meu. 


Lui Jessye i se strânse pieptul. 

— Voiai să te însori cu ea? 

— Da. O privi, şi agonia pe care o văzu în ochii lui 
aproape o puse în genunchi. Dar se părea că nu nevoia nici 
pe mine, nici pe copilul meu. Am găsit-o într-o baltă de 
sânge în pat. Încercase să scape singură de copil şi plătise 
cu viaţa ei. 

Ea încercă să facă un pas spre el. 

— Oh, Harry, îmi pare aşa de rău. 

— Vina este a mea, Jessye. 

— Nu poţi da vina pe tine pentru că ea a făcut asta. 

— Pot, am făcut-o şi încă o fac. Îşi strânse degetele 
pumn şi le lipi de piept. Pentru că noi nu am vorbit 
niciodată, vezi tu. Nu ştiam care sunt visurile ei şi care nu. 
Ce am avut nu a fost real, dar eu am acceptat, pentru că 
mă simţeam în siguranţă. Credeam că nu există riscuri şi 
m-am înşelat. Am început să joc nesăbuit, datoriile mele au 
crescut exagerat de mult. Râse, fără să fie amuzat. Cred că 
de fapt speram să mă înece cineva în Tamisa, pentru că nu 
mă puteam gândi la nicio altă metodă de a scăpa de 
vinovăţie. Nu doresc să aduc amintirea asta în căsătoria 
noastră, dar am crezut că trebuie să ştii că există acolo 
undeva. 

Simţi că i se pune un nod în gât în timp ce asimila 
adevărata dimensiune a vinovăţiei şi suferinţei lui. Cum 
putea să-i spună acum că nu se mărita cu el? Il luă în braţe 
şi îl sărută pe gât. 

— Dacă contează, Harry, după ce am traversat Red 
River, am hotărât că nimic pe pământul ăsta nu mă va forţa 
să renunţ la copilul tău, dacă descopeream că eram 
suficient de norocoasă să rămân gravidă. 

El îşi petrecu braţul în jurul ei şi o ţinu aproape. 

— Mulţumesc pentru asta. 

Ochii i se umplură de lacrimi şi îl strânse mai bine. 

— Apreciez că ai avut suficientă încredere în mine să- 
ţi deschizi sufletul. 

Din păcate, nu credea că îi dăruise şi inima lui. 


— Kit! Pentru Dumnezeu, era timpul! strigă Harry. 

Jessye se întoarse şi-l văzu pe Kit îmbrăţişându-l pe 
Harry din toată inima. 

— Ţi-a fost dor de mine, nu? întrebă el. 

— Habar n-ai cât de mult, zise Harry vesel şi făcu un 
pas înapoi, echilibrându-se cu bastonul. 

Ei nu-i venea să creadă progresul pe care-l făcuse în 
cele trei săptămâni de când tăiaseră cărţile. Făcuseră până 
şi plimbări prin oraş, dar mereu îşi dădea seama când 
obosea, pentru că se sprijinea mai mult pe ea. 

Era mijlocul după-amiezii. În saloon erau doar câţiva 
bărbaţi. Kit lăsă desagii de pe umăr şi întinse braţele, 
îndreptându-şi capul spre ea. 

— Jessye? 

Ea străbătu saloon-ul alergând. El o luă în braţe şi o 
învârti. 

— Eşti bogată, draga mea! 

— Aşa am auzit. 

O lăsă uşor jos. Şi ridică desagii. 

— Să sărbătorim. 

— Billy, adu-ne o sticlă de whisky şi trei pahare, ceru 
Harry în timp ce-i conducea la masa lui din spate. 

Trase un scaun pentru ea, aşteptând cu răbdare să se 
aşeze. Credea că nu se va obişnui niciodată cu toate 
amabilităţile lui, de la fatidica noapte. Ceruse chiar să i se 
croiască o rochie, de parcă într-adevăr se aştepta să se 
căsătorească. 

Se aşeză şi el şi-şi petrecu degetele calde peste mâna 
ei rece. Ea îl privi pe Kit cum desface desaga, scoate două 
pachete maro şi pune unul în faţa ei, şi unul în faţa lui 
Harry. 

Îşi eliberă mâna din a lui Harry şi îşi plimbă degetele 
peste hârtia aspră. 

— Cinci mii, zise Kit încet. Nu mă simt ofensat dacă 
vrei să-i numeri. 

Ea clătină din cap şi duse degetul la buze. 


— Nu pot să cred. Chiar şi după ce Harry a primit 
scrisoarea de la tine, nu mi-a venit să cred. 

Kit se uită la Harry. 

— Normal, partea ta e un pic mai mică. 

Jessye se îndreptă de spate. 

— Am zis că suntem parteneri egali... 

— Am împărţit banii în mod egal... 

— Kit! se repezi Harry. 

Kit zâmbi. 

— Dar Harry mi-a zis să iau din partea lui cât ar fi 
însemnat cincizeci de vite şi să le dau banii lui Tom şi Jake. 
Băieţii au fost chiar impresionați de generozitatea ta. 

La fel şi Jessye. Îl studie pe Harry, întrebându-se dacă- 
| va înţelege vreodată. 

— Am crezut că am fost toţi de acord că nu facem 
acte de caritate. 

— Situaţia băieţilor părea să justifice o încălcare a 
regulilor. Mi s-a părut suficient de rău că trebuiau să dea 
mamei lor o veste aşa de proastă, având doar o sută de 
dolari în buzunare. Se foi agitat pe scaun. Cererea mea nu 
a venit din generozitate, ci din corectitudine. 

— Nu trebuie să-ţi justifici acţiunile, zise Kit. 

— Îmi dau seama de asta, deşi aş aprecia un pic mai 
multă discreţie din partea ta în viitor, când îţi cer o favoare. 

— Ah, da, n-am vrea ca Jessye să creadă că eşti doar 
un ticălos. 

Ea începea să creadă că nu era deloc un ticălos. 

Billy aşeză sticla de whisky şi paharele pe masă, apoi 
plecă. Kit deschise sticla şi umplu paharele. 

— Harry, ai avut dreptate să insişti să mergem prin 
vest, ocolind Kansasul. Nicio vită nu a ajuns la Sedalia. Mulţi 
văcari şi-au oprit cirezile la Baxter Springs, Kansas, sperând 
să treacă. larba s-a uscat şi vitele trag să moară. 

— Mare păcat, murmură Harry. 

— Există şi o parte bună, zise Kit. Atinse pachetul lui 
Jessye. Există cerere de vite. Oameni cu influenţă vor găsi o 
cale, chiar dacă asta înseamnă să aducă calea ferată în 
Texas. 


— Deci ne apucăm de căi ferate? întrebă Harry. 

— Habar n-am ce vreau să fac. Ştiu doar că nu mai 
vreau să mân vite. 

Ridică paharul. 

— Dă-mi voie să propun un toast. 

Jessye şi Harry îşi ridicară paharele. Kit tuşi. 

— Fie ca valoarea acestei afaceri să fie măsurată în 
termeni mult mai mari decât banii. 

Ciocniră paharele. Gura lui Jessye se uscă, deşi băuse 
din whisky. Când puse paharul jos, Harry îi luă mâna şi o 
duse la buzele lui. 

— S-a întâmplat deja, zise el încet. Eu şi Jessye ne 
vom căsători. 

— Aşa este, zise Kit, deşi nu se citea surpriza nici în 
vocea, nici în ochii lui. Când va avea loc fericitul 
eveniment? 

— Mâine, zise Harry. Aşteptam doar să soseşti tu. 

— Mi se pare că mai e nevoie de un toast. 

Jessye împinse scaunul în spate. 

— Mă scuzaţi, eu am treburi de făcut. Ridică pachetul 
ei şi-l lipi de piept. Mulţumesc că mi-ai adus banii. 

Un chicotit uşor şi cuvinte precum „mireasă emotivă” 
plutiră în aer când ea se îndrepta spre scări. Nu era o 
mireasă emotivă. Avea de gând să fie o mireasă fugară. 

Harrison stătea la fereastră, privind în noapte. Era 
ultima dată când avea să doarmă singur. A doua zi urma să 
se căsătorească. Era un gând care l-ar fi îngrozit în urmă cu 
un an, dar acum îi aducea doar pace şi mulţumire. 

Auzi ciocănitul moale în uşă şi se întoarse. 

— Intră. 

Nu era surprins să-l vadă pe Jonah Kane intrând în 
camera lui. Adevărul e că se aşteptase ca bărbatul să intre 
de mai demult. 


— Legat de nunta asta de care am auzit că ai 
planificat-o pentru mâine, începu Jonah. 

Harrison ridică o mână. 

— Nu este nevoie să lansezi nicio ameninţare sau 
niciun avertisment. Îţi voi trata fiica de parcă ar fi o regină. 

Jonah îşi frecă bărbia. 

— Asta o să fie un pic cam greu, ţinând cont că nu va 
fi aici. 

Harrison se simţi ca şi cum cineva i-ar fi tras covorul 
de sub picioare. 

— Ce vrei să spui? 

— Vreau să spun că este sus şi împachetează, ca să 
putem pleca... 

— Împachetează? Să plecaţi? 

Suna ca un ecou, dar cuvintele nu aveau sens. 

— Da, se pare că nu-i place ideea de a se mărita cu 
tine. 

— Că-i place sau nu, am avut un pariu. 

Folosindu-se de baston pentru sprijin, ieşi şchiopătând 
din cameră. 

— Este cam încăpăţânată când îşi pune ceva în cap. 

— De parcă eu nu ştiu, mormăi Harrison. 

ÎI auzi pe Jonah venind după el. 

— Mi-a tot zis că eşti un ticălos, dar eu nu te-am văzut 
niciodată în felul ăsta. 

Harrison se opri brusc şi se întoarse. Jonah se clătină 
în spate. 

— Atunci eşti aşa de amabil să mă laşi să văd dacă o 
pot convinge de contrariu? 

Jonah ridică mâinile. 

— Du-te. 

Du-te? Dumnezeule, de cât timp plănuia să-l 
abandoneze? Se purtase frumos, ieşise la plimbări cu el. 
Fusese totul o farsă? 

Era mereu acolo pentru el, chiar şi când era furioasă. 
Confundase obligaţia cu iubirea? 

Ajunse la scări, apucă balustradă şi privi în sus. Ştia 
ce durere îl apuca atunci când ridica un picior de pe trotuar 


şi urma să păşească pe el. 
Respiră adânc, strânse din dinţi şi porni în sus. 

Jessye îşi aşeza ultimele haine într-un sac. Erau lucruri 
în camera lui Harry pe care ar fi vrut să le poată lua cu ea, 
dar îşi dorea, avea nevoie ca ultima întâlnire cu el să fie 
scurtă. 

Uşa se deschise cu putere şi se lovi de perete. Jessye 
sări înapoi, cu inima în gât. Harry stătea în cadrul uşii, 
arătând ca un demon ieşit din iad. 

— Cum vine asta că vrei să pleci pe furiş în miezul 
nopţii? mărâi el. 

Ea îşi înjură tatăl trădător. 

— Nu voiam să plec pe furiş. 

El intră în cameră, se clătină, îşi recăpătă echilibrul, 
se împiedică de cel mai apropiat scaun şi căzu pe el. 
Bastonul se lovi de podea când el apucă scaunul cu o mână 
şi îşi frecă şoldul cu cealaltă. 

Ea traversă grăbită camera şi îngenunche în faţa lui. 

— Ai dureri. 

— Da, la naiba, sunt în agonie! 

Ea ridică capul şi-i întâlni privirea furioasă. 

— Nenorocitele alea de scări au treizeci şi şapte de 
trepte. 

Ea îşi înclină bărbia. 

— Ai fi putut să mă aştepţi jos. Aş fi coborât la un 
moment dat. 

— Nu ştiam dacă plănuiai să pleci prin faţă sau prin 
spate. 

— N-aş fi plecat fără să îmi iau rămas-bun. 

— Aşa zici acum, că ai fost prinsă. 

— O zic pentru că este adevărat. 

Îi masă şoldul. Mâna lui se opri peste a ei. 

— M-ai fi lăsat la altar, stând acolo ca un idiot. 

Ea dădu ochii peste cap. 

— Plănuisem să-mi iau la revedere. De acord că ar fi 


fost din scurt, dar măcar să nu ai fi ajuns până la biserică. 

— Am avut un pariu, tu şi cu mine. 

Solemnitatea din vocea lui îi frânse inima. Sări în 
picioare şi începu să facă paşi. 

— Nu te căsătoreşti pentru că într-o noapte ai băut 
prea mult ca să trişezi şi să tai cartea mai mare. Te 
căsătoreşti pentru că iubeşti pe cineva şi vrei să-ţi petreci 
toată viaţa alături de acea persoană. 

El încuviinţă lung şi gânditor din cap. 

— Bine, atunci, îţi dau oportunitatea să răstorni 
rezultatul pariului nostru iniţial. Mergem pe două din trei. 
Miza rămâne aceeaşi: o nuntă sau încă o noapte în patul 
meu. 

— Harry... 

— Nu poţi să anulezi un pariu doar pentru că ţi se face 
frică. 

— Nu-mi este frică. Sunt conştientă. 

El scoase un pachet de cărţi din buzunar. 

— Adu masa aia aici. 

— Harry... 

— Fă-o. Este singura cale onorabilă. 

Exasperată, traversă camera, luă masa de lângă 
perete şi o împinse pe podea până ajunse în faţa lui. Il privi 
cum amestecă şi trânteşte pachetul de cărţi pe masă. 

— Taie! ordonă el. 

Ea căzu în genunchi, luă câteva cărţi şi o întoarse pe 
cea de la fund în faţa lui, fără să se uite la ea. Ce mai 
conta, când el oricum avea să o bată? 

— A, un opt, murmură el. 

Tăie şi el pachetul şi ridică ultima carte în aşa fel încât 
să o vadă şi ea. Un şase. 

Privirea ei se muta între cele două cărţi şi chipul lui. 
Se uita la el, nevenindu-i să creadă. 

— Mereu am crezut că ai trişat. 

— Trişez doar când este important să câştig. 

Ea râse. 

— Dar n-ai câştigat. Un opt bate un şase. Ai pierdut! 

— Ce te face să crezi că am pierdut? 


În timp ce se chinuia să înţeleagă ce tocmai îi spunea, 
el amestecă din nou cărţile. 

— Uită de ce-am tăiat înainte. Uită de două din trei. 
Asta-i ultima şi singura care contează. Trânti pachetul în 
faţa ei. Taie. 

Privindu-l cu precauţie, ea ridică o parte din pachetul 
de cărţi şi îl întoarse, dezvăluind un trei de treflă. Inima i se 
prăbuşi când o lovi dezamăgirea... pentru că, oricât 
protesta, voia să se mărite cu el. Şi şansele ca el să taie un 
doi... 

El se aplecă în faţă. 

— Spune-mi că nu mă iubeşti, spune-mi că nu vrei să 
te măriţi cu un olog... 

— Nu eşti un olog! 

El zâmbi. 

— Spune-mi că nu vrei să te căsătoreşti cu mine şi voi 
tăia la regina de inimă roşie. Altfel, am de gând să tai la doi 
de inimă roşie. 

Lacrimile îi ardeau ochii. 

— Harry... 

— Ştiu că vrei cuvintele, Jessye, dar nu ţi le pot da. Cu 
toate astea, îţi voi oferi acţiunile care arată ce vrei să auzi, 
până în ziua în care voi muri. Lovi pachetul de cărţi. Spune- 
mi că nu mă iubeşti. 

— Ştii că nu pot să mint, Harry. 

El zâmbi lent. 

— Ştiu. 

— Te iubesc, ticălosule! Dar nu vreau să mă 
căsătoresc cu tine dacă nu mă iubeşti. 

Strecurându-şi degetele printre cărţile pe care ea le 
ţinea şi palma ei, el scoase cartea de deasupra şi o 
întoarse. Doiul de inimă roşie. 

— Atâta timp cât cartea de deasupra eşti tu, Jessye, 
iubirea mea, îţi voi rămâne fidel, jură el. 

Inima ei se strânse într-un nod dureros, în timp ce 
lacrimile îi ardeau ochii şi gâtul. Dădu masa la o parte şi 
înaintă în genunchi până ajunse între coapsele lui Harry. Işi 
trecu degetele prin părul lui negru şi îi susţinu privirea. 


— Nu pot, Harry, şopti ea. 

— Cum adică nu poţi? 

— Nu mă pot căsători cu un bărbat care nu riscă să-mi 
spună că mă iubeşte. 

În ochii lui se citi suferinţa, şi durerea din pieptul ei 
crescu. 

— Ştii de ce nu pot, hârâi el. 

Ea încuviinţă slab din cap. 

— Ştiu. N-ai încredere deloc în mine. 

— Ba am încredere în tine, la naiba! 

Ea clătină din cap. 

— Nu, nu ai. 

— Am avut suficientă încredere în tine încât să-mi 
deschid sufletul în faţa ta... 

— Dar nu şi inima. Îi atinse buzele cu degetele 
tremurătoare. Mi-ai oferit corpul tău, şi a fost superb. Of, 
Harry, a fost minunat. Ţi-ai deschis sufletul şi ţi-am aflat 
secretele. Dar nu-mi dai inima ta, pentru că îţi este teamă 
că te voi răni, aşa cum au făcut-o mama ta sau Mărgărite. 
Eu nu sunt niciuna din ele, dar dacă nu poţi avea încredere 
în mine pentru a rosti două cuvinte, eu nu îţi pot da tot 
restul vieţii mele. 

— Nu vei găsi niciodată pe cineva mai potrivit pentru 
tine. 

— Ştiu. Îi atinse buzele cu ale ei. Spune-mi o dată. 
Asta-i tot ce am nevoie. 

El închise ochii şi strânse din fălci. 

— Nu pot. 

Ea se ridică în picioare. 

— Îmi doresc să nu am nevoie de cuvinte, Harry, 
pentru că te iubesc. 

El deschise ochii. 

— Atunci căsătoreşte-te cu mine. 

— Cu cât este riscul mai mare, cu atât este mai mare 
beneficiul. Tu m-ai învăţat asta. Ţi-ai oferit corpul altor 
femei. Am nevoie de la tine de ceva ce n-ai mai dat 
nimănui. Vreau inima ta. 

— Îmi ceri prea mult. 


— Pentru c-am avut aşa de puţin. 

Aplecându-se, înşfăcă bastonul şi se ridică lent în 
picioare. Băgă mâna în haină şi scoase un plic. 

— Poftim. 

Ea ÎI luă de la el. 

— Ce este? 

— Urma să fie cadoul tău de nuntă. Acum este doar 
un cadou. _ 

Deschise plicul şi scoase contractul pentru saloon. li 
dăduse tatălui ei saloon-ul înapoi. 

— Eu voi pleca, zise el încet. Nu tu. 

Ea se uită la el. 

— Îi dai tatii saloon-ul înapoi. 

— N-am avut niciodată intenţia să-l păstrez, dar 
aveam nevoie de ceva, ca să înlocuiesc ce pierdusem. 

— Folosinţa picioarelor tale? 

— lubirea ta. 

Simţi cum durerea o săgetează. 

— Am avut-o înainte să ajungem în Kansas. Doar că 
nu mi-am dat seama decât când am pierdut-o. 

Ea clătină din cap. 

— Nu ai pierdut-o niciodată. Crezi că aş fi stat lângă 
tine toate lunile astea dacă nu te-aş fi iubit? 

— Dar acum vrei să-ţi câştig dragostea cu cuvinte pe 
care nu le pot spune. 

— Vreau să rişti să-mi dai inima ta, ca să înţelegi cu 
adevărat cât de mare este dragostea mea. 

El clătină din cap. 

— Fii fericită, Jessye! Voi pleca dimineaţă. 

Păşi către uşă. Ea jucase şi pierduse. El mizase pe 
cacealmaua ei. 

Apucă de uşă, o închise şi îşi lipi fruntea de ea. 
Traversă grăbită camera şi îşi petrecu braţele în jurul lui, 
lipindu-şi obrazul de spatele lui. Îi simţi tremurul corpului. 

— Nu trebuie să spui cuvintele. Mă voi căsători cu 
tine, pentru că nu pot fi fericită fără tine. 

— Bănuiesc că, dacă ar fi să rostesc cuvintele, nu vrei 
să mă uit la tine când le zic. 


Ea îşi petrecu un braţ în jurul lui şi mâna îi alunecă în 
mâna lui, unindu-şi degetele. 

— Nu neapărat. 

El se întoarse şi se sprijini de uşă. Citi emoţiile în 
privirea lui. Călătorise prin iad, şi ea îi cerea să meargă mai 
departe. 

— Harry... 

El îi atinse buzele cu un deget. 

— Ai dreptate. Meriţi cuvintele şi mult mai mult. O 
căsătorie nu ar trebui să vină ca urmare a unei cărţi 
întoarse. 

Gemând, se lăsă într-un genunchi şi strânse bastonul 
cu o mână. Ea îşi reprimă un țipăt la vederea eforturilor lui, 
şi respiraţia lui grea se făcu auzită în jurul ei. De ce nu 
putea să fie mulţumită... 

El ridică privirea către ea şi în adâncurile de smarald 
ale ochilor lui ea văzu răspunsul. Niciodată nu se uitase la 
ea cu o vulnerabilitate atât de intensă sau cu o iubire aşa 
de copleşitoare. 

Îi luă mâna, şi tremuratul pe care ea-l simţise mai 
devreme dispăruse, înlocuit de forţă. Îl privi cum înghite. 

— Te iubesc, Jessye. Îmi faci onoarea de a-mi deveni 
soţie? 

Izbucni în lacrimi şi încuviinţă din cap. 

— Da, oh, da. 

Căzu în genunchi şi îşi petrecu braţele în jurul gâtului 
lui, acoperindu-i gura cu a ei. Braţele lui o strânseră mai 
aproape de el în timp ce sărutul se adânci într-o dulceaţă 
pe care o primea cu bucurie. 

Gura ei alunecă de-a lungul maxilarului lui. 

— O, Harry, te iubesc aşa de mult! 

— Bun, pentru că am nevoie de ajutor ca să mă ridic. 

Ea se dădu uşor în spate, întâlnindu-i privirea. 

— Mulţumesc. Mulţumesc pentru cuvinte, mulţumesc 
că mi-ai încredinţat inima ta. 

— Singurul meu regret este că nu te pot duce în braţe 
până la pat. _ 

Ea îi zâmbi seducător şi se ridică în picioare. Il ajută 


să se ridice, înălțându-se în vârful degetelor, îl muşcă de 
cicatricea din bărbie. 

— Pun pariu că mă poţi urma. 

A Făcu un pas înapoi şi începu să-şi deschidă corsetul. 
Incă un pas. Incă un nasture. Până ajunse la pat. Se 
dezbrăcă lent de haine până se adunară grămadă pe 
podea, lângă ea. 

Lui Harrison i se tăie respiraţia când o văzu pe Jessye 
stând magnifică în faţa lui, cu nimic altceva decât nişte 
umbre diafane jucând pe pielea ei. Sprijinindu-se în baston, 
veni şchiopătând spre ea, şi pentru prima dată nu se mai 
simţi ruşinat de mişcările lui ciudate. 

Abia acum îşi dădea seama că fusese olog cu mult 
înainte să ajungă în Texas. Abia acum, cu această femeie, 
se simţea cu adevărat vindecat. Işi cobori gura peste a ei, 
sărutând-o cu tandreţe. Era a lui, nu pentru cum trăsese o 
carte de joc, ci pentru că-i schimbase inima. 

Cât de norocos era că ea nu-i permitea să trişeze. 

Se lăsă pe pat. Ea îi puse bastonul într-o parte. Se 
bucura de mişcarea mâinilor ei în timp ce-l dezbrăca. 

Apoi ea ajunse lângă el, carne lângă carne, căldură 
vărsându-se în căldură, pasiune modelând pasiune. 

Jessye simţi cum mâinile lui Harry alunecă pe corpul 
ei de parcă nu o mai atinsese niciodată. Blândeţea cu care 
explora era devastatoare pentru simţurile ei. Niciodată nu 
se simţise aşa de preţuită. 

Înainte, el! oferise corpul, sufletul lui, şi acum chiar îi 
oferea inima. 

Gura lui alunecă de-a lungul gâtului şi bărbiei ei, până 
când ajunse la urechea ei. Limba lui se învârti pe lobul 
urechii, trimițând fiori delicioşi, în cascadă, prin corpul ei. 

Ea oftă când el cobori şi-şi îngropă chipul între sânii 
ei. Adora cum îi simţea corpul peste al ei. El urcă şi îi 
cuprinse chipul între mâinile lui puternice, îi acoperi gura cu 
a lui şi uni corpurile lor cu o mişcare lină. 

Corpul ei se strânse de parcă l-ar fi putut ţine aşa 
pentru totdeauna. El se mişca în ea, la început lent, până 
când forţa crescu, şi senzațiile, la fel. 


Era ceva diferit în felul cum făceau dragoste, ceva ce 
nu putea atinge, dar simţea. Nu mai erau pereţi, bariere... 
nu mai erau inimi frânte. 

Erau doar inimi vindecate şi puternice. 

Zvârcolindu-se sub el, intui plăcerea care se apropia 
grăbită plăcerea spre el ca un râu furios, neîmblânzit, 
incontrolabil, până se umflă într-un val magnific care o 
purtă peste margine. 

Gâfâind după aer, deschise ochii şi privi cum curentul 
îl prinde şi-l ia cu el pe val, arcuindu-se deasupra ea, cu 
maxilarul încleştat, cu geamătul lui jos răsunându-i în 
urechi. 

Respirând cu greutate, el îşi cobori corpul până când 
carnea transpirată se atingea de la umăr la şold. li simţi 
braţele tremurând şi îl sărută pe piept. 

Cu un geamăt epuizat, se dădu jos de pe ea şi o trase 
lângă el. _ 

— Mă gândeam să te cer din nou. Imi place cum zici 
„da”. 

Râzând, ea îşi plimba degetele pe pieptul lui. 

— Îmi place felul cum m-ai cerut. 

El îi cuprinse obrazul, îi înclină chipul şi îi susţinu 
privirea. 

— Te iubesc, Jessye. 

Inima ei înflori. 

— Sunt cuvinte aşa de dulci, Harry. 

El îi zâmbi tandru, îi lipi chipul de scobitura umărului 
lui şi o sărută pe creştet. 

— Spune-le, şopti el. 

— Te iubesc. 

Sub obraz, ea simţi cum inima lui bate mai repede 
când el o trase mai aproape. 

— Să nu mă laşi până nu spun cuvintele astea fiicelor 
noastre. 

— Nu te voi lăsa, jură ea, aşteptând ziua în care îşi va 
putea ţine această promisiune. 


* 


— Eu sunt fata cu florile. 

În spatele bisericii, Jessye privea cum tatăl ei 
îngenunchează în faţa lui Mary Ellen. 

— Asta pare o treabă importantă pentru o gâză aşa 
mititică. 

Ea împinse coşul plin cu petale de flori spre el. 

— Am să arunc toate florile ca o zână care 
îndeplineşte dorinţe. 

Cu lacrimi în ochi, Jessye se întrebă cum avea să 
treacă peste seară fără o duzină de batiste. La insistenţele 
lui Harry, amânaseră nunta cu o lună, pentru că el dorea să 
includă câţiva oaspeţi. Naiba să-l ia de om, că nu-i zisese 
exact cine aveau să fie oaspeţii. Şi binecuvântată să fie 
familia Robertson că o aduseseră pe fiica lor şi că îi 
permiseseră să meargă pe culoar, în faţa primei ei mame. 

Jessye ştia că trebuia să găsească curajul să-i spună 
tatălui ei înainte ca noaptea să se termine. Avea dreptul să 
ştie că fetiţa care-i zâmbea era nepoata lui. 

Auzi muzica de la orgă începând. Mary Ellen sări în 
faţa ei şi îi zâmbi senin. 

— Trebuie să merg. 

— Putem dansa o dată după nuntă? întrebă tatăl ei. 

Mary Ellen încuviinţă din cap. 

— Îmi place să dansez. 

Madeline întoarse capul din strană şi îi făcu semn lui 
Mary Ellen să pornească în faţă. Jessye o privi pe fiica ei 
cum bagă mâna în coş şi începe să arunce petale pe 
culoarul care ducea spre partea din faţă a bisericii, unde 
stătea Harry cu preotul de o parte, şi Kit, de cealaltă. 

Tatăl ei se ridică lent şi îşi îndoi cotul. Jessye îşi 
petrecu braţul peste al lui. 

— Mereu m-am întrebat dacă ai avut o fată sau un 
băiat, zise tatăl ei încet. 

Jessye întoarse privirea spre el. 

— Ştiai? 

Îi atinse obrazul cu degetul lui noduros. 

— Erai copilul meu. Sunt puţine lucruri pe care nu le 


ştiu. A fost greu să te văd ducându-ţi povara de una 
singură... dar am fost şi mândru să ştiu că ai avut curajul să 
o faci. 

— Cum ai ştiut că Mary Ellen... 

— Pentru că arată exact cum arătai tu la vârsta asta 
şi înclină din bărbie la fel de sfidător. 

— Nu ştie că sunt mama ei. A fost ideea lui Harry să o 
accept din nou în viaţa mea - fiindu-i prietenă, nu mamă. 

— Mie mi se pare că Madeline e o mamă. Dar cred că 
va veni o zi când va afla că mereu a avut două mame. 

Îşi petrecu braţele în jurul gâtului tatălui ei şi îl 
îmbrăţişă puternic. 

— Te iubesc, tată. 

— Şi eu te iubesc, fato, şi dacă nu greşesc, ticălosul 
ăla care te aşteaptă la capătul culoarului te iubeşte şi el. 

Ea făcu un pas în spate şi îşi petrecu braţul peste al 
lui. 

— Ar fi bine să merg la el. Nu poate să stea foarte 
mult în picioare fără ca durerea să devină insuportabilă. 

— Jessye, am sentimentul că ar sta pentru totdeauna 
dacă ar trebui. 

Jessye se uită la Harry, care stătea drept, cu mâna pe 
baston. Da, ar rămâne aşa pentru totdeauna - şi tocmai din 
acest motiv nu va trebui să o facă niciodată. 


Epilog 


August 1867 


— Vreau să pleci, îi porunci Jessye. 

Harrison! prinse mâna în mâna lui şi îi susţinu 
privirea. 

— Nu. 

— Harry, urmează să arăt cât de fricoasă sunt, şi nu 
vreau să asişti. 

— Nu plec, insistă el, ştergându-i sudoarea de pe 


frunte. 

— Încăpăţânat, îndărătnic, of, Doamne! 

Începu să respire din greu şi mâna ei o strânse pe a 
lui. Respirația ei se precipită, devenind mai superficială. 

— Of, Doamne! 

— Este în regulă, Jessye, zise doctorul Hickerson. Doar 
împinge. 

— Împing! Se prăbuşi pe pat şi se uită la Harry. 
Împing. 

— Ştiu, iubirea mea. Nu ne grăbim. 

Se uită urât la el, şi el se strâmbă. 

— Desigur, îmi dau seama că, după două zile, tu s-ar 
putea să simţi un pic diferit. 

Înmuie o cârpă şi o apăsă pe gâtul ei. Ea gemu şi îi 
prinse mâna. O ridică un pic. _ 

— Aşa, Jessye, zise doctorul. Impinge cât poţi de mult. 

Harrison nu-şi dezlipi privirea de pe chipul ei, dorindu- 
şi din răsputeri să o scutească de acest calvar. Ea scoase 
un țipăt şi căzu pe spate. 

— Aveţi o fiică, anunţă doctorul Hickerson exact 
înainte de a se umple camera cu un plâns revoltat. 

Lacrimi curseră din ochii lui Jessye. 

— Este bine? 

— Perfectă, zise doctorul Hickerson în timp ce punea 
copilul în braţele întinse ale lui Jessye. 

— O, Harry, este aşa de frumoasă, şopti Jessye, 
impresionată. 

Harrison îşi plimba privirea iubitoare peste mica 
creatură pe care ea o ţinea. Chipul bebeluşului era încreţit 
ca o prună uscată. În afară de soţia lui, nu mai văzuse ceva 
aşa de frumos. 


— Slavă lui Dumnezeu pentru micile miracole, 
murmură el. 

— Are câte cinci degete la fiecare mâna. Şi uită-te la 
asta! Cinci degete la fiecare picior, zise Jessye uimită. 


— Şi părul mamei ei. 

Jessye se uită la el cu atâta dragoste, că îi provocă o 
durere în piept. Îi strânse mâna. 

— O păstrez. 

El îi atinse buzele cu buzele lui. 

— O păstrezi. 

Şi mai multe lacrimi îi umplură ochii verzi. 

— Mulţumesc, Harry. 

— A fost plăcerea şi bucuria mea. 

— Slavă Cerului că arată ca mama ei, zise Kit. 

— Aşa zic şi eu, spuse Harrison privind spre Jessye, 
care legăna copilul în braţele ei. 

Kit plecase la scurt timp după ce fiica lor se născuse, 
în urmă cu şase săptămâni. Harrison habar nu avea unde 
anume, şi Kit nu părea să vrea să discute despre drumurile 
lui. 

— Ce nume v-aţi hotărât să-i puneţi? întrebă Kit. 

Jessye întâlni privirea lui Harrison. 

— Angela, zise ea moale. Pentru că este îngerul 
nostru. 

— Angela Bainbridge. Mă întreb ce va zice tatăl tău 
despre asta, zise Kit. 

— Bănuiesc că ar trebui să-i scriu. Nici măcar nu ştie 
că m-am căsătorit. 

Jessye se uită urât la el. El ridică mâinile într-un gest 
rugător. 

— Am fost foarte ocupat să pregătesc crupieri pentru 
faraon şi să extind saloon-ul. 

Se auzi un ciocănit vioi în uşă, şi apoi Jonah băgă 
capul înăuntru. 

— Ce face nepoata mea? 

Jessye zâmbi. 

— Este bine, tată. Intră. 

— Nu mă pot obişnui să locuiesc în casa asta mare, 
zise el intrând şi punând un pachet în braţele lui Harrison. 
Ăsta a venit pentru tine. 

Apoi trase un scaun şi vorbi cu nepoata lui, de parcă 
înţelegea fiecare cuvânt pe care-l spunea. 


— Ce este? întrebă Jessye. 

O aşeză cu grijă pe Angela în braţele bunicului ei şi 
apoi parcurse distanţa până la Harrison. 

— Nu ştiu, zise el, aşezându-se pe un scaun capitonat 
care mai diminua presiunea pe şold. 

Intoarse cutia lungă şi subţire până când putu citi cu 
uşurinţă scrisul de mână. Inima îi bătu puternic când văzu 
caligrafia elegantă a tatălui său împodobind hârtia. 

— Nu o deschizi? întrebă Jessye. 

Harrison încuviinţă din cap. 

— Desigur. 

Işi blestemă degetele neîndemânatice în timp ce 
rupea sfoara şi smulgea hârtia. Ridică cu grijă capacul. 
Simti un ghem în stomac. 

— O, nu-i aşa că-i superb? exclamă Jessye în timp ce 
ridica bastonul din lemn lustruit, aflat în cutie. 

Un cap de leu aurit strălucea în lumina soarelui care 
intra pe ferestre. 

— Pare să fi costat destul de mult, remarcă Jonah. 

Harrison se uită urât la Kit. 

— l-ai scris. 

Kit ridică mâinile. 

— Nu. Mi-ai cerut să nu fac asta şi ţi-am respectat 
dorinţa. 

Harrison miji ochii. 

— Eşti prea inteligent. Ai pus pe altcineva să-i scrie. 

— Nu, îţi jur că nu. 

— Atunci cum a aflat? 

— Habar nu am. 

— Poate asta va explica, zise Jessye, înmânându-i un 
plic. 

El scoase o scrisoare şi o bucată de ziar. Se uită la 
tăietura din B/ackwooas. Deseori îl văzuse pe tatăl lui citind 
bine-cunoscutul jurnal. Acest articol se intitula „Călătoria 
unui englez în Kansas” şi era scris de Christian 
Montgomery. 

Se uită la Kit. 

— Ai trimis material către B/ackwoods? 


Kit ridică din umeri. 

— Experiențele noastre trezesc interes. Le-am trimis o 
poveste, şi ei au vrut mai multe, aşa că le-am făcut pe plac. 

Harrison parcurse articolul. Amintea în detalii vii 
despre întâlnirea lor cu /jayhawkerii, cuvintele din final 
lovind ca un bici, unul după altul. Le citi cu voce tare. 

— „Mă îndoiesc că va mai merge vreodată”. Tu ai 
scris asta? 

— Prognosticul medicului a fost sumbru. 

— Aşadar, ai crezut că ai dreptul să spui întregii 
lumi... 

— N-am folosit niciodată numele tău. 

— E clar că tatăl meu şi-a dat seama. 

— Ce spune tatăl tău în scrisoarea lui? întrebă Jessye. 

Se abţinu să-şi certe nevasta. 

— De unde naiba să ştiu? 

— Păi, citeşte-o, îi porunci ea. 

Aruncă articolul spre Kit. 

— Ai încălcat graniţele prieteniei noastre cu asta. 

Deschise scrisoarea de la tatăl lui, temându-se de 
cuvinte. 


17 August 1867 
Dragul meu Harrison, 


Am citit articolul acesta în Blackwoods şi aproape mi 
s-a făcut rău, în timp ce serveam micul dejun. Bănuiesc că 
mândria te-a împiedicat să-mi scrii. 

Cât despre Christian Montgomery, un om cu aşa 
puțină încredere nu îţi merită prietenia. Să insinueze că s-ar 
putea să nu mai mergi niciodată. Prostii. 

Știu că îmi vei disprețui cadoul, dar înainte să-l arunci 
în foc, ascultă-mi sfatul. Nu îl privi ca pe un semn al 
slăbiciunii tale, ci ca pe o dovadă a forței tale. Fiul meu, ai 
supraviețuit atunci când oameni mai mici au cedat. 

Eu eram doar un băiat când bunicul meu a căzut de 
pe cal şi şi-a fracturat şoldul. Imi amintesc că au trecut 


săptămâni, pardon, luni întregi, până când a putut să 
meargă din nou, şi atunci doar cu ajutorul unui baston. 

Era un bărbat cu prestanță şi bastonul nu îi răpea 
nimic din ea. De fapt, puțini oameni îl observau. Eu de 
obicei îi luam seama abia când mă altoia pe spate cu el. 

Cunoscându-te, ştiu că vei depăşi acest obstacol. Şi te 
cunosc mai bine decât îti dai seama. 

S-ar putea să nu mă crezi, dar nu te-am trimis în 
Texas ca să te pedepsesc, ci ca să te salvez. După ce am 
descoperit ce copilărie mizerabilă te-a forțat mama ta să 
înduri, nu am reuşit să mă conving că trebuie să te 
disciplinez. Mă tem că ti-am făcut mai mult rău decât ea. Ti- 
am dat ocazia să-ți iroseşti viața - şi meriţi mai mult. Sper 
să găseşti în Texas ceea ce meriti. 

Aştept cu nerăbdare să citesc mai multe despre 
aventurile tale. 

Aş prefera să le aud de la tine personal, dar voi 
accepta şi scrierile exagerate ale lui Montgomery, dacă 
doar atât îmi va fi dat să primesc. 

Cu dragoste. 


Tatăl tău 
Contele de Lambourne 


Harrison se uită urât la Kit. 

— Taţii tind să exagereze. 

Kit răspunse repede. 

— Să exagereze?! Doamne, o las mai moale cu 
poveştile, dacă e-aşa. Mă îndoiesc serios că vor publica 
toată seria de dificultăţi îndurate aici. 

— Ce-a mai zis? întrebă Jessye. 

— Speră că voi găsi ce merit aici. li înmână scrisoarea 
lui Jessye şi zâmbi. Bănuiesc că vă trebuie să-i răspund 
acum şi să-i spun că am primit mai mult decât meritam. 


25 Septembrie 1867 


Către Contele de Lambourne 


Dragă tată, 


Scuzele mele că mi-a luat doi ani să-ți scriu. Am fost 
ocupat. Chiar ai dreptate. Am nevoie de un baston şi sunt 
cu adevărat onorat că mi-ai trimis unul aşa de frumos. 

Știu că disprețuieşti jocurile de noroc, dar trebuie să 
recunosc că am făcut un pariu curajos şi am câştigat 
frumos. Am dobândit o sotie şi, recent, o fiică. 

Nu mă îndoiesc că le vei adora pe amândouă. 

A, da, avem un saloon şi câteva mese de joc. Ai 
dezaproba profund ocupația asta, dar profiturile ne asigură 
o casă modestă. 

Dacă vreodată vei avea ocazia să ne vizitezi, să fii 
sigur că vei câştiga fiecare mână pe care o joci. Mă rog, nu 
chiar fiecare. Până la urmă, în mine încă pândeşte un 
ticălos. 


Harrison studie cuvintele scrise. Părea că nu sunt de 
ajuns. Auzi paşii delicaţi ai soţiei lui. Ea îşi petrecu braţele 
în jurul lui şi îşi puse bărbia pe creştetul lui. 

— Spune-i, îl îndemnă ea. 

— Nu ştiu dacă pot. 

Ea îl ocoli şi îngenunche lângă el. 

— De ce te temi? 

— Că nu te merit. 

Înmuie peniţa în cerneală şi termină scrisoarea. 


Te iubesc, tată. 
Fiul tău, Harrison 


Privi spre soţia lui. 

— Fericită acum? 

Ea zâmbi cu căldură. 

— Da. Şi tu? 

Se uită la cuvinte, cuvinte despre care învățase că ar 
trebui rostite cu voce tare cât de des posibil. 

— Incredibil de fericit. 


Ea se ridică în picioare şi îi luă mâna. 

— Atunci vino în pat şi spune-mi că mă iubeşti. 

El îşi luă bastonul şi se ridică. 

— Aş prefera să-ţi arăt. 

— Poate reuşim şi una, şi alta, sugeră ea în timp ce-l 
conducea spre dormitorul lor. 

— E o idee remarcabilă. O trase spre el. Te iubesc, 
Jessye Bainbridge. Işi lăsă gura să poposească peste buzele 
ei, uimit de cât de uşor rostise cuvintele. 


Sfârşit 


